<header data-type="book">
<h1>急救廣生集</h1>
<dl class="元資料">
<div><dt>作者</dt><dd>程鵬程</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1805">公元1805年</data></dd></div>
</dl>
</header>

<h1>序</h1>
<p>蓋天地有好生之德，聖賢存濟世之心。因好生，所以氣結五行，精凝百草。因濟世，所以岐伯辨性，孫公制方。若是乎丹方之有益於人世，足以廣天地聖賢好生濟世之心，以為良醫之一助者，豈曰小補之哉。方今天子聖仁，包涵六宇，雨膏栽植，玉燭均調。百餘年來，元氣醞釀，太和翔洽。固已久享昇平之福，屢徵人瑞之祥。乃猶視民如傷，愛養倍至。疾痛顛連之狀，時縈睿慮。此誠欲合海宇共躋春臺，而登壽域也。</p>
<p>程子通清伏處匡廬，躬逢盛世每切同胞，吾與之杯刊刻《勸戒類鈔》以警聾覺瞶。茲又以救苦之婆心，發活人之雅念，廣輯方書，悉心類聚，擇其經驗者，彙纂成編，付之剞劂，印布流通。俾在窮鄉僻壤之處，設遇病發昏夜，倉猝延醫不及之際，展閱是編而對症用藥，立能起死回生，豈不以此書為至寶耶。吾願讀是集者，既欲醫人之身，須先醫己之心。有力者，指資以施藥餌。無力者，摘取以勸同人。由近及遠，將來而家、而國、而天下皆受其益矣。不持天地聖賢之深心不負，而惻隱慈愛之念亦可擴充，以無盡胥天下，而共臻於仁壽之域矣。予固嘉渠所志之善，而遂樂為之序。</p>
<p><u>時嘉慶癸亥三月上瀚書於深山之澄觀處雙口道人題</u></p>

<h1>凡例</h1>
<p>一醫藥關人之生死，經驗丹方治病最靈。予素不知醫、心甚契焉。搜採數十年，集成三千餘方，內外治法具備。繼思內治湯飲，一匕入口，設不中病，挽回無及，因刪去之。只存外治方一千五百有奇，門分別類，益以慎防疾病，法語預訣，為集十卷。</p>
<p>一治病之法，辨證必兼察脈，但脈理甚微，淺學者，安得窺其窔奧，寒熱虛實之間，毫釐千里，苟貌為診視，未辨精微，頗多誤事。若外治之法，按證用方，顯而易見，效則捷於湯飲，即或不效，洗而去之，尚無大害，故專錄以成集。</p>
<p>一釋典謂：人身病有四百四種，言病之多也。故古方雜制貼膏、塗丹、針灸、砭鐮、浸洗、熨搨、蒸提、按摩等外治之法，與內治之方並行。予匯此集，非謂盡外治之法，可以廢湯飲之劑也，不過取便於倉猝，使病者勿藥有喜之意。</p>
<p>一是集原為救急而設，故方止錄其簡便者，以備用。若藥價貴重而製法浩繁，不惟貧家艱於購求，即有錢亦難猝辦者，概置不載，且諸藥名色，大半取尋常日用者，以便窮鄉僻壤之人，一時無從覓取，以及人所難識草藥，亦不敢載。</p>
<p>一是集不論居家行旅，仕宦皆宜隨處批覽，可以衛生，可以濟世。倘有好善君子，翻刻廣傳，實所深望。</p>
<p>一予家勉業舉制，醫藥之書不能全備，從人借閱，均多錄方即還，不及覆核，其中紕繆良多，倘有指教，使得改正，不至貽害，幸甚。</p>
<p>一古今丹方，罄竹難盡，一人蒐羅有限。凡我同人，如有家藏簡便方法，易以奏功者，幸祈鈔授，以便續入補遺。</p>
<p>一方中分兩制度，或有或無、或詳或略，皆仍諸書之舊。</p>
<p>一凡先賢秘方，無從稽考。為某人所著者，必注見某書，以便考據。</p>

<h1>卷一·慎疾法語</h1>

<h2>省身修德</h2>
<p>凡人平日飲食，男女之間，能自節愛，便是省身修德。若一味任性，恣肆無忌，俾過惡，潛滋暗長，甚則疾病應之。雖因風寒外感，或緣內傷七情，以致魂魄相離，精神失守，肌體空疏，百骸不遂，風寒邪氣得以中入。若修德者，雖處幽暗，不敢為非；雖居榮祿，不敢為惡，量體而衣，隨分而食；雖富貴，不敢恣欲，雖貧賤，不敢強求。是以外無殘暴，內無疾病也。蓋心內怔，則真神守其位；氣內定，則邪穢去其身：行欺詐，則神昏：行爭競，則神沮。輕侮於人，必減算；殺害於物，必傷年。為一善，則神魂歡；作一惡，則心氣亂。人能寬泰自居，恬澹自守，則形神安靜，災病不生，福壽永昌，由茲伊始。（《壽世青編》）</p>

<h2>衛生總要</h2>
<p>衛生之法，如執玉捧盈以保其身，臨深履薄以養其氣。凡酒不過量，肉不勝食，膾不厭細，食不厭精，淡滋味，均飢飽，此節飲食以衛生也。春莫衣單，夏莫衣汗，秋冬漸添，熱毋驟脫，此慎衣服以衛生也。寢不屍，居不容，行欲緩，坐欲斂，此行住坐臥以衛生也。喜怒哀樂，歸於中和，貪嗔癡妄，必須看破。更要時時寬心，知足隨緣，諸事參透，不憂不怒，嘻嘻哈哈，欣笑自如，此調性情以衛生也。寡色欲，少言語，哀喪墳墓，不可率臨。駭浪驚風，須當早避。不大醉，不大飽，起居動靜，俱要怡然。以上數端，人人可行，真延年之秘訣，卻病之良方，易而不難，只要人肯信從，留心保養，則壽命延長準定無移矣。（《傳家寶》）</p>

<h2>飲食宜忌</h2>
<p>脾胃二氣互相表裡，胃為水穀之海，主受水穀。脾則磨消，化為氣血，以養周身。是調食為要，大抵食宜早餐，不宜遲，晚食宜充飢，不宜過飽。食宜和暖，不宜生冷。食宜熟爛，不宜堅硬。食宜乾燥，不宜湯水。食宜細緩，不宜粗速。食宜清淡，不宜厚味。食宜儉約，不宜暴殄。又五味不可勝穀味，魚肉不可勝穀食。先飢而食，食不過飽。先渴而飲，飲不過多。孔聖人以食饐而餲、魚餒而肉敗不食，凡此者，胃損胃氣，能致病傷生也。（同上）</p>

<h2>養生銘</h2>
<p>清晨一碗粥，晚飯莫飽足。撞動景陽鍾，叩齒三十六。大寒與大熱，切莫貪色欲。醉飽勿行房，五臟皆反覆。欲火遍身燒，怎如獨自宿。坐臥莫當風，宜於暖處浴。食飽行百步，數以手摩腹。莫食無鱗魚，自死禽獸肉。少言少飲酒，少怒少惡欲。輪迴惜人身，六白光如玉。（《孫真人集》）</p>

<h2>保命箴</h2>
<p>人本無根蒂，自損多夭折。壽命欲延長，身體貴調攝。言語貴慎省，飲食須樽節。酒色勿貪多，貪多體虛怯。思量莫過度，過度氣鬱結。坐臥莫當風，飢渴寧食熱。痰唾莫頻吐，漱齒戒掏舌。勞力多損骨，勞心致傷血。爽口忌燒炙，積氣成癰癤。顏色要常好，精神莫輕泄。六脈但安和，百病自然滅。知此慎保養，何必求仙訣。（《蕉窗必讀》）</p>

<h2>寡欲說</h2>
<p>人生欲事，寡則少病而多壽，至老耳目聰明，齒髮不落。惟縱欲之人，必多疾而早夭。蓋百邪皆乘虛而入，入輕則易愈，入重則難痊，極重則死矣。郭開符曰：三十以前不知愛惜精神，我去尋疾病。四十以後才知愛惜精神，疾病又來尋我。故寡欲者，養身之要也。（《全人矩矱》）</p>

<h2>延年六字訣</h2>
<p>噓屬肝神主其目。赤翳昏昏，淚如哭都，緣肝熱氣上衝噓而理之最神速。</p>
<p>呵屬心王主其舌。口中乾澀、身頻熱，量疾深淺以呵之，上焦有病自消滅。</p>
<p>呬（音戲）法靈應切須秘，外屬鼻根，內關肺，寒熱勞悶及膚瘡，以斯吐納無不濟。</p>
<p>吹屬腎臟，主其耳。腰膝冷，多陽道痿，微微縱氣以吹之，不用外邊求藥餌。</p>
<p>嘻屬三焦，有疾起三焦，所有不和氣，不和之氣損三焦，但使嘻嘻而自理。</p>
<p>呼屬脾，神主其土。煩熱氣脹腹如鼓，四肢壅悶氣難通，呼而理之復如故。</p>
<p>春噓明目木扶肝，夏至呵心火自閒，秋呬定收金氣潤，冬吹惟要坎中安，三焦嘻卻除煩熱，四季長呼脾化餐，切忌出聲聞口耳，其功猶勝保神丹。（《養生書》）</p>

<h2>惜三寶</h2>
<p>韓恆陽《真君鸞諭》曰：天地所誕降者曰氣，氣本浩然，然其所以耗之者，惟語。吾身所運用者曰神，神貫周身，然其所以消之者，惟思。自幼而舍蓄者曰精，精盈骨肉，然其所以敗之者，惟色。誠能緘默，少思戒淫，更加節飲食以健脾胃，避風寒以御感冒，常運力以勞筋骨，則非特可以卻病，並亦可以延年也。（《醒夢晨鐘》）</p>

<h2>益五臟</h2>
<p>𫢈𫢈艮（止也），君子以思，不出其位（治心）。心之官則思，多思則傷心，受之以止，則隨事順應，無所入而不自得焉。其功效勝於天王補心丹。</p>
<p>𫢈𫢈損（減也），君子以懲忿窒欲（治肝治腎）。多怒則傷肝，多欲則傷腎，知所減省而懲之窒之，則肝火不得妄動，而腎水亦漸以滋長矣。其功效勝於疏肝益腎丸。</p>
<p>𫢈𫢈頤（養也），君子以慎言語，節飲食（治肺治脾）。多言則傷肺，多食則傷脾。慎焉節焉，乃君子所資以養身者，是可以保肺而健脾矣。其功效勝於補中益氣湯。（《端素齋雜綴》）</p>

<h2>先時加謹</h2>
<p><u>先春養陽法</u>　每日閉目冥心而坐，心註定腎中，咽津七口，送下丹田。起立，雙手自抱兩脅，微搖者三，如打拱狀，起立俟氣定再坐，如前法，咽津七口，送下丹田。永無風症之侵，一月行六次可也，多多更妙。</p>
<p><u>先夏養陰法</u>　每日閉目冥心而坐，心註定於心，咽津十四口，送下心中，永無暑氣之侵。</p>
<p><u>先秋養陰法</u>　每日閉目冥心而坐，心注肺中，咽津送下丹田者十二口，以雙手攀足心者三次，俟氣定，再如前咽津，送下丹田者七口而後止，永無燥熱之病。</p>
<p><u>先冬養陽法</u>　每日五更坐起，心中註定兩腎，口中候有津水，送下丹田者三口，不必漱津，以手擦足心，火熱而後已。再送津三口至丹田，再睡。永無傷寒之症，而長生之法，亦在其中矣。長夏不必更有方法。（俱《石室秘菉》）</p>

<h2>攝生要言</h2>
<p><u>一慎風寒</u>　沐浴臨風，則病腦風痛風。飲酒向風，則病酒風、漏風。勞汗暑汗當風，則病中風、暑風。夜露乘風，則病寒熱。臥起受風，則病痹厥。衣涼冒冷，則寒外侵。飲冷食寒，則寒內傷。（人惟知有外傷寒，而不知有內傷寒，訛作陰症，非也。凡冷物不宜多食，不獨房勞為然也。周揚俊曰：房勞未嘗不病陽症，頭痛發熱是也，但不可輕用涼藥耳。若以曾犯房勞，便用溫藥，殺人多矣。愚按：諸書從未有發明，及此者，世醫皆罕知之，周子此論，可謂有功於世矣。）早起露首跣足，則病身熱頭痛。納涼陰室，則病身熱惡寒。多食涼水瓜果，則病泄痢腹痛。夏走炎途，貪涼食冷，則病瘧痢。</p>
<p><u>一戒受濕</u>　坐臥濕地，則病痹厥癘風。衝風冒雨，則病身痛。長著汗衣，則病麻木發黃。勉強涉水，則病腳氣攣痹。飢餓澡浴，則病骨節煩痛。汗出見濕，則病痤痱。（痤，癤也。音坐，平聲。）</p>
<p><u>一節飲食</u>　經曰：飲食自倍，腸胃乃傷。膏粱之變，能生大疔。（即外癰亦皆由此。）亦膏粱之疾，消癉痿厥。飽食太甚，筋脈橫解，腸澼為痔。飲食失節，損傷腸胃。始病熱中，末傳寒中。怒後勿食，食後勿怒。醉後勿飲冷（引入腎經則有腰腳腫痛之病，）飽食勿便臥。飲酒過度，則臟腑受傷，肺因之而痰嗽，脾因之而倦怠，胃因之而嘔吐，心因之而昏狂，肝因之而善怒，膽因之而忘懼，腎因之而爍精，膀胱因之而溺赤，二腸因之而泄瀉，甚則勞嗽失血，消渴黃疸，痔漏瘡毒，為害無窮。鹹味能瀉腎水，損真陰。辛辣大熱之味，皆損元氣，不宜多食。</p>
<p><u>一禁淫欲</u>　男子二八而天癸至，女子二七而天癸至，交合太早，斫喪天元，乃夭之由。男子八八而天癸絕，女人七七而天癸絕，精血不生，入房不禁，是自促其壽矣。人身之血，百骸貫通，及欲事作，撮一身之血至於命門，化精以泄。（人工受胎，皆稟此命火以有生。故莊子曰，火，傳也，不知其盡也。）夫精者，神倚之，如魚得水。（神必依物方有附麗。故關尹子曰：精無人也，神無我也。（《楞嚴經》）曰：火性無我，寄與諸緣。）氣依之，如霧覆淵。不知節嗇，則百脈枯槁。交接無度，必損腎元，外雖不泄，精已離宮，定有真精數點，隨陽之痿而溢出，如火之有煙焰，豈能復返於薪哉。</p>
<p><u>一忌過傷</u>　久視傷血，久臥傷氣，久坐傷肉，久立傷骨，久行傷筋。暴喜傷陽，暴怒傷肝，窮思傷脾，極憂傷心，過悲傷肺，多恐傷腎，善驚傷膽。多食傷胃，醉飽入房傷精，竭力勞作傷中。春傷於風，夏為餐泄。夏傷於暑，秋為痰瘧。秋傷於濕，冬必咳嗽。冬傷於寒，春必病溫，夜寢勿言語，大傷元氣。（《修養雜菉》）</p>

<h2>勿藥須知</h2>
<p><u>正心</u>　凡欲身之無病，必須先正其心，使其心不亂求。心不妄念，不貪嗜欲，不著迷惑，則心先無病矣。心主無病，則五臟六腑即或有病，不難治療。獨此心一動，諸患悉招，雖仙醫如扁、華在旁，亦無所措手。（《益州老人書》）</p>
<p><u>靜坐</u>　閒暇無事，靜坐片時，大有益於身心。蘇文應公曰：無如此靜坐，一日似兩日，若活七十年，便是百四十。世間何物能有此效，既無反惡，又省藥錢，人人做得來。若無好湯，便多咽不下。（《醒世良方》）</p>
<p><u>調息</u>　修真家教人，或閉氣，或運氣，或數遍數，或吐故納新。依予愚見，皆非正道。要知人身氣脈，原自流通，何煩閉運數納耶。但只斂神靜坐，安舒四體，緊閉口齒，息從鼻出，任其自然，不粗不促，不閉不抑，是謂調息耳。</p>
<p><u>睡法</u>　凡睡必須曲足仰臥，以斂其形，形斂則神斂。如仰臥，則元神散蕩矣。臥時手不可放心胸上，則無夢魘。臥時不可言語，即如鐘磬不懸，則不宜發聲。蔡季通《睡訣》云：臥側而曲，覺正而伸，早晚以時，先睡心，後睡眼。</p>
<p><u>晨起</u>　每日清晨睡醒欲起，先拍心胸三四下，然後披衣坐起，恐暖身驟涼，毛孔必閉，而成傷風諸病。</p>
<p><u>洗面</u>　勿開眼洗面，令人眼澀，失明饒淚。當摩搓兩掌，令熱以摩額面，拭二目，又順手摩發，如理櫛之狀，發可不白。</p>
<p><u>漱口</u>　不可用太熱水，亦不可用冷水，其馬尾硬牙刷亦不可用，俱主損齒，惟溫茶軟牙刷最妙。</p>
<p><u>固齒</u>　齒不保固，則經絡不通，且生齒疾。清早睡醒時，則叩齒二三十下。每晚及食後必漱令潔淨。小便時閉口咬牙，候畢方開，永無齒疾，受用多多。</p>
<p><u>轉肩</u>　凡人坐久，常以兩手按䏶，左右轉肩數十扭，則氣血通暢，不生諸病。仙家以此法為「轆轤雙關」，最有功效。</p>
<p><u>運手</u>　手不運動，則筋骨不壯。以一手握拳，用力先微後緊，伸縮十餘次，再前後十餘次，換手亦然，則百病不生。</p>
<p><u>擺身</u>　身不擺則腹不能運，腹不運則食不能消。凡飽食後，以兩手握拳，交固胸中，橫擺肩腰四五十次，左右轉腹亦各十餘次，則脾胃運動，飲食消化。</p>
<p><u>伸腰</u>　或作事，或讀書，坐久則氣血下墜，須二手伸上，先輕後重，連腰提起，用力如舉千斤重物，復又漸漸輕放，如此三五次，令血氣上升，身不衰敗，可卻周身諸病。</p>
<p><u>擦足</u>　每晚上床時，用一手握指，一手擦足心，如多至千數，少亦百數，覺足心熱，將足指微微轉動，二足更番摩擦。蓋湧泉穴血在兩足心內，摩熱睡下，最能固精融血，康健延壽，益人之功甚多。</p>
<p><u>洗浴</u>　浴時先以熱水撲胸，則不致冷熱沖激。浴完小便，能去腹中寒溫氣。但飢時不可浴，浴須避風。（以上十四則俱《多能集》）</p>
<p><u>養氣</u>　一少言語養神氣，二戒色欲養精氣，三薄滋味養血氣，四咽津液養肺氣，五莫嗔怒養肝氣，六潔飲食養胃氣，七減思慮養心氣。（《老子訓》）</p>
<p><u>長生</u>　人生以百年為限，節護乃至千歲，如膏之小炷與大炷耳。人大言我小語，人多煩我少記，人悸怖我不怒，淡然無為，神氣自滿，此生之藥。（同上）</p>
<p><u>五叟言</u>　昔有行路者，路上見五叟，年各百歲余，精神加倍有。誠心向叟拜問何得長壽，大叟向我言，心寬不</p>
<p><u>眉皺。二叟向我言，山妻容貌醜，三叟向我言，語言少開口。四叟向我言，飲食宜節受。五叟向我言，夜臥不復首。妙哉五叟言</u>　所以壽長久。抄錄勸世人，願各遵所守。（增改《應璩詩》）</p>
<p><u>謹慮詩</u>　人世難逢思有常，平居慎勿恃無傷，爭先徑路機關惡，近後語言滋味長，爽口物多終作疾，快心事過必為殃，與其病後方求藥，孰若病前能自防。（《邵康節詩》）</p>
<p><u>卻病詞</u>　縱欲本原致疾，貪杯氣體多傷，悲歡得失總尋常，切莫胡思妄想。當食調勻飢飽，順時增減衣裳，風寒暑濕要提防，卻病全憑保養。（《勸世西江月》）</p>
<p><u>處世方</u>　謙（味苦而甘，能和諸脈，益身心）　讓（味淡而苦，回甘）　卑（味先苦辣而甘，大補骨）　加隨俗子，中心堅者，有大毒，必以金剛子濃汁制，方可常服，能和血脈而悅顏色，大有益。（《心印語菉》）</p>
<p><u>獨宿丸</u>　治一切虛弱勞傷，吐血痰喘諸疾，久服令人精神康健，卻病延年。昔包恢年八十八，以樞密登拜郊臺，精神老健。賈似道意其必有攝養奇術，問之，恢曰：予有一服丸子藥，乃不傳秘方，似道堅叩之。恢徐曰：全靠吃了五十年獨宿丸。滿座大笑。愚謂獨宿之妙，不但老年，少壯亦當如此。日間紛擾，心神散亂，全賴夜間休息，以復元氣。若日內心猿意馬，狂妄馳驅，至夜又醉飽而恣情縱欲，不自愛惜其精神，何能長生耐老。（《勿藥真言》）</p>
<p><u>十全大補湯</u>　吳神烈《真君鸞諭》曰：世間疾疫皆人自取，雖曰天行疫氣，然不行於好善能修之士，若彼大惡不良，自有天條明斥。惟遊移不謹之人，乃以疫氣警之。予今特施不藥之方，一曰好善，二曰修德，三曰積功，四曰孝友，五曰敦宗，六曰和眾，七曰仁慈，八曰濟困，九曰直道，十曰忠恕。此十全大補湯，普勸世人多服，真延年卻病之良方也。若前未曾服者，今宜速備上料，而時時服之，亦未晚也。（《省吾集》）</p>

<h2>十二段動功</h2>
<p><u>一、叩齒</u>　齒為筋骨之餘，常宜叩擊，使筋骨活動，心神清爽，每次叩擊三十六數。</p>
<p><u>二、咽津</u>　將舌舐上齶，久則津生滿口，便當咽之。嚥下嘓然有聲，使靈液灌溉五臟，則火自降矣。咽數以多為妙。</p>
<p><u>三、浴面部</u>　將兩手自相摩熱，覆面擦之，自頸及髮際，如浴面之狀，則發不白而顏如童矣。</p>
<p><u>四、鳴天鼓</u>　將兩手掌掩兩耳竅，先以第二指壓中指彈腦後骨上，左右各二十四次，既能聰耳，又能去頭眩。</p>
<p><u>五、運膏肓穴</u>　此穴在肩上，背心兩旁各三寸，藥石針灸不到之處。將兩肩扭轉七次，能散一身諸病。</p>
<p><u>六、托天</u>　將兩手握拳，以鼻收氣，運至泥丸，即向天托起，隨放左右膝上。如前法，每行三次，能去胸腹中邪氣。</p>
<p><u>七、左右開弓</u>　要閉氣，將左手伸直，右手作攀弓狀，兩眼稍視，右手左右各行三次，能瀉三焦之火，並去臂腋風邪積氣。</p>
<p><u>八、摩丹田</u>　將左手托腎囊，右手摩丹田三十六次，然後左手轉換，如前法，能暖腎補精。</p>
<p><u>九、擦內腎穴</u>　要閉氣，將兩手搓熱，向背後擦腎堂及近脊命門穴，左右各三十六次。</p>
<p><u>十、擦湧泉穴</u>　用左手抱住左腳，以右手擦左腳心三十六次，換轉右腳，如前行。</p>
<p><u>十一、摩夾脊穴</u>　此穴在背脊之下，尾閭之上，統會一身之氣血，運之大有益，並可療痔。</p>
<p><u>十二、灑腿</u>　足不運則氣血不和，行動不能爽快。須將左足立定，右足提起，灑七次後，換右足立定，如前行。</p>
<p>右十二段乃運導按摩之法，古聖相傳，卻病延年，明白顯易，盡人可行。莊子曰：呼吸吐納，熊經鳥伸，為壽而已矣。此導引之士，養形之人，彭祖壽考者之所好也，由是傳之至今。其法自《修養家書》及《醫經》所載，種數頗多，又節取要約切近者十六，則合前十二段，參之各法，大概備矣。</p>

<h2>行功</h2>
<p>凡行功每於子後寅前，此時氣清腹虛，行之有效，先須兩目垂簾，披衣端坐，兩手握固趺坐，當以左足後跟曲頂腎莖根下動處，不令精竅漏泄耳。兩手當屈，兩大指抵食指根，餘四指捻定大指，是為兩手握固。然後叩齒三十通，即以兩手抱項，左右宛轉二十四次。（此可去兩脅積聚之邪。）復以兩手相叉，虛空托天，反手按頂二十四。（此可除胸膈間病。）復以兩手心掩兩耳，卻以第二指彈腦後枕骨二十四。此可除風池邪氣。復以兩手相促，按左膝、左捩（音例）身，按右膝，右捩身，各二十四。（此可去肝家風邪。）復以兩手一向前，一向後，如挽五石弓狀二十四次。（此可去臂腋積邪。）復大坐，展兩手，扭項左右，反顧肩膊隨二十四次。（此可去脾胃積邪。）復以兩手握固，並拄兩肋，擺撼兩肩二十四。（此可去腰肋間之風邪。）復以兩手交捶臂及膊，反捶背上連腰股各十四。（此可去四肢胸臆之邪。）復大坐，斜身偏倚，兩手齊向上，如排天狀二十四。（此可去肺家積聚之邪。）復大坐伸足，以兩手向前，低頭扳足十二次，卻鉤所伸足，屈在膝上，按摩二十四。（此可去心包絡間邪氣。）復以兩手據地，縮身曲脊，向上十二舉。（此可去心肝二經積邪。）復以起立，據床拔身，向背後視，左右各二十四。（此可去腎間風邪。）復起立徐行，兩手握固，左足前踏，左手擺向前，右手擺向後。右足前踏，右手擺向能，左手擺向後二十四。（此可去兩肩俞之邪。）復以手向背上相促，低身徐徐宛轉二十四。（此可去兩肋之邪。）復以足相紐而行，前進十數步，後退十數步。復高坐伸足，將兩足紐向內，復紐向外，各二十四。（此兩條可去兩膝兩足間風邪。）行此十六節訖，復端座垂簾，握固冥心，以舌舐上齶，攪取華池神水，漱三十六次，作嘓嘓聲嚥下。復閉氣想丹田之火，自下而上，遍燒身體內外，蒸熱乃止。</p>
<p>右諸法，學者能日行一二遍，久久體健身輕，百邪皆除，不復疲倦矣。</p>

<h2>六字靜功</h2>
<p>（六字出息，治病之旨，常道從正，變道從權）</p>
<p>噓，應肝，春行之，肝病行之。</p>
<p>呵，應心，夏行之，心病行之。</p>
<p>呼，應脾，四季行之，脾病行之。</p>
<p>呬，應肺，秋行之，肺病行之。</p>
<p>吹，應腎，冬行之，腎病行之。</p>
<p>嘻，應三焦，熱病行之。</p>
<p>右六字訣，《道藏·玉軸經》云：言世人五臟六腑之氣，因五味熏灼，又被七情六慾所亂，積久成患，以致百骸受病。故太上憫之，以六字氣訣，治五臟六腑之病。其法行時宜靜，室中暖帳厚褥，盤足趺坐，將前動功略行一次。初學靜功，恐血脈不利，故先行動功，後及靜功。若七日後，不必行動功。行動功畢，即閉固耳目口齒，存想吾身。要身似冰壺，心如秋月，良久待其呼吸和血脈定，然後口中微放濁氣一二口，然後照前節令行之。</p>
<p>假如春月，須低聲念噓字，不可令耳聞，聞即氣粗，粗恐氣泄。耳放噓字氣盡，即從鼻收清氣，入於本經，仍及丹田，一收一放，各二十四或三十六餘放，此乃時令運行之常道也。</p>
<p>假如秋月患目疾，應乎肝，當行噓字。又如春患虛黃，當行呼字，此乃權變病應之法也。</p>
<p>獨肺部之疾，肺本主氣，不得行此法，宜專行咽津工夫，降火甚捷。</p>
<p>凡修此道，須擇子日子時起首，二十七日為期，如耳聾、虛勞、鼓膈之症，頓然自愈。行之既久，腹中自聞漉漉有聲，內視目有一種景象，百病除而精神充矣。</p>

<h2>解十二時病</h2>
<p>醜寅時，精氣發生之候，勿濃睡，擁衾坐床，呵氣一二口，以出濁氣。將兩手搓熱，擦鼻兩旁及熨兩目五七遍，更將兩耳操卷，向前後五七遍。以兩手抱腦，手心恰掩兩耳，用食指彈中指，擊腦後各二十四。左右聳身舒臂，作開弓勢五七遍，後以兩股伸縮五七遍，叩齒七七數，漱津滿口，以意近下丹田，作三口咽，清五臟火，小息。</p>
<p>卯見晨光，量寒溫穿衣服，起坐明窗下，進百滾白湯一甌，勿飲茶。櫛發百下，使疏風散火，明目去腦熱。盥漱畢，早宜粥，宜淡素，飽摩腹，徐行五六十步，取酒一壺放案頭，如出門先飲一二杯。昔有三人，皆冒重霧行，一病，一死，一無恙。或問故，無恙者曰：我飲酒，病者食，死者空腹。以是知酒力辟邪最勝。不出門或倦，則浮白以助其氣。</p>
<p>辰巳二時，或課兒業，或理家務，就事歡然，勿以小故動氣。無事則焚香獨坐，閉目定神，咽津約十數口。蓋亥子以來真氣至，巳午而微，宜用調息以養之。</p>
<p>午餐量腹而入，食宜美，美非水陸畢具異品殊珍。柳公度年八十九，嘗語人曰：我不以脾胃熱生物、暖冷物、軟硬物，不生、不冷、不硬，美也。又勿強食，當飢而食，食勿過飽，食畢起行百步，摩腹又轉手摩腎堂令熱，使水土運動，及水煎茶飲適可，勿過多。</p>
<p>未時，就書案，或讀快書，怡悅神氣；或吟古詩，暢發幽情，或知己偶聚談，勿言閨閫，勿語權勢，勿臧否人物，勿爭辯是非，當持寡言，養氣之法；或共知己，間行百餘步，不衫不履，頹然自放，勿以勞苦徇禮節。</p>
<p>申時，點心用粉面一二物，或果品一二物。弄筆臨古帖，撫古琴，倦即止。</p>
<p>酉時，宜晚餐勿遲，量飢飽勿過，小飲勿醉，陶然而已。孫思邈云：半醉酒，獨自宿，軟枕頭，暖蓋足，言最有味。課子弟一日程，如法即止，勿苛。</p>
<p>戌時，篝燈，熱湯濯足，降火除濕。冷茶漱口，滌一日飲食之毒。默坐日間看書，得意處復取閱之，勿多，閱多傷目，亦勿多思。鄭漢奉曰：思慮之害，甚於酒色。思慮多則心火上炎，火炎則腎水下涸，心腎不交，人理絕矣。故少思以寧心，更闌方就寢。湧泉二穴，精氣所生之處，寢時宜擦千遍，床前宜燒芸朮、降香，以闢穢氣及諸不祥。</p>
<p>亥子時，安睡，以培元氣，身必欲側，屈上一足，先睡心，後睡眼，勿想過去未來人我等事，惟以一善為念，則怪夢不生。如此御氣調神，方為自愛其寶。（動功以下據《修養集說》）</p>

<h3>為善去疾</h3>
<p><u>孝感</u>　監文思院趙應道病瘰癧，幾委頓泣別親舊曰：吾死矣，夫閨閣中一物皆捨得，獨鶴髮老親無托，奈何？語未竟，俄有道人叩門，語趙曰：病不難愈也。取紙二幅，各掏其中為一方竅，徑可二尺許，以授趙曰：俟夜燒一幅，灰之調乳香湯塗患處，留一幅以待後人。言訖，道人不復見，始悟兩方竅乃一呂字也。（《呂祖靈驗記》）</p>
<p><u>信神</u>　康熙四年五月，江北有五人南渡，其舟子信奉關帝，朝夕頂禮。是夜夢帝云：明晚五人渡江，決不可依，若彼必要南渡，我書三個字於汝手心，等彼下船付之一覽。舟子如言，將手中三字捻緊。及晚果有五人趁船，舟子將手放開一照，五人即不見，所留包裹行箱，俱南方瘟疫冊籍之類。舟子至東吳，傳言三字，人多不識「⿱⺮⿸疒⿰真足、⿱⺮⿸疒𮌘、⿱⺮⿸疒⿰孑足」。吳下人信者，多黏於門上，是年貼者，竟不染瘟疫。（《關聖全書》）</p>
<p><u>誦經</u>　一人誦高王觀音經甚誠，出行折一足，哀叫菩薩垂救。夢僧授一方，用綠豆粉，新銚炒紫色，井水調厚敷，紙貼，杉木皮扎定，其效如神。（《四聲本草注》）</p>
<p><u>惜字</u>　梁谿一人，每月延僧，給米三斗，銀三錢，令其日拾字紙，晚交其家，用竹簍貯之。自身衣衿置二袋，一見路溝牆角或垃圾積處，有濕穢字紙拾盛之。一備見皮紙包，見人將字紙包物，即出紙包易之，晚歸併貯於簍。俟本身誕日，將一年拾積字紙焚化河濱，灰送水中，不為人所踐踏。僧死後，其惜如故。越數年，患膨病已殞，其魂遇僧於橋上，僧問近日行藏，答以病危，僧曰：此處有一施藥道人，能療此病。引見之，僧對道人備述其惜字。如此道人付藥三丸，令持歸。將至家，嗅丸香甚，吞之，比聞舉家號哭聲遂蘇，索飲橄欖湯甚迫，飲畢溺出如注，盈桶，漸愈，復活二紀。此事不特耳聞，實且目擊。奉勸世人，欲延年卻病者，當以惜字紙為靈丹秘方。（《二惜編》）</p>
<p><u>放生</u>　杭州周志學生八子，六子俱殤，餘二子亦孱弱多病，時有不育之慮。志學年逾五十，心甚不快，偶過西湖，遇一童顏道貌異人謂曰：子若重有憂者？因告以故，且求小兒延壽之方。異人曰：人物雖殊，生理本一，為父母者，於小兒生日及每月本命日，誠心為之放生，則生機相感，命自我造生，兒自無夭扎之患。志學謝之，篤倍放生。甫一年，二子並強健無疾，志學遍告同人，百試百驗。（《放生百福編》）</p>
<p>（按，小兒生日及每月本命，一年不過七日，至期或一二百文，或五六十文，買魚蝦螺蛤之類，虔心放之，生意相關，誠心術也。敢以告世之為父母者。）</p>
<p><u>建橋</u>　平湖青龍橋，地接泖河，水勢湍急，向架以木，時建時圯。乾隆壬辰，陸萬齡妻張氏指資易以石。氏寡居，老而盲，建橋後，目漸明，年八十三猶康健善飯。（《柘上叢說》）</p>
<p><u>救溺</u>　陸某，長洲農民也。嘗染風疾，發眉盡脫，累藥無效，自以為必死。遂辭其家，攜一孫，操小舟往來江湖間，丐食為活。嘗晚泊酒家求酒，遇一白衣老人，告曰：吾善治此疾。即以針刺其兩股，血流如注，命以河水沃之，須臾血止，復以紅藥一丸與之，曰：服此至夜半出汗，可急入水浴之。問其姓，曰：姓鍾。問其所居何地，曰：黃村。陸服其藥，至夜半，果汗。時暑天，如其言，入水浴之，浴畢，呼其孫曰：吾疾去矣。驚喜不勝，明日操舟還。見者皆驚訝，陸具言其故，往其地謝之，則絕無所謂鍾先生者，惟有一鍾離廟。云或言陸嘗救一投水婦人，亦陰德所致。（《都公譚纂》）</p>
<p><u>還金</u>　獻縣丐者王希聖，足雙攣，以股代足，以肘撐之。行一日，於路得遺金二百錠，移橐匿草間坐守，以待覓者。俄，商家林人張際飛倉皇尋至，叩之，語相符，舉以還之。張請分取不受，延至家，議養膳終其身。希聖曰：吾形殘廢，天所罰也，違天坐食，必有後咎，毅然竟去。後臥岳帝祠內，忽有醉人曳其足，痛不可忍，醉人去後，足已伸矣，由是遂能行，至乾隆已卯年卒。（《國朝祥殃菉》）</p>

<h3>呂祖治百病符</h3>
<p>用黃紙朱書，頭帶一道，身佩一道、房門貼一道。</p>
<figure>
<img data-orig-src="urn:270:04326.jpg" alt="呂祖治百病符圖">
</figure>

<h1>卷二·雜症</h1>

<h2>頭疾</h2>
<p><u>頭痛</u>　蓖麻子（一粒）　搗碎同棗肉些，須搗勻，丸如黃豆大，用絲綿裹之，納鼻孔內，少頃必有清涕流出，即將丸取出，痛即愈，永不再發。倘不急將丸取出，久留鼻內，必致腦髓流出，反成不可藥救之症。切記切記。（《岐天師別傳》）</p>
<p>一方，用藁本、牙皂（各一個）共為末，絹卷燒煙，附鼻孔聞之，效。（《壽域神方》）</p>
<p><u>頭痛不止</u>　楊梅為末，以少許㗜鼻取嚏，妙。（《本草綱目》）</p>
<p><u>頭痛不可忍</u>　鮮蘿蔔自然汁，加龍腦、薄荷少許，滴入鼻中。如左痛，滴右鼻；右痛，滴左鼻；左右皆痛，兩鼻並滴，立效。（《秘方集驗》）</p>
<p><u>偏正頭痛</u>　紫荊皮五兩，（炒）　獨活三兩（去節、炒）　赤芍（炒）　白芷　菖蒲（各二兩）　蔥頭煎濃湯調敷，藥到立止，如神。（《赤水亢珠》）</p>
<p>一方，用蓖麻子（一兩去皮），研爛貼痛處。（《單方全集》）</p>
<p><u>氣鬱偏頭痛</u>　蓖麻同乳香、食鹽搗，貼太陽穴，立止。（《證治匯補》）</p>
<p><u>熱鬱腦中頭痛</u>　硝石為末，吹入鼻中，即止。（同上）</p>
<p><u>頭腦疼痛</u>　片腦（一錢），紙卷作捻，燒煙燻鼻，吐出痰涎，即愈。（《普濟方》）</p>
<p><u>太陽痛</u>　生薑三片皮紙包，水濕，入火灰煨熟，以兩片貼太陽，一片貼印堂中，以帶縛之，立愈。（《經驗秘方》）</p>
<p><u>頭風腦寒</u>　細辛（三莖）　瓜蒂（七枚）　丁香（三粒）　糯米（七粒）　腦子　麝香（各豆大一粒）　共為末。隨左右頭風搐鼻內，良久出涎升許，即愈。（《李惺庵方》）</p>
<p>（《證治準繩》）：醫書多分頭痛、頭風為二門，然一病也。淺而近者，名頭痛，深而遠者，名頭風。當驗其邪所從來而治之。）</p>
<p><u>偏正頭風</u>　蓖麻子、乳香（各等分）研，塗患處，立愈。（《硤川沈氏方》）</p>
<p><u>半邊頭風</u>　魕饅頭（七八個）敲碎煎湯，入小瓷瓶內，以瓶口對患處熏兩三次，至頭上有汗出，不痛方住。（《月譚朱氏方》）</p>
<p><u>八般頭風</u>　半夏末入百草霜少許，作紙捻，燒煙就鼻內㗜之，口中含水，有涎吐出，再含三次見效。（《衛生寶鑑》）</p>
<p><u>熏頭風</u>　天南星（一個）、艾（五錢）熏之。（《錢青埨方》）</p>
<p>頭風痛久而牽引眉目漸至失明者　川烏（去皮）　細辛　防風　蠍梢（各等分）　研細，生薑汁調，貼患處。若眉目牽引不正，貼太陽穴上。（《方鈔》）</p>
<p><u>頭風白屑</u>　楮木作枕，六十日一易新者。（《外臺秘要》）</p>
<p><u>癩頭</u>　蝸牛（三十條），水三碗煎洗之，二次必愈。（《張仲景外函》）</p>
<p><u>禿頭</u>　鴿糞（火焙）　硫黃　明礬　銀硃　陀僧（各五錢）　入鹽三分，共為細末，先以米泔水洗，後以藥敷。（《傳家寶》）</p>
<p><u>臘梨</u>（白禿者）　灰窯內燒過紅土墼（四兩）　百草霜　雄黃（各一兩）　膽礬（六錢）　榆皮（三錢）　輕粉（一錢）　共為末，豬膽汁調，剃頭後擦之，百發百中，其效如神。（《陸氏積德堂方》）</p>
<p><u>腦漏</u>　真艾（一兩）　辛夷（二錢）　羌活　獨活　防風　藁本　細辛（各五分）　共為末，摻艾內卷作條，點火熏鼻即愈。（《醫方摘要》）</p>
<p><u>腦漏鼻涕臭</u>　石首燒灰為末，吹入鼻內，即愈。（《同壽菉》）</p>
<p>一方，用藿香末吹鼻，妙。（《簡易良方》）</p>

<h2>面疾</h2>
<p><u>少年面皰</u>　紫背浮萍（四兩）　漢防己（一兩）　煎濃汁洗之。仍用萍在斑䵟上熱擦，日三五次，物雖微末，其功甚大，不可小看。（《普濟方》）</p>
<p><u>面上皴路</u>　大豬蹄（四枚）洗淨煮如膠，及臥時，用塗面上，次早以漿水洗之。半月後，麵皮細急如童子。（《袖珍方》）</p>
<p><u>面上酒刺</u>　菟絲子煎水，洗之即愈。（《馮氏錦囊》）</p>
<p><u>面上粉刺</u>　益母草（燒灰）　肥皂（各一兩）　共搗為丸。日洗三次，十日後，粉刺自然不生。須忌酒、姜，恐其再發。（《集簡方》）</p>
<p><u>面上紫塊</u>　狀如錢大，或滿面俱有，用穿山甲（十片燒存性），野大黃、生薑（各四兩取汁），川椒末（五錢）共和研，生絹包擦，如干醋潤濕，數次如初，屢效。（《陸氏積德堂方》）</p>
<p><u>面上黑氣</u>　半夏焙研，米醋調敷。不可見風，不計遍數，從早至晚，如此三日，皂角湯洗下，面瑩如玉也。（摘玄方）</p>
<p><u>黑粗醜黑</u>　豬胰（五具）　蕪菁子（二兩）　土瓜根　杏仁（各一兩）醇酒浸之，夜塗旦洗，老者少，少者白，神驗。（《肘後方》）</p>
<p><u>面上忽生紅黑丹如疥狀，不急治，至遍身，必死</u>　將鹿角燒為末，以豬油調揸。（《單方全集》）</p>
<p><u>面上黑斑</u>　白附子　白芨　白蘞　白茯苓　密陀僧　定粉（各等分）　共為末。及睡時，將面洗淨，用漿水以藥塗之，次早洗去。如此數次，以黑斑除去為止。（《傳家寶》）</p>
<p><u>面上黑䵟雀斑</u>　黑牽牛　白殭蠶（各二兩）　細辛（一兩）　合研細末，煉蜜為丸，如彈子大。日洗數次，一月之後，其斑自去矣。（同上）</p>
<p><u>面上有靨痕並一切瘢跡</u>　屎白（二錢）　以人津和勻，蜜少許塗面，三四日即光。（同上）</p>
<p><u>面生白駁</u>　面上生了白駁，似癬非癬，皮漸生白，無藥可治。只用鰻鱺魚脂，火炙出一兩。先拭駁上，刮令燥痛，後以油塗上，不過三次即愈。（同上）</p>
<p><u>酒糟臉</u>　天冬　川椒　白芷　苦杏仁（去皮）　硫黃（各一錢）共研細末，用桕油和丸，臨臥時擦面上。忌房事百日，愈。（《集驗方》）</p>
<p><u>抓破面皮</u>　生薑自然汁，調輕粉末，敷之無疤。（《奇方類編》）</p>
<p><u>兩腮紅腫</u>　白花百合（一斤）　山芝麻根（去皮）　貝母　玄明粉（各一錢）　銀硃（七分）</p>
<p>加白麵調敷，即愈。（同上）</p>
<p>一方，用赤小豆末，敷之，立效。（同上）</p>
<p><u>痄腮</u>　青靛花敷之，立愈。（同上）</p>
<p><u>大笑脫腮</u>　烏梅搗碎為餅，塞滿牙盡頭處，張口流涎，隨手掇上。（《傳信方》）</p>

<h2>眼疾</h2>
<p><u>七十二種眼疾</u>　羊膽（一枚）割開，入蜂蜜（一錢）線扎，兩手揉勻，白水煮一滾即取出，涼水浸半日，去生水，傾出內汁點之。（《秘方集驗》）</p>
<p><u>風熱眼作痛作癢及風淚眼赤眼時眼</u>　皮硝（六錢）　新汲水（一鍾）　煎七分，入瓷器內，候冷定洗眼。每日洗三五次，微開眼，冷水入眼內，用中指擦五遍。如癢甚，加明礬一二錢，泡洗尤妙。（《同壽菉》）</p>
<p><u>時火眼</u>　青魚膽八片腦點之。（《醫鏡》）</p>
<p><u>風火眼</u>　防風　荊芥　赤芍　川連（各二分）　歸尾　膽礬　銅青（各一分）　杏仁（十四粒去皮尖）　絹包煎洗之。（《種福堂方》）</p>
<p><u>暴發腫痛</u>　將青布一塊水浸洗，令乾。另用生薑汁、白礬末，將布蘸搽眼胞上，閉目少頃，淚出痛止。（《乾坤生意》）</p>
<p><u>清涼膏</u>（治暴赤痛）　芙蓉葉末，水和，貼太陽穴。（《鴻飛集》）</p>
<p>一方，用黃連、冬青葉煎湯洗之。（《海上方》）</p>
<p><u>眼赤癢痛</u>　黑棗（二枚）去核，納入白礬（一塊），用竹箸夾住，在油燈下燒之，下承涼水一杯，棗焦礬沸，滴入水杯，俟滴完，連棗放酒杯內，露一宿，次日將杯放開水內頓溫，頻洗，自愈。（《沈心齋驗方》）</p>
<p><u>眼赤生翳</u>　枸杞子搗汁，日點三五次，神效。（《肘後方》）</p>
<p><u>眼眶赤爛</u>（不拘風火皆治）　銅青（五分）　枯礬（三分）　為末。水一鍾，飯鍋上燉熟，用竹紙蓋上熏起，清水洗愈。（《程氏續即得方》）</p>
<p>一方，用杏仁（三粒去皮尖）、膽礬（三釐）為細末，滾水泡鍾內，用竹紙蓋上。取面上水洗抹，即日見效。（《王氏傳方》）</p>
<p><u>爛眼皮及捲毛倒睫</u>　用青鹽火煅，以碗合地上，出火氣，研細。每用五分，熱湯半盞泡，溫洗。（《曹氏經驗方》）</p>
<p><u>紅腫</u>　患眼紅腫，痛甚一團，肝火積聚，惟用旋下熱童便，以碗盛貯，乘熱開著眼睛淋洗，彼時雖覺少有折痛，卻愈得快速。重者，洗二三次自愈。或用自己小便亦可，但不可用食蔥蒜韭薤，並飲燒酒，黃赤之便。（《傳家寶》）</p>
<p><u>砂物入眼</u>　凡遇飛砂吹灰、小蟲等物入眼，痛甚難開，只用淨水一碗，以竹管插入水碗內，口吹不住，其砂物自去。或令明眼人，將眼捺開，用綿帕照砂物抹去。（同上）</p>
<p><u>石灰擦瞎</u>　山梔子煎膿汁，不住手洗一二時辰，痛即止。（《奇方彙纂》）</p>
<p><u>迎風流淚並眼目昏花</u>　霜後桑葉煎水頻洗，神效。（《奇方類編》）</p>
<p><u>冷淚目昏</u>　用乾薑肥者為末，每用一匙沸湯，點洗。或用貝母（一枚）膩白者、胡椒（七粒）為末，點之。（《經驗單方》）</p>
<p><u>眼昏浮翳</u>　蕤仁二兩（去油）　入硼砂（一錢）　麝香（二分）　研勻點之，去翳絕妙。（同上）</p>
<p><u>眼花生翳</u>　用刀刮指甲細屑，和乳汁點翳上，即退。（同上）</p>
<p><u>眼翳膜年久不散</u>　每日三次，以舌舐其膜，漸漸下，緣人真氣使然。（同上）</p>
<p><u>老眼昏花並去翳障</u>　硼砂（二錢）　荸薺粉（四錢）　川黃連一錢（薑製）　加冰片（一分）、麝香（二分），共研極細末，收入瓷瓶內，勿令泄氣。用清水黏藥，戥秤杪點，或燈草點更好，不傷眼睛。如時眼、火眼，先服發散藥一二劑，然然點之。（《存仁堂秘菉》）</p>
<p><u>眼內起星久而不去</u>　白蒺藜（二錢）水煎洗之，日三次，三日即愈。（《生生編》）</p>
<p><u>眼中胬肉赤筋及瞳人障蔽</u>　雀糞（名白丁香）不拘多少，以初胎男子之乳，調點即愈。點少許，不可多。（《日用本草》）</p>
<p><u>胬肉侵睛</u>　用臘月雄豬膽，入馬牙硝於內，將風吹乾，為末，入腦、麝點之。（《證治匯補》）</p>
<p><u>損目破睛</u>　用牛口涎，每日點兩次，須要避風，黑睛破者亦瘥。（《葉天士方》）</p>
<p><u>眼睛突出一二寸者</u>　以新汲水灌漬眼中，數易之，自入。（《梅師方》）</p>
<p><u>眼生偷針</u>　凡眼內眥頭忽結成疱，三五日便生膿汁，俗呼為偷針。此由熱氣客於眥間，搏激津液所成。視其背上，即有細紅瘡點，以針頭破之即瘥。乃解太陽經之客邪也。（《醫統》）</p>
<p><u>眼生珠管</u>　鉛丹（五錢）　鯉魚膽汁　和如膏，日點三五次。（《聖惠方》）</p>
<p>一方，用牛膝並葉搗汁，日點三四次。（同上）</p>
<p><u>青盲</u>　雄鼠膽（鼠膽最小，略一驚惶便碎矣）　鯉魚膽（各二枚）　和勻，滴之立效。（同上）</p>
<p>一方，用豬膽五枚，取汁於銅器中，慢火煎，令可丸如黍米大，納眼中。（《外臺秘要》）</p>

<h2>耳疾</h2>
<p><u>耳痛</u>　用蛇蛻燒灰存性為末，吹入以治風盛。用枯礬末吹入，治風濕。或青箬燒灰吹之亦效。（《簡便良方》）</p>
<p>一方，用白鹽炒熱，重綿包熨。（《備急方》）</p>
<p><u>耳內腫痛流膿</u>　番木鱉（一個）磨水，滴耳內即愈。（《秘方撮要》）</p>
<p><u>耳爛</u>　頂好安息香灰吹之。先用棉花捲出耳中毒水，俟毒水淨盡，然後吹三四次愈。（《錢氏驗方》）</p>
<p><u>耳衄</u>（少陽經火）　龍骨末吹入，效。（《證治匯補》）</p>
<p><u>耳痹</u>　龍骨　麝香　輕粉　枯礬（各等分）　為末，吹入耳即愈。（《方鈔》）</p>
<p><u>耳閉</u>　細辛　石菖蒲　木通（各一分）　麝香（一釐）　共為末，綿裹，塞耳即愈。（《奇方類編》）</p>
<p><u>耳常嗚</u>　生地黃切斷，紙包火煨，塞耳，數易之。（同上）</p>
<p><u>耳虛嗚</u>　巴豆、菖蒲（同研）、松脂、黃占（和條納耳中），抽之神效。（《本草綱目》）</p>
<p>一方，用麝（少許），全蠍（十四個），薄荷十四葉（裹麝、蠍、瓦上焙乾），共研末，滴水捏作錠子，塞耳內極效。（《圖經》）</p>
<p><u>耳聾</u>　上好新鐵片（三塊）咬口內，用好磁石塞兩耳，靜坐。其耳忽鳴而通，有頃刻通者，有坐數日通者。（《秘方集驗》）</p>
<p>一方，用真北細辛研末，熔黃蠟為丸，如鼠糞大，綿裹塞耳內，二三次即效。（《種福堂方》）</p>
<p><u>耳久聾</u>　斑蝥（三枚，炒）　巴豆（二兩，去心皮）　入麝香（少許）　丸如棗核大，綿裹塞耳中，以微響、黃水出為度。（《證治匯補》）</p>
<p><u>耵耳</u>　人耳間有津液，輕則不能為害，若風熱搏之，津液結塞成核，能令暴聾，為之耵耳。用生豬油、地龍、釜墨（各等分）研細末，以蔥汁和，捏如棗核，薄綿裹，入耳，令潤則挑出。（同上）</p>
<p><u>膿耳</u>　熱氣乘虛，隨脈入耳，聚熱不散，膿汁時出，為之膿耳。用輕粉、明礬、黃丹、龍骨、麝香、蚌粉為末，綿纏竹拭耳。或用白礬、胭脂、麝香為末吹之。（同上）</p>
<p><u>底耳</u>　冬青樹葉搗汁，傾入耳內，隨傾隨令自流，數次可愈矣。（《夏氏刊方》）</p>
<p>一方，用枯礬為末，填耳立效。（《同壽菉》）</p>
<p><u>停耳</u>　由氣鬱生痰，內火攻衝，形似赤肉，或兼膿汁潰爛，用韭菜搗汁，日滴三次。（《繩墨》）</p>
<p>一方，將耳內膿水用棉花絞乾。生熟明礬各半，研為細末，吹少許入耳內，數次即愈。（《集效方》）</p>
<p><u>扯落耳</u>　熱馬屎封之，如無熱者，炒熱封之，裹定勿動，即生合。倘馬屎無覓，牛屎亦效。（《存仁堂秘菉》）</p>

<h2>鼻病</h2>
<p><u>赤鼻</u>　乃陽明胃火上炎，用食鹽研細，每晨撮少許擦齒，噙水蕩漱，旋吐掌中，掬以洗面。行之月餘，鼻色復舊，且有益於齒。（《蘇譚》）</p>
<p><u>紅鼻酒糟鼻</u>　硫黃（四兩）　燒酒（三斤）煮，逐漸添入，待乾，將口涎在手心化開，搽鼻上，四五次即愈。（《錄竹堂方》）</p>
<p><u>酒豉鼻及婦人鼻生黑粉刺</u>　硫黃（五錢）　杏仁（二錢半）　各研為末，以酒麴藥調勻，夜搽日洗，漸效。（同上）</p>
<p><u>鼻塞</u>　蓖麻子（三百粒）　大棗（一斤）　搗勻，綿裹塞，日易之，一月全愈。（《聖濟方》）</p>
<p><u>鼻腫</u>　乃肺經火盛也。用皂角末吹入，打清嚏數十即愈。蓋鼻因氣壅，令打嚏則壅塞之氣盡開散，故不必清肺，而腫自消矣。（《岐天師別傳》）</p>
<p><u>鼻懸</u>　白鯗骨入鍋內炒，聞香而愈。（《右經堂方》）</p>
<p><u>鼻痔</u>　瓜蒂（炒）　甘遂（炒各四錢）　枯礬（五分）　松香五分（為衣）</p>
<p>香油調硬些。每用一丸，入鼻內點痔，化為臭水。一日一次，自爛下。（《集驗方》）</p>
<p>一方，用硼砂（一錢）、輕粉、雄黃（各三分），冰片（五釐），共為末，日點五六次，漸化為水而愈。（《青囊萬選》）</p>
<p><u>鼻疔</u>　荔枝肉爛，黃雞糞同打爛，塗上即愈。（《種福堂方》）</p>
<p><u>鼻疳</u>（爛通其孔者）　鹿角（剉碎焙焦）　白礬（煅過）各一兩　頭髮（燈上燒過）五錢　共研為末，先用椒水洗淨疳孔，然後搽之。如不收口，可用瓦松燒存性為末，搽之。（《奇方類編》）</p>
<p><u>鼻瘡</u>　杏仁（去皮尖）研如膏，以人乳調塗之。（同上）</p>
<p><u>鼻中肉墜</u>　用藕節有毛處一節，燒存性為末，吹患處。（同上）</p>
<p><u>鼻中瘜肉</u>　狗頭骨燒灰，加硇砂少許，為末，吹入鼻中，瘜肉自化。（《匯補》）</p>
<p>一方，用蝴蝶一味（不拘多寡，煅），綿裹一字，納入鼻中。（《明醫指掌》）</p>
<p><u>鼻臭瘜肉</u>　杏仁（去皮）　輕粉（各一錢）　雄黃（五分）　麝香（少許）　共研細末，臨臥時，以箸點一米許於內。（同上）</p>
<p><u>食物入鼻介介作痛不出</u>　用牛脂一棗大納鼻中，吸入，脂消則物隨出也。（《外臺秘要》）</p>

<h2>口病</h2>
<p><u>香口闢臭</u>　明礬入麝香為末，擦牙上。（《生生編》）</p>
<p><u>口臭</u>　用香茹含之。（《證治要訣》）</p>
<p><u>口破</u>　滑石（一錢）　辰砂（三錢）　冰片（二分）　研末，摻患處。兼治牙疳，鵝口，俱禁水漱。（《集驗方》）</p>
<p><u>口爛</u>　鳳尾草（井內所生）　青苔草　瓦上焙乾，加冰片少許，共研細末。先用甘草湯洗過，後摻之，三日即愈。（《王氏效方》）</p>
<p><u>口疳</u>　縮砂殼煅研，擦之即愈。（《活幼新書》）</p>
<p>一方，用雞肫黃皮燒灰，敷亦立效。（同上）</p>
<p><u>口內走馬各樣疳瘡</u>　取多年田野中白螺螄殼，再加孩兒茶少許，共為末，吹患處，數次即愈。（《同壽菉》）</p>
<p><u>口瘡</u>　破爛腫痛連喉百法治之不效者取蘿蔔自然汁，頻頻漱吐自愈。或用吳茱萸為末，醋調，塗足心。（同上）</p>
<p>一方，用五倍子末摻之，吐涎便能飲食。（同上）</p>

<h2>唇病</h2>
<p><u>繭唇</u>　唇中腫起，白皮皺裂，名日繭唇。宜以五倍子、蜜陀僧、甘草（各二錢），共為末，再用黃柏皮（二兩），將三味末塗柏上，炙乾，刮片貼唇上。（《明醫指掌》）</p>
<p><u>唇吻燥痛</u>　橄欖仁研爛敷之。（《開寶本草》）</p>
<p><u>唇燥緊裂</u>　豬胰浸酒搽之，或用橄欖不拘多少燒灰，豬脂和塗患處。（《摘玄方》）</p>
<p><u>唇口緊小不能開合不能飲食不治即死</u>　用白布作燈炷，如指大，安斧上燃燒，令刀上汗出，拭取敷唇上，日二三度。或用舊青布燒灰，和豬脂調敷。（《同壽菉》）</p>
<p>一方，用馬齒莧煮汁洗之。（同上）</p>
<p><u>冬月唇乾血出</u>　桃仁搗爛，豬油調塗。（《集驗方》）</p>
<p><u>唇裂生瘡</u>　瓦松、生薑搗和，入鹽少許，塗之。（《百一方》）</p>

<h2>舌病</h2>
<p><u>舌卒腫大</u>　狀如豬脬，塞口殺人，用釜底煤和酒塗之。（《梅師方》）</p>
<p>一方，用朴硝、白礬為末，搽舌上立消。（《濟生方》）</p>
<p><u>舌腫滿口不能出聲</u>　用蒲黃末摻之，即效。若舌腫出外，或以冰片少許抹上，或以蓖麻油蘸紙作捻，燒煙燻之，隨即消縮。（《種福堂方》）</p>
<p><u>舌腫閉塞咽喉即時氣絕至危之症</u>　用皂礬不拘多少，以新瓦火煅變色紅，放地上令冷，研細。將病人用鐵鉗拗開牙關，以藥搽其舌，即活。（《奇方類編》）</p>
<p><u>舌腫不消</u>　以米醋和釜底墨，厚敷舌之上下，脫則更敷，須臾即消。（《千金方》）</p>
<p><u>木舌腫滿塞口殺人</u>　赤芍藥、甘草煎水熱漱。（《聖濟總菉》）</p>
<p>一方，用蒲黃、乾薑末（各等分）干搽，愈。（《芝隱方》）</p>
<p><u>重舌</u>　灶中心對鍋底土，酒調，塗舌上。用黃丹如豆大，安舌下。（《聖惠方》）</p>
<p><u>熱症多舌出有病愈而舌不入者</u>　冰片（一分）研，抹舌上，即收。（《醫宗說約》）</p>
<p>一方，用大麻子為末，入紙條內，燒煙燻之鼻孔，有涎流出，即收。（《乾坤秘韞》）</p>
<p><u>舌爛臭穢不可近</u>　銅綠　白芷（各一兩）　共為末，摻舌上，溫醋漱之。（《集簡方》）</p>
<p><u>舌上生胎</u>　諸病舌胎，以布染井水抹，後用薑片時時擦之自去。（《陶華方》）</p>

<h2>牙齒</h2>
<p><u>牢牙固齒</u>　凡人一生，全賴牙齒。飲食滋養，須於少壯解小便時，咬牙閉口，每早叩齒幾遍，至老不落。（《傳家寶》）</p>
<p><u>牙齒搖動欲落</u>　生地　當歸（各等分）　同煎濃汁漱之，其齒自牢。（《醫鏡》）</p>
<p><u>牙齒痛不可忍取落不必用手</u>　川椒　細辛（各一兩）　草烏　蓽茇（各五錢）　研為末，每用少許，揩在患處內外，不過三四次。自落。（同上）</p>
<p><u>風牙痛</u>　生絲瓜一條擦鹽，火燒存性，研末頻擦，涎盡即愈。腮腫以水調貼之。（《嚴月軒方》）</p>
<p><u>寒牙痛</u>　用胡椒、蓽茇為君，細辛、石膏為佐，研末擦之。或用橄欖細嚼即愈。（《證治匯補》）</p>
<p><u>蟲牙痛</u>　礦灰不拘多少為末，砂糖和丸，如米粒大，塞蛀孔中，其效如神。（《明醫指掌》）</p>
<p><u>風寒蟲牙痛</u>　白芷　北細辛（各五分）　肉桂　麻黃　草烏（各三分）　真蟾酥（一分五釐）　共為細末，麵糊丸，如桐子大。每用一丸，咬痛牙下即愈。（《談野翁方》）</p>
<p>一方，用防風、荊芥、芫花、蜂房（各一錢）、細辛（三分）、川椒（十粒），食鹽少許，水醋各半煎，漱口立愈。（《用藥法象》）</p>
<p><u>牙痰</u>　火硝（一錢）　冰片　明雄黃（各一分）　玄明粉（五分）　共為細末，擦患處，立愈。（《種德堂方》）</p>
<p><u>胃火牙痛</u>　好軟石膏（一兩）火煅，淡酒淬過為末，入防風、荊芥、細辛、白芷（各五分）為末，日用揩牙，甚效。（《保壽堂方》）</p>
<p><u>牙蝕透骨穿腮</u>　生南星一個（剜空），入雄黃一塊（麵裹燒），候雄黃作汁，以杯合定，出火毒，去面，為末，入麝香少許，拂瘡數日，甚效。（《經驗單方》）</p>
<p><u>擦牙散</u>　杏仁不拘多少，用針刺向燈火上，燒黑存性，研細末，搽擦患處。（《錄竹堂方》）</p>
<p>一方，用川大黃煅成灰，研細末，早晚擦之，永不牙疼。（《簡便方》）</p>

<h2>咽喉</h2>
<p><u>咽喉卒腫</u>　食飲不通，米醋和黃柏末敷之，冷即易。（《肘後方》）</p>
<p><u>咽喉腫痛</u>　牙皂（去皮）米醋浸，炙七次，勿令大焦，為末，每吹少許入咽，吐涎即止。（《聖濟總菉》）</p>
<p>一方，用山豆根（三錢）醋磨汁、含之追涎即愈。（《斗門方》）</p>
<p><u>咽喉腫爛</u>　硼砂　玄明粉　殭蠶（各一錢）　冰片（一分）　共研細末，以紙管吹五六分，入喉立愈。若時邪傳染者，再加雄黃（三分）、硃砂（五分），無不效驗。（《青浦李氏刊方》）</p>
<p><u>喉腫閉塞勺水不能下</u>　附子（一個）　破故紙（五錢）　共研末，調如糊作膏，布攤如膏藥，大如茶鍾，貼腳心中央，以火烘之，一時辰，喉即寬而開一線路，可以服藥。（《雷公活人菉》）</p>
<p><u>急救喉風</u>　壁蟢窠數個，瓦上焙乾，研細吹之，血散痰消立愈。（《傳家寶》）</p>
<p><u>纏喉風</u>　纏喉風者，熱結於喉，腫繞於外，且麻且癢也。用牽牛鼻繩燒灰吹之，甚效。（《李時珍方》）</p>
<p>一方，用淡白梅一個（去核），將蜒蚰（一條）嵌在梅內，含之即瘥。（《集效方》）</p>
<p><u>纏喉風雙乳蛾絕妙立驗方</u>　用榆樹上出過蛓毛窠（一個），剪病人指甲腳爪。如左邊乳蛾，剪其左手左腳甲，右邊乳蛾，剪其右邊手甲足甲，若雙乳蛾，左右皆剪。用食鹽少許，同入窠內，煅過為末，吹入患處，以手指拍其後項，視其所患，在左拍左，在右拍右，兩邊皆患，兩邊皆拍，即時破潰，痰血並出。（《王肯堂方》）</p>
<p><u>通關散</u>（治乳蛾並喉內一切熱毒）　膽礬（二錢）　硼砂（一錢）　共為末，入青魚膽內，陰乾，研極細，加山豆根（一錢），瓷器收貯。吹患處，流涎即愈。（《奇方類編》）</p>
<p><u>乳蛾喉痹</u>　烏龍尾（梁上倒掛塵也）　枯礬　豬牙皂莢　以鹽炒黃（各等分），為末，或吹或點，皆妙。（《瀕湖方》）</p>
<p><u>走馬喉痹</u>　以鵝翎蘸燈窩油掃之，取吐則效。（《蘇沈良方》）</p>
<p><u>喉癬喉風</u>　黃柏末　百草霜（各五分）　雄鵝膽（二個）　青魚膽（枯礬收）五個　蛓毛窠內有蟲者（燒存性一兩）　共為細末吹之。（《傳心菉》）</p>
<p><u>咽喉諸藥不效</u>　丹溪云：此非喉症，乃是鼻中生一條紅線，如發懸一黑泡，大如櫻珠，垂掛到咽門而止。口中飲食不入，用土牛膝根獨條肥大者搗碎，入好醋三五滴，同打細，滴入鼻中二三點，即系斷珠破，吐出瘀血，立安。（《赤水玄珠》）</p>
<p><u>熏鼻法</u>　咽喉閉結，湯藥不通，有形之物已難下咽，必取無形之氣，從鼻而入。用巴豆壓油紙上，取油紙捻成條子點燈，吹滅，以煙燻鼻，使口鼻流涎，牙關自開。（《類案》）</p>
<p><u>刺喉法</u>　乳蛾諸症，在關上者，必有血泡，用喉針或筆管，點破即寬。在關下不見者，難治，用蘆管削尖，令病人含水一口，從鼻孔放管，進擊一下，出血，甚妙。（《匯補》）</p>
<p><u>刺少商穴及探吐法</u>　喉症殺人最速。救治者，急將病人兩臂緊捋數十捋，使血聚大指上，用油頭繩扎住指根，針刺少商穴（在手大拇指甲外離甲一分許，出血），如放痧一般，兩手皆然。其甚者，十指俱刺之，一面以鵝毛蘸桐油，或燈盞油探喉中，引其吐去痰涎，即咽生蘿蔔汁，其喉自寬。或用礬湯探吐，亦佳。（《經驗乩方》）</p>
<p>附：分別治法　初起便覺怕冷畏風，頭痛身熱者，此有表邪，礬湯酸澀不可服，尤大忌梅子，誤服酸斂，便難挽回。如無表邪，方可服蜒蚰、梅子，然不若一起便咽生蘿蔔汁為妙。再遇喉痹，早晚嚼生蘿蔔數片，可免此患。（同上）</p>

<h2>鬚髮</h2>
<p><u>染黑鬚發</u>　樺皮一片，包側柏一枝燒煙，薰香油碗內成煤，以手抹須鬢上。（《多能鄙事》）</p>
<p><u>烏須</u>　用好墨一塊，填在鳳仙花粗梗內，外用麻紮緊，俟霜後取出磨墨，拔白，點之自黑。（《奇方類編》）</p>
<p>一方，用古墨、母丁香（各等分），好醋和成錠子，以薑汁少許，用新筆，拔去白者，點之即黑。（同上）</p>
<p>附：拔白日期　正月（甲子）日，二月（初八）日，三月（十三）日，四月（十六）日，五月（二十五）日，六月（十四、十九）日，七月（二十八）日，八月（十九）日，九月（十六）日，十月（初十、十三）日，十一月（初十、十二）日，十二月（初七）日，閏月照上月。（《姚司空刊方》）</p>
<p><u>發黃</u>　蓖麻子仁香油煎焦去渣，三日後頻刷之。（《摘玄方》）</p>
<p><u>發內生蝨</u>　水銀和棗肉研爛，塗氈帽上，帶一夕盡死。（《簡易良方》）</p>
<p><u>發槁不澤</u>　木瓜浸油梳頭，或桑根白皮、柏葉（各一斤）煎汁，沐之則光潤有色。（《聖惠方》）</p>
<p><u>發不生</u>　側柏葉陰乾作末，和麻油塗之。（《梅師方》）</p>
<p><u>發不長</u>　亂髮洗淨曬乾，以油煎焦，於缽內細研為膏，搽之易長。（《多能集》）</p>
<p><u>女子少年鬢髮黃白</u>　青石榴（一隻），黑豆（一升）捶碎，好醋至升同煮，豆爛去豆，不用再煎至升，收貯，每早敷發。（《李仙姑方》）</p>
<p><u>婦人發少能多</u>　側柏葉不拘多少，陰乾為末，加油塗之，其發驟生，少年更效。（《同壽菉》）</p>
<p>一方，用羊屎納鯽魚肚中，瓦缶固濟燒灰，和香油塗之。不幾日發生，且光黑可愛。（《傳家寶》）</p>
<p><u>婦人發短能長</u>　東行棗根（三尺），橫行甑上蒸之，兩頭汁出，用敷發上。（同上）</p>
<p><u>婦人梳頭不落髮</u>　側柏葉二片（如手指大）　胡桃肉　榧子肉（各二個）　共研細，擦頭皮，或浸水掠頭亦可。（同上）</p>

<h2>手足諸病</h2>
<p><u>兩手不能下</u>　凡人有伸欠而兩手不能下者，將人抱住，縛在柱上，又把木棒打去，病人自然把手來遮隔，而兩手自下矣。亦有婦人而得此症者，縛在柱上，令一人解其下衣，而彼怕羞，自然以兩手來遮隔，亦一時手下。（《石室秘菉》）</p>
<p><u>手足疼痛</u>　用一人抱住身子，以兩人兩腿夾住左右各足一條，輕輕捶之千數，覺兩足少快，然後以手執其三里之間，少為伸之者，七次放足，執其兩手捻之者，千下而治已，左右手各如是，一日之間而手足之疼痛可已。（同上）</p>
<p><u>手足腫痛</u>　傷寒時氣毒攻手足，腫痛欲斷，牛肉裹之，腫消痛止。（《範汪方》）</p>
<p><u>手足心腫</u>　乃風也。椒、鹽末（等分），醋和，敷之，良。（《肘後方》）</p>
<p><u>手足發疣</u>　以白梁米粉，鐵鐺炒末研末，以眾人唾和，敷厚一寸即消。（同上）</p>
<p><u>手足疣目</u>　蒴藿子揉爛，塗目上。（《聖惠方》）</p>
<p><u>手足偏風</u>　蒴藿葉火燎，厚鋪床上，趁熱眠於上，冷復易之。冬月取根，春碎熬熱用。（《外臺秘要》）</p>
<p><u>手足痛風</u>　冷痛如虎咬者，用樟木屑一斗，急流水（一石），煎極滾泡之，乘熱安足於桶上熏之，以草荐圍住，勿令湯氣入口，其功甚捷，此家傳經驗方也。（《醫學正傳》）</p>
<p><u>手足風痹</u>　黃蜂窠（大者一個，小者三四個）燒灰，獨囊蒜（一碗），百草霜（一錢五分），同搗，敷上一時，取下埋在陰處，忌生冷葷腥。（《乾坤秘韞》）</p>
<p><u>風痹暖手</u>　鐵砂（四兩）　硇砂（三錢）　黑腳　白礬（六錢）　研末，以熱醋或水拌濕，汕紙裹，置袋內，任意執之，冷再拌。（《聖濟菉》）</p>
<p><u>手足瘑瘡</u>　舊履系燒灰敷之。（《千金翼》）</p>
<p><u>纏足生瘡</u>　荊芥燒灰，蔥汁調敷，先以甘草湯洗之。（《摘玄方》）</p>
<p><u>足趾雞眼</u>　作痛作瘡，地骨皮同紅花研細敷之，次日即愈。（《閨閣事宜》）</p>
<p><u>足躄筋急</u>　桂末，白酒和塗之，一日一上。（《甲乙經》）</p>
<p><u>足上轉筋</u>　以故綿浸醋中，甑蒸熱裹之，冷即易，勿停，取瘥止。（《圖經》）</p>
<p><u>遠行足趼</u>　成泡者，水調生面塗之，一夜即平。（《海上方》）</p>
<p><u>病後足腫</u>　但節飲食，以養胃氣，外用狗脊煎湯漬洗。（《蘊要》）</p>
<p><u>夏月趾腫</u>　不能行走者，九月收茄根懸檐下，逐日煎湯洗之。（《簡便方》）</p>
<p><u>嵌甲</u>　胡桃皮燒灰貼。（《醫林集要》）</p>
<p><u>手足甲疽</u>　熏黃蛇皮少許為末，用泔水洗淨，割去甲，入肉處敷之，一頃痛足，神效。（《便民圖纂》）</p>
<p><u>手足為風濕所傷兼有腳氣</u>　用晚蠶砂以米醋拌炒，令熱，以綿絮包熨之。（《存仁堂秘菉》）</p>
<p><u>腳冷</u>　不隨不能行者，用醇酒（三斗），水（一斗），入甕中，灰火溫之，漬腳至膝，常著灰火，勿令冷，三日止。（《千金方》）</p>
<p><u>腳縫出水</u>　好黃丹入花蕊石末摻之。（《談野翁誠效方》）</p>
<p><u>腳趾爛</u>　用蚌蛤粉乾擦之。（《壽域神方》）</p>
<p><u>腳丫爛</u>　滑石（一兩）　石膏五錢（鍛）　枯白礬（少許）研摻之。（《李時珍方》）</p>
<p>一方，用茶葉嚼爛，敷之有效。（《攝生方》）</p>
<p><u>腳疰</u>　枯礬、黃柏為末，摻之。（《方鈔》）</p>
<p><u>腳堿</u>　蔥根、荸薺搗汁一碗，煎，再取松香（四兩），麻油再煎，滴水成珠，方入煎汁，攤膏藥，貼即落。（《單方秘菉》）</p>
<p>一方，用荸薺半個，貼患處過夜，次晚再貼，五六夜其堿連根脫出。（《十便良方》）</p>

<h2>心腹疼痛</h2>
<p><u>九種心痛</u>　用真蘄艾灸大拇足趾甲，男左女右，三壯立效。（《病機沙篆》）</p>
<p><u>中惡心痛</u>　殺白烏骨雞，拍心即瘥。（《廣利方》）</p>
<p><u>心痛點眼法</u>　透明雄黃、火硝（各等分），加麝香（少許），共為末，新汲水調，點眼內眥精明穴，男左女右，扶行數步立愈。但痛止，切不可即飲食，食必復痛。（《乾坤生意》）</p>
<p><u>火龍丹</u>（治心痛腹疝、絞腸痧）　雄黃、焰硝（各等分），淨為極細末每用些，少點小眼角。（《易安方》）</p>
<p>一方，用大蒜搗爛，塗足心，即愈。（《千金方》）</p>
<p><u>腹急痛</u>　一切男婦腹痛緊急，不知何病，只用鹽微炒，或布或絹包，熨痛處，立止。（《傳家寶》）</p>
<p><u>回陽丹</u>（治陰毒厥冷、腹痛）　牡蠣（燒）　不灰木（燒）　良薑（炒）　川烏（泡）　白芍藥（各一錢）　麝（少許）　每用一錢，男用女津調，塗外腎，女用男津調，塗兩乳。（《明醫指掌》）</p>
<p><u>腹痛危篤</u>　黑鹽（四兩）炒極熱，以絹包鹽置臍上，用錫壺注滾水於包上，熨之即愈。（《經驗良方》）</p>
<p><u>腹痛效方</u>　紅棗（二個）　巴豆（三粒）同搗爛，裹縛臍上立止。（《文竹山堂方》）</p>

<h2>腰腳軟痛</h2>
<p><u>腰腳軟</u>　二蠶砂炒熱熨之。（《保命集》）</p>
<p><u>腰腳痛</u>　天麻　半夏　細辛（各二兩）　絹袋二個，各盛藥令勻，蒸熱，交互熨痛處，汗出則愈。數日再熨。（《簡易方》）</p>
<p><u>腰腳冷痛</u>　烏頭（三個）去皮臍研末，醋調貼，須臾痛止。（《十便良方》）</p>
<p><u>卒然腰痛</u>　黑豆（六升）水拌濕，炒熱，布裹熨之，冷即易。（《延年秘菉》）</p>
<p><u>虛寒腰痛</u>　烏頭　附子尖　天南星（各二錢五分）　雄黃　樟腦　丁香（各一錢五分）　硃砂　乾薑（各一錢）　麝香（五釐）　共為末，薑汁調，烘熱摩腹上。（《指掌》）</p>
<p><u>腳弱病</u>　用杉木桶濯足，排樟腦於兩股間，以布縛定，月餘甚效。（《續博物志》）</p>
<p><u>腳筋攣痛</u>　用木瓜數枚，以酒、水各半，煮爛搗膏，乘熱貼於痛處，以帛裹之，冷即易，日三五度。（《食療本草》）</p>
<p><u>腳心腫痛</u>　因久行久立致者，以水和地龍糞厚敷，一夕愈。（《永類鈐方》）</p>
<p><u>女人束腳止痛</u>　用蕎麥稈煮濃湯，加枯礬少許，浸足幾次，束縛，可即止痛。（《多能集》）</p>

<h2>虛汗</h2>
<p><u>自汗盜汗</u>　隨時出汗為自汗，屬陽虛。睡中出汗為盜汗，屬陰虛。用五倍子研末，津調，填臍中縛定，一夜即止也。（《集靈》）</p>
<p>一方，用麻黃根、蛤粉、粟米（各等分）為末，袋盛撲之，佳。（《本草從新》）</p>
<p><u>自汗不止</u>　何首烏末津調，封臍中。（《集簡方》）</p>
<p><u>盜汗</u>　五倍子去蛀末，炙乾研末，男用女唾，女用男唾，調厚糊，填臍中，用膏藥貼之，勿令泄氣，兩次即愈。（《種德堂方》）</p>
<p><u>手汗</u>　黃耆　葛根（各一兩）　荊芥　防風（各二錢）　水煎湯一盆，熱熏而溫洗，三次即止。（《石室秘菉》）</p>
<p><u>腳汗</u>　白礬、乾葛煎湯洗。（《濟生編》）</p>
<p><u>腳底多汗</u>　燒屍場上土，鋪於鞋底內蹉之，灰亦可。（《集玄方》）</p>
<p><u>塗乳止汗</u>　川鬱金研細末，臨臥以津調，塗乳上自止。（《醫宗必讀》）</p>

<h2>癆病</h2>
<p><u>骨蒸發熱</u>　雄黃一兩（末），入小便一升，研如粉。乃取黃理石一枚，方圓一尺者，炭火燒之，三食頃，濃淋汁於石上，置薄氈於上，患人脫衣坐之，衣被圍住，勿令泄氣，三五度瘥。（《外臺秘要》）</p>
<p><u>虛火背熱</u>　虛火上行，背內熱如火炙者，附子（末）津調，塗湧泉穴。（《摘玄方》）</p>
<p><u>燒香治癆</u>　玄參（一斤）　甘松（六兩）　為末，煉蜜（一斤）和勻，入瓶中封閉，地中埋罯，十日取出。更用灰木（六兩）、煉蜜（六兩），同和入瓶，更罯五日，取出燒之，常令聞香，疾自愈。頌曰：初八瓶中封固，煮一復時，破瓶取搗，入蜜，別以瓶盛，埋地中罯過，用亦可薰衣。（《經驗單方》）</p>
<p><u>灸癆蟲法</u>　用癸亥日灸兩腰眼低陷中之穴，每穴灸艾七炷，十一炷尤妙。先隔一日點穴，方睡至半夜子時，交癸亥日期便灸，其蟲俱從大便中出，即用火焚之，並埋之深坑中。（《證治匯補》）</p>
<p><u>救癆怯妙法</u>　凡男女患一切癆怯者，用上好箭頭砂（一兩）、透明雄黃（五錢）、共為細末，單層綿紙包固，選未曾行經十二三歲壯實童女，將藥貼放童女臍內，汗巾栓縛一周時，取下秤藥，比前重三錢余者更妙，即刻拴於病人臍上。須先備人乳十餘碗，候病人口乾作燥，與乳飲之，渴止乳亦止，然後解下臍上之藥，其病自去，再用補養調理，十人九活。（《傳家寶》）</p>
<p><u>陰絕癆蟲傳染法</u>　從來癆病十無一痊，總因肺有癆蟲，醫藥莫加，何能療愈。要知病人將死之前，蟲必飛出，或轉投入諸竅內，亦漸成癆不救，此所謂傳屍癆也。傳染多在親人，或乘人昏忙時，或乘人沉睡時，蟲即入竅，因此往往蔓延，甚厲無法可治。予得異人神法，以免其蟲，則傳染之患自除。法於病人將終之前幾日，用水龍骨數斤（《即船上舊油石灰箍桶，艌船人家頗多），在病床前常燒不絕，病人即發譫語，意若深怨此煙，蓋蟲食人血，漸成怪幻，為煙搤所，不得飛出，借人言以為痛恨也。病人既故，仍燒不止，其胸前明明高拱一塊，即癆蟲閉死矣。蟲既不得飛出，則傳染之病遂絕。此法經驗非常，仍望知者遍傳，令受害之家永脫此厄，便是積德。（同上）</p>

<h2>血症</h2>
<p><u>吐血</u>　採石榴花風乾作末，吹鼻中立瘥，千葉者尤佳。（《吳瑞本草》）</p>
<p><u>衄血不止</u>　薄荷汁滴之，或以乾者水煮，綿裹塞鼻。（《許學士本事方》）</p>
<p>一方，用新汲水，隨左右洗足即止，屢試有效。（《葉氏摘玄方》）</p>
<p>一方，用冷水浸紙貼囟上，以熨斗熨之，立止。（《貞元廣利方》）</p>
<p><u>舌衄齒衄</u>　蒲黃（炒）　螺青（各一錢）為末，摻舌上，鹽湯漱。（《明醫指掌》）</p>
<p><u>少小鼻衄</u>　小勞輒出，桑耳熬焦搗末，每發時，以杏仁大塞鼻中，數度即可斷。（《肘後方》牙根出血名牙瀉）草決明煎水，噙之立止。（《奇方類編》）</p>
<p><u>牙關出血如一線</u>　槐花略炒為末，以指頭蘸末搽牙，以止為度。（同上）</p>
<p><u>齒縫出血</u>　梧桐淚研末，干貼齒縫，如血不止，另易之。（《準繩》）</p>
<p>一方，用紙紝子蘸乾蟾酥少許於血出處，按之立止。（同上）</p>
<p><u>耳中出血</u>　麝香（少許），人牙（煅）存性，出火毒，共為細末，用少許吹之即止。（《秘方集驗》）</p>
<p>一方，用蒲黃炒黑，研末摻入。（《簡便方》）</p>
<p><u>皮膚間忽然血濺出</u>　用煮酒罈上紙，碎扯如楊花，攤於血出處即止。（《百一選方》）</p>
<p><u>汗血</u>　胎髮燒灰撲之。（《濟生編》）</p>
<p><u>五竅出血</u>　將井花水當面連噴幾口，急分開頭髮，用草紙數層蘸醋令透，搭在囟門，其血立止。（《醫說》）</p>
<p><u>腸風漏血</u>　穀精草　馬兜鈴藤　川烏頭　荊三稜各等分（炒）　煎水，先熏後洗之。（《普濟方》）</p>
<p><u>小便尿血</u>　萵苣菜搗敷臍上即止。（《海上方》）</p>
<p><u>女人陰血</u>　（因交接傷動者）　五倍子末摻之良。（《熊氏方》）</p>

<h2>黃疸</h2>
<p><u>黃疸痧</u>　香瓜蒂（七杭）以瓦焙乾，研末入鼻內，候流鼻涕即愈。忌見燈火併食鹽物。（《三十六黃方》）</p>
<p><u>急黃病</u>　苦瓠（一枚）開孔，以水煮之，攪取汁，滴入鼻中去黃水。（《本草拾遺》）</p>
<p><u>熱病發黃</u>　瓜蒂為末，以大豆許，吹鼻中，輕則半日，重則一日，流出黃水乃愈。（《千金翼》）</p>
<p><u>濕熱發黃</u>　生薑時時周身擦之，其黃自退也。（《傷寒捶法》）</p>
<p>一方，用茵陳蒿（一把），同生姜（一塊）搗爛，於胸前四肢，日日擦之有效。（《本草類方》）</p>
<p><u>黃疸水腫</u>　綠豆（一升）煎湯，洗浴即愈。（《吳仲衡傳方》）</p>
<p><u>黃疸腫滿</u>　苦壺蘆瓤如大棗許，以童子小便二合，浸之一時，取兩酸棗大納兩鼻中，深吸氣，待黃水出，良。（《傷寒類藥》）</p>
<p><u>黃疸癊黃</u>　並取瓜蒂、丁香、赤小豆（各七枚）為末，吹豆許入鼻，少時黃水流出，隔日一用，瘥乃止。（《孟詵食療》）</p>
<p><u>黃疸遍身如金</u>　瓜蒂（二錢）　母丁香（一錢）　赤小豆（五分）　黍米（四十九粒）共為細末。每夜用少許，吹兩鼻孔內，㗜入便睡，明日取下黃水，亦可揩牙追涎。（《醫方選要》）</p>
<p><u>黃疸困篤</u>　用半斤大雄雞，背上破開，不去毛，帶熱血合患胸前，冷則換之。日換數雞，拔去積毒即愈。此雞有毒，人不可食，犬亦不食也。（《唐瑤經驗方》）</p>
<p><u>黃疸通治</u>　陳年自鯗肉（不拘幾塊）、稻草（一把）燒灰，雞子清調如膏藥樣，貼臍上，一日一換，六七次即愈。（《活人心書》）</p>
<p>附：驗死生法　用二指重按病人膻中穴，二指左右分開，中間有血色者可治，無血色者不治。（《證治要訣》）</p>

<h2>陰症</h2>
<p><u>陰症</u>　此症四肢厥冷，指甲唇舌皆青，昏迷不醒。用麥面做一圈蒸熟，置臍上，再用雞蛋五六個煮熟去殼，豎放圈內，以好銀簪插蛋中，良久拔出，換簪換蛋，以銀簪不黑為止。（《傳家寶》）</p>
<p><u>陰症肚痛</u>　明礬　火硝　胡椒（各一錢）　真黃丹（八分）　共為細末，陳醋為丸。男左女右，握在手心，以帛縛之，汗出而愈。（《奇方類編》）</p>
<p>一方，用麝香（二分），納臍內，以布蓋上，將錫壺盛熱水熨之，立刻見效。（同上）</p>
<p><u>陰症呃逆</u>　乳香同硫黃燒煙嗅之。（《傷寒蘊要》）</p>
<p><u>陰症玉莖縮入於內</u>　須要令人拿定，急將艾丸如綠豆大，在龜頭、馬口各灸一壯，其莖即出。（《救急方》）</p>
<p><u>陰症脫肛</u>　伏龍肝（一兩）　鱉頭骨（五錢）　百藥煎（一錢五分）　共研為末。每用一二錢濃煎，紫蘇湯候溫洗過，以清麻油調藥，敷肛門上，即能縮入。（《景岳全書》）</p>
<p><u>陰症危急</u>　雞蛋十數枚煮百滾，蛋頭少去殼，對臍口掩上，蛋冷即換熱者，蛋完即愈。其蛋即黑色，不可食。治病時，蛋切不可著陰人手。（《同壽菉》）</p>
<p>一方，用蔥白一大握，如茶盞大，用紙卷緊，卻以快刀切齊，一片如指厚，安於臍上，以熱熨斗熨之，待汗出為度。一片未效。再切一片熨之。（同上）</p>
<p>一方，用芥菜子末，新水調如膏藥，貼臍上，汗出取效。（同上）</p>

<h2>時症</h2>
<p><u>天行疫癘</u>　常以東行桃枝煎熬湯浴之，佳。（《類要》）</p>
<p>一方，取初病人衣，放於甑上蒸過，則一家不染。（《綱目》）</p>
<p><u>闢禳瘟疫</u>　正月上寅日，搗女青末，三角絲囊盛，系帳中大吉。（《肘後方》）</p>
<p>一法，元旦日，取古塚磚，咒懸大門上，一年無疫疾。（同上）</p>
<p><u>疫病初發</u>　但覺頭痛，即以水調芥菜子末填臍，以熱物隔布一層熨之。即汗出而愈。（《壽域神方》）</p>
<p><u>大頭瘟</u>　用馬藍頭一把，搗汁,將鵝毛搽上,　一日五六次，熱氣頓出，親驗真神方也。（《種福堂方》）</p>
<p><u>抱頭火丹</u>　（即大頭瘟）　將扁柏葉搗爛，用雞子清調敷，神效。（同上）</p>
<p><u>鸕鷀瘟</u>　兩腮腫脹，憎寒惡熱者，用赤豆半升為末，水調敷，或用側柏葉搗爛敷之。（同上）</p>
<p><u>蝦蟆瘟</u>　遍身如蝦蟆皮，屬風熱。用側柏葉自然汁，調蚯蚓糞敷之。或丁香、尖南星，醋磨敷。（《醫鏡》）</p>
<p><u>清涼救苦散</u>　治一切天行時疫，頭面、耳目、鼻腮、項頸紅腫痛。用芙蓉葉、二桑葉、白芨、白蘞、白芷、雄黃、大黃、黃連、黃柏、車前子、赤小豆、芒硝（各等分），共研末，蜜水調敷，頻頻掃之。（《延壽書》）</p>
<p><u>闢瘟仙丹</u>　紅棗（八枚）　降香（五錢）　蒼朮（二錢）　芸香（一錢）　共為末，以粥飲作丸，約重錢許，中空一小孔，藏硃砂少許，瓷罐收貯，遇疫病時行，焚爐中，能避瘟氣。（《端素齋驗方》）</p>

<h2>瘧疾</h2>
<p><u>治瘧奇方</u>　（兼治三陰）　硃砂　胡椒（各一兩）　共研極細末，以無聲為度，配合均勻，貯瓷瓶或錫盒，不使出氣。用時取暖臍膏一張，挑末藥一茶匙，安放膏藥中間，勿令四眼見。對臍緊貼，雖瘧止，不輕揭，聽其自落，靡不神效。三陰瘧，十日一換，用至三膏，亦能奏功。然瘧必三四遭後方用，否則截之太早，風寒未出，恐生別症。孕婦忌用。（《德清徐氏施濟方》）</p>
<p><u>勞瘧、瘴瘧</u>　野狐肝（一具）陰肝，重五日，五更初北斗下，受氣為末，粳米作丸綠豆大。每以一丸，緋帛裹系手中指，男左女右。（《聖惠方》）</p>
<p><u>截瘧</u>　大棗（三個去皮核）　斑蝥（二個焙乾）　同研勻，以熟豬油調，捏成餅如指頭大，貼在印堂，一宿而愈。（《上儀堂施送方》）</p>
<p>一方，五月五日，取花蜘蛛曬乾，絳囊盛之，臨期男左女右係臂上，勿令知之。（《普濟方》）</p>
<p><u>祛瘧</u>　大老薑（一片），日出時東向對日，朱書「辟惡」二字，呵氣於上，縛左臂，神效。（《陶氏別菉》）</p>

<h2>傷寒</h2>
<p><u>傷寒七十二症出汗法</u>　紅棗（七個）　胡椒　天麻子（各七粒）　入銀硃一錢乳碎，男左手放右腿彎內，女右手放左腿彎內，將藥放手心，蓋被即有汗如雨。（《同壽菉》）</p>
<p><u>結胸傷寒</u>　大黃（七寸）　巴豆（十四粒）　共為末，用唾調作餅，蓋在臍上，以艾團灸之。候有熱氣透內方住。此方不拘壯瘦虛實人俱可用。灸後即以溫湯輕將手帕拭去毒，此法救人甚多，不可輕視。（同上）</p>
<p><u>陰症傷寒</u>　腹痛厥逆，芥菜子研末，水調，貼臍上。（《生生編》）</p>
<p><u>陰症傷寒指甲青者</u>　用老雄雞（一隻），當脊開，連腸血等乘熱急裹在臍上，將布縛定，一周時即醒。陽物若縮，用手扯住。（《錄竹堂方》）</p>
<p><u>傷寒陽毒</u>　狂亂甚者，以青布一尺浸冷水，貼其胸前。（《南陽活人書》）</p>
<p><u>傷寒發狂難制</u>　用炭火一盆，以陳醋澆火上，氣入病者鼻中。即安。（《方鈔》）</p>
<p><u>傷寒目翳</u>　燒豆豉二七枚，研末吹之。（《肘後方》）</p>
<p><u>傷寒舌出過寸</u>　梅花片腦半分，為末摻之，隨手而愈。（《夷堅志》）</p>
<p><u>傷寒舌生芒刺黑胎</u>　新汲水浸青布洗其舌，以薑片刮舌，自退。（《類編》）</p>
<p><u>傷寒風痹發汗不出</u>　以火燒地，用水灑之，布干桃葉於上，厚二三寸，席臥溫覆，取大汗，被中敷粉，極燥便瘥。（《本草從新》）</p>
<p><u>停食傷寒</u>　陳香糟（六兩）　生薑　水菖蒲根（各四兩）　鹽（二兩）　共搗，炒熱為餅，敷胸前痛處，火熨之，內響即去。如口渴，任吃茶水，待大便下惡物愈。（《單方彙編》）</p>
<p><u>黃耳傷寒</u>　用苦參磨水，滴入耳中，或用猴姜根汁，或用苦薄荷汁，土木香汁滴入耳中。（《醫寶說》）</p>
<p><u>赤膈傷寒</u>　用三稜針刺腫出血，能蠲痛。（同上）</p>
<p><u>速解法</u>　凡患傷寒，元氣不足，汗不能出，又不能大表者，用老生薑（八兩）切片，舂碎炒熱。用綿裹姜，用兩人每持一團，與病人先擦兩手心兩腳心，後擦前心背心，如冷再換熱姜，得身上火熱，自然寒氣逼出，或即汗、或發細細紅累即愈。（《秘方集驗》）</p>

<h2>咳嗽</h2>
<p><u>咳嗽熏法</u>　熏黃（一兩），以蠟紙調卷，作筒十枚，燒煙吸咽，取吐止。一日一熏，惟食白粥。七日後，以羊肉羹補之。（《千金方》）</p>
<p><u>年久呷嗽至三十年者</u>　莨菪子　木香　熏黃（各等分）　為末。以羊脂塗青紙上，撒末於上，卷作筒，燒煙燻吸之。（《崔氏纂要》）</p>
<p><u>老嗽不止</u>　故茅屋上塵年久著煙火者，和石黃、款冬花，婦人月經衣帶為末，水和塗茅上，待乾入竹筒中，燒煙吸咽，無不瘥也。（《本草拾遺》）</p>
<p><u>久嗽不止</u>　款冬花（二兩）於無風處燒之，以筆管吸菸嚥下，即用食物壓下。（《證治匯補》）</p>
<p><u>久嗽欲死</u>　用厚榆皮削如指大，長尺余，納喉中，頻出入，當吐膿血而愈。（《古今錄驗》）</p>
<p><u>風寒久嗽非此不除</u>　天南星　款冬花　鵝管石　佛耳草　雄黃（各等分）　共為末拌艾。以姜一厚片，置舌上，次於艾上燒之，須令煙入喉中為妙。（《醫宗必讀》）</p>
<p><u>上氣咳嗽</u>　腹滿羸瘦者，楸葉（三斗）、水（三斗），煮三十沸，去滓，煎至可丸如棗大，以筒納入下部中立愈。（《海上方》）</p>
<p><u>一切勞嗽</u>　胸膈痞滿者，鵝管石、雄黃、佛耳草、款冬花（各等分），為末。每用一錢，安香爐上焚之，以筒吸菸入喉中，日二次。（《宣明方》）</p>

<h2>霍亂</h2>
<p><u>霍亂轉筋腹痛</u>　以苦酒煮絮裹之。（《聖惠方》）</p>
<p><u>霍亂腹痛甚者</u>　炒食鹽一包，熨其心腹，令氣透。又以一包熨其背，少頃即止。（《簡易方》）</p>
<p><u>霍亂轉筋入腹無可奈何者</u>　以米醋煮青布搽之，冷即易。（《千金方》）</p>
<p><u>霍亂轉筋入腹殺人</u>　以小蒜、鹽（各一兩），搗敷臍中，灸七壯立止。（《聖濟總菉》）</p>
<p><u>霍亂轉筋身冷心下微溫者</u>　硃砂（二兩研）　蠟（三兩）　和丸著火，籠中熏之，周圍厚覆，勿令煙泄。兼床下著火，令腹微暖，良久，當汗出而蘇。（《外臺秘要》）</p>
<p><u>霍亂轉筋欲死氣絕腹有暖氣者</u>　以鹽填臍中，灸鹽上七壯即蘇。（《乾坤秘韞》）</p>
<p><u>霍亂急救法</u>　轉筋者，男子以手挽其陰，女子以手牽乳近兩旁，後以鹽填臍中，灼艾不計壯數，雖已死而胸中有熱氣者，立蘇。研生蒜塗腳掌心，雖昏危入腹者，亦效。再以大蓼一握，煎湯洗之。心腹卒痛，以鹽斤許炒熱，紙包紗護，頓其胸腹，頻火熨，覺熱氣透入即蘇。（《證治匯補》）</p>
<p><u>乾霍亂治法</u>　乾霍亂者，忽然心腹脹滿，絞刺疼痛，欲吐不吐，欲利不利，狀若神依。頃刻之間，忽然悶絕。此由脾上鬱極，不得發越，以致火熱內擾（即俗名絞腸痧也）。用麻皮蘸油，刮臂膊上，或刺膝腕內，有紅筋刺出紫血，或刺十指頭，出血立愈。若轉筋不止，用木瓜、鹽二味，煎熱湯，浸兩足亦妙。（《十便良方》）</p>
<p><u>絞腸痧陰陽治法</u>　腸痛難忍看，有陰痧，腹痛而手足冷，身上有紅點，以燈草蘸油，點火燒之即愈。有陽痧，腸痛而手足暖，以針刺其手指近爪甲處一分半許，出血即安。須先自兩臂捋下其惡血，令聚指頭，然後刺之。（《集簡方》）</p>
<p>附：王肯堂二方　王肯堂云：霍亂乃邪氣用事，正氣無主、潰亂之際，大忌薑湯、米湯、及烏梅、梅醬等湯，服之立死。雖熱湯，亦不可用，禁之，禁之。小腹作痛，脹緊如石，氣冷並結者，乃房勞傷也。切不可誤以為霍亂，妄投冷水及補藥之類，服之立死。但用消傷破血調氣之劑，如紅花、蘇木、桃仁、當歸、木香、青皮、檳榔之類酒煎，加童便調和，大口嚥下，又令病人坐蔥湯中浸之。（《醫鏡》）</p>

<h2>嘔吐</h2>
<p><u>注車注船</u>　凡人登車及船，煩悶頭痛、嘔吐者，宜用徐長卿、石長生車前子、車下李根皮（各等分）搗碎，以方囊系，半合於衣帶及頭上，則免此患。（《肘後方》）</p>
<p><u>塞鼻丸</u>　聞藥即吐，百藥不效。伏龍肝為末，水丸，塞兩鼻孔，遂不再吐，如神。（《經驗廣集》）</p>
<p><u>鼻嗅散</u>　服藥不效，用硫黃、乳香（各等分）為末酒煎，急令病人嗅氣即住。（《衛生易簡方》）</p>
<p><u>立效丹</u>　雄黃（二錢）　酒（一盞）煎至七分，乘熱令吐者嗅氣即止。（《普濟方》）</p>

<h2>呃逆</h2>
<p><u>虛寒呃逆</u>　乳香　硫黃　艾葉（各三錢）　為末。好酒（一鍾），煎數沸。乘熱使病人鼻嗅其氣，再用搗姜渣擦胸前亦好。（《醫宗說約》）</p>
<p><u>灸期門法</u>　婦人屈，乳頭向下，盡處骨間動脈是穴。男女乳小者，以手一指為率，陷中動脈是穴。男左女右，灸三七壯，再不正者，灸臍下丹田二三十壯，間有活者。（《證治匯補》）</p>
<p><u>呃逆不止</u>　黃蠟燒煙，熏二三次即止。（《醫方摘要》）</p>
<p><u>呃逆欲死</u>　或以紙捻鼻嚏而止，或以詐冤盜賊而止，或鼻聞食香調氣而止，皆抑之，駭之，而使氣下也。此救呃逆要法，若額上出汗，連聲不絕者危。（《古今醫鑑》）</p>

<h2>痞癬</h2>
<p><u>腹中痞塊</u>　玉簪葉同獨囊蒜搗爛，穿山甲為末，好醋成餅。量痞大小貼之，兩炷香為度。其痞化為膿血，從大便出。然須量人大小強弱貼之。（《衛生備要》）</p>
<p><u>痞塊硬痛</u>　吳茱萸炒熱，布裹熨之。（《宜良李氏刊方》）</p>
<p><u>痞塊硬痛如刀刺者</u>　商陸根不拘多少，搗碎蒸之，以新布裹，熨痛處，冷再換。（《孫真人方》）</p>
<p><u>灸痞法</u>　擇破日，清晨令患人勿飲食，一進門檻內即睡倒地上，將病人男左女右手，以掌至指根長短為則，在肛門。往背上比得停留，以墨記之。取艾七炷，用七姓人揉熟在患人頭前。地上擺七壯如王字樣<img data-orig-src="urn:270:04328.jpg">，取七壯之尖，灸病人穴上，余皆一齊灸地，臨灸咒曰：乾元亨利，貞天地之德也。灸畢，至日將落時，方許食粥雞肉等物，以發之。忌生冷七日。此日但換門檻，可灸數人，灸畢，將病人身下灰土並艾灰俱掃，送十字路上，弗可回顧。若遇人，神在腰，雖破日，亦不宜灸。自一歲至六十歲俱可灸。但灸瘡不發者，難治。乃遼左戴神醫所授法也。（《錄竹堂方》）</p>
<p><u>抓癖膏</u>　血餘　香油　桐油　生豬腦子（各半斤）　桃仁（四兩）　白蠟（四錢）　同下鍋內，文武火熬的腦子盡濾去渣，下黃丹（十四兩），熬成膏，待溫再下胡黃連、白芷、蘇木、紅花、三稜、莪朮（各三錢）、歸尾、硇砂（各五錢）、麝香（一錢五分），各為細末，入前膏內，攪勻收貯，勿令泄氣。有塊先用皮硝煎水洗患處，次用姜擦，方用絹帛攤貼，後用鞋底炙熱熨之，五七十遍，覺內熱方可，痞即消縮，其效如神。（《李滄溪方》）</p>
<p><u>大人小兒癖塊方</u>　甘草　甘遂　莧菜（各三錢）　磠砂（一錢）　木鱉子（四個去殼）　鱉肉（一兩）　蔥頭（七個）　加蜜少許，共搗成膏，以狗皮攤貼。如藥干，用蔥蜜潤之，二次即消。（《葉天士方》）</p>

<h2>諸氣</h2>
<p><u>走注風毒疼痛</u>　芥菜子為末，以雞蛋白調敷。（《曹氏經驗方》）</p>
<p><u>走氣疼痛</u>　酸醋淬麩皮，炒熱熨之。（《曹氏經驗方》）</p>
<p><u>走注氣痛</u>　氣痛之病，忽有一處如打撲之狀，不可忍，走注不定，靜時其處冷如霜雪，此皆暴寒傷之也。以白酒煮楊柳白皮暖熨之，有赤點處，鑱去血妙。凡諸卒腫急痛，熨之皆即止。（《姚僧坦集驗方》）</p>
<p><u>流火</u>　馬前子（一個），用粗碗底磨水，以雞翎掃遍，少頃又磨又掃，一日三五次，其痛即止，三日後全消。（《經驗秘方》）</p>
<p>一方，用生煤炭研極細末，醋調，敷患處即消。（《便易良方》）</p>
<p><u>風氣痛</u>　老薑　鳳仙葉　香油　川椒末　共搗，擦痛處。或用鳳仙子煎湯洗亦效。（《醫學集成》）</p>
<p><u>濕氣痛</u>　鳳仙草（一束）　大蔥（一束）　搗爛　蒼朮（八兩）　防風　荊芥（各五兩）　煎湯入桶中。令患者坐湯內，多用舊衣服浸湯，搭其痛處，湯冷再添，不過三四次即愈。若遍身以此湯洗浴尤妙。（《醫鏡》）</p>
<p><u>腳氣發</u>　足膝紅腫，乃濕熱留於肌肉之中，若不早治，其氣上行至心即死矣。急用朴硝、大黃、寒水石、牙皂為末。雞子清調敷甚妙。或用人中黃為末，芭蕉汁調敷亦效。（同上）</p>
<p><u>腳氣上衝腹脹滿悶</u>　蓖麻葉蒸搗裹之，一日二三易即消。或灸風市、肩髃、曲池三穴，或七壯，或五十壯，甚驗。（《匯補》）</p>
<p><u>腳氣走痛</u>　蘿蔔煎湯洗之，仍以蘿蔔曬乾為末，鋪襪內。（《聖濟總菉》）</p>
<p><u>腳氣腿腫久不瘥者</u>　生黑附子（一個）去皮臍，為散，生薑汁調如膏塗之。藥干再塗，腫消為度。（《簡要濟眾》）</p>
<p><u>腳氣成漏</u>　跟有一孔，深半寸許，其痛異常。用人中白煅有水出，滴入瘡口。（《證治要訣》）</p>
<p><u>腳氣痛不可忍以致口眼喎斜、手腳如搐、不省人事、昏迷如死</u>　黃建煙（二斤）炒熱，以坐桶盛入內。將腳解光，放入煙中出汗，少冷又炒熱。隔日一熏，熏七次即可除根。（《同壽菉》）</p>
<p><u>疝氣偏墜小腸氣痛</u>　陳石灰（炒）　五倍子　山梔子（各等分）為末，面和醋調敷，一夜即消。（《大全良方》）</p>
<p>一方，用棉子仁煎湯洗之。（《斗門方》）</p>
<p><u>疝氣陰囊如斗</u>　木鱉子（七個）　皂角二條（煨黃）　玄胡（五錢）　川椒（一合）　共炒為末，以燒酒調如稀粥，塗在腎囊上，外以綿紙包裹，再以布包縛，隨縮隨收，一時即愈。（《李慍庵方》）</p>
<p><u>疝氣囊腫不消</u>　硼砂（一分）水研，塗之即消。（《桂軒隨菉》）</p>
<p>一方，取田間青蛙皮，貼之自愈。（《袖珍方》）</p>
<p><u>腎囊風</u>　雞蛋炒出油，揸之自效。（《奇方類編》）</p>
<p><u>燥囊散</u>（治陰囊濕癢、搔之則汁水流珠、用此極效）　牡蠣（醋煅）一兩　硫黃　苦參　蛇床子　枯礬（各二錢）　雄黃（一錢）共為細末。先用蒼朮、椒、鹽煎湯，洗濕處，後用此藥摻之。（《景岳全書》）</p>

<h2>瀉痢</h2>
<p><u>水瀉不止</u>　木鱉仁　母丁香（各五個）　麝香（一分）　研末，米湯調作膏。納臍中貼之，外以膏藥護住（《吳旻扶壽精方》）</p>
<p><u>久瀉不痊</u>　生蔥搗爛，入黃丹為丸，如豆大。填臍中，外用膏藥貼之，立止。（《十便良方》）</p>
<p><u>泄瀉暴痢</u>　大蒜搗，貼兩足心，亦可貼臍中，即愈。（《千金翼》）</p>
<p><u>腹中絞痛痢下窘迫</u>　炒鹽（二包）。互相熨之。（《世效單方》）</p>
<p><u>治痢仙方</u>　茜草（一握）煎水，洗兩足底即愈。（《奇方類編》）</p>
<p>一方，用梧桐葉（三四斤），煎水洗足自愈。（同上）</p>
<p><u>赤白痢</u>　巴豆（新者不拘多少研如泥）　雄黃（明淨者研極細）共成為膏。將病人眉心中穴用水洗淨，以膏攤油紙上，每用○如此大，貼穴上。壯年一炷香，老幼半炷香或三四寸，視人大小用之。香盡即將藥輕輕揭去拭盡，神效。（《內府秘方》）</p>
<p><u>禁口痢</u>（雖極危急，心胸微有熱氣者，亦能治之）　大蓖麻子　巴豆（各去殼）四十九粒　牛黃（一錢五分）　</p>
<p><u>透明雄黃</u>　透明硃砂（陰砂不用）　麝香（各五分）　冰片（一分）　共為極細末，和前蓖麻子、巴豆研如泥，加蔥汁、白蜜（各少許）為丸，如榛子大。先將紙貼患者眉心，紙上安藥，藥再用膏藥貼之。眉心皮膚腫起即愈。如不腫者，不治。（《錄竹堂方》）</p>
<p><u>久痢大腸滑脫</u>　訶子　赤石脂　龍骨（各等分）為末，以蠟茶少許和藥，摻腸頭上，用絹帛揉入。（《景岳全書》）</p>
<p><u>痢後脫肛</u>　經霜浮萍草，瓦焙乾為末，熱鞋底上熨之。（《馮氏錦囊》）</p>
<p>一方，用五倍子末（三錢）、白礬（一塊）水煎，洗之立效。（《三因方》）</p>

<h2>大小便溺</h2>
<p><u>二便不通經三五日危急者</u>　蔥白杵填臍中，艾火灸七壯立下。（《日用本草》）</p>
<p>一方，用皂莢放桶內燒煙，坐熏立通。（《集要方》）</p>
<p><u>男婦二便不通危在頃刻</u>　田螺（十個）　蔥白（七根）　麝香（五分）　輕粉（少許）　共搗成泥。敷臍上以熨斗烙之，立救一命。（《奇方類編》）</p>
<p><u>大小便不通</u>　用蝸牛（三個）連殼搗，放臍中，以手揉，按之即通。加麝香（一分）更妙。（《錄竹堂方》）</p>
<p><u>大便不通</u>　豬糞燒灰存性，加皂角末拌勻。先用竹筒入肛門內，將藥吹入，頃刻即通。（同上）</p>
<p><u>大便秘結至極昏不知人</u>　豬膽（一枚），入好醋少許，扎鵝毛管上，灌入糞門內。（《同壽菉》）</p>
<p><u>蜜導法</u>　白蜜（六七兩）　煉稠厚黃色，滴水凝硬，再加入鹽、皂牙末（各五分）和勻，急傾入冷水中，捻如指大三四塊。先將香油抹殼道中，後用蜜條放入即通。（《丹溪心法》）</p>
<p><u>小便不通</u>　獨囊大蒜（一個）　梔子（二十一個）　鹽（一撮）　共搗，敷臍中，良久即通。若不通敷陰囊上立效。（《種福堂方》）</p>
<p>一方，用萵苣子搗，貼臍中立愈。（《海上方》）</p>
<p><u>便閉垂死</u>　桃枝　柳枝　木通　川椒　枯礬（各一兩）　蔥白（七個）　燈心（一把）　水（三十碗）煎。半用瓷罐熱盛，一半熏外腎周圍，以被圍繞。不令外風得入。冷即易之，其效大奇。（《醫宗必讀》）</p>
<p><u>急救受熱便閉方</u>　因受熱，小便數日不通，小腹脹痛難忍者，用蝸牛（一二條）去殼，安放病人臍中，入冰片（少許），蝸牛即化為水，腹內一線涼下，小便即通。（《內府秘方》）</p>
<p><u>婦人小便不通</u>　生白礬末（五釐）入臍，以一指甲水滴之。（《嫏嬛記》）</p>
<p>一方，用皂角煎湯，洗陰戶，若在胎前，名曰轉胞，是胎壓轉尿泡不小便也，宜穩婆托法。（《增訂達生編》）</p>

<h2>淋症　遺精</h2>
<p><u>五淋</u>　以白礬為細末，填臍中，滴以井水，通即去。（《同壽菉》）</p>
<p><u>急淋陰腫</u>　泥蔥（半斤），煨熱杵爛，貼臍上。（《外臺秘要》）</p>
<p><u>小便淋澀</u>　或有白者，以赤根樓蔥近根截一寸許，安臍中，以艾灸七壯。（《程氏續即得方》）</p>
<p><u>小便沙淋</u>　瓦松（即生屋上者）煎濃湯，乘熱熏洗小腹，約兩時即通。（《經驗單方》）</p>
<p><u>熱淋痛甚或不通者</u>　豬膽（一枚）去汁，少許，入麝香（三釐），以陰莖納其中，外線兜住於內，良久即愈。（《證治匯補》）</p>
<p><u>熱淋不通</u>　田螺（十五個水養），待螺吐出泥，澄去清水，以泥入膩粉（五分）調，塗臍上，尿立通，將螺放之，如若殺害，則不效。（同上）</p>
<p><u>遺精治法</u>　每夕臨臥時，用絲帶將腳大拇指縛結，並花縛各指，總縛左右腳。俱用此法，凡泄精後，切忌解小便。（《濟生方》）</p>
<p>一方，用五倍子研細末，以女兒津調，貼臍內立止。（《種福堂方》）</p>
<p><u>夢遺</u>　用闊布帶將大腿一隻，或左或右扣系項，睡醒則解伸，左右更換曲腿，睡自止。（《傳家寶》）</p>

<h2>水腫　蠱脹</h2>
<p><u>腫脹</u>　好輕粉（二錢）　巴豆（四兩）　生硫黃（一錢）　研勻成餅，先以新綿鋪臍上，次以藥餅當臍掩之，外用帛緊束之。如人行十里許，即下水，待行三五度即去藥，以溫粥補之。一餅可治三五人。愈後宜淡食，忌油鹽，大戒房事。（《病機沙篆》）</p>
<p><u>肚腹腫脹</u>　獨囊大蒜煨熱去皮，綿裹塞糞門，冷即換。亦治關格脹滿，大小便不通。（《單方全集》）</p>
<p><u>水腫尿少</u>　針砂（醋煮，炒乾）　豬苓　生地　龍口（各三錢）為末，蔥涎研和，敷臍中，約一寸厚，縛之待小便多為度。日二易之，入甘遂更妙。（《陸氏積德堂方》）</p>
<p><u>水氣腫</u>　繭田螺　大蒜　車前子（各等分）　煎膏，貼臍上，水從小便出，盡即愈。（《宜良李氏刊方》）</p>
<p><u>浮腫</u>　冬瓜皮煎湯，浴洗立消。（同上）</p>
<p><u>蠱脹</u>　活烏背鯽魚（一尾，重四五兩者），愈大愈佳，再用獨子肥皂（一個）去子，用殼同全魚搗爛，團貼臍上，臍雖平而有紋影者，其氣自入。輕者貼一二日，重者貼三五日，才應氣蠱下泄，余蠱瀉下即愈，是方余蠱皆可用，惟蜘蛛蠱不用。（同上）</p>
<p><u>十種水蠱腫滿喘促不得眠</u>　赤商陸根杵碎，貼臍心，絹帛縛定，病自小便出。（《同壽菉》）</p>
<p><u>腹皮青色</u>（不速治須叟死）　胡粉（是錫粉非鉛粉）鹽熬色變，以摩腹上。（《子母秘菉》）</p>
<p><u>元戟膏</u>（治腹滿如石、陰囊腫大）　大戟　芫花　甘遂　海藻（各等分）　為末，醋調，和麵攤綿紙上，貼腫處，口咬甘草不過兩三時，水即下矣。（《濟生秘覽》）</p>
<p><u>水腫灸法</u>　中脘二七壯，在臍上四寸，上下一寸，居岐骨與臍之分中。又灸水分穴如年壯。在臍上一寸禁刺，刺之則水盡即死。（《刺灸要訣》）</p>

<h2>癲狂癇病</h2>
<p><u>邪狂癲癇不欲眠妄行不休</u>　黑早走，起於寅時，勿令人見，用左手摘向東桃葉七瓣，暗系病人發內即安。（《集效方》）</p>
<p><u>羊癲風</u>　生薑　飛羅面（各一兩）　麝香（七分）　黃梔子　蔥頭　雞子清（各七個）　地龍（七條）　共樁爛和勻，烘熱，以絹帕縛於腹上。過三日，見有青筋，照方備藥，再縛三日，無青筋則愈。重者，不過三服即可除根，永不復發矣。（《梅溪顧氏刊方》）</p>
<p><u>一切發狂勢不可遏</u>　用炭火（一盆），醋（一碗）傾於火上，其煙衝入病人鼻內，將薑汁噴於病人頭面、身體手足，即安，方可察其陽狂陰燥用藥（《醫宗說約》）</p>
<p><u>一切熱病發狂</u>　床帳務要揭開，放入爽氣良久，隨用銅鏡按在心胸間，熱勢稍退即除。若傷寒溫熱發狂，渴不止者，將朴硝（一斤）研細，用水（一盆）　將青布方圓尺許（三五塊），浸於硝水中，搭在病人胸堂並後心上，頻易，冷者搭之，如得睡汗乃愈。（同上）</p>
<p><u>癇症初發</u>　用皂角汁灌鼻內。其風涎即從鼻口中涕唾而出。若蘇後，其涎不止，急以鹽湯，服之自止。（《醫宗金鑑》）</p>
<p>一方，發時灸百會穴，不拘壯數，以蘇為止。再發再灸，以愈為度。（《刺灸要訣》）</p>
<p><u>風癇</u>　先出手指如數物狀乃發也，灸髮際宛宛中三壯。</p>
<p><u>豬癇</u>　病如屍厥，口吐清沫，灸巨闕三壯。</p>
<p><u>羊癇</u>　目瞪吐舌，羊鳴，灸第九椎下間三五壯。</p>
<p><u>馬癇</u>　張口搖頭，身反折，馬鳴，灸僕參左右各三壯。</p>
<p><u>牛癇</u>　善驚反折，手掣手搖，灸手少陰掌後去腕五分陷中。（五癇並見《病機沙篆》）</p>

<h2>邪氣鬼祟</h2>
<p><u>家有邪氣</u>　真雄黃（三錢）、水（一碗），以東南桃枝咒灑滿屋，則絕跡。勿令婦女見知。（《集簡方》）</p>
<p><u>邪氣鬼交</u>　虎骨（二兩）　硃砂　蕪荑　鬼臼　鬼箭　雄黃　藜蘆（各一兩）。共為末，煉蜜丸如彈子大。囊盛二丸，男左女右繫於背上，再用丸子在病人房內燒之。（《同壽菉》）</p>
<p>一方，令病者合二大拇指，以艾團灸二指當中。（同上）</p>
<p><u>辟邪符</u>　元旦日篆書「聻」字，貼於門上，一切鬼祟，遠離千里。相傳人死為鬼，人見懼之，鬼死為聻，鬼見怕之。書貼則闔家一年不染邪疫。（《岣嶁神書》）</p>
<p><u>鬼排卒死</u>　吹醋少許入鼻中。（《千金方》）</p>
<p><u>鬼壓鬼打</u>　如人初到客舍及無人冷房睡著，覺鬼物壓打，其人呃呃有聲，呼之不醒，不救必死。其法用雄黃、牛黃（各一錢），硃砂（五分），研末和勻，以一錢燒於床下，一錢溫酒調灌之。（《奇方類編》）</p>
<p><u>灸鬼法</u>　治一切驚狂譫語，逾垣上屋，罵詈不避親疏等症。以病者兩手大指，用細麻繩扎縛定，以大艾炷置於其中，兩介甲及兩指角肉四處著火，一處不著，即無效矣，七壯神妙。（《秦承祖方》）</p>
<p><u>山魈木客狐貍蟲蛇作祟憑身者</u>　以本人褲子抱頭，則妖自大笑而去，永不再至。蓋妖原欲盜人之精氣也。然最喜清潔，見人汙物包頭，則其人之不潔可知矣，故棄之而去。亦因其好潔而亂之也。不成氣之物，而睡夢中來壓人者，亦以此法治之。（《石室秘菉》）</p>
<p><u>持咒除祟</u>　明雄黃、蒼朮（各五分），入好艾絨（三分）研末為丸。丸時虔誦鬥咒三七遍，密藏左手內，俟口作邪語時，放右手中指中節上焚之，不必焚過，即得霍然。（《月譚朱氏驗方》）</p>
<p><u>告土法</u>　請土馬五位，寫明東西南北中央之神（如無土馬即寫紙上作牌亦可），用小魚數尾、肉一塊、鴨蛋一個、粉團五枚，裝青黃赤黑白五色各一盤（東青西白南赤北黑中央黃），燭爐供器五副，按方位同供一𧍕內，作黃紙五疏，填寫病人年庚及致病之由，在動土處，虔誠拜禱。如東方禱畢，即將東方神馬焚，送其禮物，香燭供器一併拋棄。東方空地，如有水處，拋棄水中。西南北三方皆仿此。四方禱畢，焚送中央，即在動土地上掘一坑坎，將神馬並禮物等項一併化填於內，再掘土之時，暗取一土帶回，令病人吹氣一口於上，隨即用紙包好（不可令旁人見），走至四顧無人處，將紙包拋棄而歸。（《由拳盛氏抄本》）</p>

<h1>卷三·急症</h1>

<h2>五絕</h2>
<p><u>通治神丹</u>　五絕者，縊死、溺死、凍死、魘死、壓死也。皆用半夏研細末，冷水和丸如小豆大，塞鼻中，並燥末吹耳內。心溫者，死一日猶可活，此扁鵲法。奈人不曉因氣絕多不救，惜哉。又急幹人中穴及兩足大指甲離甲一韭菜葉，各灸三五壯即活。（採《感應篇》後）</p>
<p><u>縊死救法</u>　凡縊死從早至夜，雖冷猶可救。從夜至早，稍難。若心下溫，一日以上亦可救。切勿將繩割斷，解下之後，上下安被臥之。先刺雞冠血滴入口中，男雌女雄。再用生半夏末，或皂角末，吹入鼻內，以通其氣。令一人揉其項，捻正喉嚨，按摩胸腹。一人對坐於前，用腳裹衣，抵住糞門，勿令泄氣，泄氣即死。一人摩擦臂足屈伸之，若已僵，但漸漸強屈之，又按其腹。如此一飯久，即氣從口出，得呼吸眼開。甦醒後，更用蘆管四個，每個取梁上塵灰如豆大，放筒內，即將四蘆管對死人耳鼻，用四人各執一個，著力吹入，無不活者。（節錄各醫書所載）</p>
<p>又法，用老鵝（一隻），將香油抹鵝嘴，插入糞門內，一二時自活。若過十三時，則不救矣。（《洗冤菉》）</p>
<p><u>自縊垂死</u>　蔥心刺耳，鼻中有血出即蘇。（《本草綱目》）</p>
<p><u>附：杜絕後患法</u>　急於懸縊之地，用大石鎮壓，於所鎮四面、深為挖掘，將所鎮土中，層層拔視，或三五寸，或二三尺，定有如雞骨等類之物、取出焚化，可絕將來之患。稍遲則入地日深，此處常有縊死人矣。屢試屢驗，實非幻妄，甘肅劉撫軍刊，以救世者也。</p>
<p><u>溺死救法</u>　凡溺水，惟冬寒難救，余月心頭暖者，俱易救。撈起時，切不可倒控，急將口撬開，橫銜箸一隻，使可出水，再將溺人橫伏牛背，牽引徐行，腹中水從口中並大小便流出即活。若居城市無牛，可用闊橙一條，橙上加綿被疊起，被下安綿枕，中高旁低，如牛背式樣、抬溺人橫伏於上，橙不可放穩，墊虛一橙腳，令一人常常將橙搖動，水控去亦活。春夏秋俱用此法，冬寒溺水，切不可就用火烘，火逼寒氣入內，則不能救矣。急將濕衣解去，為之更換。一面炒鹽，用布熨臍，一面厚鋪被褥，取灶內熱灰，多多鋪在被上，中安綿枕，將溺人伏臥枕上，仍以灰從頭至足厚堆，只留口鼻在外，出水灰上，再加被褥，不可令灰冷。蓋灰性暖，而能拔水，凡蠅溺水，以灰埋之，少頃即活，此明驗也。（同上節錄各醫書）</p>
<p>又法，炒白沙，覆死人面上下，惟露七孔，冷濕即易。（《千金方》）</p>
<p><u>水溺卒死一宿者尚可救</u>　用紙裹皂莢末，納下部，須臾出水即活。（《外臺秘要》）</p>
<p><u>縊溺並救</u>　人死而心頭尚暖者，用艾灸臍中，數十壯即活。如未蘇，連灸至百餘壯，無不活也。切不可中止，極驗。（《同壽菉》）</p>
<p><u>凍死救法</u>　凡凍將死者，急用大鍋炒暖灰，盛囊中，熨心上，冷即換之。若不先溫其心，便以火烘，則冷氣與火爭，必死。至落水凍死之人，四肢直，口噤，有微氣者，急脫去濕衣，解生人現穿身上熱綿衣裹之，再用氈單或蒿薦，將凍死人卷在內，以索系定，放在平穩處，令二人對面，輕輕滾轉往來，如氈捍法，候四肢溫即活。（同上節錄各醫書）</p>
<p>又，冬月溺水及被凍極之人，雖纖毫人事不知，但胸前有微溫，皆可救。倘或微笑，必為急掩其口鼻，如不掩，致笑而不止，不可救矣。切不可驟令近火，恐一見火，則必大笑。不可救藥。（《洗冤菉》）</p>
<p><u>魘死救法</u>　魘死不可用燈火照，並不宜近前急喚。但痛咬其足跟及足大拇趾，頻頻呼其名，唾其面，不蘇略移動臥處，徐徐喚之，少蘇，以皂角末吹入鼻中取嚏。夜間魘者，原有燈即存燈，無燈切不可點照。（《救急方》）</p>
<p>又法，取烏骨雞血滴口中即活。（《日華本草》）</p>
<p><u>好魘多夢</u>　燒屍場上灰置枕中，履中自止。（《本草拾遺》）</p>
<p><u>惡夢常魘</u>　臥時，以鞋一仰一覆，則無魘及惡夢。（《起居雜忌》）</p>
<p><u>闢禳魘魔</u>　以雄黃戴頭上，或以棗許，系左腋下，終身不魘。（《本草類方》）</p>
<p><u>壓死救法</u>　猝壓傷重之人，口耳出血，一時昏暈，但視面色尚有生氣。身體尚為綿軟，則皆可救，切不可多人環繞嘈雜驚慌，致令驚魂不復。急令親人呼而扶之，坐於地上，先拳其兩手兩足，緊為抱定，少頃，再輕移於相呼之人杯中，以膝抵其穀道，不令泄氣。若稍有知覺，即移於素所寢處，將室內窗欞遮閉令暗，仍拳手足緊抱，不可令臥。急用淨土五升蒸熱，以舊布重裹，作二包，輪流不住熨燙胸前及傷處，無不活者。（《洗冤菉》）</p>
<p><u>壓倒打死</u>　心頭溫暖者，雖經日亦可救。先將死人盤屈在地上，如僧打坐狀。令一人將其頭髮仰後放低，再以膝頂其屁眼，使不泄氣。用半夏末吹入鼻中。如活，即以生薑汁，真麻油攪勻灌之。或急解去衣，用艾灸臍中。如出血不止，取頂好降香刮末摻上。血沖欲死，切忌吃冷水。（《急救良方》）</p>
<p><u>壓傷垂斃</u>　杭城項姓，因修屋倒塌被壓，垂死者十二人，用金瘡鐵扇散，末藥敷傷處，一扇搧之，一日而愈。（《海昌沈氏醫案》）</p>
<p><u>附：金瘡鐵扇散方</u>　象皮五錢（切薄片，用小鍋焙黃色，以干為度，勿令焦）　龍骨五錢（用上白者生研）　老材香一兩（山、陝等省無漆，民間棺殮，俱用松香。黃蠟塗於棺內。數十年後，有遷葬者，棺朽，另易新棺。其朽棺內之香、蠟，即謂之老材香。東南各省，無老材香，即以數百年陳石灰一兩代之，其效與老材香同）　寸柏香一兩（即松香中之黑色者）　松香（一兩與寸柏香一同熔化攪勻傾入冷水，取出晾乾）　飛礬一兩（將白礬入鍋內，熬透便是）　以上六味，共為細末，貯瓷瓶中。遇有跌壓、刀石，一切破傷者，用藥敷傷口，以扇向傷處搧之立愈，忌臥熱處，如傷處發腫，煎黃連水，用翎毛蘸，塗之即消。（《夏氏山右傳來》）</p>

<h2>自刎</h2>
<p><u>自刎救法</u>　自刎者，迅速之症，須救在早，遲則額冷氣絕，必難救矣。初刎時，氣未絕，身未冷，急用活雞一二隻，扯下熱雞皮，冷則無用。將線縫刀口，周圍纏護，用軟絹帛並棉花扎之外，將女人舊布裹腳，周圍再纏五六轉，勿使泄氣，其中自然合一，令刎者仰臥、以高枕枕腦後使頭鬱而不直，刀口不開。三日後，解去前藥，用桃花散摻刀口，或玉紅丹敷患處，外用生肌長肉大膏藥貼之，仍以絹帛圍裹，針線縫緊，候其肉長收功。（《江蘇胡臬臺刊傳方》）</p>
<p><u>附：桃花散方</u>　石灰（二升）　大黃（四兩，切片）　同炒，候石灰變紅色，檢去大黃，篩極細末，收貯瓶內，過月餘，去火氣，然後應用。</p>
<p><u>玉紅丹方</u>　黃丹（二錢，炒）　白龍骨（二錢，煅）　石膏（三錢，煅）　共研細末，貯瓶聽用。</p>
<p><u>生肌長肉膏藥</u>　當歸　黃耆　山慈菇　白芷　甘草　血餘　天麻　獨活　穿山甲　露蜂房　五倍子　天花粉　</p>
<p><u>荊芥</u>　金銀花　白蘞　肉桂　牛蒡子　白芍各一兩（淨）　麻油（三斤）　如法熬去渣，入飛過黃丹（一斤半）收之。再入白占、黃占、血竭、銅綠（各二兩）待冷再入輕粉、乳香、沒藥（各去油）、龍骨（煅）、象皮（炒）、樟腦、兒茶、赤白脂（各一兩），麝香（五釐），冰片（二錢），各製為末，和入攪勻，瓷瓶收貯待用。</p>
<p><u>用刀自刎</u>　一人因角口，用刀自刎，傷長二寸余，食嗓半斷，傷口冒血痛甚，在地滾跌，不能敷藥。因縛其手</p>
<p><u>足，令臥涼地，用枕墊其首，使傷口漸合，即敷「鐵扇散」</u>　搧之，少頃血凝，半日後湯飲如常，三日而愈。（《金瘡鐵扇散醫案》）</p>
<p><u>剃刀自刎</u>　一人因角口忿激，用剃刀自刎，食喉半斷，喘氣傷口俱有血泡。蓋喉間之氣已傷於傷口也。用散藥敷之，搧少頃，血即凝，兩日全愈。（同上）</p>

<h2>一切暴死</h2>
<p><u>暴死</u>　燒炭一爐，以陳醋頻澆火上，令鼻聞之即活，或韭菜汁灌鼻亦可。（《奇方類編》）</p>
<p><u>卒死</u>　用雄雞冠血塗面上，干則再塗，仍吹入鼻中，並以灰營死人一周時。（《魏夫人內傳》）</p>
<p><u>無故忽死</u>　凡人無病，或坐臥、或酒後無故忽死者，名旺痧。將本人口撬（音轎）開，以銀簪刺舌下小青筋，血出即活，不可刺正中。（《宜良李氏刊方》）</p>
<p>一方，用悶醋灌下少許即活。（同上）</p>
<p><u>卒死脈動無氣</u>　用菖蒲屑末，納耳鼻孔中，吹之及著舌底。（《簡易良方》）</p>
<p><u>卒死心頭尚熱</u>　用井底泥塗目，畢，令人垂頭於井，呼其姓名便起。（《集效方》）</p>
<p><u>卒死口張反折</u>　灸兩手足大指甲後，各十四壯。（《曹氏經驗方》）</p>
<p><u>卒死不省人事</u>　（兼治中有死，產後昏暈死皆效）取生薑、半夏為末，每用一豆許吹入鼻內，得嚏則氣通而蘇。或用皂角末吹之亦好。（《秘方菉》）</p>
<p><u>中惡卒死</u>　（或先病或平居寢臥奄忽而死，皆是中惡）　用蔥刺入耳中五寸，以鼻中血出即活也。如無血出，即不可治矣。相傳此是扁鵲秘方。（《南陽活人書》）</p>
<p>一方，取蔥心黃刺入鼻孔中，男左女右，入七八寸，鼻目血出即蘇。（《崔氏纂要》）</p>
<p><u>中惡卒死壯熱</u>　礬石（八兩），水一斗半，煎湯浸腳及踝，即得蘇也。（《肘後方》）</p>
<p><u>中惡客忤項強欲死</u>　（兼治兒科）　麝香少許，乳汁塗口中取效，醋調亦可。（《貞元廣利方》）</p>
<p><u>燒酒醉死</u>　急以新汲水浸其發，又以青布浸濕貼胸背，仍以鹽調，井水細細灌之，至蘇乃已。（《李瀕湖方》）</p>
<p>一方，心頭熱者，用熱豆腐細切片，遍身貼之，如冷即更換之，蘇省乃止。（《李時珍方》）</p>

<h2>一切暴中</h2>
<p><u>諸凡卒中</u>　牙關不開，不能進藥者，用烏梅肉揉南星、細辛末，以中指蘸擦，牙關自開。（《衛生備要》）</p>
<p><u>卒中仆地不語</u>　皂夾末少許，吹入鼻內自蘇。（《百一方》）</p>
<p><u>卒中昏倒</u>　牙關緊閉，涎潮壅塞，不省人事，急以大指掐人中，候醒。或用半夏末，或用皂角、細辛、菖蒲為末，吹入鼻中取嚏。如口噤不開，以白鹽梅蘸殭蠶擦之，待其少醒，然後延醫調治。（《單方全集》）</p>
<p><u>卒中風邪</u>　（藥不能入口者）　防風　黃耆（各等分）　煮湯令沸，盆盛病人榻下，關閉門戶，令藥氣熏蒸口鼻。蓋以無形之氣透開有形之竅也。（《許叔微方》）</p>
<p><u>卒中邪魔</u>　雄黃末吹鼻中即蘇。（《本草類方》）</p>
<p><u>卒中五屍</u>　其狀腹痛脹急，不得氣息，上衝心胸，旁功兩脅，或硬礌湧起，或牽引腰脊，此乃身中屍鬼接引為害。取屋上四角茅，入銅器中，以三尺帛覆腹著器，布上燒茅令熱，隨痛追逐，足下癢即瘥也。（《肘後方》）</p>

<h2>中風</h2>
<p><u>通頂散</u>　病人初中風，昏憒不省人事，口噤不能開者，急用人參、藜蘆、甘草（生）、川芎、細辛（各一錢）、石膏（五分）共為末，吹鼻中。一刻就提起頭頂心發，立蘇。有嚏者可治，無嚏者不可治。（《乾坤生意》）</p>
<p><u>暗風卒倒不省人事</u>　細辛末吹入鼻中。（《危氏得效方》）</p>
<p><u>中惡風惡水而肉腫者</u>　取桑根下土，水和敷上，灸二三十壯，熱氣透入即平。（《拾遺》）</p>
<p><u>中風痰厥喉痹不醒一切急病</u>　取燈盞內油或燈窩內油，掃入喉內，取吐即醒。（《同壽菉》）</p>
<p><u>中風痰厥氣厥中惡喉痹一切急病</u>　咽喉不利，牙關緊閉者，用巴豆研爛，綿紙包壓，取油紙作捻，點菸熏鼻中。或用熱煙刺入喉內，即時涎出，或出惡血即蘇。此秘方也。（同上）</p>
<p><u>中風痰壅用此吐痰</u>　江子仁（六粒）　豬牙皂三錢（切片）　明礬（一兩）　先將礬化開，入二味和勻，待礬枯為末，每用一字吹鼻內，則涎流口開。若痰涎塞喉者，以五分燈心湯調灌探吐。一方無江子仁。（《證治匯補》）</p>
<p><u>中風咬牙無門下藥</u>　南星（五分）　龍腦（二分半）　為末，頻揩左右兩旁大牙，令牙熱自開，然後用藥。五月五日午時合者佳。（同上）</p>
<p><u>中風口喎</u>　新石灰醋調如泥塗之。左喎塗右。右喎塗左。立便　牽正。（《寇氏衍義》）</p>
<p><u>口眼喎斜</u>　用鱔魚一條，以針刺頭上血，左喎塗右，右喎塗左，如平正即洗去，鱔魚放之則不發。（《萬病回春》）</p>
<p>一方，用皂角五兩，去皮子為末，以陳醋和之，左喎塗右手心，右喎塗左手心，以暖水一盞，安向手心，須臾便止，即洗去藥，並抽掣中指。（《醫鏡》）</p>
<p><u>身體麻木</u>　芥菜子研末，醋調塗之。（《濟生秘覽》）</p>
<p><u>年久癱瘓並筋骨疼痛</u>　槐枝　桃枝　柳枝　椿枝　楮枝（一方換柘枝）　茄皮　蘄艾合煎水三桶，大盆浸洗，如冷又添熱水，以被蓋出汗避風。未愈再洗幾次，神效。（《奇方類編》）</p>

<h2>針刺法</h2>
<p><u>中風無汗惡寒</u>　宜針至陰出血　（穴在足小趾外側爪甲角，針二分）崑崙舉蹺（穴在足外踝後跟骨，針透太谿）。</p>
<p><u>中風有汗惡風</u>　宜針風府（穴在項後入發一寸，針入三分，禁炙）。</p>
<p>已上二症，皆太陽經中風也。</p>
<p><u>中風有汗身熱不惡寒</u>　中風有汗身熱不惡風　宜針陷谷（穴在足大趾次趾本節後陷中，針入五分），去陽明之賊，兼刺厲兌（穴在足瀉陽明之實。）</p>
<p>已上二症皆陽明經中風也。</p>
<p><u>中風無汗身涼</u>　宜針隱白（穴在足大趾內爪甲角），去太陰之賊。</p>
<p>此太陰經中風也。</p>
<p><u>中風有汗無熱</u>　宜針太谿（穴在足內踝後跟骨上陷中，刺透崑崙）。</p>
<p>此少陰經中風也。</p>
<p><u>中風六經混淆系之於少陽厥陰或肢節攣痛或麻木不仁</u>　少陽之經絕骨（穴在外踝上三寸，灸五壯），灸以引其熱。</p>
<p><u>厥陰之井大敦</u>　（穴在足大趾甲聚毛間），刺以通其經。（俱《明醫指掌》）</p>
<p><u>分陰陽法</u>　凡治中風，須分陰陽。陰中者，其色青，或黑或白，痰喘昏迷，眩冒多汗，甚者手足厥冷。陽中者，面赤唇焦，牙關緊急，上視強直，掉眩煩渴。（《病機沙篆》）</p>

<h2>中寒</h2>
<p><u>急救法</u>　用硫黃、麝香末填臍中，放蔥餅於上，以熨斗盛火熨之，蔥爛再易，得暖氣入腹，漸醒為度。或以灰炒暖，盛囊中熨心頭，冷即易。數次後，若眼開，始進酒漿或米湯。如不醒，以艾灸門牙縫，候喊聲出即可救矣。若不先溫其心即用火烘，冷與火搏必死。（《瀕湖集簡方》）</p>
<p><u>溫臍法</u>　用麝香、半夏、皂莢末一匙填臍中，將生薑切薄片貼之，放大艾火於薑片上蒸灸三七壯，灸關元、氣海二十壯，熱通於中，逼寒出外，手足溫暖則生。（《明醫指掌》）</p>
<p><u>中寒無汗</u>　芥菜子研末水調，填臍內，以熱物隔衣熨之，取汗出妙。（《簡便單方》）</p>
<p><u>中寒腹痛並絞腸痧</u>　胡椒七粒，以布一層包裹，不拘自己或他人嚼碎，納臍內，隨以膏藥貼上，再以熱手按之，蓋被而臥。少頃腹中作熱，或有汗出，則寒氣散而痛自愈矣。（《聖濟總菉》）</p>
<p><u>事後中寒腹痛</u>　凡房事後，中寒腹痛，甚者以蔥白頭搗爛攤臍上，以艾灸之或熨之，得鼻尖有汗，其痛立止。（《活人書》）</p>

<h2>中暑</h2>
<p><u>中暑不省人事</u>　急取灶內微熱灰壅之，復以稍熱水蘸手巾，熨腸脅間，良久即蘇。切不可便與冷物吃。（《急救方》）</p>
<p><u>中暑昏眩煩悶欲絕</u>　取田中干泥，做一圈堆在病人肚上，使少壯人撒尿於泥圈肚臍中，片時即得生矣。蘇後切不可飲冷水及臥濕地，得冷即死。（《種福堂方》）</p>
<p><u>中暑大小便不通</u>　田螺（三枚）搗爛，入青鹽（三分）攤成膏，貼在臍下一寸即通。（同上）</p>
<p><u>絞腸痧</u>　絞腸痧者，暑郁中焦，腹痛連心，上下攻絞，不得吐瀉，或手足皆冷，乃腸絞縮腹，須臾殺人。急用生熟水調白礬三錢，少頃探吐，去其暑毒即安。或刺委中穴及指爪甲，令出血。如胸背四肢發紅點者，以菜油燈火遍焠之。（《證治匯補》）</p>
<p><u>旅途中暑卒倒不省</u>　（或稍省而不能運動者）當即時扶入陰涼干處，以布巾衣服等蘸熱湯，覆臍下及丹田之上，續以湯淋布帛上，令徹臍腹，但暖則漸蘇也。如倉卒無湯處，掬道上熱土於臍間，以多為貴，冷則頻換。或道途無湯處，即掬熱土於臍上，仍撥開作孔，令眾人遺尿其中、以代熱湯，亦可取效。（《多能鄙事》）</p>
<p><u>中暑忽然不省人事</u>　宜灸百會、中脘、三里、脾俞、合谷、人中、陰谷，三陰交斟酌用，或針亦可。（《刺灸要訣》）</p>
<p><u>冒暑大熱霍亂吐瀉</u>　百勞、委中、合谷、曲池、三里、十宣等穴，酌選針灸。（同上）</p>
<p><u>中熱僵仆不醒</u>　切勿移冷地，寒氣一逼即死。須安置於近日暖處，取路上淨熱土，捏圓圈圍臍上，令溺圈內，或將日曬熱瓦，熨其人心腹及臍下，氣通則醒。（《嚴用和濟生方》）</p>

<h2>中濕</h2>
<p><u>濕痛</u>　糯米一升煮爛飯，將白酒、藥六七丸搗入飯內，敷痛處，外用紙布裹，二日愈。（《傳家寶》）</p>
<p><u>風寒濕痛</u>　人腿背各處，患風寒濕氣，徹骨疼痛，藥餌難治。可於夏伏天，用槽坊內蒸酒的槽，下鍋燒熱，將布包兩包，在痛處熱灸，冷即更換，令寒濕盡出即愈。（同上）</p>
<p><u>風濕臂痛</u>　秦艽（一錢）　防風　歸全（各二錢）　木瓜　豨薟草　海風藤　白茄根（各三錢）　麻黃（五錢）　酒（二斤）沙罐內煎四五滾，在臂上熏洗，每日二次，不可怠略。錢青掄云：家慈嘗患此病，親試立效，後治他人，無不響應。（《經驗單方》）</p>
<p><u>風濕走痛</u>　牛皮膠（一兩）同薑汁半杯化成膏，攤紙上，熱貼之，冷即易，甚效。一方加乳香、沒藥一錢。（《筆峰雜興》）</p>
<p><u>風濕膝痛</u>　腳氣風濕，虛汗少力，多痛及陰汗。燒礬末一匙頭，投沸湯，淋洗痛處。（《御藥院方》）</p>
<p><u>腿膝濕痛</u>　用燒酒糟一桶炒熱，厚堆患處，冷即換熱，轉五六次拔出寒濕氣，除根。（《初虞世必效方》）</p>
<p><u>寒濕疼痛</u>　廣膠（四兩）同生薑汁半碗、米醋一盞熬成膏，入肉桂、花椒、牙皂、川烏、草烏末（各五六錢）、麝香（一錢）攪和攤於紵絲上，先以生薑擦患處，烘熱貼上，甚效。（《醫學正傳》）</p>
<p><u>筋骨疼痛</u>　猩紅（三錢）　枯礬（四錢）　為末。作三紙捻，每旦以一捻蘸油點火熏臍，被覆臥之取汗。（《簡要濟眾方》）</p>
<p><u>渾身骨痛</u>　破草鞋燒灰，香油和，貼痛處即止。（《本草綱目》）</p>
<p><u>皮里作痛</u>　不問何處，用何首烏末，薑汁調成膏塗之，以帛裹住，火炙鞋底熨之。（《集效方》）</p>
<p><u>濕痰腫痛</u>　水紅花　蘿蔔　莢白　金鳳花　水龍骨　花椒　槐岑　蒼朮　金銀花　甘草（各等分）煎，熏患處，水稍溫即洗之，其效如神。（《單方彙編》）</p>
<p><u>寒濕痹痛麻木不仁</u>　川烏　草烏　蓽茇　甘松　山奈（各五錢）　共為末，炒熱布包，熨痛處，神效。（《種福堂方》）</p>
<p><u>熨背法</u>　（治胸背疼痛而悶，因風寒濕而起者）　肉桂心　附子　羌活　烏頭　細辛　川椒（各一錢五分）川芎（一錢）　共為細末，以帛包之，微火炙令暖，以熨背上。取瘥止。（同上）</p>
<p><u>麩蒸法</u>　（治風寒濕傷於足膝）　小麥麩（四五升）　蔥（三大莖）　川椒鹽（各一撮）　酒醋拌勻，至潤為度，共放銅器內炒，令極熱，將所患腿腳熏蒸，其上蓋以衣被，多蒸汗出勻遍，待一兩個時辰，覺汗稍解，勿令見風，立效。（《經驗廣集良方》）</p>

<h2>中毒</h2>
<p><u>中漆毒</u>　一州牧以生漆塗囚眼，囚即盲。適一村臾見而憐之，語囚曰：汝急尋蟹搗碎取汁，滴眼內，漆當隨汁流散。囚如其言，覓得一小蟹用之，目睛果愈，略無損。（《景岳全書》）</p>
<p><u>中水銀毒</u>　水銀誤入末藥，中肌肉，能損筋骨，以金器磨之，金器白則愈。（《宜良李氏刊方》）</p>
<p><u>中碗絲毒</u>　飲食偶因碗邊有絲，服之不知，頃刻喉嚨痛脹，用麻稭點著，以口如用菸袋狀，吸其煙即解。（同上）</p>
<p><u>中藥箭毒</u>　雄黃末敷之，沸汗出愈。（《外臺秘要》）</p>
<p>姚僧坦云：藥箭有三種，交廣夷人，用焦銅作箭鏃。嶺北諸處，以蛇毒螫物，汁著筒中，漬箭鏃，此二種。才傷皮內，便洪濃沸爛而死。若中之，即飲糞汁並塗之，最妙。又一種，用射罔煎塗箭鏃，亦宜此方。（《集驗良方》）</p>
<p><u>中煤熏毒</u>　一時運倒，不省人事，用蘿蔔搗汁，灌口鼻，移向風吹便能醒。（《唐瑤經驗方》）</p>
<p>胡季堂云：中煤毒，土坑漏火氣而臭穢者，人受熏蒸，不覺自斃，其屍軟而傷，與夜臥夢魘不能復覺者相似。房中置水一盆，並使窗戶有透氣處，則煤炭雖臭，不能為害矣。（《急救方》）</p>
<p><u>中輕粉毒</u>　貫眾　黃連（各五錢）　水煎，入冰片少許，時時漱之。（《陸氏積德堂方》）</p>
<p>一方，陳醬油化水，頻漱之。（《集簡方》）</p>
<p><u>中蜀椒毒</u>　用雞毛燒煙，吸之即愈。（《千金方》）</p>
<p><u>中水毒</u>　初得惡寒、頭目微痛，日輕暮劇，手足逆冷，三日則蟲蝕下部，六七日食至五臟殺人。搗藍青汁敷頭身令匝，或搗蒲公英絞汁，以綿染，導其下部。（《津臺路史》）</p>
<p>一方，用小蒜三升，煮微熱，若大熱即無力以浴身。如身發赤斑紋者，毋以他病治之也。（《肘後方》）</p>
<p><u>中沙蝨毒</u>　沙蝨在水中，人澡浴則著人身，鑽入皮里，初得皮上正赤如小豆黍粟，摩之痛如刺。三日後寒熱、發瘡毒，若入骨殺人。嶺南多此。即以茅葉刮去，以苦菜汁塗之佳。（同上）</p>
<p><u>中射工溪毒</u>　芥菜子研末和酒，厚敷半日，痛即止。（《千金翼》）</p>
<p><u>中蠼螋尿毒</u>　畫地作蠼螋形，以刀細取腹中土，塗二次即愈。孫真人云：予得此疾，經五六日不愈，或教此法而瘳，乃知萬物相感，莫曉其由也。（同上）</p>
<p>一方，如繞腰者，敗醬煎汁，塗之良。（《楊氏產乳》）</p>
<p><u>中蜈蚣毒</u>　舌脹出口是也。刺雄雞冠血，浸舌並咽之。（《青囊雜纂》）</p>
<p><u>附：祛蜈蚣法</u>　凡人家多蜈蚣，以頭髮常燒煙，或床下、或廚房，聞之入土三尺。（《奇方類編》）</p>
<p><u>中蝸牛毒</u>　毒行遍身者，蓼子煎湯，浸之立愈。但不可近陰，令弱也。（《陳藏器本草》）</p>
<p><u>中螻蛄毒</u>　用醋和石灰，塗之即愈。（《聖惠方》）</p>
<p><u>中蚯蚓毒</u>　形如大麻風，鬚眉皆落，即濃煎鹽湯浸身，數次愈。小兒受之，鹽湯溫洗，或鴨血塗之，自愈。（《單方摘要》）</p>
<p>一方，用石灰水浸之最妙。（《邵真人經驗方》）</p>
<p><u>中黃蠅毒</u>　烏蒙山峽多小黃蠅，生毒鱗中，齧人初無所覺，漸瘠為瘡。勿搔，但以冷水沃之，擦鹽少許，即不為害。（《方輿勝覽》）</p>
<p><u>中金蠶毒</u>　雷丸（三錢）為末，同白礬少許調勻，倘見金蠶出見之時，輒以末少許，摻在蠶身之上，立時化為紅水如血。（《石室秘菉》）</p>
<p>《鐵圍山叢說》）云：金蠶始蜀中，延及湖廣、閩粵浸多，有人捨去，謂之嫁金蠶。率以黃金釵器，綿緞置道中，俾他得焉。鬱林守為吾言：嘗見福清縣有訟遭金蠶毒者，縣官求治，不得蹤。或獻謀，取兩刺蝟入捕必獲矣。蓋金蠶畏蝟，蝟入其家，金蠶則不敢動，惟匿榻下磚罅，果為兩蝟擒出之，亦可驗也。近來此風少息，然南寧蠻洞中，尚有其毒。識此，以備客遊之助。（《端素齋雜綴》）</p>
<p><u>中諸蠱毒</u>　下血如雞肝，晝夜不絕，臟腑敗壞，待死者，以蘘荷葉置病人席下，勿令病人知，必自呼蠱主姓名也。（《梅師方》）</p>
<p><u>附：蠱毒說</u>　蠱毒中土少見之，世傳滇粵深山之人，於端午日。以毒蛇、蜈蚣、蝦蟆同器盛之，任其互相吞食，俟一物服存者，則以為蠱，又謂之桃生。凡欲害人，密置其蠱於飲食中，人中其毒，必心腹疴痛，如有蟲齧，吐下皆如爛絮，若不急治，食人五臟而死。亦有十餘日而死。更有緩者，待以歲月，氣血羸憊，食盡五臟而後死。（《景岳全書》）</p>
<p><u>附：驗蠱毒法</u>　無論年代近遠，但煮一鴨卵，插銀釵於內，並含之，約一食頃取，視釵卵俱黑，即是中蠱毒也。（《奇方纂要》）</p>
<p><u>附：預防中蠱法</u>　凡入有蠱之鄉，所用飲食，但以犀角攪試，有毒者，白沫竦起，無沫即無毒也。（《楊氏南行方》）</p>
<p><u>附：反蠱及主法</u>　凡入蠱鄉，見人家門限屋梁，絕無灰塵潔淨者，其家必蓄蠱，當用心防之。如不得已，吃其飲食即潛。於初下箸時，收藏一片在手，盡吃不妨。少頃卻將手藏之物，潛埋於人行十字路下，則蠱神反於本家作鬧，蠱主必反來懇求，或食時讓主先動箸，或明問主人云，莫有蠱麼，以箸築桌而後食，如是則蠱皆不能為害。此皆驗於蠱鄉云。（《衛生寶鑑》）</p>
<p><u>剝馬中毒</u>　破骨刺破欲死者，以馬腸中粟屎搗敷，以尿洗之，大效。（《本草綱目》）</p>
<p><u>食馬肉中毒</u>　搗蘆根汁作湯，浴之即解。（《簡易良方》）</p>
<p><u>小兒中馬毒客忤</u>　燒馬尾煙於前，每日熏之，瘥乃止。（《聖惠方》）</p>

<h2>誤吞針鐵</h2>
<p><u>誤吞針</u>　雙杏仁搗爛，以豬脂調貼，其針自出。（《敬修齋方》）</p>
<p><u>誤吞針鐵</u>　真磁石如棗核大，鑽一孔線穿，吞，拽之立出。（《篋中方》）</p>

<h2>諸物骾咽</h2>
<p><u>骨骾在咽</u>　栗子肉上皮（五錢）為末，乳香（二錢半）、鮎魚肝（一個）同搗，丸如梧子大。看鯁遠近，以線系，綿裹一丸，水潤吞之，提線鉤出也。（《聖濟總菉》）</p>
<p>一方，用栗子內薄皮，燒存性，研末吹入咽中即下，神效。（《乾坤生意》）</p>
<p><u>諸骨骾塞</u>　五日午時，韭畦中向東，勿語。取六一泥（即蚯蚓糞）收之。每遇骨骾，用少許擦咽喉外，其骨自消。（《乾坤秘韞》）</p>
<p>一方，用獺爪於咽喉外爬之即下。（《便易良方》）</p>
<p><u>雞骨骾</u>　打死活雞一隻，取出雞內金洗淨，燈草裹，於火上燒存性，竹筒吹入喉內即消，不可食肉。（《撮生方》）</p>
<p>一方，用五倍子末，摻入喉中即化下。（《海上方》）</p>
<p><u>諸獸骨骾</u>　以桑木上蟲屑末醋煎。灌漱自下。（《同壽菉》）</p>
<p>一方，用皂角末吹入鼻中，令嚏即出。（《聖惠方》）</p>
<p><u>豬骨骾</u>　象牙刮末，浮於新汲水上，吸之。（《奇方類編》）</p>
<p><u>魚骨骾</u>　將魚刺一根暗插在他頭上，勿說破自下。（《同上》）</p>
<p>一方，骾至六七日不出，用琥珀珠一串，推入骾所，牽引之即出。（《外臺秘要》）</p>
<p><u>魚刺骨或棗核擱在咽喉不上下者</u>　用活雞一隻，不必殺，就於肚下生取出腸，去汙物，不可見水，用尺長弓弦一條，雙套入腸內，看骨核在左右，將腸撥動，即黏在腸上，出，再用血竭為末，吹入患處，但不可就食熱物。（《錄竹堂方》）</p>
<p><u>木屑搶喉</u>　用鐵斧磨水，灌之即愈。（《百一選方》）</p>
<p><u>喉中物骾</u>　用生鰍魚，線縛其頭，以尾先入喉中，牽拽出之。（《普濟方》）</p>
<p><u>桃李骾咽</u>　用狗骨煮湯，摩頭上及喉即安。（《子母秘菉》）</p>

<h1>卷四·奇症</h1>

<h2>頭風畏冷</h2>
<p>一人頭風，首裹重綿三十年不愈，以蕎麥粉二升，水調作二餅，更互合頭上，微汗出即愈。（《李樓怪證方》）</p>

<h2>頭疽生蛆</h2>
<p>頭皮內時有蛆出，以刀切破，擠絲瓜葉汁搽之，蛆即盡絕根。（《小山怪證方》）</p>

<h2>頭腦鳴響</h2>
<p>狀如蟲蛀，名大白蟻。以茶子為末，吹入鼻中取效。（《醫方摘要》）</p>

<h2>腦上癰癤</h2>
<p>石灰入飯內搗爛合之。（《李樓怪證方》）</p>

<h2>腦漏流膿</h2>
<p>破瓢白雞冠花、白螺螄殼（各等分），共燒存性。血竭、麝香（各五分）研為末，以好酒灑濕，熟艾連葉揉成餅，貼在頂門上，用熨斗熨之，以愈為度。（《王帶存奇疾方》）</p>

<h2>鬼剃頭</h2>
<p>一名油瘋，生頭髮內。毛髮脫落成片，皮膚色紅，光亮甚癢。亦有生鬚眉間及面部。用海艾、藁本、菊花、蔓荊子、防風、荊穗、薄荷、藿香、甘松（各二錢），水五六碗，同藥煎數滾，連湯共入敞口缽內。先將熱氣熏面，候湯稍溫，用布蘸洗。日洗二三次，洗後避風，忌食魚腥發物。（《醫宗金鑑》）</p>

<h2>人面瘡</h2>
<p>一人生瘡如人面，雙眼口鼻俱全，且能食物。用雷丸（三錢）研為細末，加入輕粉、白茯苓（各一錢）調勻，敷上即消。（《岐天師別傳》）</p>

<h2>眉毛不生</h2>
<p>烏麻花陰乾為末，以烏麻油漬之日塗。（《奇方纂要》）</p>
<p>一方，用半夏、芥菜子（各等分）為末，生薑自然汁調，搽數次即生。（《簡易良方》）</p>

<h2>眉毛忽落</h2>
<p>用桑葉七爿，每日洗之，一月重生如舊，須落亦然。（《石室秘菉》）</p>

<h2>眼長異肉</h2>
<p>有人眼內長肉二條，長一寸，如線香之粗，觸出於眼外，此乃祟也。雖是肝膽之火，無祟則不能長此異肉。用冰片、黃連、甘草（各一分）、硼砂（半分），共研細末，無聲為度。用人乳調少許，點肉尖上。覺眼珠火炮出，一時收入而愈。（同上）</p>

<h2>耳內長肉</h2>
<p>有人耳內忽長肉一條，手不可近，色紅帶紫，乃腎火滕燒於耳也。用硼砂、冰片（各一分），點之立化為水。（同上）</p>

<h2>耳中有核</h2>
<p>大如棗核，痛不可動者，以燒酒滴耳中，仰之半時，即可鉗出。（《李樓怪證方》）</p>

<h2>鼻中生線</h2>
<p>鼻中生紅線一條，長尺許，少動之則痛欲死，人以為飲酒之病也。而余以為不然，是祟也。用硼砂、冰片（各一分）研為末，以人乳調之，輕輕點在紅線中間，忽然覺有人如將病人打一拳一般，頃刻即消，奇絕之方也。蓋硼砂亦是殺祟之物也。（《岐天師別傳》）</p>

<h2>瘡生舌上</h2>
<p>一人忽生瘡於舌上，吐出在外寸余，上結成黃靨，難以食物。人以為病在心也，心熱故生此瘡，此亦近理之談，而不知非也，有祟以憑之也。方用冰片（一分）、入在蚌口內，立化為水，乃以鵝翎敷掃其上，立刻收入其舌，便可飲食矣。蚌乃至陰之物，以至陰攻至陰之邪，則邪自退走，況又加以冰片之辛溫，逐邪不遺餘力，自然手到功成也。（同上）</p>

<h2>舌腫出口不入</h2>
<p>此蜈蚣毒也。急用蓖麻子取油，作捻，燒煙燻之即收入。（《傳家室》）</p>

<h2>舌腫破棺散</h2>
<p>腫大塞滿脹硬，即時氣絕，名為翣舌。用皂礬不拘多少，新瓦上火煅變紅色，放地上候冷，研細。將病人拗開牙關，用此擦舌立愈。重舌、木舌，同治並效。（《南陽活人書》）</p>

<h2>重舌涎出</h2>
<p>水漿不入者，用元精石（二兩）、牛黃、硃砂、龍腦（各一分）共為末。以針刺舌上去血，鹽湯漱口，摻末咽津效。（《聖惠方》）</p>

<h2>產後舌出不收</h2>
<p>用丹砂敷之，暗擲盆盎，作墜地聲，驚之即自收。（《奇方類編》）</p>

<h2>唇瘡出齒</h2>
<p>有人唇上生瘡，久則瘡口出齒牙於唇上者，乃七情憂鬱，火動生齒，奇症也。用冰片（一分）、殭蠶末（一錢）、黃柏炒為末（三錢），摻之自消齒矣。（《岐天師別傳》）</p>

<h2>喉中生肉</h2>
<p>綿裹箸頭掛鹽揩之，日五六度。（《孫真人千金方》）</p>

<h2>喉痛怪病</h2>
<p>有人喉中似有物，行動吐痰則痛更甚，身上皮膚開裂，有水流出，目紅腫而又不痛，足如斗腫而又可行，真絕世不見之症。此乃人食生菜，有蜈蚣在葉上，不知而食之，乃生蜈蚣於胃口之上。入胃則胃痛，上喉則喉痛，飢則痛更甚也。方用雞一隻煮熟，五香調治，芬馥之氣逼人。乘人睡熟，將雞列在病人口邊，則蜈蚣自然外走。倘見蜈蚣走出，或一條，或數條，立時拿住，不可任其仍進口中。蓋喉間走動惟蜈蚣，非他物所能也。自出盡後，則皮膚之裂自愈，而足腫如斗亦消矣。（《華仙師乩方》）</p>

<h2>發症飲油</h2>
<p>有人胸喉間覺有癥蟲上下，嘗聞蔥豉食香，此乃發癥蟲也。二日不食，開口而臥，以油煎蔥豉，令香置口邊，蟲當出，以物引去之必愈。（王燾《外臺秘要》）</p>
<p>一方，病發癥者，欲得飲油，用油一升，入香澤煎之，盛置病人頭邊，令氣入口鼻，勿與飲之。疲極眠睡，蟲當從口出，急以石灰粉手捉取，抽盡即是發也，初出如不流水中濃菜形。（《夏子益奇疾方》）</p>

<h2>毒生蛇形</h2>
<p>一人身上，乃頭面肉上，浮腫如蛇形，用兩滴磚上苔痕水化開，塗蛇頭立消。（《危氏得效方》）</p>

<h2>脊縫出蝨</h2>
<p>有人背脊裂開一縫，出蝨千餘，此乃腎中有風，得陽氣吹之，不覺破裂而蝨現。方用蓖麻子三粒，研成如膏，紅棗三枚去核，搗成丸如彈子大，火燒薰衣上，則蝨死而縫自合。（《張仲景外函》）</p>

<h2>蝨瘤怪病</h2>
<p>一人背發一塊，心甚兀兀，四肢倦怠，飲食不進，一醫曰：此蝨瘤也。剖開果有蝨合許。用生甘草泡湯，洗淨拭乾，將多年油木梳煅灰為末，菜油調搽，立愈。（《竇漢卿全書》）</p>

<h2>腋下瘤癭</h2>
<p>一老嫗，右腋下生一瘤，漸長至尺許，其狀如長瓠子，久而潰爛。一方士以長柄茶壺蘆燒存性，研末擦之，水出消盡而愈。（《李瀕湖集簡方》）</p>

<h2>蚓鳴怪病</h2>
<p>浙西張將軍病蚯蚓咬毒，每夕蚓鳴於體，一僧教以濃煎鹽水，浸身數次而愈。（《本草備要》）</p>

<h2>皮膚有聲</h2>
<p>有人皮膚手足之間，如蚯蚓唱歌者，此乃水濕生蟲也。用蚯蚓糞水調搽患處厚一寸，即止鳴。（《石室秘菉》）</p>

<h2>掌高怪病</h2>
<p>人掌中忽高起一寸，不痛不癢，此乃陽明經之火不散而鬱於手也。論理該痛癢，而今不痛癢，不特火鬱於腠理，而且水壅於皮毛也。用附子一個煎湯，以手漬之，至涼而止。如是者，十日必然作痛，再漬必然作癢，又漬而高者平矣。蓋附子大熱之物，無經不入，雖用外漬，無不內入者也。或附子湯中，再加輕粉一分，引入骨髓，更為奇效耳。（同上）</p>

<h2>手現蛇形</h2>
<p>人手上、皮上現蛇形一條，痛不可忍，此蛇乘人之睡而作，交感於人身，乃生此怪病。用刀刺之，出血如墨汁。以白芷研末摻之，稍愈，明日又刺血如前。又以白芷末摻之，二次化去其形。先刺頭，後刺尾，不可亂也。（同上）</p>

<h2>臍長如蛇</h2>
<p>人有臍口忽長出二寸，似蛇尾狀，而又非蛇，不痛不癢，此乃祟也。法當以兒茶（二錢）、雄黃、白芷（各一錢）、麝香、冰片、硼砂（各一分），共為末。將其尾刺出血，必然昏暈欲死，急以藥點之，立刻化為黑水而愈。如不愈，則聽之，不可再治。蓋妖旺非藥能去之，非前世之冤家，即今生之造孽也。（同上）</p>

<h2>臍蟲怪病</h2>
<p>腹中如鐵石，臍口水出，旋變作蟲行，繞身匝癢難忍，撥掃不盡。濃煎蒼朮湯浴之，再用藥調治。（《瘡瘍全書》）</p>

<h2>身如蟲行</h2>
<p>風熱也。用鹽一斗、水一石，煎湯浴之三四次。亦療一切風氣。（《外臺秘要》）</p>
<p>一方，用大豆水漬絞漿，且且洗之。或加少面，沐發亦良。（《千金翼》）</p>

<h2>腸頭挺出</h2>
<p>蟾蜍皮一片，瓶內燒煙燻之，並敷之。（同上）</p>
<p>一方，秋冬搗胡荽子（即原荽也）醋煮，熨之甚效。（《孟詵本草》）</p>

<h2>腹內鱉癥</h2>
<p>陳醬茄兒燒存性，入麝香、輕粉少許，脂調貼之。（《壽域神方》）</p>

<h2>臥忽不寤</h2>
<p>若以火照之，則殺人。但唾其面而痛，齧其踵及大趾甲際即活。取韭搗汁，吹入鼻中。冬月則用韭根。（《葛稚川方》）</p>

<h2>晝夜不眠</h2>
<p>以新布火炙熨目，並蒸大豆，更番囊盛枕之，冷即易，終夜常枕之即愈。（同上）</p>

<h2>海水傷裂</h2>
<p>凡人為海水咸物所傷，及風吹裂，痛不可忍，用防風、當歸、羌活、荊芥（各二兩）為末，和蜜半斤，水、酒三十斤，煎湯浴之，一夕即愈。（《使琉球菉》）</p>

<h2>癩風怪病</h2>
<p>一云，即大麻風也。初起發在遍身麻木，次生白屑，紅斑蔓延如癜形，若蛇皮鬚眉脫落（內地少有此症，惟煙瘴地面多有之）。用硫黃、寒水石、枯白礬、貫眾（各二兩）、蛇床子（一兩）、朴硝（五錢），共研細末。臘月豬脂搗爛，調搽遍身，兼用地骨皮、荊芥、苦參、細辛（各二兩），河水煎湯，浸浴熏洗。須要清心寡慾，戒口，早治。或有可生，若口味不能清淡，色欲不能斷絕，即愈後仍不免再發，終於不救。（《陳氏經驗方》）</p>

<h2>屍痊鬼疰</h2>
<p>凡遇屍喪玩古廟，入無人所居之室，及造天地鬼神壇場，歸來暴絕，面赤無語者，名曰屍痊，亦曰鬼疰，即俗言中祟之謂也。宜移病人東首，使主人焚香北面禮拜之，更行火醋熏鼻法，則可復甦，否則七竅流血而死。用醋一升、炭火一盆，不住以醋沃之，令患者鼻受醋氣則蘇。（《濟世奇方》）</p>

<h2>中諸鬼祟</h2>
<p>人為鬼附，昏迷笑哭，或作鬼語。急將兩手大指縛作一排，用艾圓嵌中間，爪中盡頭連肉處灸七壯，或十七壯，鬼即去。（《秘方集驗》）</p>

<h2>鬼擊卒死</h2>
<p>用烏雄雞血塗心下即蘇。（《風俗通》）</p>

<h2>鬼擊諸病</h2>
<p>卒然著人，如刀刺狀，胸脅腹內切痛，不可抑按。或吐血、鼻血、下血，一名鬼排，以醇酒吹兩鼻內良。（《肘後方》）</p>

<h2>鬼箭打</h2>
<p>用山梔（炒）、面（炒）、桃頭（七個）杵餅貼。次日作七丸，投炭火中燒響即愈。（《單方全集》）</p>

<h2>神箭</h2>
<p>狗骨（燒灰）三錢　山梔（七個）　面（飛）　糖（各一兩）　醋調敷，不可針刺。（《錢青掄方》）</p>

<h2>女人病邪</h2>
<p>女人與邪交通，獨言獨笑，悲思恍惚者，用雄黃（一兩）、松脂（二兩）溶化，以虎爪攪之，丸如彈子大。夜燒籠中，令女坐上，被蓋露頭在外，不過三次自斷。（《肘後方》）</p>

<h2>產後肉線</h2>
<p>產後有肉線垂出，約長三四尺，觸之痛引心腹欲絕者，此係過於用力所致，不可扯斷，斷則難治矣。老薑（連皮搗爛三斤）、麻油（二斤），先用舊絹一塊，疊作長方式，將肉線輕輕盛起，使之屈曲，作三團納入產戶。再將前藥拌勻炒乾，乘熟盛於絹袋，就近熏之，稍溫即另換熱者。熏一日可縮入大半，再熏一日全愈。（《南嶽仙方》）</p>

<h2>九竅出血</h2>
<p>因暴驚所致，甚有四肢指岐皆出血。以石榴花揉塞之取效。無花，葉亦可。（《海上方》）</p>
<p>一方，用牆頭苔挼塞之。（《簡易良方》）</p>

<h2>血箭（發無定處，血從毛孔射出）</h2>
<p>白石灰（半升）用水潑成末，與大黃（一兩五錢）切片，同炒以灰，變紅色為度。去大黃，將石灰篩細，以涼水調敷。或用金墨研末，醋調涼塗，其血即止。（《金鑑》）</p>

<h2>血痣</h2>
<p>初起如痣，色紅如豆，觸破時，流鮮血。用花蕊石（五錢火煅，入童便淬之七次）、草烏、南星、白芷、厚朴、紫蘇、羌活、乳香、沒藥、龍骨（煅）、輕粉、細辛、檀香、蘇木、當歸、蛇含石（火煅，童便淬三次）、降真香（各二錢）、麝香（三分），共為細末，臨用時，撒於患處。（同上）</p>

<h2>血痣潰出</h2>
<p>一人向有一痣，偶抓破，血出如線。七日不止欲死。用五靈脂末摻上即止。（《夏子益奇疾方》）</p>

<h2>發背欲死</h2>
<p>冬瓜截去頭，合瘡上，瓜爛截去，更合之。瓜未盡，瘡已小斂矣，乃用膏貼之。（《王帶存奇方疾》）</p>

<h2>陰毒腹痛</h2>
<p>厥逆唇青卵縮，六脈欲絕者，用蔥一束去根及青，留白二寸，烘熱，安臍上，以熨斗火熨之。蔥壞則易，良久熱氣透入，手足溫，有汗即瘥。若熨而手足不溫，不可治。（《南陽活人書》）</p>

<h2>毒癰紅腫</h2>
<p>有人腰間生一毒癰，紅腫未破皮，痛不可忍，俯躬而行。一人取新殺牡豬肝，切片如毒大，貼上，外以布纏定。一對晝，其病良已，肝色變黑，臭不可近，棄之地，狗不食。下有小指大一點尚硬，乃肝小末貼滿所致，竟亦無他。（《張在五奇症方》）</p>

<h2>異疽似癰而小異</h2>
<p>濃如小豆汁，今日去，明日滿。用蕓薹葉（即今油菜也搗）熟，布袋盛，於熱灰中煨熱，更互熨之，不過三二度。無葉用乾者。（《千金方》）</p>

<h2>骨疽不愈</h2>
<p>愈而復發，骨從孔中出者，蕪菁子搗敷之，用帛裹定，日一易之。（《貞元廣利方》）</p>

<h2>惡肉毒瘡</h2>
<p>一女年十四，腕軟處生物如黃豆大，半在肉中，紅紫色，痛甚，諸藥不效。一方士以水銀（四兩），白紙（二張）揉熟，蘸水銀搽之，三日自落而愈。（《李樓怪證方》）</p>
<p>（《本草拾遺》）人患瘡疥，多以水銀塗之，性滑重，直入肉，宜謹之，頭瘡更不可用，恐入筋絡，必緩筋骨，百藥不能治也。砒亦不可輕用，附識於此，使人知，非萬不得已，不可輕用。</p>

<h2>指頭腫毒</h2>
<p>痛甚者，烏梅肉和魚鮓搗之，封患處，妙。（同上）</p>

<h2>瘡口生骨</h2>
<p>有人患腫毒，潰後不時出一細骨，用生桐油，調密陀僧末如膏，絹攤貼即愈。（《洞天保生》）</p>

<h2>木癡成瘡</h2>
<p>南方多雨，有物曰木癡，大類鼻涕。生於古木之上，聞人氣則閃閃而動，人過其下，墮人體間，即立成瘡，久則遍體。以硃砂、麝香塗之即愈。（《張杲醫說》）</p>

<h2>豌豆癍瘡</h2>
<p>比歲有病，天行發癍瘡，頭面及身須臾周匝，狀如火燒瘡，皆出白漿，隨決隨生，不治數日必死。瘥後瘢點，彌歲方滅，此惡毒之氣所結。云：晉元帝時，此瘡自西域東流於華內。宜取好蜜，通摩瘡上，以蜜煎升麻，數數拭之。（《奇方類》）</p>
<p>一方，用蕓薹葉煎湯洗之。（《秘菉》）</p>
<p>一方，用馬齒莧燒研敷之，須臾根隨藥出，不出更敷。（《肘後方》）</p>

<h2>浸淫惡瘡</h2>
<p>有汁多發於心，不早治周身，則殺人。熬秫米（糯米也）令黃黑，杵末敷之。（同上）</p>

<h2>天火熱瘡</h2>
<p>初起似疿，漸如水泡，似火燒，瘡赤色，急速能殺人。蕓薹葉搗汁，調大黃、芒硝、生鐵衣（各等分）搽之。（《近效方》）</p>

<h2>蛇尾瘡</h2>
<p>有人瘡口出數寸狀如蛇尾，用硫黃末塗之即消。（《奇疾方》）</p>

<h2>反花惡瘡</h2>
<p>肉出如飯粒，根深濃潰。柳枝葉三斤、水七升煎汁五升，熬如湯，日三塗之。（《同壽菉》）</p>
<p>一方，用雞腸草研汁拂之。或為末，豬肝調搽，極效。（《醫林正宗》）</p>
<p>一方，用馬齒莧一斤燒研，豬脂和敷。（《綱目》）</p>

<h2>金絲瘡</h2>
<p>形如繩線，鉅細不一，上下至心即死。治法於瘡頭截住，刺之出血，後嚼浮萍塗之，愈。（《秘方集驗》）</p>

<h2>火珠瘡</h2>
<p>其瘡如珠，始於發中，相染不已，亦有傷命者。用生蘿蔔搗爛，將滴醋浸，敷患處，愈。（同上）</p>

<h2>穀道生瘡</h2>
<p>荇葉搗爛，綿裹納之下部，日三次。（《範汪方》）</p>

<h2>𤸔瘡如眼</h2>
<p>上高下深，顆顆累垂如瞽眼，其中帶青，頭上各露一舌毒孔，透里者是也。用生井蛙皮燒存性，為末，蜜水調塗之。（《直指方》）</p>

<h2>九瘻有孔</h2>
<p>苦瓠四枚大如盞者，各穿一孔如指大，湯煮十數沸。取一竹筒長一尺，一頭插瓠孔中，一頭注瘡孔上，冷則易之，用遍乃止。（《千金翼》）</p>

<h2>口中生蕈</h2>
<p>用醋漱口，以茄母燒灰，飛鹽等分，米醋調稀，時時擦之。（《葉氏摘玄》）</p>

<h2>珠倒掛</h2>
<p>凡人胸間兩旁，各生紅白瘰泡，浸淫痛癢，每處直長一條，連生十餘個不等，名曰簾珠倒掛。久則殺人，諸藥難效。用端午日人家檐口所掛刀茅，取下連根葉切碎，煅末，香油調搽，五六次即愈，屢試屢效。（《濟世便易集》）</p>

<h2>交感脫精</h2>
<p>久曠縱欲之人，交感樂極，男女脫精。當此之時，仍須抱住，切不可離爐，即欲離爐，亦須緩緩取出，不可見其死去，驚走下床也（離爐抱住其身，尚不至死）。男脫則女以口哺，送其熱氣，女脫則男以口哺，送其熱氣（並以指捻住尾間），一連數口呵之，則陽氣重回，陰精不盡流出。倘一出玉爐，彼此不相交接，必立時身死。此等症，富貴人多，而貧賤人少。夜死者，日救之則活。日死者，夜救之則之也。（《石室秘菉》）</p>
<p>孫真人曰：交感脫精，用人抱起坐之，以人之口，氣呵其口。又恐不能入喉，以筆管通其兩頭，入病人口內，使女子呵之，不必皆妻妾也。凡婦人皆可盡力呵之，雖死去者，亦能生，妙法也。（同上）</p>

<h2>脫陽危症</h2>
<p>凡人大吐大泄之後，四肢厥冷，不省人事，或與女子交後，小腹腎痛，外腎搐縮，冷汗出厥，須臾不救。先以蔥白炒熱熨臍，後以蔥白、三七莖搗爛，用酒煮灌之。（《救急方》）</p>

<h2>烏鴉雞狗翻</h2>
<p>其形頭痛頭沉眼黑，噁心胙心，兩膊發虛，急用竹箸分開口，捲舌驗之。如有紅青黑紫泡者，即此病也。用針刺破，或雄黃末，如無，或泡藥點之，用白滾湯和藥灌之，即用綿被蓋身出汗而愈。（《沈心齋異症方》）</p>

<h2>兔子翻</h2>
<p>其形直，走不停，用泡藥和水，走直即灌，灌過歪倒，用濕土埋頭，聞土氣即愈。（同上）</p>

<h2>母豬翻</h2>
<p>其形拱地，先以針挑其舌根，惟二大指不挑，餘八指指甲，蓋兩旁邊各挑一針。然後將白滾水入豬食盆內，和水灌之即愈。（同上）</p>

<h2>長蟲翻</h2>
<p>其形肚腹脹痛，就地打滾，急挑肚臍三針，頂門一針，足心二針，即愈。（同上）</p>

<h2>纏絲翻</h2>
<p>其形頭疼、肚脹心翻，前後心如有黑紫黃眼者，用針挑，以醋擦之。周身麻木，無此眼者，即心生痧子，治法將手腕足腕各挑一針，炒鹽和滾湯，灌之即愈。（同上）</p>

<h2>啞叭翻</h2>
<p>其形不能言語，用鞋底沾水打頂門。女人有孕者，將頂發分開，使手沾涼水，輕打頂門即愈。（同上）</p>

<h2>蝦蟆翻</h2>
<p>其形在肚臍圍圓，用針挑肚臍七針，小肚七針，即愈。（同上）</p>

<h2>兒生如泡</h2>
<p>一小兒初生如魚泡，又如水晶，碎則流水。用密陀僧羅極細，摻之即愈。（《名醫類案》）</p>

<h2>兒生赤爛無皮</h2>
<p>一小兒初生，遍身俱是赤肉，無皮，乃因母自懷胎十月，樓居不受土氣故也。將兒放在泥地臥一宿，其皮漸生，神效。（同上）</p>
<p>一方，嬰兒生下無皮，或因父母素有楊梅結毒，傳染胞胎，故生下或上半身赤爛，或下半身赤爛，甚至色帶紫黑。用未經水濕成塊石灰（四兩），用水泡之，沒指半許，露一宿，面上有浮起如雲片者，輕輕取之，微帶清水，視其多寡，對小磨香油亦如之，以順攪成膏為度，用雞翎搽之自愈。或用生黃柏、煅石膏（各等分），共研為細末撲之。濕則干撲，干則用緒苦膽調搽，效。（《醫指結餘》）</p>

<h2>下部蟲䘌</h2>
<p>病人齒無色，舌上白，喜睡，憒憒不知痛癢處。或下痢，乃下部生蟲食肛也。梅葉、桃葉一斤杵爛，蒸極熱，納小器中，隔布坐蒸，蟲盡死也。（《余居士選奇方》）</p>

<h2>下部䘌蟲</h2>
<p>痛癢膿血，旁生孔竅，蜣螂七杭（五月五日收者）、肥羊肉（一兩），新牛糞五錢（炒黃），同搗成膏丸，蓮子大，炙熱綿裹，納肛中，半日即大便中蟲出，四度湧瘥。（《董炳奇疾方》）</p>

<h2>飛絲纏陰</h2>
<p>腫痛欲斷，以威靈仙搗汁，浸洗一人，病此得效。（《李樓怪證方》）</p>

<h2>陰腫如斗</h2>
<p>取生諸葛菜根，洗去泥舂爛，封之即消。如無鮮者，以枯者水浸搗塗亦可。此方治人所不能治。（《集療方》）</p>

<h2>陰囊有孔</h2>
<p>一老人腎囊上有一針孔，流血不止，床蓆挖洞任流，諸藥不效，自謂必死。用炒甲片研細粉罨之，以帛扎住即止（隨服補血湯三四劑）漸愈。楓山毛氏云：予見油客過壩，油簍滲溜滿地，身邊取出末子，摻入油簍內立止。予見請問，云：是甲片嗣後，凡遇漏血諸症，意擬罨之皆效。（《和育齋驗方》）</p>

<h2>陰球開花</h2>
<p>狗橘七隻，煎湯入罐內。將陰球掛罐口，離湯一二寸，俟熱氣熏上，湯將溫時，傾盆內，洗球，如此三日全愈。（《單方全集》）</p>

<h2>獨靈寶丹</h2>
<p>治男子八角子，及婦人陰毛中生異蝨作癢。用銀杏不拘多少搗爛，擦上即愈。（《錢青掄奇疾方》）</p>

<h2>糞門暴腫</h2>
<p>腸胃流熱下注，則糞門暴腫。用帶殼蜒蚰數個，搗研塗之即消。（《經驗良方》）</p>

<h2>糞門蟲癢</h2>
<p>有人糞門內生蟲，其癢萬狀，似人之勢，進出而後快者，此乃幼時，為人戲耍，乘風而入之，以有此怪症也。以蜜煎，成為勢一條，用蛇床子、楝樹根（各三錢）、生甘草（一錢），共研為細末，同煉在蜜內。導入糞門，聽其自化，一條即止癢而愈，神方也。（《岐天師別傳》）</p>

<h2>脅腿硬痛</h2>
<p>凡男婦腋肋臂腿腰間等處，忽如火熱，腫硬如石，痛不可忍，傴僂跼蹐，屢治不效。用糯米炊飯、少加食鹽、蔥管，共搗罨。過宿即松。此法用一二次全愈。其渣有飯，務傾魚池或河內。（《毛氏梓送方》）</p>

<h2>中肥足潰</h2>
<p>凡農家糞澆地上，為烈日之氣曬，逼人跣足行於此地，受熱氣之毒，必足趾腫痛，似潰非潰，俗名惹肥。用鴨毛煎湯，洗之即瘥。（同上）</p>

<h2>腳趾脫疽</h2>
<p>此症發於腳趾，漸上至膝，色黑肉陷，痛不可忍，逐節脫落。亦有發於手者，用土蜂房煅，研末，以醋調搽，應手而愈，真神方也。（同上）</p>

<h2>足釘異疾</h2>
<p>兩足心凸腫，上生黑豆，瘡硬如釘。脛骨生碎孔，髓流出，身發寒顫，惟思飲酒，此是肝腎冷熱相吞。用炮川烏頭敷之。（《夏子益奇疾方》）</p>

<h2>腳底木硬</h2>
<p>牛皮膠，生薑汁化開，調南星末塗，上烘物熨之。（《筆峰雜興》）</p>

<h2>甲疽延爛</h2>
<p>崔氏方治甲疽，或因割甲傷肌，或因甲長侵肉，遂成瘡腫。黃水浸淫相染，五指俱爛，漸上腳趺，泡漿四邊起，如火燒瘡，日夜怪憎醫不能療。綠礬石（五兩）燒至汁盡，研末，色如黃丹收之。每以鹽湯洗拭，用末厚敷之，軟帛暖裹當口，即汁斷瘡干，每日一遍，鹽湯洗濯，有濃處使淨，敷其痂，干處不須近。但有急痛處，塗酥少許，令潤五日即脫上痂起。依前洗，敷十日，痂漸剝盡。軟處或更生白膿泡，即擦破敷之，自然瘥也。昔張侍郎病此，臥經六十日，京醫並處方無效，得此法如神。（《外臺秘要》）</p>

<h2>螢火丸</h2>
<p>主闢疾病惡氣、百鬼虎狼蛇虺蜂蠆諸毒、五兵白刃、盜賊凶害。昔漢冠軍將軍武威太守劉子南，從道士尹公受得此方。永平十三年於北界，與敵戰敗績，士卒略盡，子南被圍，矢下如雨，未至子南馬數尺，矢輒墮地。敵以為神，乃解去子南。以方教子弟，為將皆未嘗被傷也。漢末青牛道士得之，以傳安定皇甫隆，隆傳之魏武帝，乃稍有人得之，故一名冠將丸，又名武威丸。用螢火鬼箭羽、蒺藜（各一兩）、羚羊角煅存性、鐵錘柄入鐵處燒焦（各一兩五錢），雄黃、雌黃、礬石火燒（各二兩），共為末，以雞子黃、丹雄雞冠一具，和搗千下，丸如杏仁，作三角絳囊盛五丸。帶於左臂上，從軍繫腰中，居家掛戶灶，除一切災害神效。（《神仙感應篇》）</p>

<h2>腹中鬼哭</h2>
<p>每日用黃連煎濃汁，常呷之，以愈為度。（《熊氏補遺》）</p>

<h2>頭臂生鳥鵲</h2>
<p>人有生鳥鵲於頭上臂上，外有皮一層包之，或如瘤狀，或不如瘤，而皮膚高起一塊者，內作鳥鵲之聲，逢天明則啼，逢陰雨則叫，逢飢寒則疼痛，百藥不效。必須用刀割破其皮，則鳥鵲難以藏形，乃破孔而出，宛似鳥鵲，但無羽毛耳。鳥鵲出孔之後，以生肌散敷之，外加神膏。三日後，依然生合，乃人不敬信神道而戲弄之耳。此症予見之數次矣，扁鵲之治，華陀之醫，皆我教之也。（《岐天師乩方》）</p>

<h1>卷五·婦科</h1>

<h2>求嗣</h2>
<p><u>陰寒十年無子</u>　吳茱萸　川椒（各一升）　為末，煉蜜丸如彈子大。綿裹納陰中，日再易之。但子宮開，即有子也。（《經心菉》）</p>
<p><u>陰冷白淫無子</u>　蛇床子研末，加枯礬少許，敷陰中。（《女科良方》）</p>
<p><u>兜肚方</u>　專治婦人赤白帶下，及經脈不調，久不受孕者。用羚羊角（一兩），木鱉子（八錢），丁香（七錢）、白檀香、零陵香、馬蹄香、香白芷、馬兜苓、甘松、升麻、血竭（各五錢）、麝香（九分）共十二味，配齊分作三分。做夾兜肚三個，用蘄艾揉軟如綿須厚，同藥裝入兜肚內，系肚上，三日一解，至第五日復系。三個兜肚更相替換，系至一月後，則常系之。若已受孕者，忌系。（《同壽菉》）</p>
<p><u>煨臍種子膏</u>　當歸　川芎　白芍　川牛膝　川巴戟　杜仲　肉蓯蓉　熟地　菟絲子　蛇床子　虎脛骨　細辛　破故紙（各五錢）　真麻油（一斤四兩）　桑柴熬兩滾下甘草（四兩），再熬兩滾方下各藥，文武火熬，槐枝不住手攪，藥枯濾去渣，再熬滴水不散，入倭硫（三錢），離火再入乳香、沒藥、兒茶、血竭（各末三錢），後入真麝（二錢），共攪勻，瓷器收，蠟封埋地七日。每用一塊，倍入麝為丸，雄黃為衣，填臍內，外用紬攤一膏藥貼之，半月後行房，一交即孕胎，生男貼久。多飲食，壯筋骨。又漏肩風及女子赤白帶下，神效。（《傳家寶》）</p>
<p><u>灸男婦無子</u>　凡貧苦艱嗣之家，無力服藥者，宜擇壬癸日，或益後續世天喜並臨之日，將男婦審看有何病患，以致不嗣之由，各依法灸之，無有不效者，謹攄屢驗穴法於後。</p>
<p>一丹田穴在臍下三寸，乃是二陰任脈之會。灸之能益精血，除百病，扶陽助陰，令人有子。案（《內經明堂記針灸經》）云：此穴補虛羸，強陽道，壯筋骨，除寒熱，治男子勞傷，遺精白濁，婦人赤白帶下，經血枯閉，崩中漏下等病，以致無子，灸之甚效。《丹經》云：宜灸七壯或十四壯，須頻頻屢灸，多多益善。</p>
<p>一中極穴在臍下四寸，治男子下元寒冷虛損，婦人月事不調，赤白帶下，生產斷續等病，以致無子，灸之即便有孕。（《丹經》）云：宜灸三壯。</p>
<p>一膏肓穴在脊骨四柱下，近五柱兩旁各開三寸。治五勞七傷，身形羸瘦，男子失精，女子失血，骨蒸咳逆，怔仲健忘等症，以致無嗣。灸之，百病俱愈，交接即孕。《丹經》云：宜灸七七壯。</p>
<p>一三里穴在膝眼下三寸，胻骨外廉大筋內，宜舉足取之。治五勞七傷，脾胃冷積，食氣、水氣，蠱毒痃癖，浮腫，膝䯒骨痠痛，眼目昏暗，腰背疼痛，精髓枯竭等病，以致無妊。灸之，血調經順，即便有子。《丹經》云：宜灸三壯。（《醫宗金鑑》：此穴三十外方可灸，不爾反生疾。）</p>
<p>一臍下二寸，名石門穴。不宜針灸，令人不孕，忌之忌之。（《求嗣秘書》）</p>
<p><u>會合妙訣</u>　凡陰陽會合，必擇壬子日。與益後嗣，世天喜諸吉星並臨之日者，蓋謂趨吉避凶，重其事而不敢忽也。或謂有雙日，有單日，夜半前後分男女之說亦妄。但擇旺相日，如春甲乙寅卯。夏丙丁巳午，秋庚辛申酉，冬壬癸亥子，四季戌己辰戌丑未之日，務必要夜半。子醜寅生氣之時，使陽精衝開陰血，則必生男，且能腎明而福壽。又月望以前受男孕者吉，月望以後受女孕者吉，反此所生子女，必脆弱不壽。至疾風暴雨，雪霧雷電，日月無光，虹霓顫動，切不可交合，受胎亦有凶無吉。</p>
<p>詩：坎離交媾結成胎，精血無虧寡欲來。</p>
<p>曰：生旺四時須選擇，陰陽孕育自無災。</p>

<h2>行房禁忌</h2>
<p><u>正月忌日：</u>　初一　初五　初九　十三　十四　十五　二十三　二十八　晦　弦　立春　立春前一日</p>
<p><u>二月忌日：</u>　初一　初三　初五　十一　十四　十五　二十三　二十八　晦　弦　社　驚蟄　春分　春分前一日　</p>
<p><u>子醜</u>　酉　子午卯酉乙未庚申四沖不收日</p>
<p><u>三月忌日：</u>　初一　初三　初五　初九　十四　十五　二十三　二十八　醜　戌　晦　弦　清明　穀雨　辰未申酉四沖不收日</p>
<p><u>四月忌日：</u>　初一　初三　初五　初八　十四　十五　二十三　二十八　未　晦　弦　立夏　立夏前一日　小滿　寅申巳亥未酉辰並壬子丙戌四沖不收日</p>
<p><u>五月忌日：</u>　初一　初三　初五　初六　初七　初九　十四　十五　十六　十七　十九　二十三　二十五　二十</p>
<p><u>六</u>　二十七　二十八　二十九　晦　弦　芒種　夏至　夏至前一日　卯　申</p>
<p><u>六月忌日：</u>　初一　初三　初五　十四　十五　二十三二十四　二十八　子　戌　晦　弦　小暑　大暑　伏　子辰戌丑未並壬子癸亥四沖不收日</p>
<p><u>七月忌日：</u>　初一　初三　初五　初七　初十　十四　十五　二十三　二十八　二十九　晦　弦　伏　立秋　立</p>
<p><u>秋前一日</u>　處暑　酉　卯　亥　寅申己亥並乙卯四沖不收日</p>
<p><u>八月忌日：</u>　初一　初三　初五　初十　十四　十五　二十三　二十七　二十八　晦　弦　社　白露　秋分　秋</p>
<p><u>分前一日</u>　午　未　子午卯酉並辛丑甲寅四沖不收日</p>
<p><u>九月忌日：</u>　初一　初三　初五　初九　十四　十五　二十三　二十五　二十八　晦　弦　寒露　霜降　亥　寅　</p>
<p><u>未</u>　辰　戌　醜　未並乙卯四沖不收日</p>
<p><u>十月忌日：</u>　初一　初三　初五　初六　初十　十五　二十二　二十三　二十八　晦　弦　立冬　立冬前一日　</p>
<p><u>小雪寅</u>　亥　寅　申己亥並壬申丙午四沖不收日</p>
<p><u>十一月忌日：</u>　初一　初三　初五　初六　十一　十五　二十三　二十五　二十八　晦　弦　大雪　冬至　冬至</p>
<p><u>前一日</u>　酉　申　戌　子午卯酉並壬辰丁己四沖不收日</p>
<p><u>十二月忌日：</u>　初一　初三　初五　初八　十五　十六　二十三　二十五　二十八　晦　弦　小寒　大寒　辰　</p>
<p><u>巳</u>　午　辰戌丑未並丁巳丙午四沖不收日</p>
<p>案《道經》）云：男女交媾，最有避忌。若犯所忌，天奪其算，神降之殃，生子醜貌怪相，性行不良，殘疾夭札，實有明驗。奉勸求嗣者，用小紙將日期錄出，貼於壁上，每逢禁忌，當謹遵之。（《種子心法》參《祈嗣真詮》）</p>
<p><u>又忌枯焦日：</u>　正月（辰）　二月（醜）　三月（戌）　四月（未）　五月（卯）　六月（子）　七月（酉）　八月（午）　九月（寅）　十月（亥）　十一月（申）　十二（巳）</p>
<p>詩：九空焦坎日枯焦，嫁娶求男忌此宵。</p>
<p>曰：普勸世人知禁避，何愁玉樹不抽條。</p>
<p><u>又忌非時非地犯者。</u></p>
<p>晝合（不詳），星月下，燈光下（削祿奪紀），烈風雷雨（損壽，產惡胎），酷暑嚴寒（得重病）。廟寺之中，井灶圊廁，靈柩塚墓之旁（惡人降胎，有害身命）。祖先父母誕日諱日（減壽一年）。夫婦生日、本命日（受禍得病）。鬱怒（大怒傷肝必病）、遠行（行房百里者病，百里行房者死），醉後（醉後行房，五臟反覆），空腹（傷元神）、胎前（傷胎難產），產後（百日內致婦多病），天癸來時（男女俱損），病後（變病不痊）。種種非犯，報禍最烈。若能慎於居處而清心寡慾，謹守待時，何患嗣之不得耶。敢為不知禁忌者告焉。（《保命集》）</p>

<h2>針灸婦人病不懷孕</h2>
<p>—經閉溺血，腰俞穴（針二分留七呼，灸五壯）。</p>
<p>—經血過多崩中漏下，通里穴（針三分，灸五壯）。</p>
<p>—漏下不止，陰谷穴（針四分留七呼，灸三壯）。</p>
<p>—崩漏月信不調帶下，血海穴（針五分，灸五壯）。</p>
<p>—乳癰、月信不調，臨泣穴（針二分，灸三壯）。</p>
<p>—腳氣、月信不調，久不成孕，難產，赤白帶下，淋瀝，三陰交穴（針三分，灸三壯。）</p>
<p>—赤白帶下，帶脈穴（針六分，炙五壯）。</p>
<p>—勞疸、赤白帶下，兼治男子下元諸虛，精冷無子，腎俞穴（針禁，灸三壯）。</p>
<p>—食蠱，行經頭暈、少腹痛，內庭穴（針三灸留十呼，灸三壯。）</p>
<p>—血蠱癥瘕、渾身腫、單腹脹，行間穴（針三分留十呼，灸三壯。）</p>
<p>—水蠱胸脅脹滿，太谿穴（針三分留七呼，灸三壯）。</p>
<p>以上諸病穴法，治之各有奇效。若已有孕者，切忌不可針灸，至囑至囑。（《針灸經》並《廣嗣全書》）</p>

<h2>受孕</h2>
<p><u>戒交媾</u>　婦一有孕之後，切戒交媾。所以昔人有孕，即不與夫共寢，恐動欲念也。大抵三個月以前犯之，則欲起而子宮復開，多有漏下、胎動諸患。如三個月以後犯之，則胞衣厚而難產。要知欲火爍胎，必致汙濁凝積，且兒身白滯，多瘡毒，出痘細密難起，以致夭亡。</p>
<p><u>戒暴怒</u>　口不可出惡言，手不可用鞭撻，蓋怒最傷血氣，血氣既傷，自不能養胎，多有因此動胎者。即幸而不動，其怒氣入胎，生兒多疾矣。</p>
<p><u>戒安逸</u>　婦人懷孕，原賴血以養之，氣以護之。宜時常行動，令血氣周流。胞胎活動，則氣強而胎壯。如久坐久臥久動，女工織紡之類，不得行走散蕩，以致氣不運行，血不流潤，胎必凝滯不活，致多難產，且兒軟弱多病。</p>
<p><u>戒暖熱</u>　凡有胎孕，宜微涼而忌太暖。北方火炕，南方火廂，皆不宜睡。凡胎動不安者，虛僅二三，熱有八九，慎之哉。</p>
<p><u>戒猛藥</u>　有孕十日半月，脈微難辨，未曾過月，自亦不知。或遇身體不快，醫士不知，誤投破胎之藥，傷害甚多。前賢云：人知二三月墜胎，豈知月內傷胎者眾也。</p>
<p><u>戒驚怖</u>　受孕後，不宜受驚嚇。如涉險儺神，以及入廟見異奇鬼怪形像，俱宜謹戒，則肝能育魄，不致種胎毒胎驚。　</p>
<p><u>戒放縱</u>　受孕至三四月後，宜用布一幅，緊束其身，勿令胎放，以致難產。</p>
<p><u>戒小產</u>　受孕三五月，忽因胎臟損傷，胎系腐爛，以致胎墮，名為小產。比大產更重。蓋大產如瓜熟蒂落，小產如生採破其皮殼，斷其根蒂也。視為輕忽，而殞命者多矣。一切調養，須要如產後法。</p>
<p><u>調理脾胃</u>　常人身體健康，氣血充足，皆由脾胃調和，飲食有節。若懷孕婦人，脾胃尤為緊要。蓋胎元全賴氣血以養，氣血又藉脾胃飲食而生。若飲食不節，脾胃必然受虧，更或七情內傷，氣血因而漸耗，則痰火發熾、惡阻、癇症等病起矣。所以明醫一見孕婦脾胃不和，急先調理，雖有他症，以未治之。但懷孕至二三月、六七月，飲食多不甘美，不妨少進香美，扶助胃氣。凡新米新面，黏硬難消之物，極傷胎元，切宜謹戒。至於食不可頓飽，應吃得十分者，止食六七分，頻頻多頓，乃調理脾胃之要法。（《胎產摘要》）</p>
<p><u>孕婦食忌</u>　受孕之後。切宜忌不可食之物，非惟有感動胎氣之戒。然於物，理亦有厭忌者，因備採諸說於下。</p>
<p>食馬肉令子過月。附乳母食之，令子疳瘦。（《四聲本草》）</p>
<p>食驢騾肉延月難產。（《日用本草》）</p>
<p>食麋肉令子目病。（《食療本草》）</p>
<p>食犬肉令子無聲音。（《本草綱目》）</p>
<p>食羊肉令子多熱。（《仁壽集》）</p>
<p>食羊肝令子生多厄。（《孫真人食忌》）</p>
<p>食兔肉令子缺唇。（《本草拾遺》）</p>
<p>食雀腦令子雀目。（《生生編》）</p>
<p>食雀肉令子無恥多淫。（《廣嗣全書》）</p>
<p>食雀肉合豆醬，食之令子面生䵟黑子。（同上）</p>
<p>食雞肉與糯米同食，令子生寸白蟲。（同上）</p>
<p>食雞肉同雞子食，令子多疳瘡。（《幼科指南》）</p>
<p>食鴨子與桑椹同食，令子倒生心寒。（《求嗣秘書》）</p>
<p>食鮑魚，令子多疾。（同上）</p>
<p>食鯉魚鱠魚及雞子，令子多癤成疳。（同上）</p>
<p>食鰻鱺魚令胎有疾。（《夷堅志》）</p>
<p>食鱔魚合蝦蟆（一云田雞）同食，令子瘖瘂。（《三元延壽書》）</p>
<p>食鱉令子頸短及損胎。（《張鼎食療》）</p>
<p>食蛙（即田雞也）令子壽夭。（《千金食療》）</p>
<p>食螃蟹損胎難產，令子橫生。（《孟氏幼科》）</p>
<p>食慈菇消胎氣。（《日華本草》）</p>
<p>食胡椒、蔥蒜、吳茱萸毒胎。（《同壽菉》）</p>
<p>食黏膩煎煿傷胎。（同上）</p>
<p>食茄子傷子宮。（《食鑑本草》）</p>
<p>食生薑令子手足指尖生瘡。（《本草通元》）</p>
<p>食紅莧菜、馬齒莧、薏苡、藿香及臍魚墮胎。（同上）</p>
<p>食菌子令子驚風而夭。（《丹溪補遺》）</p>
<p>食燒酒三白酒，令子多生瘡癤發痘毒。（《增訂求子錄》）</p>
<p>食漿水粥，令子骨瘦不成人。（《陶氏別錄》）</p>
<p>食冰醬絕產。（同上）</p>
<p>凡此之類，無不驗者。蓋母食熱則乳熱，母食寒則乳寒。母食辛燥之物則乳毒。有是數者，子受其害矣。可不慎哉，可不戒哉。</p>
<p><u>孕婦藥忌</u>　歌曰：</p>
<p>蚖斑水蛭地膽蟲　烏頭附子配天雄</p>
<p>躑躅野葛螻蛄類　烏喙側子及虻蟲</p>
<p>牛黃水銀並巴豆　大戟蛇蛻及蜈蚣</p>
<p>牛膝藜蘆並薏苡　金石錫粉及雌雄</p>
<p>牙硝芒硝牡丹桂　蜥蜴飛生及䗪蟲</p>
<p>代赭蚱蟬胡粉麝　芫花薇蓹草三稜</p>
<p>槐子牽牛同皂角　桃仁蠐螬和茅根</p>
<p>欓根硇砂與乾漆　亭長波流菵草中</p>
<p>瞿麥䕡茹蟹爪甲　蝟皮赤箭赤頭紅</p>
<p>馬刀石蠶衣魚等　半夏南星通草同</p>
<p>椒姜蒜韭合紫葳　一切草藥不須供</p>
<p>切戒婦人有孕忌　俚歌牢記在心胸</p>

<h2>產前</h2>
<p><u>忌大醉</u>　大忌藥酒燒酒，恐產心神昏亂，即好酒亦宜少飲，數杯活血而已。</p>
<p><u>忌大怒</u>　《正俗方》云：懷孕婦人，性宜寬慈，神全氣和，不惟胎安。生子必溫厚，古所謂胎教也。</p>
<p><u>忌洗浴</u>　不可洗頭，不可浴身，不可濯足，臨月更宜嚴戒，關係非小可也。</p>
<p><u>忌久睡久坐</u>　《醫方妙選》云：嬰兒所以少病者，其母懷妊，時時小心運動骨血，則氣強胎盛。不然則胎氣微弱，生子必軟而多病。</p>
<p><u>忌負重登高</u>　負重則氣滯血凝，登高則氣搖血動，傷胎最易，不必有傾跌之患也。至舟在跨涉，尤宜慎防。</p>
<p><u>忌藥餌</u>　孕婦無病，不必服藥，即或胎動，亦當質諸博識者，延醫照古方斟酌加減用之。若亂投安胎破氣開膈之藥，為害不小。</p>
<p><u>忌師巫</u>　往往急於求子者，聽信師巫，謂可轉女為男，吞服符水，供奉邪神，祈禳魘魅，以致孕婦心神驚惑搖動，忌之忌之。</p>
<p><u>忌針灸</u>　孕婦針灸，最易墮胎，即有大病，亦宜戒之。切勿聽信人言，以致子母俱傷。</p>
<p><u>孕婦腹內胎啼</u>　是臍帶上疙瘩，兒含口中。因妊婦伸手高處取物，脫出兒口，以此作聲。令妊婦曲腰就地，如拾物狀，使兒復得含入口中即止。（同上各忌並《同壽菉》）</p>
<p>一方，用多年空屋中鼠穴土一撮，令妊婦含之即止。（《產寶》）</p>
<p><u>孕婦轉胞小便不通腹脹如鼓</u>　用豬胞吹脹，以翎管安上，插入尿孔，捻胞氣吹入，即大尿而愈。（《衛生寶鑑》）</p>
<p><u>孕婦胎墜壓胞不得小便脹極危困者</u>　將橙一條，搭板門一扇，令孕婦仰面倒臥其上，頭低腳高，其胎自上，小便即出。（《婦人良方》）</p>
<p><u>孕婦病欲去胎</u>　苦實把豆兒（即番木鱉）　研膏，納入牝戶中三四寸。（《集簡方》）</p>
<p><u>孕婦胎痛欲產</u>　日月未足者，以全蛇蛻一條，絹袋盛，達腰繫之。（《千金方》）</p>
<p><u>妊娠熱病</u>　青羊屎研爛塗臍，以安胎氣。（《外臺秘要》）</p>
<p><u>妊娠一切熱病內外諸症護胎法</u>　用灶中心土為末，用井底泥調，敷心下，令胎不傷。（《醫鑑》）</p>
<p><u>妊娠傷寒熱極</u>　用嫩荷葉卷者，同蜂殼末搗，塗其腹。（《宜良李氏刊方》）</p>
<p><u>妊娠傷寒護胎法</u>　井底泥、青黛、伏龍肝為末攪勻，塗臍中二寸許，如干再塗上，以保胎孕也。（《保產良方》）</p>
<p><u>妊娠多嗽</u>　川貝母心去淨，拌麩炒黃研末，入砂糖，和丸如雞豆大。含化一丸立止。（《經驗單方》）</p>
<p><u>妊娠風寒卒中不省人事狀如中風者</u>　熟艾（三兩），米醋炒極熱，以絹包熨臍下，良久即蘇。（《濟陰纂要》）</p>
<p><u>妊娠傷寒令子不落</u>　犬尿泥塗腹上，干即易。（《本草綱目》）</p>

<h2>臨產</h2>
<p><u>臨產至妙法</u>　凡孕婦將足月，腹覺微痛，不可便聲揚每人家。不知事婦人，入房不查時候，即多人操扶，苦令著力，不知時候未到，用力無濟，甚至橫生逆產，次則將產時，母無力送下，為害不小。須要識候產門腫滿、方是的時，一用力即生矣。如產門未腫，縱肚痛，須勉強行走，使氣血流動。倘體弱倦怠，痛不能忍，即臥床無妨。但用一大枕放在兩腿之中，令其開而弗閉，或坐在便桶上尤妙。（《姚羅浮集驗方》）</p>
<p><u>濟生方</u>　凡兒已露頂而不生，此因兒轉身，臍帶絆其肩也。急令產婦仰臥，輕輕推兒向上，徐徐以手指輕按兒肩，去其臍帶，候兒順正，產婦用力一逼，兒即生下。（《敬修齋方》）</p>
<p><u>硫黃湯</u>　專治產婦為收生婆不謹，損破尿脬，致淋瀝不禁等症。用硫黃（四兩，制），吳茱萸、菟絲子（各一兩五錢），蛇床子（一兩），每用四錢，水煎湯，頻洗之自愈。（同上）</p>
<p><u>胎動上逼</u>　弩弦繫帶之立下。（《醫林集要》）</p>
<p><u>胎動欲產</u>　日月未足者，取槐樹向東引枝，令孕婦手把之，即易生。（《子母秘菉》）</p>
<p><u>催生方</u>　蓖麻子（十四粒，去殼）　硃砂　雄黃（各一錢五分）　蛇蛻（一尺煅）　共為細末，粥糊為丸，如彈子大。臨產先用川芎湯淋洗臍下，納藥一丸於臍中。仍以蠟紙數重覆藥上，輕帛拴緊，產後急速洗去，遲則有誤。一丸可用三次，此方催生最妙。但素無痰火，精神健旺者，方可用。（《保產良方》）</p>
<p>一方，用蓖麻子研，敷產婦手足心，產畢速拭去。或以兩手各執一枚，立下。（《慈惠小編》）</p>
<p><u>催生去胎</u>　芫花根剝皮，以綿裹點麝香，套入陰穴中三寸，即下。（《攝生妙用方》）</p>
<p><u>催生下胎</u>　不拘生胎死胎，蓖麻子、巴豆（各二粒），麝香一分，研貼臍中並足心。（《集簡方》）</p>
<p><u>交骨不開</u>　臨產有交骨不開，二三日生不下者，即用鳳仙花子、穿山甲、牙皂、麝香（各等分）為末，和蜜捏作餅子。如指頭大者一塊，塞入陰戶近骨之處，又將蔥二三斤濃煎湯，令產婦坐浸於中，以手運之。交骨自開，兒即生矣。（《醫學正傳》）</p>
<p><u>開骨膏</u>　炙龜板（一錢）　大麻子（七粒）　麝香（一分）　搗為膏，貼臍下一寸三分丹田穴，交骨即開。屢試屢驗（《達生全編》）</p>
<p><u>臨產暈絕</u>　臨產兒未生下，忽然暈絕者，此氣悶亂不清所致。以生半夏搗，篩飯丸如大豆，納鼻中即醒。此扁鵲法也。（《求嗣秘書》）</p>
<p><u>難產</u>　實因產母氣衰，以致兒身不能迴轉，於是手先出而足先墮矣。一見此等生法，切勿驚惶，口中念「無上至聖化生佛」百遍，兒之手足即便縮入。（《石室秘菉》）</p>
<p>一方，用蛇蛻泡水，浴產門，自易。（《衛生寶鑑》）</p>
<p><u>難產危急</u>　寒水石（四兩，二兩生用，二兩，煅赤），入硃砂（五錢）同研，如深桃花色。每用三分井花水調如薄糊，以紙花剪如杏葉大、攤上，貼臍心，候乾再易。不過三上即產。橫生、倒生、死胎皆驗。（《世效單方》）</p>
<p><u>倒產逆生</u>　凡有倒產兒足先下者，因兒在腹中不能得轉，故腳先出來，謂之逆生。須臾不救，母子俱亡。若令產母仰臥，令收生婆推足入去，一恐產母驚，二恐收生婆非老手，反致傷人性命，不若用小絹針於兒腳心刺三五刺，用鹽少許，塗刺處，即時順生。（《古今錄驗》）</p>
<p>一方，以手中指取釜下墨，交畫兒足心即順。（《千金方》）</p>
<p>一方，以鹽塗兒足，以指甲搔之，並以鹽摩母腹上即順。（《存仁堂秘菉》）</p>
<p><u>盤腸生</u>　產母平日氣虛，及臨產時，用力努掙，周身氣血下注，以致腸隨兒下。一次如此，二次路熟又復。如此治法，以潔淨不破損漆器盛之，待兒胞衣俱下，產母仰臥，自己吸氣上升，收生婆以香油洗手，徐徐送入。（《大生要旨》）一方，用蓖麻子（四十九粒）去殼搗爛，塗產婦頭頂心並臍上三寸，腸收入即洗去。（同上）</p>
<p>一方，用大紙捻麻油潤之，點燈吹熄，以煙燻產母鼻中，腸即上。（《便易良方》）</p>
<p><u>盤腸生腸幹不上</u>　枳殼煎湯洗之，良久自入。（《袖珍方》）</p>
<p>一方，用生薑、半夏末，搐鼻即上。（《宜良李氏刊方》）</p>
<p><u>兒袋拖出</u>　蘄艾（一兩）煎湯，數湯熏之，熱氣上衝即收入。（同上）</p>
<p><u>產至數日子死腹中母氣欲絕</u>　以牛屎炒，令大熱，入醋半盞，用青布包裹，於產婦臍上下熨之，立生。（同上）</p>
<p>一方，用黃牯牛屎不拘多少，塗產婦臍上立出。（同上）</p>
<p><u>胎死腹中</u>　川芎（六錢）　歸身（四錢）　肉桂（三錢五分）　歸尾　蘇木　紅花　益母草（各三錢）　桃仁（十四粒研）　好酒（三鍾）和藥同煎一杯，加水銀（一兩，吐津唾，將水銀揉碎星），入滑石末（三錢）、麝香（二分），共和入藥酒內。用滾水一桶，將藥酒投入水內，扶產婦坐桶上熏之。少刻須下血，過半時如不下，再用水銀（二錢）煎藥渣，一杯半煎八分去滓，將水銀撒投桶內，坐上熏之，少刻自下，恐血下多發暈，急用舊漆器燒煙，熏口鼻立醒。（《同壽菉》）</p>
<p>一方，用濕牛糞塗腹上良。（《產寶》）</p>
<p><u>附：驗死胎法</u>　胎死腹中，產母舌必青黑，為驗。如面舌青黑，口中沫出，子母皆死。故面以候母，舌以候子。（《濟陰綱目》）</p>
<p><u>胞衣不下</u>　瓦油盞烘熱，仰放產婦臍上，令一人以腳抵住油盞，其胞即下。（《醫鏡》）</p>
<p>一方，用石灰一升，置淨盆中，以滾水潑之，扶產婦蹲其上，熏之立下。（《奇方類編》）</p>
<p>一方，取其夫之褲倒轉，將褲腰向下，褲腳向上，束於腹上，其胞自下。（《瑞竹堂方》）</p>
<p><u>胞落子生大腸墮下</u>　此虛極下陷，法當用人參加升麻、柴胡提之。而產婦初生未便，用升麻、柴胡以發散其正氣，恐氣散而腸愈難收，不若用蓖麻子（一錢）搗爛，塗婦頂心，少頃腸自收入。急用溫湯，將頂上蓖麻洗淨，不使少留些須。倘若時辰太久，則腸且上懸，又成危症，而不可救矣。（《岐天師別傳》）</p>

<h2>產後</h2>
<p><u>莫就上床</u>　才產畢，不可就上床。急將淨桶蓋好，或在桶蓋上，或在軟椅上，且閉目淨坐片刻，背後須要倚緊，不可動搖，免致眩暈。一面令人將粗紙鋪床，揉軟紙以鋪浮上，鋪完方可緩扶產母上床，倚被褥而坐。</p>
<p><u>莫就說話</u>　才產畢，只宜安靜少思，不可言語，固養神氣也。尤不可問答男女，恐愛憎氣惱致病不小。但人情喜兒者頗多。若果男胎，即明白答應，令母喜悅。常有久練穩婆，雖生女胎，必虛答是男，或夫假作喜女，以安母心。</p>
<p><u>莫就睡臥</u>　才產畢，須用綿軟被褥堆疊，床頭上加軟枕。扶產母上床，坐一日一夜，方可臥下。切不可早臥，防瘀血停滯也。上床後，須令人以手從胸腹順抹至臍下，令汙血盡出。自無諸病，日須七八次，三日乃止。腿膝又須放開，不可伸足夾腿，以致敗血不出也。</p>
<p><u>莫就食葷</u>　才產畢，脾胃虛弱，只宜炒米粥和紅糖，頻頻少與。三日內，切不可食魚肉雞鴨，其糍硬蛋物尤不可食。遲吃葷腥油膩，不獨產母安穩，且小兒食乳，腹亦充實。</p>
<p><u>莫就飲酒</u>　才產畢，不可飲酒。因產母臟腑方虛，熱酒入腹，必至昏暈。六七日後，可與些淡酒，以闢風邪。養氣血，下惡滯，行乳脈也。</p>
<p><u>莫就食鹹</u>　乳汁乃血氣所成。產後不可食鹹味，因咸能止血少乳，且發嗽。若惡路未淨，早食鹹酸之物，不獨少乳，而且腹痛，發寒熱。六七日後，方可少進鹹味，如白鯗火腿之類。</p>
<p><u>莫要勞心</u>　產後切不可勞心焦思，十日內更宜緊要。</p>
<p><u>莫動針線</u>　產後若未滿月，強起離床行動，當時未覺太損，日後必成蓐勞，且產母節勞，人人盡知，至動針線，則不覺其勞，以為無妨，殊不知未老眼目昏花，或流酸淚，往往坐此，不可不戒。</p>
<p><u>莫嫌血汙</u>　產後十餘日，切不可嫌血汙，遽起洗拭。見風犯者，多至血崩，為害不小。況產時去血已多，筋脈空疏，風寒易襲，少有不謹，便成攣痹，為終身之患矣。慎之慎之。</p>
<p><u>莫思梳洗</u>　產後梳頭濯足，恐血氣攻下。脫衣洗浴，易受風寒。又不可刮舌刷牙及就下低頭，皆成血逆血暈。即欲洗下身，亦不可用生水，宜用益母草湯，能祛寒濕風熱最妙。至洗澡，雖益母草湯，亦萬萬不可。俱（《石氏保產心法》）</p>
<p><u>產後子腸不收</u>　新鮮鯽魚煮焙研細，一半搽腸，（一半酒服），即時收上。（《胎產良方》）</p>
<p>一方，搗蓖麻仁，貼丹田穴，一夜即收。亦有塗頂心，亦有塗百會穴者。（《乾坤生意》）</p>
<p><u>產後子宮不收陰門突出</u>　荊芥穗　藿香葉　臭椿皮　三味煎湯熏洗，子宮即收。或用蓖麻子塗頂之法亦妙。（《濟陰纂要》）</p>
<p><u>產後玉門不閉</u>　吳茱萸　菟絲子（各一兩五錢）　蛇床子（一兩）　硫黃（四兩）　每用四錢水二碗煎湯，頻洗自效。（《保產良方》）</p>
<p>一方，用石灰一升，炒極熱，以滾水二碗投灰於中，候溫坐浸，斯須平復。（《肘後方》）</p>
<p><u>產後身熱如火皮如粟粒者</u>　桃仁研泥，同臘豬脂敷之，日日易之。（《千金方》）</p>
<p><u>產後心悶而死者</u>　用紅花數十斤，入大鍋內煮之，候湯沸，以杉木桶盛湯於內。取牕格臥，產婦於其上。湯氣漸冷，換熱湯熏之，少頃必蘇。（《姚羅浮集驗方》）</p>
<p><u>產後鼻中流血不止口鼻漸起黑氣</u>　紅絨線、本婦頂心發（各三五根），合扎右手中指節上，令極緊即止。（《達生全編》）</p>
<p><u>產後舌不收</u>　以硃砂末敷之，擲盆盎作墮地聲，驚之即收。（《經驗秘方》）</p>
<p><u>產後腸癢</u>　針線袋安於所臥褥下，勿令人知即愈。（《同壽菉》）</p>
<p><u>產後咳逆作喘三日不止欲死者</u>　桂心（五錢）、薑汁（三合）煎取二合，先以火灸背，摩令熱，搽藥盡為妙。（同上）</p>
<p><u>產後生門硬如石撞</u>　青魚膽（七個，無青魚鯽魚亦可）　絲綿（二三錢）　燒存性為末，同膽調，鴨毛楂上即止。（《奇方類編》）</p>
<p><u>產後生門出黃臭水甚痛</u>　綿繭（二三錢）燒存性為末，酒調，鴨毛搽上，其毒自出。（同上）</p>
<p><u>產後陰腫</u>　蛇床子一升，炒極熱布裹，熨患處。（《萬病回春》）</p>
<p><u>產後陰脫</u>　鐵爐中紫塵、羊脂二味和勻，布裹炙熱，熨推納上。（《本草綱目》）</p>
<p><u>產後陰翻</u>　澤蘭葉煎湯，先熏後洗二三次，再入枯礬煎洗即安。（《集簡方》）</p>
<p><u>產後陰癱硬如卵狀</u>　蛇床子煎湯熏洗即愈。（《宜良李氏刊方》）</p>
<p><u>產後感寒腹痛</u>　艾葉炒熱熨臍上。（同上）</p>
<p><u>產後中寒</u>　吳茱萸　紫蘇　蔥頭　煎湯。於密室中放桶內，熱時熏。既而洗之，甚效（《醫宗說約》）</p>
<p><u>產後小水不通腹滿</u>　用鹽熨臍中，蔥白一把縛定，切去兩頭，留一寸厚，置鹽上，以艾炙之，熱氣入腹，即通利也。（《明醫指掌》）</p>
<p><u>產後痢加嘔逆</u>　田螺（一個）搗碎，入吳茱萸（二分）、麝香（一釐），為細末。掩在臍上，即不嘔吐，而痢亦漸除。（《石寶秘菉》）</p>
<p><u>產後血脫</u>　血脫是虛症，補正為主。此因平素虛弱，臨產復用力，勞傷去血過多，以致昏暈不醒。微虛者，少頃即醒。大虛者，脫竭立死。但察其面白口開，自汗，手足厥冷，是虛脫症也，生死判於頃刻，切勿放倒，令一人挽住頭髮，急用綢絹舊衣，謹閉產戶，諄囑知事婦女，曲膝抵住，勿使下面泄氣，俟其稍轉，方用醫治。若認作血暈，而以行血藥治之，益速其斃。（《胎產神效方》）</p>
<p><u>產後血暈</u>　血暈是實症，逐瘀為主，此因惡露不行，心下滿急，神昏口噤，不省人事。切勿放倒，急用韭菜一二斤，搗爛盛於茶壺中，沸醋頃入壺內，蓋壺頭，以壺嘴向產婦鼻孔，令醋氣透入即醒。如不醒，或用乾漆燒煙，令聞煙。或急掐人中，提頂心頭髮，灌以薑汁、童便自醒。（同上）</p>
<p><u>產後忌哭泣恚怒笑語驚憂</u>　產後五臟六腑皆虛。哭泣傷肺，恚怒傷肝，笑語傷神，驚憂傷心，皆所切戒。總之，產中易病，亦易祛病。若能小心調攝，雖有宿疴，可以全愈，後來受用不盡。（《濟陰纂要》）</p>
<p><u>產後忌早交合</u>　百日之後，氣盈血足，方可交合。否則亦要在四十九日之外。常見愚人，未滿月而交合者，不惟婦成大病，即夫亦有損，慎之哉。（《婦人良方》）</p>

<h2>乳瘡</h2>
<p><u>乳頭裂開</u>　秋後冷露茄裂開者，陰乾燒存性為末，水煎敷之。未秋而裂開者亦可。（《宜良李氏刊方》）</p>
<p><u>產後䁾乳成癰</u>　用益母草為末，塗乳上，一宿自瘥、或生搗爛，敷上亦可。（同上）</p>
<p><u>乳上生癰</u>　脂麻炒焦搗爛，以燈盞內油腳，調敷即散。（《摘玄方》）</p>
<p><u>乳癰初起三日立消</u>　活鯽魚一尾，連頭骨生搗極爛，香臘糟一小團再研勻，敷上一日，待消小，即取下。不消再貼。百試百驗。（《單方全集》）</p>
<p><u>吹乳</u>　吹乳結核不散者，當早消之，久則成癰。用南星、半夏、殭蠶、白芷、皂角刺、草烏為末，以蔥汁合蜜調敷。（《秘方集驗》）</p>
<p><u>吹乳乳癰</u>　巴豆（一粒去淨油），冰片（三釐）　用飯黏以手捏爛為丸。雄黃少許為衣，將丸捏扁，貼眉心，外用清涼膏如錢大蓋之。夏貼三個時辰，春秋冬貼一日，用之如神。（《山右李氏刊方》）</p>
<p><u>乳癰吹乳登時立消</u>　蔥白連根搗爛，鋪乳患處，上用平底瓦𧍎盛灰，火熨蔥上，一時蔥莖熟，熱蒸乳上，汗出即愈，或以蔥搗爛，炒熱敷上，冷即換，再炒亦可，極效。（同上）</p>
<p><u>妬乳</u>　乳頭生瘡，謂之妬乳。鹿角、甘草（各等分）為末，雞子黃調，銅器內炙，敷子。（《醫宗金鑑》）</p>
<p><u>吹乳妬乳</u>　結腫腫痛欲成腫者，以鹿角磨水敷之。（《千金方》）</p>
<p>一方，用蕓薹菜搗爛敷之，並消乳癰破血瘕，下產後瘀血。兼治小兒火丹。（《野人間話》）</p>
<p><u>吹妳（音療，乳也）乳癰</u>　南星　半夏　皂角（去皮弦子，炒黃）五倍子（去蟲窠，炒黃）各等分　研極細末，米醋調敷，一宿立效。（《種福堂方》）</p>
<p><u>乳癰乳痛</u>　活鯽魚（一個）　鮮山藥（一段如魚長）　同搗爛敷上，以紙蓋之。（同上）</p>
<p><u>乳癰癖癧痃</u>　用野花椒葉曬乾為末，雞子清調敷立愈。（同上）</p>
<p><u>一切乳癰初發</u>　以黃蜀葵花用鹽糝，放瓷器內密封，經年不壞。每用敷患處，無花根葉亦可。（《同壽菉》）</p>
<p><u>乳癖</u>　用蝦膜（一隻）去皮令淨，入半夏（三錢）、麝香（五釐）共搗爛為一大餅，貼患處。用絹縛之，約三時許解去，其效如神。（《應驗良方》）</p>
<p><u>乳岩</u>　先因乳中一核如豆，漸漸大如雞子，七八年後方破，破則不治矣。先乘其未破，用蛤蜊殼研極細，加皂角末少許，米醋煎滾調敷（《百一方》）</p>
<p>一方，用芭蕉葉搗爛搽患處。（《簡易良方》）</p>
<p>一方，用五倍子焙乾為末，醋調搽。若穿爛者，另用貝母、知母研末，加麝少許，雞子清調敷。（《經驗廣集》）</p>
<p><u>乳癬</u>　白松香（二錢）　川椒（二十粒）　研末，豬油調搽。先用槐枝湯洗。（同上）</p>
<p><u>乳頭破裂</u>　丁香一味為末，干敷患處。如燥用津唾調敷。（《瘍科選粹》）</p>
<p>一方，用燕脂、蛤粉為末敷之。（《危氏得效方》）</p>
<p><u>一切乳毒初起</u>　生半夏一個研為末，蔥白半寸搗，和為丸，綿裹塞鼻。左乳瘡塞右鼻，右乳瘡塞左鼻，一夜即愈，神效。（《海上方》）</p>

<h2>陰症</h2>
<p><u>𤵄痃</u>　婦人子戶腫脹墜痛及兩拗疼痛，謂之𤵄痃，乃肝心二經火盛，濕熱下流所致。用防風（三錢）、大戟（一錢）、蘄艾一團熬湯熏洗。更以枳實、廣皮（各等分）為末，炒熱騰之，其腫自消，而痛自定也。（《醫宗金鑑》）</p>
<p><u>小戶嫁痛</u>　婦人陰中作痛，名小戶嫁痛。痛極往往手足不能伸舒，由鬱熱傷損肝脾，濕熱下注所致。用四物湯全料合乳香（一錢），搗餅納陰中，其痛即定。（同上）</p>
<p><u>陰癢</u>　婦人陰癢，多因濕熱生蟲，甚則肢體倦怠，小便淋漓。用桃仁（五錢）研膏，合雄黃（三錢末），雞肫肝切片，蘸藥納戶中，其蟲一聞肝腥，皆鑽肝內吮食，將肝提出，其癢即止。（同上）</p>
<p><u>陰挺</u>　婦人陰挺，或因胞絡傷損，或因分娩用力太過。或因氣虛下陷，濕熱下注，陰中突出一物如蛇，或如菌如雞冠者，用蛇床子（五錢）、烏梅（九枚）熬湯，乘熱熏洗之。更以豬脂油調藜蘆末敷之，無不愈者。（同上）</p>
<p><u>陰痔</u>　婦人陰中有肉突出者，名曰陰痔，俗稱茄子疾也。流黃水者易治，流白水者難治。用烏頭燒存性，釅醋熬熏自消。（同上）</p>
<p><u>陰冷</u>　婦人陰冷，皆由風寒乘虛，客於子臟，久之，血凝氣滯，多變他證，且艱於受孕。用遠志、乾薑、吳茱萸、蛇床子（各等分）　共為末，綿裹納陰中，一日二次換。（同上）</p>
<p>一方，用五味子（四兩）為末，以口中玉泉和丸，兔矢大，頻納陰中取效。（《近效方》）</p>
<p><u>玉門寬冷</u>　硫黃煎水頻洗。（《心傳方》）</p>
<p><u>陰汗濕癢</u>　枯礬撲之。（《御院藥方》）</p>
<p>一方，用牆上爛草，同荊芥芽煎洗，再以陽起石末敷之。（《便宜良方》）</p>
<p><u>洗溻散</u>　婦人陰戶生瘡腫痛，出膿水，用龜甲（五兩），甘草、乾漆、地黃、當歸、黃芩、白芍（各一兩），共切片，水煎洗瘡。如人行十里許，一日二次，拭乾即上甘濕散，半日又洗。曾有一女人，用此七日愈。一方有川芎二兩。（《瘍科選粹》）</p>
<p><u>甘濕散</u>　蚺蛇膽　青木香　石硫黃　鐵精　麝香（各四分）共為末，麝香臨用方研入。蓋麝能消蛇毒，若麝先入，則蛇膽力詘矣。（同上）</p>
<p><u>枳橘散</u>　婦人陰毒如石，痛不可忍。二便不利，欲死者，用陳皮、枳實（各四兩）炒熱，以絹袋盛之，遍身從上至下及陰瘇處，頻頻熨之，冷則又換，直至喉中覺有枳實氣，則痛止瘇消，而大小便利矣。（《程氏續即得方》）</p>
<p><u>陰瘇堅硬</u>　用小青橘切碎炒熱，包絹內熨之。（《宜良李氏刊方》）</p>
<p><u>陰門魚口</u>　鯽魚膽數枚取汁，擦之立愈。（《濟生方》）</p>
<p><u>陰戶生疽</u>　蝸牛　滑石（各等分）　研末，敷瘡頭上。已成則排膿，未成則散腫。（《陸氏積德堂方》）</p>
<p><u>陰癢三蟲作祟</u>　豬肝切成條，以花椒、蔥拌豬油，煎肝，待冷，納入陰中。少頃取出，再換一條，其蟲附肝俱出。（《奇方類編》）</p>
<p><u>陰戶生癬</u>　桃仁（七個）　桃葉（七片）　共搗爛，綿裹夾戶內，換數次即愈。（《秘方集驗》）</p>
<p><u>陰戶蝕瘡疥癬滅火丹及諸惡瘡</u>　蛇床子　苦參　蕪荑　牛皮膠　枯礬（各一兩）　雄黃　黃柏　黃丹　川椒　大楓肉（各五錢）　硫黃　樟腦　輕粉（各二錢）　共為細末，生豬油調搽，神效。（同上）</p>
<p><u>陰蝕四邊腫爛疼痛</u>　蛇床子　苦參　吳茱萸　煎水洗立愈。（同上）</p>
<p><u>陰戶生蝨</u>　水銀（一錢）　綠豆粉（四分）　紅棗（七個去粒）　白果（七粒去殼）　共搗如泥，抹腰上。余者，絹袋盛，系臍下，自效。（同上）</p>
<p>一方，用生白果肉搗，塗三次即絕。（同上）</p>
<p><u>陰戶生蟲</u>　糯米煮熟，和香油少許，搗成團，填入戶內，蟲即鑽入團上，每日夜換五六次，不數日蟲盡矣（《普濟方》）</p>
<p><u>陰戶蟲蛆痛癢不可忍</u>　杏仁去皮燒存性，杵爛綿裹，納入陰中取效。（《乾坤生意》）</p>
<p>一方，用生搗桃葉，綿裹納之，一日三四易（《孟洗方》）</p>
<p><u>婦人下疳</u>　黃丹（四錢）　兒茶（三錢）　輕粉（二錢）　雞內金（一錢）　燈草灰（二分）　珍珠（一分）　共研極細末，米泔水洗淨擦之。（《婦人良方》）</p>

<h1>卷六·幼科</h1>

<h2>保護</h2>
<p><u>回氣法</u>　小兒初主，氣欲絕不能啼者，必是臨產艱難，勞傷胎氣，或天時寒冷冒寒所致。未可斷臍，急以綿裹抱杯中，離胞寸許，用苧皮紮緊，將大紙條蘸麻油點著，於臍帶上往來，遠遠熏之，使火氣入臍，則臍中溫暖。更用熱醋湯蕩洗臍帶。須臾，氣回啼哭，方可洗浴斷臍，切記。（《活幼心書》）</p>
<p><u>浴兒法</u>　兒出胎浴洗，宜取桑、槐、榆、柳、桃五種嫩細枝各二三十節煎湯（名五枝湯）。看冷熱，太冷大熱俱不相宜。必欲煮收貯，俟溫取浴，勿入生水。洗畢拭乾，以膩粉錢許研極細，摩其遍身及兩脅，然後䙀裹，既不受濕，又無諸氣。今執三朝古禮，將䙀裹之兒解開復浴。若兒之體怯，多致感冒、驚風。變通在人，只依此，出胎便洗，甚為穩當。（《產家要訣》）</p>
<p><u>斷臍法</u>　兒出胎浴洗後，方斷臍帶，則不傷水生病。斷臍須用口咬，不犯平刀剪，自無冷氣內侵，可免腹中吊痛之虞。如或天時寒冷難產，母子勞傷者，先扎臍帶，以油紙捻點火燒斷，令暖氣入兒腹中，此又為回生起死之妙法。近有用蘄艾灸臍亦妙。所留臍帶不可太長，太長則難乾而傷肌，且恐引外風為臍風。亦不可太短，太短則逼內而傷臟，或致成腹痛而夜啼。只以兒之足掌長短為度。（同上）</p>
<p><u>裹臍法</u>　裹臍須用白練，柔軟，方四寸，新綿厚半寸，與帛等合之，緩急得中。急則令兒吐哯（音衍，乃嘔乳也），不可輕解，至十二朝方解視之，解時須閉戶下帳。若冬月，房中多置炭火，令有暖氣乃佳。倘如臍不幹，燒繹帛敷之，或甩綿繭亂髮燒灰糝之。一云黃柏末敷妙。（《千金方》）</p>
<p><u>埋藏法</u>　藏胎衣盛新瓶內，以青帛裹瓶口，擇向陽高燥之地，天德月空處，掘地三尺埋之，兒自長壽無疾。若埋藏不謹，為犬豬蟲蟻所食，於兒不利。</p>
<p>天德如正月在丁，二月在坤，三月在壬，四月在辛，五月在乾，六月在申，七月在癸，八月在艮，九月在丙，十月在乙，十一月在巽，十二月在庚是也。</p>
<p>月空如正月在丙壬，二月在甲庚，三月在丙壬，四月在甲庚，五月在丙壬，六月在甲庚，七月在丙壬，八月在甲庚，九月在丙壬，十月在甲庚，十一月在丙壬，十二月在甲庚是也。</p>
<figure>
<img data-orig-src="urn:270:04327.jpg" alt="天德圖">
</figure>
<p>此天德圖，內如單月逢丙壬，雙月逢甲庚，又為月空之方位也。</p>
<p>天德方向俱依此圖為準。其月空方向，單月在丙壬方，雙月在甲庚方四處。如值天德方向不便，即按圖尋丙壬、甲庚所在用之。如值月空方向不便，亦按圖尋天德用之。（《醫宗金鑑》）</p>
<p><u>剃頭法</u>　兒初剃頭，俱不擇日，皆於滿月剃之，以便出房。惟丁日不宜剃頭。蓋胎髮穢惡，有觸神灶，令兒不安，故必於滿月之日剃頭而出。凡剃時，須擇密室溫暖處剃之，剃後以茶葉嚼爛敷遍頭皮，或以杏仁三枚研細，入鮮薄荷三葉再同研，將麻油滿三四點，合膩粉拌勻擦頭上，能避風邪，免生瘡癤。（《保生碎事》）</p>
<p><u>防禁法</u>　小兒莫抱於檐下澡浴，當風解衣，及近神佛座前、驢馬犬羊畔、燈檠後，並各房異戶之處，諸色不正之器物，並防禁其不觸犯自然，易養，少疾病。（《嬰童寶鑑》）</p>
<p>小兒須防外客生人穢氣所觸。周歲之內能忌之者，並無客忤之患。（《幼科指掌》）</p>
<p>小兒略識人物，不宜抱至神廟觀望。神像威嚴閃爍，恐致驚怖。及非時鑼鼓爆竹、雞犬之聲。（同上）</p>
<p>小兒將入夏時，用色帛絳紗縫囊，盛去皮尖杏仁七粒，與兒隨身佩帶，聞雷不驚。（《林泉備用》）</p>
<p><u>曬衣法</u>　小兒衣裳日曬晚收，不可露天過夜。若在露天過夜，次日與兒穿著，令兒日漸黃瘦身熱、腹痛，世俗謂之「無辜疾」，皆因衣露過夜，染著無辜鳥屎，以致有此。入邪之疾者，濕熱、風寒、吐瀉、驚積是也。（《幼幼集》）</p>
<p>小兒一歲至十二歲，凡衣鞋裙褲，及包裹尿布片，切忌不可夜露。有鳥名「天地女」，又名「陷飛鳥」最喜陰雨，夜過飛鳴徘徊。其鳥純雌無雄，善落毛羽於嬰孩近身物上，令兒作癇，必死化為其兒。亦古書傳之一證也。（《馮氏錦囊》）</p>
<p><u>慎乳法</u>　夜間乳兒，須母起坐抱兒乳之。母有娠，乳兒必患胎黃。母大醉，乳兒必患驚熱。母傷飽，乳兒必患喘急。母新房，乳兒必患疳瘦。母大怒，乳兒必患顛狂。母新吐，乳兒必患虛羸。（以上並《小兒精要》）</p>
<p>母食熱面，乳兒多成龜胸鱉背。母食酸鹼炙煿，乳兒多成渴熱瘡疥。母悲喜未定便乳，成涎漱。兒啼未定便乳，生瘰癧癭瘤。（以上並《幼科指掌》）</p>
<p>兒睡忌乳，母鼻風吹兒囟門成風疾。（《瑣碎菉》）</p>
<p>夏中盛熱時，母浴後便與兒乳，使兒成胃毒赤白痢。定息良久熟揉，乳之可也。（《顱囟經》）</p>
<p>又有一種，為父母者，意欲兒女壯大，令食二三人乳，但不知乳雜即有毒，因各稟氣血不合，小兒遇病反重。（《孟介石方》）</p>
<p><u>忌食法</u>　糯米性黏滯難化，小兒最宜忌之。（《本草綱目》）</p>
<p>黍米（即小米），小兒食之不能行。（《食鑑》）</p>
<p>麵筋性冷難消化，小兒不宜食。（《纂要》）</p>
<p>黑豆，十歲以下小兒不宜食，恐擁氣。（《食治》）</p>
<p>蕨，小兒食之，腳軟不能行。（《傳家寶》）</p>
<p>筍（俗作筍）最難化，小兒不宜食，干筍尤甚。（《從新》）</p>
<p>王瓜，小兒多食生蟲積。（《傳心菉》）</p>
<p>雞豆，小兒多食令不長。（《別菉》）</p>
<p>烏芋（即地粟），小兒食多，臍下結痛。（《拾遺》）</p>
<p>核桃俗傳能消食，殊不知此物氣溫能興陽，助腎火動，生風痰，小兒有病，當切戒之。（《幼科直言》）</p>
<p>棗，小兒多食生蟲、損齒，貽害多矣。（《保生碎事》）</p>
<p>慄，小兒食之，齒生遲，腎氣弱，生則難化，熟則滯氣。（《日華》）</p>
<p>銀杏（即白果），小兒未滿十五歲食者，多發驚搐。（《蜀本草》）</p>
<p>雞肉，小兒食之，生蛔蟲，五歲之內尤宜忌。（《衍義》）</p>
<p>雞肫皮乃磨堅之物，能刮腸胃，小兒食之，成軟病，傷臟腑則無可救治。（《孟氏幼科》）</p>
<p>雞鴨卵，小兒食之，長而多忘。（《蔡氏秘寶》）</p>
<p>鱘魚，小兒食之，成咳嗽及癥瘕。（《食療》）</p>
<p>鰕（俗作蝦），小兒食之腳弱。（《四聲》）</p>

<h2>初生</h2>
<p><u>生下無皮</u>　嬰兒生下，紅白無皮，速以白米粉干撲，候生皮乃止。凡脅下，或腳縫，或肩彎各處，看有紅爛無皮者，兒必頻哭，只用牛屎燒灰存性，研極細末，糝之即愈。（《傳家寶》）</p>
<p><u>生下不動</u>　嬰兒生下不動者，急看口內，齶上有泡，名曰懸癰。急以手指摘破，以絹裹指捏干，拭血令淨，拭淨即生。若血入腹，則不能活。（同上）</p>
<p><u>不發聲</u>　嬰兒生下不發聲者，名曰夢生，此必困難產或寒冷所致。急用綿絮包裹，抱兒杯中，切不可斷臍帶。須將胞衣連帶急燃火，紙浸油點火，於臍帶上往來遍熏炙，待暖氣由臍內入腹。須臾，氣回兒身暖，自啼哭如常矣。兒身暖後，再不出聲者，即拿一貓，以布裹其頭足，令一女人將貓拿近兒耳，即將貓耳猛咬一口，貓忽大叫，兒即醒而聲出，回生矣。（同上）</p>
<p><u>不開眼</u>　小兒初生眼不開者，因孕婦飲食不節，恣情厚味，熱毒熏蒸，以致熱蘊兒脾。眼胞屬脾，其脈絡緊束，故不能開也。用熊膽、黃連（各少許），以滾湯淬洗，其目自開。（《全幼心鑑》）</p>
<p><u>瞎眼</u>　小兒初生，兩目紅赤，腫爛不開。以蛐蟮泥搗塗囟門，干則再換，不過三次即愈。（《邵氏傳方》）</p>
<p>一方，用生南星、生大黃（各等分）為末醋調，塗兒兩足心亦愈，不拘月內或月外，皆可用。（同上）</p>
<p><u>不乳</u>　小兒初生，或剪刀股裹，緊吃乳不下，用獨囊大蒜切薄片，放在兩腮，以艾灸之，如哭即好，不哭無效。（《保幼摘要》）</p>
<p><u>吐乳</u>　砂仁　白豆蔻（各十四粒）　生、炙甘草（各二錢）　共為末，常摻入兒口中即止。（《危氏得效方》）</p>
<p><u>吐乳咳嗽久不愈</u>　石燕子為末，以蜜調少許塗唇上，日三五次。（《衛生寶鑑》）</p>
<p><u>妬乳</u>　小兒有痰火者，吃乳數日，必有一二日頤腫厭食，名曰妬乳。用薄荷、朴硝為末，搽一二次即愈。（《慎疾芻言》）</p>
<p><u>吐涎四肢冰冷</u>　是症牙根必有水泡，子如米粒大，以軟綿裹指，浸湯擦之，即開口而安。（《保嬰集要》）</p>
<p><u>痄腮</u>　小兒初生，兩腮腫硬有核，或在一處，名曰痄腮。必面黃、鼻端起細瘰，啼哭不乳。用蜒蚰一條（小者數條）、銀硃錢許同研爛，搽腫硬外面，勿令擦去，即消。（同上）</p>
<p>一法，用桑柴灰少許，入雄雞冠血二三滴，再加鹽滷一匙和勻，頻擦患處亦消。或有用刀割開，取出白塊及膜，隨將綿拭口令淨者，但不善割，反有誤事，慎之。（《增訂達生編》）</p>
<p><u>重齶重齦</u>　口中上齶皮腫起，如囊盛水，名曰重齶。牙床腫起，名曰重齦。俱以大針刺破出血，用蒲黃敷之。（《幼科鐵鏡》）</p>
<p><u>馬牙</u>　初生小兒口屋並牙根生白點，名曰馬牙。不能食乳，少緩則不能救。急用熟針薄筋上挑去白點，有血出為妙。用血綿拭去血，以薄荷煎湯，磨金磨塗之。勿即與乳食，待一時方可與乳，再乳之即愈。（《全嬰心法》）</p>
<p><u>重舌</u>　初生小兒開口後，看舌下重舌有膜如石椙子者，若啼不出，速以指爪或針微刺舌線，有血出即活，取桑枝調蒲黃塗之。若血出多者，燒發灰，用豬脂塗之。（同上）</p>
<p><u>重舌腫木</u>　伏龍肝末，牛蒡汁調塗之。（《聖惠方》）</p>
<p><u>重舌欲死</u>　以亂髮灰（五分）　調敷舌下，不住用之。（《簡要濟眾》）</p>
<p><u>木舌</u>　此症因心脾積熱而成。蓋脾之脈絡在舌下，又舌為心苗，遇火上衝，令兒舌腫滿木硬，不能轉動，故名木舌。用朴硝（五分），真紫雪（二分）、鹽（一分），共為細末，以竹瀝調，敷舌上。若不急治，必致難救。（《保赤正宗》）</p>
<p>一方，用黃蜀葵花（一錢）、黃丹（五分）　共為末敷之。（《直指方》）</p>
<p><u>木舌腫強</u>　白礬　桂心（等分）　為末，安舌下。（《普濟方》）</p>
<p><u>白膜裹舌</u>　初生小兒，有白膜皮裹舌，或遍舌根。可用指甲刮破，令血出。以燒礬末半綠豆許敷之。若不刮破，其兒必啞。（《至寶方》）</p>
<p><u>噤口</u>　初生七日內噤口，失治多致不救。其症舌上生瘡，如黍米狀，吮乳不得，啼聲漸小，因胎熱所致也。牛黃為末，以淡竹瀝化一字灌之。更以豬乳滴之。（《外臺秘要》）</p>
<p><u>鵝口</u>　滿口皆白，有似鵝之口中，俗謂之雪口是也。由在胎中受母飲食，熱毒之氣，蘊於心脾二經故生。但自內生出，可治，自外生入，不可治。用食草白鵝下清糞濾汁，入沙糖少許搽之。或用雄鵝糞。眠倒者，燒灰，入麝香少許搽之，其效如神。（《永類鈐方》）</p>
<p><u>撮口臍風</u>　初生七日內，面赤喘急，啼聲不出，即名撮口臍風。看齒齦上有小泡，如粟米狀，急以溫水蘸青，軟帛裹指，擦破即愈。（《保生碎事》）</p>
<p>一方，用槐樹皮如錢大置臍上，外以麵條蜜圍四弦，以艾火灸之，啼聲一出即愈。（《傳心菉》）</p>
<p>一方，用獨囊蒜切片安臍上，以艾灸之。（《宜良李氏刊方》）</p>
<p><u>臍腫</u>　將荊芥湯洗過。用蔥葉一片，炙熱出火氣，以指甲刮薄，貼腫處，次日即消。（同上）</p>
<p><u>臍腫汁出</u>　白石脂末熬溫撲之，日三度，勿揭動。（《韋宙獨行方》）</p>
<p>一方，用白礬燒灰敷之。（《聖濟方》）</p>
<p><u>臍汁不幹</u>　車前子炒焦，為細末，敷之即干，神效。（《石室秘菉》）</p>
<p><u>臍帶久不瘥</u>　伏龍肝或當歸末摻之。（《敬修齋方》）</p>
<p><u>臍突</u>　赤小豆　淡豆豉　天南星（去皮臍）　白蘞（各一錢）　共為細末。用五分，以芭蕉葉搗爛絞汁，調敷臍四旁，日二次。如臍小白色即愈。（《抱乙子方》）</p>
<p>一方，用原斷臍帶，並艾葉同燒灰，以油胭脂調搽即愈。（《乾坤生意》）</p>
<p><u>臍內潰爛</u>（出水不止垂危者）　赤石脂研末，敷上立愈。（《張絅如屢驗方》）</p>
<p><u>臍爛不瘥</u>　白羯子（即⿰羊莫子）燒灰，敷上即愈。或用枯礬、龍骨煅過，為末敷上。（《葉天士方》）</p>
<p><u>紫遊風</u>　大黃　朴硝　青黛（各三錢）　研末，水調敷患處。（《思誠堂刊方》）</p>
<p><u>赤遊丹毒</u>　月內小兒，身上忽見紅紫塊如雲頭，或平或略高起。速者，一日之內遍處纏到。緩者，逐漸蔓延。自外纏入心口者死，此危症也。古方用糞金汁塗，如不得金汁，急尋糞內蛔蟲四五條，揩乾糞穢。將竹片削刀，破蟲取汁，盛碗內。先於丹毒上，用碗鋒裹筋頭，輕輕刺破，將蟲汁塗上自愈。此方屢試屢效。勿嫌臭穢不用，亦不可既用，以其臭穢而用水洗。須待數日後，肉色不紅，全愈，方可洗之。（《端素齋驗方》）</p>
<p><u>日啼不止</u>　牛黃、辰砂飛（各五釐末），塗兒舌上立止。（《保赤須知》）</p>
<p><u>夜啼</u>　初生夜啼，由於心虛有熱。宜用壓鬼之法，或以井中四旁草，暗置兒席下。或寫父名，倒貼床腳裡面，不令人知。或以桃木杖，擊兒四旁，如趕逐狀。咒曰：天蒼蒼，地皇皇，小兒夜啼疏客堂。多誦幾遍，則啼自止。（《醫鏡》）</p>
<p>一方，用雞糞塗兒臍中極佳。男雌女雄。（《廣嗣全書》）</p>
<p><u>夜啼內吊</u>　先煎蔥湯，淋洗其腹。又用艾絨烘熱，包熨臍腹十餘次，其痛漸愈。（《幼科鐵鏡》）</p>
<p><u>不小便</u>　初生不小便者，乃胎熱流於下也。用淡豆豉（一勺）、田螺（十九個）、蔥（一大束）　共搗爛，以芭蕉汁調，貼臍上，則小便自通。（《保幼良方》）</p>
<p><u>不大便</u>　由胎下熱毒，結於肛門，大便遂致閉塞。急令婦人以溫水嗽口，吸咂兒前後心、手足心並臍下，共七處，以皮見紅赤為度，須臾自通。（同上）</p>
<p><u>大小便不通</u>　初生二三日，不大小便，用蔥汁、人乳各半調勻，抹兒口中即通。（《醫宗說約》）</p>
<p><u>脫肛</u>　蔥湯洗，芭蕉葉託上。（《單方全集》）</p>
<p><u>卵腫</u>　新生小兒，其卵甚大，日後長成，恐變木疝。如過滿月外，侯端午日午時，用腳盆盛熱水，安於中堂。隨抱嬰兒，放於水內一浸。再將嬰兒，在於中門檻上中間一擱，其卵上之水，印痕於檻。將艾圓在檻上濕印處灸三壯，其卵遂漸收小如故。此法其應如響。（《經驗良方》）</p>
<p>一方，用桃仁研碎，以唾涎調敷。（《薛氏方》）</p>
<p><u>百日傷寒</u>　小兒百日內患壯熱，用鐵鏵一斤燒赤，水二斗，淬三七次，煎一半，入柳葉七片，浴之。（《聖濟總菉》）</p>

<h2>驚風</h2>
<p><u>初生兒驚</u>　初生，驚風欲死，硃砂磨新汲水塗手足心即愈。（《斗門方》）</p>
<p><u>月內胎驚</u>　母豬乳同硃砂、牛乳少許，抹口甚效。（《本草發明》）</p>
<p><u>月內驚似中風</u>　硃砂研末水調，塗心口、兩手心、兩足心五處，即愈。（《傳家寶》）</p>
<p><u>卒驚</u>　似有痛處而不知，用燕窠中糞煎湯洗浴。（《譚氏幼科》）</p>
<p><u>急驚</u>　痰迷心竅，不省人事。藜蘆根、豬牙皂角（各三錢）、麝香（五分）共為末。用少許吹入鼻中，取噴嚏以通其氣即蘇。（《幼幼集》）</p>
<p>一方，於小兒食指上（男左女右），近虎口第一節有青紫筋，用針挑斷，夾擠出血即愈。（《小品方》）</p>
<p><u>急驚似有通處</u>　用雄雞冠血，滴入其口中即愈。（《宜良李氏刊方》）</p>
<p><u>截驚</u>　以芭蕉汁、薄荷汁煎，勻塗頭頂，留囟門，塗四肢，留手足心勿塗，甚效。（《筆峰雜興》）</p>
<p><u>老鴉驚</u>　大叫一聲就死者，名老鴉驚。用散麻纏住脅下及手心、足心，以燈火爆之。用老鴉蒜曬乾、車前子（各等分）為末，水調，貼手心。仍以燈心焠手足心及肩膊、眉心、鼻心，即蘇也。（《王日新小兒方》）</p>
<p><u>天吊驚風</u>　目久不下，眼見白睛及角弓反張、聲不出者，用大蜈蚣（一條，去頭足）酥炙。用竹刀劈開，記定左右。又以麝香（一錢）亦分左右，各記明，研末，包定。每用左邊者，吹左鼻，右邊者，吹右鼻，各少許，不可過多。若眼未下，再吹些，眼下即止。（《直指方》）</p>
<p><u>烏紗驚風</u>　小兒驚風，遍身都烏者，急推向下。將黃泥一碗搗末，入久醋一杯，炒熱包定熨之，引下至足，刺破為妙。（《便易良方》）</p>
<p><u>驚風定搐</u>　螳螂（一個）　蜥蠍　赤足蜈蚣（各一條）俱中分之隨左右研末，記定。男用左，女用右，每以一字吹鼻內。搐之，吹左即左定，吹右即右定也。（《普濟方》）</p>
<p><u>驚邪</u>　安息香一豆許，燒之自除。（《奇效秘菉》）</p>
<p><u>驚竄</u>　兩眼看地不上者，皂角燒灰，以童尿浸，刮屎柴竹，用火烘乾為末，貼其囟門即蘇。（《王氏小兒方》）</p>
<p><u>驚癇</u>　燕屎煎湯浴之。或用蜂窠大者煮，浴亦妙。（《必效編》）</p>
<p><u>驚癇發熱</u>　乾藍　凝水石（各等分）　為末，水調敷頭上。（《聖惠方》）</p>
<p><u>驚啼</u>　白玉（二錢五分）　寒水石（五錢）　共為末，水調塗心下。（同上）</p>
<p><u>一切諸驚</u>　仰向後者，燈火焠其囟門、兩眉、臍之上下。眼翻不下者，焠其臍之上下。不省人事者，焠其手足心、心之上下。手拳不開，口往上者，焠其頂心、兩手心。撮口，出白沫者，焠其口上下、手足心。（《驚風集驗》）</p>
<p><u>探生散</u>　小兒急慢驚風，諸藥不治，吹此，以探其生死。雄黃、沒藥（各一錢）、乳香（五分）、麝香（二分半）　共為末，吹少許入鼻內。如眼淚、鼻涕皆出者，可治。（《古今醫鑑》）</p>
<p><u>艾灸法</u>　（治急慢驚風神效）　頭頂心中百會穴，灸五壯最效。</p>
<p>眉心中灸五、七壯，須令出喉有聲，即愈。</p>
<p>尾尻骨下一指之間，灸一壯，即出喉有聲，灸三壯立愈。</p>
<p>鼻梁兩旁，哭笑有窩處，用筆點記，灸兩旁三、五壯即愈。艾柱俱如綠豆大。（《經驗廣集》）</p>

<h2>疳積</h2>
<p><u>腦疳</u>　因兒素受風熱，又兼乳哺失調，以致頭皮光急，髮結如穗，鼻癢黃瘦，腮囟腫硬。用龍腦、黃連、蝸牛殼（炒黃）、蝦蟆灰、瓜蒂、細辛、桔梗（各等分）、麝香（少許）共為細末，入瓷盒內貯之。每取少許，吹入鼻中，日二次。（《醫宗金鑑》）</p>
<p><u>耳疳</u>　生於耳後，腎疳也。用地骨皮一味，煎湯洗之。仍於香油調末搽之。（《蓼州閒菉》）</p>
<p><u>耳疳出汁</u>　青黛、黃柏末干搽。（《談野翁方》）</p>
<p><u>鼻疳</u>　因疳熱攻肺而成。用青黛（一錢）、熊膽（五分）、麝香（少許）共為細末。乾者，用豬骨髓調貼。濕者，幹上。（《古今錄驗》）</p>
<p><u>吹鼻蟬殼散</u>　蟬殼（微炒）　青黛（研）　蛇蛻皮（灰）　滑石（各等分）　麝香（少許研）　共為極細末。每用綠豆大，吹入鼻中，日三用之。（同上）</p>
<p><u>鼻疳蝕爛</u>　膽礬燒，煙盡，研末摻之。（《集簡方》）</p>
<p>一方，用芝麻搗敷之。（《備急方》）</p>
<p><u>鼻疳久不愈</u>　蛇床子（一兩）　輕粉（三錢）　研末，香油調搽。（《壽域神方》）</p>
<p><u>口鼻急疳數日欲死</u>　以藍敷敷之令遍。日十度，夜四度。（《千金方》）</p>
<p><u>口疳</u>　黃柏（末）　人中白（各一兩）　紫甘蔗皮灰（五錢炒過）　文蛤　枯礬（各三錢）　青黛（一錢）　冰片（少許）　共為細末，吹之立愈。（《種福堂方》）</p>
<p><u>鵝口疳</u>　用谷樹滋，抹之立愈（《傳心菉》）</p>
<p><u>牙疳</u>　黃連（一兩）　硼砂　膽礬（各一錢）　冰片（五釐）　共為細末搽之。（《夏氏單方》）</p>
<p>三仙散（治牙疳如神）　枯礬（五分）　冰片（二分）　麝香（五釐）　研細末，吹患處，二次即愈。（《經驗廣集》）</p>
<p><u>喉痹牙疳</u>　盆砂（即囪砂也）　末吹，並擦之。（《集簡方》）</p>
<p><u>風蟲牙疳</u>　膿血有蟲，黃連（一兩）、輕粉（一錢）　為末，摻之。（《普濟方》）</p>
<p><u>走馬牙疳</u>　牙床腐爛，因濕熱毒氣，蘊積既久，一時齊發，勢莫可遏。患此病者，九死一生。須於初發之時，用針挑破其白點，出血。將薄荷湯磨金墨，塗敷。勿與乳吃，俟睡片時，醒來再與乳。食乳後，仍照前敷之。（《宜良李氏刊方》）</p>
<p>一方，用天南星末醋調，塗足底心。（《抱乙子方》）</p>
<p>一方，用雄黃、巴豆霜共研細和丸，如綠豆大，貼兩眉中間。一宿，將膏藥蓋之。（同上）</p>
<p><u>齒疳</u>　鴨嘴膽礬（一錢），匙上煅紅，麝香（少許）研勻，敷齦上立效。（《活幼口議》）</p>
<p><u>猴子疳</u>　是症從肛門或陰囊邊，紅暈爛起，漸至皮膚不結，靨或眼稍、口旁亦紅，若不早治，必至爛死。凡見此症時，切忌洗浴。只用軟綿帛蘸甘草湯揩淨。用綠豆粉（一兩）、輕粉（一錢五分）、標朱（一錢）、冰片（一分或二三分亦可）共為極細末，將金汁調，鵝毛醮敷上。如無金汁，雪水亦可。或用甘草燈心湯亦可。雖蔓延遍身，可保立愈。（《種福堂方》）</p>
<p><u>珠薈散</u>　治小兒五疳積發熱，牙疳並花後牙疳　真蘆薈　龍腦　薄荷葉　兒茶（各五分）　珍珠（四分，研至無聲）　真青黛（三分）　官硼砂（二分）　大冰片（五釐）　共為極細末，瓷瓶貯好，以臘塞口，勿令泄氣，臨用吹患處。（同上）</p>
<p><u>疳後虛熱小便處腫</u>　用韭菜地中蚯蚓火煅，以碗合地上出火氣。為末，油調塗。（《敬修齋方》）</p>
<p><u>天柱骨倒</u>　小兒疳疾，及諸病後，天柱骨倒，乃體虛所致。宜用木鱉子（六個去殼）、蓖麻子（六十粒去殼），共研勻。先包頭，擦頂上令熱，以津調藥貼之。（《鄭氏小兒方》）</p>

<h2>痘疹</h2>
<p><u>簡便應急</u>　凡居窮鄉村落，值嬰兒痘，不能迎醫者，須於微發熱時，用手蘸真芝麻油，摩其背脊間，直至尻骨。如此數遍，其熱自退。（《求嗣秘書》）</p>
<p><u>浴兒免痘</u>　除夕黃昏時，用大黑魚一尾，小者二三尾煮湯，密室烘暖浴兒，遍身七竅俱到，不可嫌腥，以水洗去。若不信，只留一手足不洗，遇出痘時，則未洗處偏多也。此異人所傳方也。（《醫方摘要》）</p>
<p><u>保嬰祛痘</u>　凡嬰孩無論男女，用肥大光潔川楝子，一歲至三歲者七個。臼內搗爛（忌鐵器），水一碗，新砂鍋煎濃，傾入盆內。避風處，將新稀白布一方醮水，自頭至足，遍身洗擦，不留余空，仍將布拭乾，避風一刻。四、五歲者，用川楝子九個，水五碗。六、七歲者，用川楝子十五個，水七碗。八、九、十歲者，用川楝子二十個，水九碗。十一歲至十五歲者，用川楝子三十個，水十五碗，照前煎湯洗，非但不出痘，兼能免瘡癤。凡洗須擇七，個除，日洗七次。如五月至八月更妙。（《汪氏傳方》）</p>
<p><u>痘初起難透</u>　芫荽子（三兩）濃煎湯，噴兒床帳數次，聞氣即透。（《思誠堂刊方》）</p>
<p><u>痘七八日不發垂危</u>　取水中浮萍，不拘多少，用青細包裹絞汁，灌兒口內，立見其效。（《夏念祖簡易方》）</p>
<p><u>痘滿身無皮膿水流出</u>　茶葉要多，揀去粗梗入水，一煮即取起，再揀去梗，濕鋪於床上，用粗紙隔一層，令兒臥上，則膿水自干，秘方也。（同上）</p>
<p><u>痘皮薄發癢</u>　茅山蒼朮研末，捲紙內，遍處熏之。（《桂軒隨菉》）</p>
<p><u>神燈照</u>（治痘癢塌之極，火到癢除）　川椒　艾葉　紅棗　芫荽　茵陳　乳香　白芷稍　陳香圓　安息香　共為末，作紙燃熏照。（《葉天士方》）</p>
<p><u>白螺散</u>（治痘抓破）　白螺螄（不拘多少）　片腦（少許）香油調，搽患處即愈。（同上）</p>
<p><u>痘出眼睛內</u>　新象牙磨水，滴入眼內，痘即退。（同上）</p>
<p>一方，用兒生母中指上，刺血一點，滴入眼內，痘即移出。（《端素齋驗方》）</p>
<p>一方，用胭脂，雞清調，塗眼四圍，痘不入目。（《集效方》）</p>
<p><u>痘頂陷漿滯不起</u>　用水楊枝葉，無葉用嫩枝（五斤），流水一釜，煎湯溫浴，如冷添湯。良久，照見累起有暈絲者，漿行也。如不滿，再浴之。虛人則洗頭面手足。屢浴不起者，死。初出及癢塌者，皆不可浴。（《本草從新》）</p>
<p><u>痘疹濕爛不結痂</u>　綠豆、赤豆，好醋浸爛搗汁。鵝翎常刷患處。或用綠豆乾粉，敷之亦妙。（《經驗廣集》）</p>
<p>一方，用黑豆炒為細末，香油調搽。（《百一方》）</p>
<p><u>痘潰難靨</u>　多年牆上爛茅草洗，焙為末摻之。取其性寒解毒，又多受霜雪，能燥濕也。水痘變瘡，摻之亦效。（《陳文中方》）</p>
<p><u>痘靨渾身破爛膿水淋瀝</u>　用牆上干綠苔，研為極細末敷之。（《必效方》）</p>
<p><u>痘爛生蛆</u>　嫩柳葉鋪於席上，臥之，蛆盡出而愈。（《程氏續即得方》）</p>
<p><u>痘瘡已愈復發</u>　坑中磚洗淨研末，香油調，塗即退。（《宜良李氏刊方》）</p>
<p><u>痘出不紅活及頂平而色淡或不甚起發者</u>　用胡荽煎酒，令氣熏蒸。更以酒敷周身，即能明潤髮長矣。但不可敷頭面。再以酒灑房室，又能闢穢惡。（《同壽菉》）</p>
<p><u>痘中有黑色者</u>　用針刺破，以蒲公英根上白汁點之。熬膏點之更妙。（《廣利方》）</p>
<p><u>痘落痂後洗浴方</u>　當歸　苦參　甘草（各五錢）　煎湯，溫溫浴之。浴後不可見風。如鄉僻市遠，一時無藥，以豆殼煎浴亦可。不拘何豆殼，皆可用。（《痘疹心法》）</p>
<p><u>痘後餘毒</u>　馬齒莧（搗汁）一碗　綠豆末　赤小豆末　石膏（各五錢）　豬脂（三錢）　共和勻，淨鍋熬成膏搽之。（《簡要濟眾》）</p>
<p><u>痘後有余瘡塞鼻中不能睡起</u>　木筆花研為末，加麝香少許，蔥白蘸藥，入鼻中，數次通。（《單方金集》）</p>
<p><u>痘毒</u>　用鮮鮮楝樹根皮，同綠豆搗爛，厚敷患處，立愈。（《種福堂方》）</p>
<p><u>痘疔</u>　桕樹根皮為細末，以青油調搽。（《新集良方》）</p>
<p><u>痘後牙疳牙落不生者</u>　新人初進房，做富貴後，默令小兒坐新人所坐之處片時。此後，自然長出。（《方鈔》）</p>
<p>一方，令新人手指摸落牙處，即出。（《曹氏經驗方》）</p>
<p><u>痘後翻疤</u>　（膿水漬蔓延）　赤石脂　寒水石（各一兩）　大貝母（七錢）共為末，乾摻。（同上）</p>
<p><u>珠象散</u>　（治痘後翻疤）　珍珠（腐制）　新象牙（各三錢）　殭蠶（二錢炒斷絲）　兒茶（一錢五分）</p>
<p>共為極細末，用油胭脂調塗。毒水如注，漸漸收口。（同上）</p>
<p><u>拔毒散</u>　（治痘後手足肩背痘毒癰腫）　五倍子（炒）　白芨　白蘞（俱炙）　白芷（焙）　韶粉（各一兩）　黃柏（七錢炒）　乳香　末藥（俱令研）　大黃（炒）　黃丹（各五錢）　雄黃（三錢另研）　共為細末，蜜水調搽。（同上）</p>
<p>凡痘毒生在要處，恐致帶疾。令其母嚼爛生黃豆，厚敷之即消。（《圖經》）</p>
<p><u>滅瘢散</u>　小兒痘瘡才愈，毒氣尚未全散，瘡痂難落，其瘢猶黯，或凹或凸。當用韶粉（一兩）、輕粉（一字）和勻研，煉豬脂油，調膏塗之。（《求嗣秘書》）</p>
<p><u>疹隱不出</u>　觀音柳（五錢）煎湯去渣，候半溫，用芫荽醮，擦即出，神效無比。洗時忌塗頭面，又忌夜間洗，蓋疹晝發而夜斂也。（《痘疹約言》）</p>
<p><u>疹發不出頭臉腫脹氣喘命在須臾者</u>　大蔥頭連須搗爛，放在大銅盆內，上用木架架之，再用大被單罩蓋，停留，大人抱定小兒，睡在上面，然後將滾水衝入蔥盆內，熱氣蒸熏。俟稍溫，即抱出，切不可露一絲之風，直待汗乾，即全愈矣。（《奇方類編》）</p>
<p><u>十種隱疹</u>　石灰研極細末，和醋漿水，塗疹上。（《痘科選粹》）</p>
<p><u>一切風疹</u>　水煮芒硝湯拭之。（《梅師方》）</p>
<p><u>風疹百治不效</u>　白礬末（五兩）　酒（三盒）　童溺（一升）　煎如稀糊，以綿蘸，於上輕輕揩之。（《蔡氏秘寶》）</p>
<p><u>痧疹咽喉腫痛</u>　（不拘初起回後）　苦參（三錢）　白僵（二錢）　共研細末吹入。（《孟氏幼科》）</p>
<p><u>疹痧瘄麻不出</u>　酒煎胡荽數沸，勿令泄氣，候冷去滓，微微從項以下，噴身令遍，除頭面勿噴，蓋覆令暖，即出。（《陶氏別菉》）</p>
<p><u>悶痧</u>　分開頂門，有紅筋紅瘰，挑破即出。（《保赤良方》）</p>
<p><u>痧後鼻中出血不止</u>　韭菜煎湯，乘熱熏鼻即止。（《袖珍方》）</p>
<p><u>痧後口瘡牙疳</u>　人中白（五錢煅）　寒水石（三錢，井水飛細）　殭蠶（一錢）　飛青黛（二分）　冰片（一分）　共為細末。先以苦茶拭口，隨搽此藥。富貴之家，加牛黃二分研入，其效更速。（《孟氏直言》）</p>
<p>凡出痧痘服藥者，引子戒用筍尖、荔枝殼、櫻桃核等物，記之，慎之。（《本草綱目》）</p>
<p><u>風癍痧子</u>　鹽蒲包，燒灰，泡湯洗擦患處，三四次愈。（《新集良方》）</p>
<p><u>癍痘入目</u>　雞蛋殼燒研，入片腦少許點之。（《鴻飛集》）</p>
<p><u>癍疹生翳</u>　硃砂（一錢）　粉霜（八分）　為末。少許傾入耳內。（同上）</p>
<p>一方，用黃丹、輕粉（各等分）為末，吹少許入耳內。左患吹右耳內，右患吹左耳內，翳自退。（《衛生備要》）</p>
<p><u>赤癍如瘡</u>　瘙癢甚則殺人。羚羊角磨水摩之，數百遍為妙。（《肘後方》）</p>
<p><u>癍爛</u>　黃連　黃柏　五倍子　地骨皮　甘草（各等分）　共研為末，乾摻之。（《傳心菉》）</p>
<p><u>消癍化毒</u>　凡面目、身體生癍，或癢、或𧏿子起，腫不治，能害人。羚羊角燒灰研細，以雞子清或水和，塗極效。（《濟生方》）</p>
<p>一方，用蠶沙煎湯洗亦妙。（《楊氏家藏方》）</p>
<p><u>痘疹禁忌</u>　一忌外來生人、僧道尼姑、不潔婦人、孝服人、疾病人，俱不可令其輒入房內。</p>
<p>一忌食冷水、瓜果梅桃、魚蜆諸鮮物、炙爆物、酸辣毒物，作燥之物。</p>
<p>一忌食豬、羊、雞、兔、野味異味，鹽、醋五辛等物，四十九日之後無忌。</p>
<p>一忌糍餅糯粽、黏膩堅韌難化諸物，俱不可與食。</p>
<p>一忌不可過飽過暖，亦不可受寒、受客熱。</p>
<p>一忌臥處切忌幽暗，切忌有壁風。</p>
<p>一忌掃房屋、致塵灰飛撲。</p>
<p>一忌不可動溝渠，啟溷廁，出糞澆糞。俱（《傳家寶》）</p>
<p><u>痘疹防觸臭氣</u>　（十四）　房中淫液氣　婦女經血氣　孤臭漏腋氣　酒醉葷腥氣　微爛蒸濕氣　潑糞淋尿氣　烹</p>
<p><u>煎油膩氣</u>　一切臊穢氣　蚊煙毒藥氣　蔥蒜韭薤五辛氣　硫黃火炮火藥氣　誤燒油發鳥獸皮毛氣　炒制一切藥味氣　遠行染帶一切汗雜氣　焚燒腦麝諸香氣</p>
<p>凡此臭氣有觸犯者，立見變異，慎之，慎之。出痘之家，必須預防其患。多用胡荽搗汁和酒，各處噴之。門戶牆壁、幃帳床榻，皆令噴過，甚能闢臭氣。保幼者，不可不留心也。</p>
<p>（《醫鏡》參《痘疹全書》）</p>

<h2>孩瘡</h2>
<p><u>胎瘡滿頭</u>　用水邊烏桕樹根曬，研入雄黃末少許，生油調搽。（《嬰孩寶鑑》）</p>
<p><u>胎癬</u>　小兒頭生瘡，手爬處即延生，謂之胎癬。先以蔥鹽湯洗淨，用桑木蛀屑燒存性，入輕粉等分，油和敷之。（《廣利方》）</p>
<p><u>胎癩瘡</u>　先用豬膽汁浴淨，再用宮粉調塗，碗內曬乾，用艾熏至老黃色，取下為末，絹袋撲之。（《種福堂方》）</p>
<p><u>白禿癩瘡</u>　雄黃百草霜（各一兩）　膽礬（六錢）　榆樹皮（三錢）　輕粉（一錢）　用石灰窯內燒紅流結土渣（四兩）共為細末，豬膽汁調。剃頭後，搽擦並用，神方也。（同上）</p>
<p><u>黃水瘡</u>　不論小兒頭面遍身俱有，水流濕處即生。用鉛粉不拘多少研細，並華水濃調，糊干大碗內，將艾水熏煙，覆碗內，鉛粉熏至綠色為度，取下研細。瘡濕者，干搽。乾者，用麻油調搽。（同上）</p>
<p><u>頭上黃水瘡及禿痂</u>　黃丹（一兩，水飛）　無名異　宮粉（各一錢俱炒）　輕粉（三分炒）　片松香（二兩）　為末。入蔥管內，用線扎定，水煮融化，去蔥候乾，共為細末，香油調搽，神效。（同上）</p>
<p><u>𤺪⿸疒貢頭</u>　（一作蟺拱，又作鱔考）　取多年桕油，入銅杓內熬滾，去渣，再入銅綠、生礬、燕窠泥，調勻搽。（同上）</p>
<p>一方，用屋內倒掛煙塵，豬膽汁調敷。（《便易良方》）</p>
<p>一方，用皮底舊鞋一隻，去泥淨，燒存性研末，菜油調敷，其膿自出，屢試有效。（《單方全集》）</p>
<p><u>頭瘡</u>　晝開出膿，夜即復合，用鯽魚長四寸，一尾（去腸），大附子（一杭去皮），研末填入，炙焦研敷，搗蒜封之，效。（《聖惠方》）</p>
<p><u>禿瘡</u>　大鯽魚一尾（去腸），入亂髮填滿燒研，入雄黃末（二錢），先以齏水洗拭，生油調搽。（《危氏得效方》）</p>
<p><u>熱癤</u>　釜下土、生椒末（各等分）醋和塗之。（《千金翼》）</p>
<p>一方，用井底泥，敷其四周。（《談野翁方》）</p>
<p><u>頭上熱癤</u>　發麵一塊調稀，貼癤上，中留一孔，神效。（《奇方類編》）</p>
<p><u>熱丹</u>　寒水石（五錢）　白土（一分）　共為末，新水調塗。（《錢乙小兒方》）</p>
<p><u>燥瘡</u>　燒鐵淬水中二七遍，浴之二三起，作漿。（《子母秘菉》）</p>
<p><u>面瘡</u>　焮赤腫痛。地榆八兩、水一斗，煎五升，溫洗之。（《衛生備要》）</p>
<p><u>眉瘡</u>　豬頸骨髓（六七枚）　白膠香（二錢）　同入銅器熬稠，待冷為末，麻油調塗。（《小品方》）</p>
<p><u>眉癬</u>　小兒眉毛眼睫，因癬退不生，用旋覆花、天麻苗、防風（各等分）為末，洗淨，以油調塗之。（《總微方》）</p>
<p><u>眉練癬瘡</u>　蛇床子杵末，和豬脂塗之。（《千金翼》）</p>
<p><u>眉練疥癬</u>　松香（二兩）　蛤粉（五錢）　青黛（二錢）　燭油調塗。（《經驗廣集》）</p>
<p><u>吻瘡</u>　經年欲腐者，葵根燒研敷之。（《聖濟方》）</p>
<p><u>蓐瘡</u>　小兒百日內生瘡，名日蓐瘡，用葵根燒末敷之。（《秘方摘要》）</p>
<p><u>蜘蛛瘡</u>　（生頸上）　蛇丹瘡（生腰上，多生於夏秋之間）　雄黃末調熟豬油，多敷瘡上，以愈為度。（《孟氏幼科》）</p>
<p><u>天泡瘡</u>　井底泥調滑石末，敷之即愈。（同上）</p>
<p>一方，用蓮蓬殼燒存性，研末，井底泥調塗，神效。（《海上方》）</p>
<p><u>骨瘡</u>　小兒骨痛不堪言，出血流膿實可憐。尋取水蛇皮一個燒灰，油抹敷疼邊。（同上）</p>
<p><u>蟲瘡</u>　用舊絹作衣，化桕油塗之，與兒穿著。次日，蟲皆出油上，取下焚之，有聲是也。別以油衣與穿，蟲盡為度。（《瀕湖集簡方》）</p>
<p><u>濕瘡</u>　地榆煮濃汁，日洗三次。（《蘇沈良方》）</p>
<p><u>肥瘡</u>　琵琶鯽魚（七個），放瓦上焙乾，為末，菜油調敷。數次愈。（《十藥神書》）</p>
<p><u>甜瘡</u>　大棗去核，填入綠礬燒存性，研，貼之。（《拔萃方》）</p>
<p><u>惡瘡</u>　皂莢水洗，拭乾，以麻油少許，搗爛塗之。（《本事方》）</p>
<p><u>爛瘡成孔</u>　小兒頭面遍身，形似楊梅瘡者，用糯米甑上氣水滴下，以瓷器盛取，搽之數日，可以即愈。（《毛氏傳方》）</p>
<p><u>一二三歲遍身生瘡</u>　真麻油浸紫菜一錢搽之。搽好一處，再搽一處。起先勿便周身搽之。（《活幼心書》）</p>
<p><u>身起白泡</u>　小兒背上起白泡，累如珠綴，一二日即破，膿水外流，癢甚，一處方好，一處又起。用如意草搗爛敷之，以長手巾縛定，一夜而安。（《奇方類編》）</p>
<p><u>附：敗草散</u>　蓋牆爛稻草，多經雨露霜雪，受天地陰陽之氣，善解瘡毒，神效莫測。不拘多少，取來曬乾，焙為細末，擇淨，篩、摻之。若渾身瘡破，膿水不絕，黏黏衣裳，難以坐臥，可用二三升，攤於席上，令兒坐臥，其功效不能盡述。蓋屋者亦可。（《經驗秘方》）</p>

<h1>卷七·瘍科</h1>

<h2>腫毒</h2>
<p><u>一切無名腫毒及諸毒奇方</u>　獨核肥皂　生芋頭（各一個）　蔥白（七個）同搗爛敷之，如干即換。過一周時，未成者即散，已成者，略出膿即愈。（《同壽菉》）</p>
<p><u>腫毒圍法</u>　大黃（五錢）　木鱉子（三錢土炒）　共為細末，真米醋調勻，圍敷患處，留出頭。（同上）</p>
<p><u>腫毒灸法</u>　一切腫毒惡瘡初起，有難辨頭者，先以濕紙覆其上，先於處，即是疽頭。取獨囊大蒜去皮，切片如兩錢厚，安疽頭上，中通一孔，用火艾柱放蒜上，灸之三壯，換一蒜片。痛者，灸至不痛。不痛者，灸至極痛。痛者灸至癢，癢者灸至痛方住。若不依此法，則反為大害，切記切記。毒生頭上及腎俞穴，並元氣太虛之人，斷不可灸。灸時無蒜，以生薑切片代之。（《古方》）</p>
<p><u>腫毒及指上癰腫</u>　獨囊大蒜一顆。百合數葉，臘糟敷上，神效。（《衛生備要》）</p>
<p><u>面毒初起</u>　急尋負胸蜒蚰（三條），用醬少許共搗，塗紙上，留一孔出氣。（《必效方》）</p>
<p><u>癰疽初起</u>　乾薑（一兩），泡，炒紫色研末，醋調，敷四圍留頭，自愈。（《申一齋方》）</p>
<p><u>發背初起</u>　鹿角燒灰，醋和塗之，日五六易。（《孫真人方》）</p>
<p><u>背毒未成者</u>　活蟾（一隻），系放毒上，半日必昏憒（放水中救其命）。再易一隻，必踉蹌。再易其蟾如舊，則毒散矣。累試極效，勿輕視。（《醫林集效》）</p>
<p><u>發背潰爛</u>　陳蘆葉為末，以蔥椒湯洗淨，敷之神效。（《乾坤秘韞》）</p>
<p><u>發背欲死並一切腫毒</u>　芭蕉根搗爛塗之。（《肘後方》）</p>
<p><u>發背敷藥</u>　巴山虎草　豨薟草　車前草　金銀花（各等分）　多年陳米粉為糊，調敷之。（《奇方類編》）</p>
<p><u>腳發背初起</u>　鹽滷甘草煎湯，洗即消。（《天蓋樓方》）</p>
<p><u>兩腳發背紅腫針法</u>　陽陵泉穴，在膝下前側一寸五分骨罅虛處。八邪入穴，在足十指縫中。（《刺灸心法》）</p>
<p><u>一切癰疽瘡斂者</u>　鱉甲燒灰存性，摻之神效。（同上）</p>
<p><u>對口毒</u>　用甘蔗渣、白狗屎（各焙燥，研末）和勻，用竹管，將稀絹扎一管頭，入藥管中，篩在膏藥上，貼之（膏藥不拘，或松香炙瘡膏亦可），即垂危亦愈。（《陳氏方》）</p>
<p><u>身上諸毒</u>　（癧串久不收口者亦效）　獨囊大蒜（一枚），加雄黃不拘多少，共搗成餅貼之。將艾放餅上，灸一壯即愈。（《秘方纂要》）</p>
<p><u>移毒方</u>　凡毒發於骨節間不便出毒之處，移之或上或下，使無傷命殘疾之患，用白芨（一兩六錢）、紫花蒂丁（八錢）、五倍子（焙黃）、大黃（各二錢）、烏雞骨（煅）、大雄黃、硃砂、輕粉（各一錢）、牙皂（八分）共為末，以醋調敷，毒之上截，即移至下半截矣。屢試屢驗。再仍照病人之虛實，另服藥餌。（《毛楓山梓送方》）</p>
<p><u>隔皮取膿法</u>　凡患毒入深，刀難直取，並患人畏懼開刀者，用驢蹄皮（即腳底剔下者是，用砂炒）、蕎麥麵（各一兩）、草烏（四錢刮去皮，研），共為末和勻，加食鹽（五錢），以水糊作薄餅，瓦上炙微黃色再研細，以米醋調，攤白紙上，貼患處。其膿水從毛孔而出，上蓋草紙，滲濕再換，水盡紙燥，腫即可消。如膿不從毛孔出者，另於貼藥旁邊，綻出一洞，自會出膿。予試數人，屢效不虛。（同上）</p>
<p><u>八寶丹</u>　治腐肉已盡，新肉未生，用乳香、沒藥（俱去油）、血竭、輕粉（各二錢）、兒茶、龍骨、鉛粉（各一錢）、冰片（五分）共為極細末。用筆管繃細紗篩，摻上立效。（《種福堂方》）</p>
<p><u>收口藥</u>　煨石膏（五錢）　厚象皮　白螺螄殼（各二錢，煅末）　龍骨（一錢煅熟）　乳香　沒藥（俱去油）　琥</p>
<p><u>珀</u>　輕粉　兒茶（各五分）共為細末，摻上即愈。（同上）</p>

<h2>疔瘡</h2>
<p><u>消疔散</u>　鰟皮魚（一個）搗爛塗上，疔毒自出。（《說約》）</p>
<p>一方，用雄黃末（一錢）、爛烏梅肉（三枚）、蜒蚰（二條）共搗爛，塗疔上，疔即拔出。（《救急方》）</p>
<p><u>鼻疔</u>　取花盆中青螺（二三個）捶爛，入鹽，塗上即愈。（《慈惠小編》）</p>
<p><u>鎖口疔</u>　用頂大蚯蚓（二條），小者（不拘條），用面搗敷。如干燥時，加蜜塗之。後用大黃汁，掃上立消。（《夏氏簡易方》）</p>
<p><u>繭唇疔</u>　豬腦騷焙為末，和糯米糰子，刺患處，圍上。（《靈丹秘藥》）</p>
<p><u>翻唇疔</u>　以蛔蟲搗爛塗之，頃刻瘡口流出黃水，腫消神清，次日全愈。如無蛔蟲，用五穀蟲（一錢熯末），白礬。蟾酥（各三分），以燒酒化洋，共搗勻，塗疔上，少刻疔破，流出毒水亦效。（《濟世便易集》）</p>
<p>毛楓山云：余見一少年，唇口患疔，並連七個頭，瘇如斗，心悶神昏，諸醫復絕。有女丐曰：此名「七星趕月」，授以此方。余因記之，每用治唇疔，多效。（同上）</p>
<p><u>唇上疔</u>　鳳支肉（三錢）　銀硃（二分）　蜒蚰（一條）共搗爛，作三次敷上，立刻見效。（《同壽秘實》）</p>
<p>蔡惠公云：凡疔生唇口上，即看大腿彎中，有紫黑筋起者，急用長針刺破，血出即愈。（同上）</p>
<p><u>魚臍疔</u>　疔頭深黑，破裂黃水，四畔出浮漿。用蛇殼燒存性，細研，雞子清調敷。（《吳興揚氏傳方》）</p>
<p><u>蟹殼疔</u>　用石蟹十數只，搗爛敷上，不日即愈。（同上）</p>
<p><u>老鼠疔</u>　以芝麻擦三次，扯去即好。（同上）</p>
<p><u>爛頭疔</u>　白梅（兩個）　白菊花根（一把）　大蜒蚰（二條）　共搗爛，加透明雄黃同敷。如干再另易。一二次，無不愈者。（《屢驗方》）</p>
<p><u>蛇頭疔</u>　用活水蛇，透脫皮胃，圍上立效止痛，一日全愈。（《簡集方》）</p>
<p><u>指上疔</u>　豬苦膽，入雄黃末、蜈蚣末（各五分），套指上紮緊，愈。（《簡要濟眾》）</p>
<p>一方，用挖空白蘿蔔（一段），入雄黃末（三分）　蒸半熟，套指上即愈。（《經驗單方》）</p>
<p><u>一切惡疔須疔紅絲疔白麵疔</u>　即用病人耳垢齒垢，又刮手足指甲屑和勻，如豆大，放茶匙內，燈火上灸。少許作丸，將銀簪挑出疔頭，抹入，外用綿紙一層，浸濕覆上，痛立止。（《蒼生司命》）</p>
<p><u>疔瘡敷藥</u>　硼砂（炒）　雄黃（各一錢五分）　信（一錢）　共為末，撥開瘡口敷之，不過二次瘥。（《活法機要》）</p>
<p><u>疔瘡圍藥</u>　用南瓜蒂燒存性為末，菜油調塗，露頂，愈後腐爛處，即以此未摻之。（《仇氏神方》）</p>

<h2>瘰癧</h2>
<p><u>瘰癧初起治法</u>　活蠍（一隻），麻油（一盞）浸三日，取起曬乾為末，以鵝毛蘸油搽上。初起者，名瘡母，每日多搽幾次，大約三五日即可愈。（《程氏即得方》）</p>
<p>一方，用雄黃、小麥面、地龍糞（各等分）研末調塗，效。（《壽域神方》）</p>
<p><u>瘰癧結核</u>　黑鉛灰和醋塗之，能內消為水。（《本事方》）</p>
<p><u>瘰癧不論已破未破</u>　蓖麻子仁（四十九粒）　苦仁（十三粒，去皮尖）　瀝青（一兩）　共搗千下，為膏，攤貼患處，愈。（《奇方類編》）</p>
<p><u>瘰癧已潰</u>　牛皮油鞾底燒灰，麻油調敷之。（《直指方》）</p>
<p><u>瘰癧潰爛</u>　將先潰之處，麵糊作餅貼上，用小砂壺二把，俱盛燒酒，煎滾去酒，以熱壺口覆於麵餅上熏。一壺冷，又易一壺，如此數次，將毒拔盡則愈。熏後用豬膽熬成膏，貼瘡上。（《經驗良方》）</p>
<p><u>瘰癧漏</u>　用蜂房燒，和豬脂塗之。（《本草絡目》）</p>
<p><u>瘰癧針法</u>　宜針少海穴，在內臁節後大骨外去肘端五分。曲池穴，在手腕橫紋盡處。少溪穴，要病人兩手叉腰，四指在外，大指在內，肘骨傍一分。（《刺灸心法》）</p>
<p><u>瘰癧灸法</u>　用獨蒜片，先從後發核上灸起，至初發母核而止，多灸自效。（同上）</p>
<p><u>癧一作𧏿破經年膿水不絕</u>　用百年茅屋廚壁土為末，入輕粉調敷，半月即干愈。（《永類鈐方》）</p>
<p><u>項邊𧏿子</u>　取桃核於刀上，燒煙燻之。（《陳氏拾遺》）</p>
<p><u>治𧏿簡易方</u>　活鯽魚（一個）　生山藥（一段二味一樣長短）　白糖（三錢）　搗敷，神驗無比。（《錢青掄方》）</p>

<h2>癭瘤</h2>
<p><u>論癭瘤</u>　癭、瘤不同。癭者，連肉而生，根大而身亦大，瘤者，根小而身大也。即瘤之中，又名不同。有骨瘤、有脂瘤、有肉瘤、有膿瘤、有血瘤、有粉瘤、有筋瘤、有物瘤。筋瘤不可治，亦不必治，終身十載，不過大如桃核。脂瘤破，去其脂粉則愈，亦不必治也。肉瘤最易治，用黃柏五錢、兒茶、血竭各三錢、水銀、硼砂各一錢、麝香、冰片各三分共為細末，擦於瘤之根處，隨擦隨落，根小者，無不落也。物瘤則根大，最難治，不時而動，無故而鳴，或如蟲鳴，或如鳥啼，必須用刀，破其中孔，則物自難居，必然突圍而出，後用生肌神藥敷之，則瘤化為水，平復如故矣。此乃不敬神鬼，觸犯歲君而得。病不可測，非理可談，故吾《內經》）不言。（《岐天師別傳》）</p>
<p><u>附：生肌神藥</u>　麒麟血竭　三七根末　千年石灰（各三錢）　兒茶（二錢）　人參　象皮　乳香（去油）　沒</p>
<p><u>藥</u>　廣木香末（各一錢）輕粉（五分）　冰片（三分）　共為極細末，研至無聲為度。修合時，須用端五日，不可使一人見，並忌雞犬。（同上）</p>
<p><u>點癭</u>　桑炭灰　棗木灰　黃荊灰　桐殼灰（各二升半）　蕎麥灰（炒）　共以沸湯，淋汁五碗許，入斑蝥四十個、穿山甲五片、乳香、冰片不拘多少（後入）煎作二碗，以瓷器盛之。臨用時，入新石灰，調膏敷。干則清水潤之，神效。（《赤水元珠》）</p>
<p><u>贅癭焦法</u>　甘草煎膏，筆搽瘤之四圍。上三次，乃用芫花、大戟、甘遂等分為末，醋調，別以筆搽其中，勿近甘草，次日縮小。又以甘草搽小暈三次，如前仍上，此自然焦縮。（《危氏得效方》）</p>
<p><u>頭上生瘤</u>　大者如拳，小者如慄，或軟或硬，不痛不疼。用大南星一枚細研稠黏，用米醋六七滴為膏。如無生者，即用乾者為末，醋調如膏。先將小針刺患處，令氣透，即以膏攤紙上，如瘤大小貼之。（《同壽菉》）</p>
<p><u>眼皮生瘤</u>　櫻桃核磨水搽之。（《蘭室秘藏》）</p>
<p><u>喉瘤</u>　硼砂（三錢）　冰片　膽礬（各三分）　共研細末。用時，以箸頭蘸藥，點之即效。（《醫學集成》）</p>
<p><u>血瘤</u>　日久自破，以發灰摻之，外以膏藥護好，自能斂口收功。（《崔氏纂要》）</p>
<p><u>粉瘤</u>　紫荊花梗灰　豆梗灰　茄梗灰　爐灰（各等分）　共和勻，用熱酒調如泥，塗瘤四圍，中留小頂不塗。數次，漸軟即消，愈。（《簡要濟眾》）</p>
<p><u>赤瘤</u>　（《一名丹瘤》）頦下如櫻桃突出，色赤而光，謂之赤瘤。用綿羊腦子，同朴硝研爛，貼患處立效。或以蓖麻子同面研和，敷之。（《醫鏡》）</p>
<p>一方，用慈菇葉搗，敷二三次即退。（《本草發明》）</p>
<p><u>番花瘤</u>　用馬齒莧（一斤）燒灰研細，豬脂調敷。（《集簡方》）</p>
<p><u>箍瘤膏</u>　凡瘤初起者，箍之可以消除。已成者，箍之不致再大。用海藻、昆布、莞花（各二錢），以青炭灰水熬化成膏，加入米醋一飯碗，再將生南星、生半夏、五倍子（各一兩）共為細末，加風化石灰二兩，炒紅色，大黃末二兩，收為膏箍之，百日為度。箍過百日，初起者，如不消盡，再箍，俟消盡不箍。已成者，箍過百日，自然不大，不用再箍矣。（《梓送經驗方》）</p>
<p><u>項後疙疸不論大小及日月久近或赤硬腫痛</u>　生山藥（一挺，去皮）　蓖麻仁（十粒）　研勻，攤布上，貼之如神。（《奇方類編》）</p>

<h2>疣痣</h2>
<p><u>疣瘤初起</u>　稻上花蜘蛛（十餘個）置桃枝上，待絲垂下，取東邊者，捻為綿系之，七日一換，自消落也。（《總微論》）</p>
<p><u>一切疣痣兼</u>　（點息肉，雞眼）　風化石灰　桑柴灰（各一斤）鮮威靈仙（六兩）煎濃汁，淋二灰取汁，熬成稀膏，瓷器收貯。臨點患處，不必挑破，應手而除。（《種福堂方》）</p>
<p><u>面上粉痣</u>　益母草（燒灰）　嬰條石（各等分）　和勻調敷，自去。（《傳家寶》）</p>
<p><u>磨堅丹</u>　取雞真內黃皮，不下水，去其渣滓，擦數次自消，其皮即埋土內，以物壓之。（《瘍科選梓》）</p>
<p>一法，但聞老鷹（即抓雞者叫），即暗以手拂其疣三下，數次自消。（同上）</p>
<p><u>點痣散</u>　糯米（百粒）　石灰（一塊、大指大）　巴豆（三粒，去殼）　共為細末。入瓷瓶，同窨三日，以竹籤挑粟大一些，點上自然蝕落。（同上）</p>
<p>一方，用茄梗灰淋汁點之。（《本草綱目》）</p>
<p><u>去痣捷便法</u>　用銀⿰圭主少許，點之自落。（《祝由科》）</p>

<h2>汗斑</h2>
<p><u>汗斑</u>　用青布三尺，再用瓦松，不拘多少，煎濃汁去渣，入信石末少許於湯內，將青布煮乾，以布蘸涼水擦之。數次除根。（《夏氏簡易方》）</p>
<p>一方，用海鰾鮹三個、硫黃、焰硝、白礬（各三錢）共為末，以生薑、醋擦患處，立效。（《方鈔》）</p>
<p><u>白點汗斑</u>　夏枯草煎濃汁，日日洗之。（《袖珍方》）</p>
<p><u>赤白汗斑</u>　白附子　硫黃（各等分）　共研末，薑汁調稀，茄蒂蘸擦。（《蒼生司命》）</p>
<p><u>癜風汗斑</u>　端午日，收紫背浮萍，曬乾，每以四兩煎水浴，並以萍擦之，或入漢防己二錢亦可。（《經驗良方》）</p>
<p><u>夏月汗斑如疹</u>　密陀僧（八錢）　雄黃（四錢）　先以薑片擦熱，仍以薑片蘸末擦之，次日即焦。（《活人心菉》）</p>
<p>一方，用小麥草燒灰，入滾水中，熱洗四五次即愈。（《敬修齋方》）</p>

<h2>諸癬</h2>
<p><u>惡癬</u>　胡椒（一錢）　白砒（三分）　研為極細末，外用杜大黃根搗爛，加潔白糖（二錢），取用藥四釐，入大黃根拌勻，以麻布包，將癬用穿山甲括破，用藥包擦之，不過數日愈。（《南衡祝氏傳方》）</p>
<p><u>頑癬</u>　練樹皮　杜大黃根　白薇（各一兩）　蝸牛（火焙乾，有殼亦可用）　輕粉（各三錢）　冰片　生甘草（各一錢）　研為細末。先以荔枝殼，抓碎其癬皮，而後以此藥末，用麻油調搽之。三日即結靨而愈。（《石室秘菉》）</p>
<p><u>圈癬</u>　谷樹皮剪如癬樣大小，以毛背一面，用唾貼肉，以手不時撲之，即愈。（《秘方集驗》）</p>
<p><u>風癬</u>（即乾癬）　川椒　小麥　苦楝根皮（各等分）　水煎三五沸，熏洗，其效如神。（《治癬傳方》）</p>
<p><u>吃髮癬</u>　煨石膏末，糖調塗，神效。（《便易良方》）</p>
<p>一方，用白附子、升藥，初起加人言少許擦之。（《同壽秘寶》）</p>
<p><u>頸面花癬</u>　以臘梅花葉擦之即瘥。（《梓送經驗方》）</p>
<p>一方，如老年人頭頸燥，靨癢痛，以熟地汁塗之即愈。（同上）</p>
<p>一方，如兩腳陰面濕癬，以荸臍蘸鐵線粉（即火炮中刮下繡粉），擦之立瘥。（同上）</p>
<p><u>臉癬</u>　（其大如錢，抓之有白屑者）　綠豆捶碎，以紙蒙碗口，針刺多孔，以碎豆鋪紙上，用炭一塊燒豆。豆灼盡，紙將焦，去豆揭紙，碗中有水，取搽三五次即愈。（《奇方類編》）</p>
<p><u>眼癬</u>　生豬油（三錢）卷粗紙內燒之，油滴杯內，時時搽之，立效。（《思誠堂梓送方》）</p>
<p><u>牙癬</u>　蒲黃　青黛（各等分）　研細末，擦之效。（《簡便方》）</p>
<p><u>喉癬</u>　或紅或白，作癢而有瘰者，用大喎牛瓦上炙脆（一錢）曬乾灰莧頭（五分）、冰片（三分）共研細末和勻，吹患處，不分虛實暫久，俱效。（《程氏續即得方》）</p>
<p><u>乳癬</u>　煉白松香（二錢）　川椒（二十粒）　共研為末，用槐枝煎湯，淨洗片時，將藥和豬油調搽之。（《桂軒隨菉》）</p>
<p><u>陰癬</u>　河魨魚皮放小罈內，埋土中，久化為水，取搽癬上，立愈。（《端素齋驗方》）</p>
<p><u>荷葉癬</u>　田螺（一個）開靨，入信（二分）、待肉化水，抹上即愈。（古方）</p>
<p><u>楊梅癬</u>　枯礬　硫黃（各一兩八錢）　川椒（三錢）　雄黃　膽礬　輕粉（各一錢）　用生板油去皮入藥，擦破數次，其效如神。（《濟生秘覽》）</p>
<p><u>鵝掌癬</u>　川烏　草烏　何首烏　花粉　赤芍　防風　荊芥　蒼朮　地丁（各一兩）　艾葉（四兩）　煎。先熏後洗。層層起皮，痛癢愈。（《醫方秘菉》）</p>
<p>一方，用豆腐泔水洗手，愈。（《濟世便易集》）</p>
<p><u>牛皮癬</u>　以桃樹根同膽礬搗爛，敷之神效。（《青浦徐氏方》）</p>
<p><u>牛皮癬及年久頑癬</u>　用牛皮燒灰，油調敷，立愈。（《赤水元珠》）</p>
<p><u>牛皮血癬</u>　九硫一信三巴豆，俱為細末，菜油調。（《古仙方》）</p>
<p><u>馬癬</u>　獨囊蒜搗爛，加明礬三兩，入如醋（一杯）頓滾，先以𥫝樹葉擦破，用筆蘸搽。（《瘍科選梓》）</p>
<p><u>蛇皮癬</u>　苦參　明礬　白芨　膽礬　土槿皮（各一兩）　白砒（三錢）　共為末。先以鬼揚柳煎水，同豆腐泔水，煎熱洗浴。然後以滴醋調勻，蒸熱敷之，須敷四五次愈。（《硤川沈氏梓方》）</p>
<p><u>魚鱗癬</u>　鯉魚頭（一個）　五倍子（三粒）　俱燒灰杵細，青油調，鵝翎塗，不拘遍數。（《瘍科選粹》）</p>
<p><u>狗癬疹</u>　柏油不拘多少，鐵器內熬，次下鵓鴿糞，雞糞同和，加香油少許擦之。（《同壽菉》）</p>
<p><u>狗疥癬</u>　黃柏　白礬（等分）　川椒　樟腦（此二味略減些）　共研為末。先用礬湯洗患處，然後油調藥末敷之，數次即愈。（《宜良李氏刊方》）</p>
<p><u>疥癬</u>　黃柏　白膠香　輕粉（各等分）　為末，羊骨髓和敷之。（《儒門事親》）</p>

<h2>諸風</h2>
<p><u>大麻風</u>　遍身麻木，次生白屑皮，兼起紅斑，鬚眉脫落。用桑皮、大黃、芒硝（各一撮）水煎，無風處洗，每日一次。如有蟲，加鴿屎同煎。如爛，用琥珀末搽患處，此方神效。（《廣利方》）</p>
<p><u>癘風</u>　黑狗脊（如無，以杜仲代之）　硫黃　寒水石　枯白礬（各二兩）　蛇床子（一兩）　朴硝（少許）　共為末，用臘豬油，或香油調敷。不爛不必用，大者遍身塗之。（《方鈔》）</p>
<p><u>紫白癜風</u>　遍身色紫暗斑者，名紫癜風。遍身粉紅斑中有白點者，名白癜風。用禿菜根同白礬、五倍子，無名異，和醋搗碎。先以苧麻刮熱，以藥擦之，三四次絕根。（《靈苑方》）</p>
<p><u>雲頭白癜</u>　用花紅擦之，永不再發，已經試驗。（《和育齋方》）</p>
<p><u>男子腎囊濕陽痿女人陰癢</u>　用蛇床子煎湯，洗之立愈。（《種福堂方》）</p>
<p><u>腎囊風</u>（一名琇球風）　將雞蛋煮熟，去白留黃，炒出油，再用老杉木，燒灰存性，調油塗之。（同上）</p>
<p><u>紫雲風</u>　遍身發紫血泡，痛癢，有蟲。用蛇床子、夏枯草煎湯，洗數次，瘋塊即退。（《攝生眾妙方》）</p>
<p><u>面遊風</u>　面生起白皮，形似細魚鱗。用羌活（一兩），麻黃（五錢），升麻、防風（各二錢）、白芨、白檀香、當歸身（各一錢），以香油（五兩）將藥浸五日，文火炸黃即撈起渣，加黃蠟五錢溶化盡，用絹濾過，攪冷，塗抹於上。（《醫宗金鑑》）</p>
<p><u>赤白遊風</u>　形如雲片，中起粟粒。用細辛、荊芥、白芷、川芎、黃芩、防風、甘草、地骨皮（各三錢）共搗為粗末，水煎湯，浴洗患處，即愈。（同上）</p>
<p><u>白屑風</u>　生於頭面，作癢，抓起白屑皮，脫去又起，燥癢異常。用香油（四兩），奶酥油（二兩）、當歸（五錢），紫草（一錢），將當歸、紫草入二油內浸二日，文火炸焦去渣，加黃蠟（五錢）溶化，布濾傾碗內，不時用柳枝，攪冷成膏，每用少許，日擦二次效。（同上）</p>
<p><u>白駁風</u>　面及頸項，生白癍點，甚至延及遍身，不覺癢痛。以穿山甲片先刮患處，至澡痛，取鰻鱺魚脂，日三塗之。（《外科精義》）</p>
<p>一方，取樹孔中水，溫洗之。洗後，搗桂心、牡蠣等為末，用麻油調塗，日三夜一，俱效。（《壽世保元》）</p>
<p><u>癧瘍風</u>　頸項胸腋，起紫白點，點點相連者，用羊蹄草根共硫黃蘸醋，於鏽鐵片上研濃汁，日塗二三次效。（《直指方》）</p>
<p><u>鵝掌風</u>　先以桐油塗在手上，將鴿糞熏之。以一炷香為度，三日立效。（《證治匯補》）</p>
<p>一方，用瓦花、頭髮搗爛，用手上瘥之，立愈。（《醫宗說約》）</p>
<p><u>鶴膝風</u>　三陰之氣不足，風邪乘之，兩膝作痛，久則膝愈大而腿愈細，名曰鶴膝風，乃敗症也。用肥皂一斤（去子），臘糟（四兩）、芒硝、五味子、砂糖（各一兩）、薑汁（半碗）研勻，日日塗之，加火酒更妙。另用陳艾、菊花，作護膝縛，久自除患，（《丁氏驗方》）</p>
<p>一方，豆腐渣蒸熱，捏作餅貼之。（《千金博濟》）</p>
<p><u>一切手足風</u>　用香樟木打碎煎湯，每日早晚，溫洗三四次，半年必愈。（《內府傳方》）</p>

<h2>諸瘡</h2>
<p><u>疥瘡</u>　疥有五種，上體多者，偏風熱盛。下體多者，偏風濕盛。用硫黃（四錢）、明礬、花椒（去目各二錢）裝蘿蔔內，煨枯為末，入蔥白、豬油搗爛，以夏布包擦。（《圖經家寶》）</p>
<p><u>濕疥瘡</u>　油合桃肉　生豬脂油（各一兩）　硫黃末　水銀（各一錢）　搗如泥，鼻聞，擦患處。（《簡要濟眾》）</p>
<p><u>乾疥瘡</u>　水銀　雄黃　樟腦　川椒　輕粉　枯白礬（各二錢）　大風子肉（一百枚，另研）　共研細末。同大風子肉碾勻，加柏油一兩化開，和藥作丸，如圓眼大，先以鼻臭，次擦患處。</p>
<p><u>鎖口瘡</u>　用木耳焙黃為末，香油調搽，其瘡即紅。（《奇方類編》）</p>
<p><u>羊鬚瘡</u>　小紅棗燒灰存性，清油調敷。（同上）</p>
<p><u>年久膿水瘡並血風瘡</u>　用如意草陰乾為末，微炒，雞子清調揸，神效。</p>
<p><u>黃水瘡</u>　凡毒水流處，即生泡瘡，即為黃水瘡。手少動即破，乃熱毒鬱於皮毛。用雄黃、防風（各五錢）、水十碗煎沸，去渣取之，洗之即愈。（《岐天師傳》）</p>
<p><u>痱瘡</u>　由暑氣傷熱而生，有雪水洗之隨滅，急不能得。一方最妙，用黃瓜切片，擦之即愈。（同上）</p>
<p><u>抓瘡</u>　傷處出水，腫痛，用耳垢封之，一日水出盡即愈。（《鄭師甫方》）</p>
<p><u>坐板瘡</u>　蘿蔔子種（三錢）　杏仁（去皮尖十四粒）　輕粉（一錢）　冰片（半分）　共研為末，以手擦瘡口上即愈。（《仲景外函》）</p>
<p><u>熱毒瘡</u>　遍身痛而不癢，或手足尤甚，黏著衣被，夜不得睡。用菖蒲末，多鋪席上，使患者恣臥其上，仍以衣被覆之，五六日愈。</p>
<p><u>驢眼瘡</u>　患在腳脛骨，如臁瘡樣者，取田螺，俟吐出水涎，頻敷自效。</p>
<p><u>天泡瘡</u>　用荷花瓣貼之效。以上（《同壽菉》）</p>
<p><u>白疕瘡</u>　遍身形如疹疥，色白而癢，或搔起白皮。用豬脂、苦杏仁等分共搗，絹包擦之，甚效。（《百一方》）</p>
<p><u>水窠瘡</u>　石菖蒲研末擦之。（《濟世集》）</p>
<p><u>膿窠瘡</u>　白芷　白芨　硫黃（各等分）　為末，和鮮豬油搗丸，如彈子大，不時擦抹。旬日可愈。但須服忍冬酒，或銀花湯，以清毒氣為妙。</p>
<p><u>頭面諸瘡</u>　脂麻生嚼敷之。（《普濟方》）</p>
<p><u>鬢𧓿瘡</u>（一作臘梨）　川椒（一兩）　麻油　菜油（各一鍾）　同煎濃搽之。（《思誠堂梓方》）</p>
<p>一方，用雄黃、豬膽汁和敷之。（《聖濟菉》）</p>
<p><u>頭禿瘡、剝皮瘡</u>　牛皮　破鞋（各一兩）　白礬　雄黃（各五錢）　舊氈（三錢）　共燒為細末，豬油加面調和，連擦三次。須曬乾擦之。（《海上方》）</p>
<p><u>椒瘡</u>　（生於眼皮里，形如椒粒赤色）　粟瘡（生上下眼皮，形如黃米）　當歸尾　石菖蒲　赤芍藥（各二錢）　</p>
<p><u>生川連</u>　生杏仁　地膚子（各一錢）　羌活（五分）　膽礬（二分）　共研粗末，以紅紬包之，如櫻桃大，甜滾水浸包，乘熱洗，勿見塵土。若眼皮里有紅絲者，乃血熱有瘀，法以燈草擦瘡處，令血出即愈。（《醫宗金鑑》）</p>
<p><u>小瘡</u>　（一名針眼）　生於眼皮毛睫間，致面浮腫，目赤澀痛。用枯礬末，雞子清調敷腫處，再用南星末、生地黃同搗膏，貼於太陽穴自消。</p>
<p><u>鼻中瘡</u>　用馬絆繩燒灰摻之。（《本草綱目》）</p>
<p><u>瘑瘡</u>　有於指掌之中，形如茱萸，兩手相對而生，久不能愈，癢必生蟲，治以殺蟲為主。用藜蘆、苦參（各一兩）、豬脂油（八兩），將二味炸枯，濾去渣，入松香（一兩）溶化開，離火，再加枯礬末、雄黃末（各一兩）攪勻，候溫，塗之即痊。忌風及雞鵝魚腥物勿食。（同上）</p>
<p><u>漆瘡</u>　蟹黃（一兩）　神麯（三錢）　共為末，蜜調塗患處，濕則干搽。（《蔡室秘寶》）</p>
<p>一方，磨鐵槽中泥塗之。（同上）</p>
<p>一方，嚼川椒塗鼻上，不生漆瘡。（《奇方纂要》）</p>
<p><u>火氣入瘡</u>　用黃柏皮為末糝之，或薄荷煎塗亦可。（《丹方彙編》）</p>
<p><u>下部濕瘡</u>　熱癢而痛，乍寒乍熱，大小便澀，身面微腫，飲食減少。用馬齒莧（四兩）　搗爛，入青黛（一兩），再研勻敷上。（《外臺秘要》）</p>
<p>一方，用開口紅椒（七粒）、連根蔥白（七個）同煮洗之。（《項氏傳方》）</p>
<p><u>下疳瘡</u>　用真輕粉（一兩）、珍珠（一錢入豆腐煮，研細末）、青靛花（五分缸花更妙）共研極細　如飛灰，收貯瓷罐，搽患處即愈。如腐爛疼痛，用甘草水淨，豬脊髓調塗。（《方鈔》）　</p>
<p>一方，白蜜調生甘草末塗之。（《延生一術》）</p>
<p><u>陰囊生瘡</u>　甘草湯溫洗，用臘茶末敷。（同上）</p>
<p><u>外腎生瘡</u>　蚯蚓糞（二分）　綠豆粉（一分）　水研塗，干後再敷。（《乾坤秘韞》）</p>
<p><u>腿上一切寒濕血風等瘡</u>　鴿子屎不拘多少，燒灰存性。如干瘡，研細末，加桐油調勻，攤隔紙膏貼之。有黃水出者，加飛丹少許，乾摻，不過數次愈。（《單方全集》）</p>
<p><u>腳上生瘡</u>　孔如亂蜂窩者，用如意草搗爛敷之。或用干如草為末，雞子清調塗亦效。（《經驗良方》）</p>
<p><u>腳面生瘡不收口</u>　松香　枯礬　杉木灰（各一錢）　為末，用真麻油調敷，數次即愈。（《秘方集驗》）</p>
<p><u>腳脛骨上生瘡久爛黑或發孔或臭穢不可近</u>　用多年老杉木節燒灰，真清油調，用箬葉盛，隔貼瘡上，以絹帛扎定，不數次愈。（同上）</p>
<p><u>遍身生瘡針法</u>　血海穴，在膝臏上內臁白肉際二寸。風市穴，在膝上外臁兩筋中。梁邱穴，在膝蓋二寸。三陰交穴，在足大拇指本節後。公孫穴，在踝骨尖上，以四指按骨尖盡處，用食指點到是穴。曲池穴，在手脘橫紋盡處。（《刺灸心法》）</p>
<p><u>三十六種風結瘡</u>　馬齒莧（五斤）　黃蠟（三兩）　水一鍋，煎成膏敷。（《夏氏簡易方》）</p>
<p><u>卒得惡瘡不識者</u>　用桃皮為末，納瘡上。（《曹氏驗方》）</p>
<p><u>白蛇纏腰</u>　腰起紅泡一圈，若不早治，被其纏到，不救。縛腰（如袴腰樣）用蛇殼一條，燒灰存性，坑側板上浮泥，刮下同研細，用童便調敷，數次即愈。（《單方秘本》）</p>
<p>一方，用鍋臍灰，將臭飯、腳水調敷。（同上）</p>
<p><u>偷糞老鼠</u>　取𩽴魚尾貼之（忌鐵器）。干則再易，數次即散。（《桂軒隨菉》）</p>
<p>一方，用貓屎，井底泥和勻，圍之立愈。（《陳氏拾遺》）</p>
<p><u>艾火帶</u>　雉雞毛及鵝毛，燒灰敷之。（《青囊纂要》）</p>
<p>一方，用白鱓泥炒研細，香油調塗。（《呂氏傳方》）</p>
<p><u>瘡生蠅蛆</u>　懶於洗浴，積膿汙穢，蒼蠅叢聚生蛆。用寒石細研末，摻之。或皂礬飛過，為末撒之，其蛆化水矣。（《刪繁方》）</p>
<p><u>瘡口生皮</u>　高山石上青苔衣，取下焙乾，研末摻上，瘡口即生皮。慈惠小編</p>
<p><u>收口藥</u>　白螺螄殼（煅末）　燈草灰　舊黑傘紙灰　輕粉（各三分）　血竭（二分）　冰片　珍珠（各半分）　共為細末，摻之即愈。（《世效單方》）</p>

<h2>諸癤</h2>
<p><u>諸癤</u>　孔內凸出弩肉者，取烏梅肉搗爛，量孔大小，攤貼即消，神效。（《陶氏本草》）</p>
<p><u>熱癤</u>　五月五日午時，取獨部大蒜切片，貼眉心，入夏不發。（《方鈔》）</p>
<p><u>一切熱癤</u>　芙蓉葉　菊花葉　同煎水頻洗。或搗爛敷之，甚效。（《種福堂方》）</p>
<p><u>熱癤熱疔</u>　用白礬為細末，熱水調塗即愈。（《廣善編》）</p>
<p><u>時行暑癤</u>　用桐油、麻油（各半斤）同熬，滴水成珠，再入黃丹（半斤）收貯，攤貼效。（《同壽菉》）</p>
<p><u>暑癤腫毒</u>　槿樹花連葉搗敷，甚效（《簡易良方》）</p>
<p><u>軟癤</u>　用哺退雞蛋殼燒灰，清油調搽效。（同上）</p>
<p><u>頭上軟癤</u>　蝦蟆剝皮貼之，收毒即愈。（《活幼全書》）</p>
<p>一方，用大芋頭搗爛，敷之即愈。（《御醫院方》）</p>
<p><u>癩頭軟癤</u>　五倍子（七個）研末，香油（四兩）熬至一半，布絞去渣，搽三四遍，即勿以水洗，自愈。（《普濟方》）</p>
<p><u>鬢邊軟癤</u>　名髮鬢。有數年不愈者，用豬頸並貓頸上毛（各剪一撮）燒灰，加鼠屎（一粒）為末，以清油調敷。（《同壽菉》）</p>
<p><u>軟癤頻作</u>　露蜂房（二枚）燒存性，以巴豆（二十一粒）煎清油二三沸，去豆，用油調敷，甚效。（《得效方》）</p>
<p><u>軟癤不愈</u>　爛船底裡油石灰研末，油調敷之。（《胡氏方》）</p>
<p><u>小石癤</u>　二蠶桑葉，滴下滋水，點上即愈。（古方）</p>
<p><u>癰癤惡肉</u>　生地黃（三斤），水一斗煮約及三升，去滓煎稠，塗紙上貼之，日三易。（《劉子涓方》）</p>
<p><u>癰癤已潰</u>　芫花根皮，搓作捻插入，瘡口不合，使膿流盡。（《集簡方》）</p>
<p><u>癤毒初起</u>　葛蔓燒灰，水調敷之即消。（《千金方》）</p>
<p>如已破，用益母草搗敷甚妙。（《斗門方》）</p>
<p><u>擔肩疽癤</u>　黃柏末（一錢），蜈蚣（一條）烘，研末和勻，豬膽汁調搽，愈。（《毛氏傳方》）</p>
<p><u>眼堂成漏</u>　眼下空處生癤，膿水不幹，久而成漏，諸藥不效。用柿餅去皮取肉搗爛塗，十日可愈。（《屢效方》）</p>
<p><u>瘡癤通治</u>　不拘頑瘡癤毒，用生肥皂去核、弦及筋，搗爛，釅醋和敷立愈。不愈再敷，奇驗。（《彩珍集》）</p>
<p><u>瘡癤久不收口</u>　白木槿花煅過存性，為末，摻上神效。（《單方彙編》）</p>

<h2>魚口便毒</h2>
<p><u>萬靈膏</u>　左魚口，右便毒，生於兩跨合縫之間，結腫是也。用五倍子不拘多少，盛以淨瓦器，加陳醋熬成膏，撒布上貼之，如干即換，三五次愈。（《崔氏海上方》）</p>
<p><u>魚口初起未成膿者</u>　南五倍子炒黃研末，入百草霜等分，以臘糟調塗患處，一夜即消。（《杏林摘要》）</p>
<p><u>魚口瘡</u>　白枯礬研，寒食麵糊調，敷上即消。（《延壽書》）</p>
<p><u>便毒初起</u>　黃明水膠溶化，塗之即散。（《直指方》）</p>
<p>一方，用蔥白炒熱，布包熨數次，再用敷藥即消。（《永類鈐方》）</p>
<p><u>便毒腫大而軟者</u>　魚鰾膠用熱湯或醋煮軟，乘熱研爛貼之。（《赤水元珠》）</p>
<p><u>骻上便毒</u>　鯽魚（一尾）　山藥（五錢）　同搗、敷之即消。（《醫林集要》）</p>
<p><u>便毒癰疽</u>　皂角（一條）醋熬膏敷之，屢驗。（《存仁堂秘菉》）</p>
<p><u>灸法</u>　肥皂一個火上炙軟，剝開去子，只用一邊，加炒鹽，鋪滿肥皂中間，仰放於毒上極痛處，用艾約如黃豆大炷多灸。其人口中覺咸，勿再灸，痛立止。（《經驗廣集》）</p>

<h2>痔漏</h2>
<p><u>痔瘡</u>　靠水楊柳下白鬚，同無花果葉，二味煎湯，時常熏洗，可以斷根。（《新集良方》）</p>
<p><u>漏疾</u>　土瓜根搗敷之，干即易。（《千金方》）</p>
<p><u>痔瘡有核</u>　白鵝膽（二三枚）取汁，入熊膽（二分）、片腦（半分）研勻，瓷器密封，勿令泄氣，用時以手指塗之。（《保壽堂方》）</p>
<p><u>痔瘡如瓜腫痛如火</u>　柳枝煎濃湯洗之，艾灸三五壯即消。（《許學士本事方》）</p>
<p><u>縮痔方</u>　用大團魚頭（一個）火煅為末，搽痔上，即刻收進，屢驗。（《普濟方》）</p>
<p><u>獨葉丹</u>　治蟲痔。用桃葉二十片杵爛，塞糞門即愈。（《瘍科選粹》）</p>
<p><u>椒子散</u>　治痛痔。川椒為末，摻少許於彈淨棉花肉上，襯患處，坐可止痛。（同上）</p>
<p><u>寸金散</u>　端午日，取大蜈蚣（一條），竹籤陰乾，用時剪一寸，煅存性，桐油調塗，輕必不發，重或對年又發，剪一寸煅塗，斷根。（同上）</p>
<p><u>五痔肛腫久不愈變成瘻瘡</u>　雞冠花　鳳眼草（各一兩）　水二碗　煎湯頻洗。（《衛生寶鑑》）</p>
<p><u>肛門邊腫硬癢痛不可忍</u>　以白礬（三分）碎研，用熱童便二盞化開，洗痔上，一日兩三次。</p>
<p>一方，用魚腥草一握，煎湯熏洗，仍以草挹痔，即愈。以上（《同壽菉》）</p>
<p><u>腸風痔漏</u>　熊膽（五錢），入片腦少許研，和豬膽汁塗之。（《壽域神方》）</p>
<p><u>止痔下血</u>　蜓蚰（一條用鹽泥裹，煨通紅，去泥用）　硼砂　硃砂冰片　雄黃（各等分）　為極細末，入龍骨少許，趁大便時，以細草紙盛藥少許托入，大效。（《秘方集驗》）</p>
<p><u>內痔</u>　草烏（薑汁炒）　刺蝟皮（炙成性）各一錢　枯礬（二錢）食鹽（炒）三錢　麝香（五分）　冰片（二分）　研細。先用溫湯洗淨，隨用津唾調藥末三錢，填入肛門，片時痔即出。（《經驗集》）</p>
<p><u>外痔</u>　木鱉子煎湯熏洗，以青蔥涎對蜜調敷，性涼如水，甚效。（《唐仲舉方》）</p>
<p><u>番花痔</u>　以木瓜為末，取鱔魚身上涎調貼之，用紙護住。（《醫林集要》）</p>
<p><u>鼠乳痔</u>　以蜘蛛絲纏其上，自然消落。（《千金方》）</p>
<p><u>雞冠痔</u>　黃連末敷之，加赤小豆末尤良。（《斗門方》）</p>
<p><u>下部漏痔</u>　大露蜂房燒存性，研，摻之，干則以真菜油調。（《唐瑤經驗方》）</p>
<p><u>痔漏出水</u>　蜣螂（一枝）陰乾，入冰片少許，為細末，紙捻蘸末入孔內，漸漸生肉，捻退出即愈。（《孟詵必效方》）</p>
<p><u>痔漏腫痛</u>　無名異，炭火煅紅，末，酸淬七次，為細末，以溫水洗瘡，綿裹箸頭，填末入瘡口，數次愈。（《簡便方》）</p>
<p><u>痔漏疼痛</u>　鯉魚鱗（二三片），綿裹如棗形，納入坐之，痛即止。（《儒門事親》）</p>
<p>一方，用田螺一個入片腦一分於內，取水搽之，仍先用冬瓜湯洗淨。（《乾坤生意》）</p>
<p><u>痔漏脫肛針法</u>　中脘穴，在臍上四寸。中極穴，在臍下四寸。會陽穴，在長強穴骨下各開一寸五分。會陰穴，在大便前、小便後。承山穴，在膝灣陷中。委中穴，在腿肚中。（《刺灸心法》）</p>
<p><u>痔漏插藥</u>　雄大蜣螂不拘多少，陰乾研，加冰片少許，將綿紙捻作條，用白芨水蘸濕，曬乾待硬，再蘸濕，染藥末於紙條上，量孔淺深插入，漸漸生肉，條自退出，用剪刀剪去外一段，即滿靨。（《種福堂方》）</p>
<p><u>痔漏退管</u>　白鴿糞（一升）置罐內，以滾水衝入罐中，乘熱氣，病人坐於罐口上熏之，管自落，數日即收口。忍痛久坐更妙。（同上）</p>
<p><u>油藥</u>　酥合油　熊膽（各五分）　頭窠雞蛋（二個用清煎油）共和勻敷之，神效。</p>
<p>有一趙姓者，患痔垂死，用此立愈。（《靈秘丹藥》）</p>
<p>藥水　片腦（一分）　熊膽（三分）　朴硝（五分）　青果核（燒灰）五錢　蝸牛　螺肉（各十個）　搗爛，入藥浸一夜，取水並藥敷上，無不斷根。（同上）</p>

<h2>臁瘡</h2>
<p><u>夾紙膏</u>　川椒　松香　黃臘（各一錢四分）　研，忌鐵器。用連根、蔥白十四段，共搗爛，做夾紙膏，攤貼效。凡臁瘡，用夾膏，須用舊傘紙，以甘草湯煮，密刺多孔，比他紙效。如用尋常油紙，須用甘草、白芷、花椒、荊芥湯煎煮，曬乾攤膏，不痛不生拐。（《心岐傳方》）</p>
<p><u>冷臁瘡</u>　鹿角灰、乳香為末，清油調敷。（《曹氏經驗方》）</p>
<p><u>血風臁瘡</u>　生腳股上，是濕毒成風。用黃臘一兩溶化，入銀硃一兩攪，攤紙上，刺孔貼之。（《宣明方》）</p>
<p><u>蛀腳臁瘡</u>　干馬齒莧研末，蜜調敷上，一宿蟲自出，神效。（《海上方》）</p>
<p><u>臁瘡不斂</u>　蔥鹽湯洗淨拭乾，以馬屁勃末敷之，愈。（《稗史》）</p>
<p><u>臁瘡成臼累月未乾</u>　用上等好砂糖，先用鹽湯淋洗，取絹帛拭乾，以唾津塗敷上，三日愈。（《同壽菉》）</p>
<p><u>臁瘡潰瘡</u>　雄黃（二錢）　陳艾（五錢）　青布卷作大炷，點火熏之，熱水流五七次，愈。（《筆峰雜興》）</p>
<p><u>臁瘡並婦人裙邊瘡</u>　水龍骨（即船上陳石灰，炒乾）為末，香油調搽，神效。（《經驗廣集》）</p>
<p><u>臁瘡針法</u>　氣海穴，在臍下一寸五分。解膝穴，在足面灣上。絕骨穴，以三陰交穴相對。（《刺灸心法》）</p>
<p><u>數年爛腿</u>　將白蘆甘石醋煅七次，研極細，麻油調敷，日換，自愈。親試百驗。（《單方摘要》）</p>
<p><u>腿瘡年久不愈</u>　用罐口泥研末，摻上立愈。（同上）</p>

<h2>楊梅瘡</h2>
<p><u>鵝膽膏</u>　楊梅瘡發於肛門，不便大解，用杏仁（七個，去皮尖）輕粉、膽礬（各五分）共為極細末，鵝膽調，點瘡上立效。（《陳文治方》）</p>
<p><u>楊梅毒瘡</u>　銀硃　官香　等分為末。捲入紙捻，點燈置桶中，以鼻吸菸，一日一次，七日愈。（《奇方纂要》）</p>
<p>一方，用銀硃、輕粉（各一錢）黃蠟、清油（各一兩），化開和收，以油紙攤貼，瘡痂自脫。（《袖珍方》）</p>
<p><u>初熏</u>　辰砂末（一錢），綿紙分作七條，香油浸透，每次熏二條。熏時，板凳坐著。暑天用單被，寒天用夾被蓋之，不可出氣。要口含些水，恐傷口皮，熏完吐出，不可吞下，其效如神。（《濟生秘覽》）</p>
<p><u>擦法</u>　瘡初起時，用晉礬（四兩）研為細末，患者坐重幃中，擦手足心，以盡為度，七日汗出瘡愈。（《選梓》）</p>
<p><u>洗法</u>　川椒（三錢）　黃連、黃柏、黃芩、黃占　白芨（各五錢）食鹽少許，煎湯洗之。（《說約》）</p>
<p>一方，用土菖蒲一味，煎湯洗瘡，即得收口。（同上）</p>
<p><u>點藥</u>　兒茶　杏仁霜（各一錢）　輕粉（五分）　冰片（三分）　共研末，用鵝膽調，點一次，過夜即脫靨。（《種福堂方》）</p>
<p><u>結毒敷藥</u>　真輕粉（二錢）　杏仁霜（二十粒，去皮尖，取霜）　番木鱉（火煅存性）　兒茶（火煅，各三錢）　各膽礬（三分）　片腦（一分）　共研極細末，用鵝膽或豬膽調敷，一日一換，數日愈。（同上）</p>
<p><u>爛久不痊</u>　癩蝦蟆，蓖麻子油煎成膏貼之。（《桂軒隨菉》）</p>

<h1>卷八·一切傷痛</h1>

<h2>殺傷</h2>
<p><u>殺傷內膜未損者</u>　急取蔥白，熱鍋炒熱，遍敷傷處，冷則再換。雖氣絕者，猶可救活。（《硤川沈氏刊方》）</p>
<p><u>殺傷不透膜者</u>　用烏賊魚骨、或龍骨為細末，敷瘡口上，血立止，即蘇，傷處無痛矣。</p>
<p><u>殺傷未收口者</u>　千年石灰，入象皮，研末敷之。（《秘方集驗》）</p>

<h2>跌打傷</h2>
<p><u>跌傷神方</u>　生薑（二兩）打碎，火酒（四兩），釜內同煎攪勻。敷之立愈。（《慈惠小編》）</p>
<p><u>跌破出血</u>　烏賊魚骨末敷之。（《直指方》）</p>
<p><u>跌破頭</u>　凡跌破頭腦手足，血流不止，急忙無藥，切不可用香灰按上，每致害痛，極難收口。可即用吃的煙末一撮搗，在患處紮好，莫透風，莫食發物，即止痛，最易完口。（《傳家寶》）</p>
<p><u>面目撲跌青紫</u>　用半夏磨汁，塗之立效。（《錄竹堂方》）</p>
<p><u>耳鼻傷落</u>　用人發入陽城罐，以鹽泥固濟，煅過為末。乘急，以所傷耳鼻，蘸藥安綴故處，以軟絹縛定，效。勿令動，自生合。（《集驗方》）</p>
<p><u>跌損唇皮</u>　用桑白皮作線縫之，以生肌散摻之自合。（《石室秘菉》）</p>
<p><u>皮破筋斷</u>　取金沸草根搗汁塗筋，封口二七日，便可相續止痛，一次即愈，不必再塗。（《正骨心法》）</p>
<p>一方，用白膠香一味為細末敷之。（《醫宗金鑑》）</p>
<p><u>筋骨損傷</u>　白米粉（四兩）炒黃，入乳香、沒藥末（各五錢）酒調成膏，攤貼之。（《御藥院方》）</p>
<p><u>從高跌下及墜馬傷損</u>　取淨土和醋蒸熱，布裹熨之。（《袖珍方》）</p>
<p><u>急救方</u>　凡人或跌或打，脅破腸出，急以油抹入。煎人參、枸杞汁淋之，連食羊腎粥十日，愈。或以冷水噴其面更妙。（《簡便方》）</p>
<p><u>跌打損傷青腫</u>　生梔子（末）同白麵，用水調敷之，拔出青毒。（《奇方類編》）</p>
<p>一方，用生豆腐切片貼之，數次即愈。（同上）</p>
<p><u>跌打皮破肉傷</u>　用鹽藏楊梅，和核搗如泥，做成餅子，以竹筒收之。如遇破傷，研末敷之如神，屢驗。（《魯班方》）</p>
<p><u>跌打傷破頭面手足大口血流不止</u>　老松香為極細末，將所傷破口捏湊一處，用藥末厚敷上，將布扎住，十日即愈。（《曹氏經驗方》）</p>
<p><u>跌撲折骨</u>　鳳仙花葉搗爛，頻頻塗上即安。（《宜良李氏刊方》）</p>
<p><u>跌打併夾棍刀傷方</u>　半夏（一錢八分）　大黃（一錢）　冰片（半分）　共研末，敷之即愈。（同上）</p>
<p><u>跌傷潰爛</u>　杭城計姓，墮城跌石上，劃開左腿，已爛百餘日，視其傷口，長三寸余，深寸余，潰爛有膿血。用黃連煎水，洗去血跡，以金瘡鐵扇散末藥敷之，三日而愈。（《海昌沈氏醫案》）</p>
<p><u>重物壓打</u>　凡手足肩背，被重物打傷，或青腫紫赤，血痕疼痛，不致內傷。用蘇木煎汁，磨真降香塗之，不可落水，連塗數日，其腫消散，屢試屢效。（《杭城邵氏梓送方》）</p>
<p>一方，用虎膽草搗爛，搽傷處即愈。（同上）</p>
<p><u>皮金膏</u>　治跌撲損傷、刀傷擦傷，並釘鞋打傷足跟，病久陰瘡擦痛，用廣東皮金紙一張（俗名洋皮金），照患處大小剪取，將金面貼傷處，過宿即愈。神效之極，軍中宜多備之。（同上）</p>

<h2>閃折傷</h2>
<p><u>閃頸促腰</u>　用硼砂研粉，以骨簪蘸津沾粉，點兩目，淚出稍松，連點三次，立時全愈。（《全生集》）</p>
<p><u>閃腰治法</u>　木香（一錢）　麝香（三分）　共研為細末，右痛吹左鼻，左痛吹右鼻，令病人手上下和之。（《醫宗說約》）</p>
<p><u>手足閃轤青腫</u>　威靈仙　紫荊皮　二味煎水洗，即退青止痛。（《赤水玄珠》）</p>
<p><u>折傷閃肭骨接</u>　續斷　接骨草葉　搗爛罨之，立效。（《衛生易簡方》）</p>
<p><u>諸閃</u>　凡閃腰、打傷、閃肭，並手足損傷，不出血，但有青紫內傷者，先以蔥白搗爛炒熱，將痛處擦遍，隨用生大黃研末，薑汁調敷，儘量飲以好酒。即三月、半年不愈者神效。（《秘方集驗》）</p>
<p><u>折傷</u>　水獺（一隻）支解，入罐內，固濟待乾，煅存性為末，以黃米煮粥，攤患處，摻獺末於粥上，布裹之，立止疼痛。（《經驗單方》）</p>
<p><u>腦破骨折</u>　蜜和蔥白，搗勻厚敷，立效。（《懷德塞秘菉》）</p>
<p><u>骨折腫痛</u>　狗骨燒研，熱醋調塗。（《敬修齋方》）</p>
<p><u>折傷腫痛</u>　梔子、白麵，同搗塗之，甚效。（《集簡方》）</p>
<p>一方，用栝蔞根搗塗，重布裹之，熱除痛即止。（《肘後方》）</p>
<p><u>折傷接骨</u>　市上乞兒破鞋底（一隻）燒灰，飛羅面焙黃（各等分），好醋調成糊，敷患處，以絹束之，杉片夾定，須臾痛止，骨節有聲為效。（《楊誠經驗方》）</p>
<p>一方，用大蝦蟆生研如泥，劈竹裹縛，其骨自痊。（《奚囊備急方》）</p>
<p><u>接骨靈丹</u>　白朮　香根　用酒糟搗爛，敷之即愈。（《宜良李氏刊方》）</p>
<p>一方，用白蘿蔔切碎搗爛，略去粗汁，敷患處，裹緊，過夜即愈。（《經驗良方》）</p>
<p><u>跌撲傷損扭閃出骨竅等證</u>　蠶沙　綠豆粉（各四兩炒黃）　枯礬（二兩四錢）　共為末，醋調敷之，絹包縛定，換三四次即愈。忌產婦近之。（《邵真人經驗方》）</p>

<h2>金刃傷</h2>
<p><u>刀傷</u>　切不可見水，用圖書石、滑石末摻之。或用刀刮青石末摻之。或大黃炒黑，篩末摻之。或韭菜汁拌陳石灰，陰乾摻之。或用堅實細炭，並老松香各等分研，篩細末，以韭菜汁拌，陰乾再篩，研細末摻之。如急用，不用韭菜汁亦可。（《單方總菉》）</p>
<p><u>刀傷流血不止</u>　石榴花（四兩）　同石灰半升，研為細末，敷上便瘥，神效。（《海上方》）</p>
<p>一方，用嫩紫蘇葉、桑葉同搗，貼之。（《永類鈐方》）</p>
<p>一方，用紫藤香（即降香佳者）瓷瓦鋒刮下，石碾碾細，敷之血即止，又無瘢痕。（《延生一術》）</p>
<p><u>刀傷痛久不止</u>　用好雞骨炭擲地，鏗然有聲者，同松香明透者（各等分）研極細，再多用老韭菜，搗汁拌入，陰乾，復研復拌三四遍，為細末，收貯於上。巳端午七夕，等日調製之敷患處，痛立止，完好如常，切不可飲冷水。（《奇方類編》）</p>
<p><u>刀劈斧傷</u>　用降香一兩（研極細末）、白蠟三錢（研細末）和勻，敷滿患處，用絹帕扎縛得緊。不可下水經風，三周時全愈。（《廣善篇醫方》）</p>
<p><u>刀割斧砍槍箭夾剪傷</u>　生半夏研細，帶血敷上，立止痛，能收口生肌。（《錢青掄方》）</p>
<p>一方，用獨殼大慄研敷，或倉猝嚼敷亦可。（《集效方》）</p>
<p><u>刀斧傷</u>　綠豆粉，新鐵鍋內炒紫色，用新汲水調勻，敷患處，貼以紙，將杉木片縛定，立效。（《同壽菉》）</p>
<p>一方，同茶葉燒灰，或干葉為末，皆可敷，取效。（同上）</p>
<p><u>刀箭傷</u>　定粉　風化石灰（各一兩）　枯白礬（二錢）　乳香　沒藥各五分（以上五味，俱各另研）各研末和勻，再研，干搽之，止血住痛。（《敬修齋方》）</p>
<p><u>重傷血不止</u>　口嚼燈心，掩之即止。（同上）</p>
<p><u>金刃致命傷</u>　用堅實條炭二三寸，燒至紅透，入鐵皿內。或石臼中，加紅糖二三兩，搗至千杵如醬。凡遇致命重傷，尚存一息者，急將此藥敷於患處，再用或綢、或布包裹，七日即愈。如金刃透膜，及斷指折足，血流不住等傷，先敷此藥，外取葫蘆肉白衣一層貼上，其血即住。唯忌食生冷，不忌一切發物。至傷之大小，不拘定炭之二三寸，糖之二三兩也。（《陶樸存方》）</p>
<p><u>金傷內爛生蛆</u>　皂礬飛過為末，乾摻，其蛆即死。（《衍慶塞驗方》）</p>
<p><u>金瘡傷重被驚者</u>　以女人中衣舊者，炙襠熨之。（《李筌太白經注》）</p>
<p><u>金瘡出血</u>　蔥白連根葉煨熟，搗爛敷之，冷即易，而愈。（《本草發明》）</p>
<p><u>金瘡腸出</u>　糯米三升，於端午前四十九日，以冷水浸之，一日兩換水，輕淘轉，勿令攪碎。至端午日取出，陰乾，絹袋盛，掛通風處，每用旋取炒黑，為末，冷水調如膏藥，隨瘡大小，裹定瘡口，以布包定，勿動，直候瘡瘥。（《靈苑方》）</p>
<p>一方，用小麥五升、水九升，煮四升，綿瀝淨汁，待極冷，令病人臥席上，一人含汁，噀其背，則腸漸入。噀時，勿令病人知之，及多人在旁言語。如未入，抬席四角輕搖，則自入。既入者，須用麻油潤線縫緊，仍以帛扎束，慎勿驚動，使瘡口復迸。（《劉涓子鬼遺方》）</p>
<p>胡季堂云：線縫，當以細線縫皮，勿令粗針大線，縫傷好肉，則肉自內生，其線縫處，日久自然長脫。否則，好肉傷，壞益增劇矣。（《胡司寇急救方》）</p>
<p><u>金瘡筋斷脈絕血盡人亡</u>　天花粉（三兩）　赤芍（二兩）　薑黃　白芷（各一兩）　共為末。先用繩索、或絹帶扎住血路，然後以茶清調敷，用軟絹縛之，其血立止，其腫頻消。若金瘡著水、番花者，薤汁調敷瘡口兩旁，以火微炙之，或用稻稈煙燻之，瘡口水出即愈。（《秘方隨菉》）</p>
<p><u>龍骨散</u>　龍骨（煅）　白芨（各等分）　金瘡口小，干敷。口大，涼水調敷。（《經驗廣集》）</p>
<p><u>血餘散</u>　黑頭髮數斤（在剃頭棚擇少壯者）　洗淨油膩，濾干。將鮮大竹數段，打空一節，將發裝入，築極緊，用木塞口，黃泥封固，放微火灰內煅一夜，存性，打開，發成灰矣，取貯瓷器。遇刀傷，敷之即愈，其效如神。（同上）</p>
<p><u>刀斧斬並跌打損破一切水火傷</u>　飛過五六次黃丹（四兩）、潮腦末（二兩）共研細，入瓷罐內收貯。遇有諸症，蜜調二茶匙，敷患處，頃刻痛止，過夜結痂。（《和濟局方》）</p>
<p><u>箭鏃傷</u>　血出不止者，用真降香末罨之，即血止痛定，明日結痂，無瘢，其效如神，軍中常帶之。（《和育齋方》）</p>
<p>一方，用慄炭燒紅透，即研為細末，乘熱罨之，亦可止血定痛。此係急治，便而且易之法。（《毛楓山方》）</p>
<p><u>箭鏃木器傷</u>　用艾綿攤成餅子，將火硝細末鋪上，再用大蜣螂搗成末，鋪火硝上，包在傷處，一日一夜即出。（《葉天士方》）</p>

<h2>湯火傷</h2>
<p><u>急救方</u>　以好杭粉為細末，同婦女所用好頭油調塗之。如無，或柏子油亦可。（《沈氏經驗方》）</p>
<p>一方，用生大黃切片曬，研細末，不近火，以嫩桐油調敷即愈。（同上）</p>
<p>一方，用梨子搗碎敷之，止痛且不腐爛，神效。（《廣利方》）</p>
<p><u>湯火傷痛不可忍</u>　以菜油一碗，浸一刻，即不痛，兩三日，便退皮。如不便浸，頻頻塗之。凡湯火傷，切勿以冷水、冷物及井泥、尿泥激之。其熱氣遇冷，則入之愈深。輕者攣縮，重則直逼火毒攻心，速之死矣。（《秘方集效》）</p>
<p><u>湯火傷爛見骨者</u>　百草霜（三錢）　輕粉（一錢五分）　共為末，麻油調搽，效。（《單方摘要》）</p>
<p><u>湯火傷灼</u>　用景德鎮瓷器打碎，埋灶內，炭火鋪上，一夜取出，去火毒，為末，入黃丹少許，敷之立愈。（《活幼口議》）</p>
<p>一方，用蓖麻仁、蛤粉（各等分）研膏，湯傷以油調，火灼以水調，塗之。（《古今錄驗》）</p>
<p><u>湯火灼傷</u>　粟米（即小米崔）焦，投水澄取汁，煎稠如糖，頻敷之，能止痛，滅瘢痕。或半生半炒研末，酒調敷之。（《崔行功纂要》）</p>
<p>一方，用瓶盛麻油，以箸就樹夾取黃葵花，收入瓶內，勿犯人手，密封收之。遇有傷者，以油塗之，甚妙。（《經驗秘方》）</p>
<p><u>湯火傷瘡</u>　焮赤疼痛，毒腐成膿。用麻油（四兩）、當歸（一兩）煎焦，去滓，入黃蠟一兩，攪化放冷，攤帛貼上，能止疼痛，拔熱毒，斂瘡口，神效。（《醫林集要》）</p>
<p>一方，用稻草灰，冷水淘七遍，帶石攤上，干即易。若瘡濕者，焙乾，油敷二三次可愈。（《衛生易簡方》）</p>
<p><u>湯潑火燒</u>　用水中大蚌，置瓷盆內，將其口向上，放無人處，俟其口開時，預將冰片、麝香（各二三分）同研細末，以匙挑二三分，傾入蚌口內，其口即閉，而蚌內之肉即化為水。然後再入冰、麝少許，用雞翎黏埽傷處，先從四面邊沿，層層埽入，痛楚自減。如無大蚌，小者亦可。此急救最驗之第一方也。及其火氣即退，將用下蚌殼燒存性，碾細末，入冰、麝少許，從邊圍埽。如無蚌處，用冰片從四面磨起，漸及於中亦可，漸瘥。（《江蘇胡臬臺刊傳方》）</p>
<p><u>湯泡</u>　煮熟雞蛋黃，炒出油一盅，調生大黃揸之。（《集簡方》）</p>
<p><u>湯泡火燒</u>　大麥淨，砂鍋內炒至漆黑為度，取出，以紙鋪地上，出火氣，研細末。爛者，干揸。未破者，以香油、桐油調揸，止痛，立愈。（《奇方類編》）</p>
<p>一方，用人糞，瓦上焙枯黑，研末，香油調塗亦效。（同上）</p>
<p><u>湯燙火燒</u>　螺螄殼多年乾白者，火煅為末。如瘡破，乾摻。如不破，清油調敷。（《乾坤秘韞》）</p>
<p>一方，用多年廟上獸頭為末，香油調敷。（《奇方纂要》）</p>
<p><u>被回祿火傷者</u>　用大黃末，桐油調敷。或曰：以地榆、滑石研末敷之。不獨止痛，亦不潰爛，且愈後無疤痕。（《惠迪編》）</p>
<p>一方，用石灰一小塊，用井水調化，仍將水逼去，加和麻油，調敷傷處亦妙。（同上）</p>
<p><u>煙火傷</u>　寒水石　大黃　黃柏（各等分）　為末，蜜調敷之。最忌冷水犯之，爛見筋骨慎之。（《生生編》）</p>
<p><u>熱油燒痛</u>　以白蜜塗之。（《陸氏積德塞方》）</p>

<h2>火藥傷</h2>
<p><u>火藥爛痛</u>　用蚌殼（須鹽籮中者，煅，研末）搗爛，茶葉同搽，即愈。（《同壽菉》）</p>
<p><u>炮竹火沖眼瞎</u>　令人解熱小便澆之，即痛定。徐用自己小便，常洗自明。（《度氏即得方》）</p>

<h2>刑傷</h2>
<p><u>預備夾棍方</u>　用肥皂子，水浸透，去外黑皮，用里白肉並仁搗如泥。如明日用事，今晚用此敷之。上至腳臁脡一節，下至腳底板心並指甲內，處處敷勻，不可有一毫空隙處，以油紙包外，用裹腳纏足，其藥與皮肉一樣，顏色不變。用事時，一些不礙，毫無干涉。出來時，以黃豆漿溫溫洗之。其豆漿，須預先一日將豆泡爛，磨漿候著用。神哉，神哉。（《奇方類編》）</p>
<p><u>初夾急救方</u>　將豬油四兩、胡椒（照人一歲一粒）搗爛，敷上紮好，不用洗，不可解動，一夜即愈。（《集效方》）</p>
<p><u>夾棍傷</u>　一出衙門，即用熱童便一盆，將足浸之。如便冷，燒紅磚二塊，碎之即熱，直浸至童便面上浮起白油，其傷盡出矣。不𭼊不⿸疒貢，再用肥皂搗如泥，入雞子清和勻，敷傷處，以草紙包裹腳，縛緊，一夜不可動，即效。（《濟生秘覽》）</p>
<p><u>夾傷敷藥</u>　骨未碎者，土牛膝敷。骨碎者，土鱉蟲同活蟹搗敷。（《衍慶堂方》）</p>
<p><u>拶傷手指</u>　皂礬（二兩）、水四五碗，砂鍋內熬滾，將手熏洗。浸漬良久，即活血止痛，不致潰爛。其洗手水，過夜即臭惡不可聞。（《便易良方》）</p>
<p>一方，指上拶過有凹痕，用銀硃和酒磨濃，依痕圈之，自復。（《種福堂方》）</p>
<p><u>夾打傷痛不可忍者</u>　活鯽魚一個（約重三四兩者）　陳酒糟（一鍾）　銅末（五錢）　胡桃肉（四兩）　共搗，敷患處。（同上）</p>
<p><u>杖傷</u>　桑子二三斗，入罈子內，麻布扎口，放在避陰處，將他臭過。到下霜後，取濾榨，去渣，用小罐收貯清汁，遇傷搽上，立止痛，二次全愈。（《宜良李氏刊方》）</p>
<p><u>杖破</u>　玉簪花，手排熟，貼患處。或用嫩荷葉貼亦可。（《試效方》）</p>
<p><u>杖破腫痛</u>　鳳仙花葉搗如泥，塗腫破處，干則又上，一夜血散即愈。冬月收取，乾者研末，水和塗之。（《通變要法》）</p>
<p><u>杖瘡腫痛</u>　大黃　滑石　赤石脂（各等分）　為末，茶湯洗淨，貼。（《趙氏經驗方》）</p>
<p><u>杖瘡疼痛</u>　綠豆粉炒研，以雞蛋白和，塗之妙。（《生生編》）</p>
<p><u>杖瘡青腫</u>　以濕綿紙鋪腫處，用燒過酒糟搗燒，厚鋪紙上。良久，痛處如蟻行，熱氣上升即散。（《楊氏簡便方》）</p>
<p>一方，用豆腐切片貼之，頻易。一法，以燒酒煮貼之，色紅即易，不紅乃已。（《濟生拔萃方》）</p>
<p><u>杖瘡久爛深潭不能收口</u>　血竭　白占（各一錢）　硃砂　輕粉（各二錢）　共研末，摻上一日夜，其肉四圍生起，兩日即平。（《公門秘方》）</p>
<p><u>起死回生丹</u>　凡夾拶杖傷，死血鬱結，疼痛壞爛，命在頃刻者，用麝香（一分），冰片（三分），乳香、沒藥（各一錢五分），樟腦（二錢），輕粉、血竭（各三錢），共研極細後，將黃蠟（一兩）、豬板油（一兩二錢）同化，調藥成膏，貼患處，晝夜流出惡水，即時蘇蘇。（同上）</p>

<h2>破傷風</h2>
<p><u>破傷風</u>　用病人耳中膜，並爪甲上刮末，唾調敷上。（《簡易良方》）</p>
<p><u>破傷風腫</u>　新殺豬肉，乘熱割片，貼患處，連換三片，其腫立消。（《單方摘要》）</p>
<p><u>破傷風浮腫</u>　蟬脫為末，蔥涎調，敷破處，即時去惡水，立效。（《同壽菉》）</p>
<p><u>破傷血出</u>　何首烏末，敷之即止，神效。（《筆峰雜興》）</p>
<p><u>破傷風病</u>　用白麵、燒鹽（各一撮），新汲水調塗之。（《普濟方》）</p>
<p>一方，用杏仁杵膏，厚塗，上燃燭，遙炙之。（《千金翼》）</p>
<p><u>神妙散</u>（止血生肌，令無瘢痕）　鹽藏楊梅，和核搗如泥，做成錠子，以竹筒收之。凡遇破傷，研末敷之，其效如神。（《保生余菉》）</p>

<h2>人咬傷</h2>
<p><u>人咬傷</u>　用熱尿洗去牙黃瘀血，以蟬酥丸塗孔中。或嚼生栗子敷之。或嚼生白果搽之。如痛，用麻油紙捻火焰熏之。用干屎裝荔枝殼內，加艾圍灸之，以不痛為度。（《單方總菉》）</p>
<p><u>人咬傷瘡</u>　龜板骨　鱉肚骨（各一片）燒研，油塗之。（《葉氏摘玄》）</p>
<p><u>人咬舌斷</u>　速用狗舌一條切，正如人舌大小。將病人坐在椅上仰面，頭放在椅背上，以自己手拿住喉嚨，則舌自伸出，急將狗舌蘸藥末，接在人舌上，一交接，永不落矣，名接舌神丹。（《岐天師降鸞方》）</p>
<p><u>附：藥末方</u>　人參　龍齒（俱用透明者）　生地（各三錢）　象皮（一錢）　冰片（三分）　地蝨（二十個）　土狗三個（去頭翅）　先將人參各項俱研末，後用地蝨、土狗搗爛，入前藥末內搗之，佩身上，三日乾為末，盛在瓶內。遇有此等病，治之神效。（《石室秘菉》）</p>
<p><u>人咬指傷痛不可忍，久則爛脫手指並手掌</u>　急用人尿入瓶，將指浸之，一夕愈。如爛，克蛇、烏龜殼灰敷。（《赤水玄珠》）</p>
<p>一方，用鱉甲燒灰敷之。（《方鈔》）</p>
<p><u>口咬指頭害欲斷者</u>　櫟漆樹葉生搗，去筋，加津唾潤搗，搽上，仍用軟絹包護，不可見風。（《錄竹堂方》）</p>
<p><u>附：指爪抓傷</u>　以橄欖核磨水搽之，過宿則無痕跡。（《新集良方》）</p>
<p><u>附：踢傷</u>（或手足或面及擦壞皮肉）　冬青葉同醋煮數沸，略滴麻油少許在內，取葉換貼，自好。（《衛生家寶方》）</p>

<h2>獸咬傷</h2>
<p><u>虎咬傷</u>　急用豬肉貼之，隨貼隨化，隨化隨易，速用地榆（一斤）為細末，加入三七根末（三兩）、苦參末（四兩），隨濕隨摻，止血定痛，即愈。（《石室秘菉》）</p>
<p><u>虎咬爪傷</u>　以蠶豆葉搗敷。如無葉時，以枯蠶豆，水浸軟，連皮搗敷亦應。（《濟世便易集》）</p>
<p><u>猢猻抓傷</u>　以金毛狗脊焙、研末摻之。或麻油調搽亦愈。（同上）</p>
<p><u>馬咬傷</u>　雞冠血塗之。牝馬用雌雞，牡馬用雄雞。（《肘後方》）</p>
<p>一方，用婦人月經布、或人中白燒灰，為末，和豬脂調敷。或用鞭梢燒灰塗之。（《馮氏錦囊》）</p>
<p><u>馬咬及踏傷</u>　以寒水石敷傷處，旬日即愈。（《集驗方》）</p>
<p><u>馬咬踏瘡腫痛作熱</u>　雄鼠屎（二七杭）　故馬鞘（五寸）　和燒研末，豬脂調敷之。（《梅師方》）</p>
<p><u>馬氣入瘡或馬汗馬毛入瘡皆致腫痛煩熱入腹則殺人</u>　以生烏頭末敷瘡口，良久，有黃水出即愈。（《靈苑方》）</p>
<p><u>狐尿刺人腫痛欲死</u>　麻鞋網繩，如棗大，婦人內衣有血者，手大一片，鉤頭棘針二七枚，並燒研，以豬脂調敷，當有蟲出。（《陳藏器本草》）</p>
<p><u>豬咬腫痛</u>　龜板燒研，香油調搽之。（《醫方摘要》）</p>
<p><u>豬齧成瘡</u>　松脂煉作餅，貼之。（《千金方》）</p>
<p><u>犬咬</u>　舊屋瓦上刮下青苔屑，按之即止。（《邵真人經驗方》）</p>
<p><u>犬咬痛絕昏悶</u>　浸椒水調莽草末敷之。（《便民圖纂》）</p>
<p><u>家犬咬傷</u>　先須忍痛，以河水捏淨血之。用生虎骨刮末，擦咬處即愈。或刮肉店墩板上油膩，拌砂糖敷，效。（《積德堂方》）</p>
<p><u>常犬咬傷</u>　蓖麻子（五十粒）去殼，以井花水研膏，先以鹽水洗傷痛處，貼之。（《袖珍方》）</p>
<p><u>猘犬咬傷</u>　地黃搗汁，飯餅塗之百度，愈。（《百一方》）</p>
<p>一方，用床腳下土，和水敷之，灸七壯。（《本草拾遺》）</p>
<p><u>癲犬咬傷</u>　用槐樹白皮一塊，安傷處，再以白麵作圈圍之，內以人糞填滿，蓋槐皮一塊，用大艾灸十四五壯，候熱透，身上出汗即愈。（《胡臬臺急救方》）</p>
<p><u>瘋犬咬傷</u>　此乃九死一生之症。宜於無風處，用熱小便擠去惡血，再以荔枝殼，或胡桃殼填滿人糞，灸七八十壯，或一二百壯，以其人臭汗出、大困為度。（《經驗廣集》）</p>
<p>一方，用瓦松、雄黃研，貼即不發。（《生生編》）</p>
<p><u>犬傷救急方</u>　一切惡犬咬傷，如倉卒無藥，即以百草霜，麻油調敷。或用蔥搗爛貼之，牛糞敷之。或蚯蚓糞敷之。或口嚼杏仁爛敷之，皆能救急。如少延緩，恐毒氣入經，為害不淺。（《因陳古方》）</p>
<p><u>附：避犬法</u>　凡行路遇惡犬，即以左手大拇指掏寅上，吹氣一口，輪至戌上掏之，犬即退伏。（《瑣碎菉》）</p>
<p><u>貓咬傷</u>　薄荷汁塗之，有效。（《戴原禮方》）</p>
<p><u>貓咬成瘡</u>　雄鼠屎燒灰，油和敷之，曾經效驗。（《壽域神方》）</p>
<p><u>鼠咬傷</u>　取貓涎敷之。或貓屎揉之，即愈。（同上）</p>
<p>一方，用斑蝥燒灰，麝香少許，津唾調敷。（《單方纂要》）</p>
<p><u>鼠咬傷痛</u>　貓頭燒灰，油調敷之，瘥為度。（《趙氏經驗方》）</p>
<p><u>壁虎咬傷</u>　以清水淋壁上，注傷處自愈。（《簡便方》）</p>

<h2>蟲咬傷</h2>
<p><u>蟲傷獸齧</u>　端午日，取白礬一塊，自早日曬，至晚收用。凡遇蟲獸咬者，將此礬末敷之，效。（《夏氏簡易方》）</p>
<p><u>諸蟲毒傷</u>　用燈草蘸油點燈，以燈煙燻之，極效。（同上）</p>
<p><u>一切毒蟲傷</u>　將近鼻三五寸牛鼻繩，和冷水搗汁，敷之立解。（《敬修齋方》）</p>
<p>一方，用五靈脂末，塗之立愈。（《金匱鉤玄》）</p>
<p><u>百蟲咬傷</u>　以燈火熏之，出水妙。（《濟生編》）</p>
<p><u>諸色惡蟲咬傷</u>　薑汁先洗，用明礬、雄黃貼之立效。（《屢驗神方》）</p>
<p>一方，用香油浸紫蘇塗之。（《十便良方》）</p>
<p><u>諸蛇咬傷</u>　用刀一把燒紅，置白礬於上，汁出，熱滴之立瘥。貞元十三年，有兩僧，流南方，到鄭州，俱被蛇咬，令用此法，便瘥，更無他苦。（《劉禹錫傳信方》）</p>
<p>一方，用自己新鮮大糞，擦傷處即愈，永不爛，屢驗。（《海上方》）</p>
<p><u>惡蛇咬傷</u>　地松搗敷之。（《易簡方》）</p>
<p>一方，用開口椒及葉搗，封之良。（《肘後方》）</p>
<p><u>毒蛇咬傷</u>　用針刺傷處出血，以泥蛤蛥搗爛，敷咬處即好。（《備急方》）</p>
<p><u>蛇傷爛入骨者</u>　白芷末，加膽礬、麝香少許，日日摻之，立愈。（《單方摘要》）</p>
<p><u>蛇傷目黑口禁毒入腹中</u>　熟雞子數枚，合著傷處，頻易，以除其毒。（《普濟方》）</p>
<p><u>蛇傷手腫</u>　新剝羊肚一個，帶臭割一口，將手入浸，即時痛止腫消。（《醫學大成》）</p>
<p><u>赤白蛇纏</u>　用𥂦糞杓上竹箍燒灰，研細，用香油或麻油調，搽患處即愈。（《宜良李氏刊方》）</p>
<p><u>赤練蛇咬</u>　先用活雞，刀割一塊，貼咬處，換貼二三塊自愈。（《集驗方》）</p>
<p><u>蛇咬久潰</u>　小茴香搗末敷之。（《千金翼》）</p>
<p><u>蛇虺咬傷</u>　生蠶蛾研，敷之。（《必效方》）</p>
<p><u>虺蝮咬傷</u>　其毒內攻即死。立將傷處用繩絹扎定，勿使毒入心腹。令人口含米醋或燒酒，吮傷處，以吸拔其毒，隨吮隨吐，隨換酒醋再吮，俟紅淡腫消為度。吮者，不可誤咽。中毒。（《奇效良方》）</p>
<p><u>附：治蛇法</u>　蛇畏雄黃，凡居山野陰濕之處，每用雄黃，丸如桐子大，燒煙以薰衣袍、被褥之類，則毒不敢侵，而蛇皆遠避矣。（《景岳全書》）</p>
<p><u>蜈蚣咬傷</u>　鹽湯洗傷處痛止。用劉寄奴擦之，或吳茱萸搗爛敷之，或白鯗皮貼之，或雄黃糞擂水塗之。（《單方彙編》）</p>
<p><u>蠍螫傷</u>　蠍有雌雄兩種，雄者螫人，痛在一處。以井底泥敷患處，干則再易。雌者螫人，痛牽遍體。以瓦溝下泥，隨痛處搭之。若無雨，以新汲水從屋上淋下，取泥。（《肘後方》）</p>
<p><u>八腳蟲傷</u>　其蟲隱壁間，以尿射人，遍身生瘡，狀如湯火傷，用烏雞翎燒灰，雞子清調敷。（《勝金方》）</p>
<p><u>壁錢傷</u>　（即奇⿰虫⿸尸𮥼也）　用白礬塗之。（《經驗良方》）</p>
<p><u>蟢蛛傷</u>　（俗名壁蟢）　其蟲咬人至死。惟用桑柴灰，入滾水攪過澄清，調生白礬塗咬處，旋干旋塗即愈。（《孟氏幼科》）</p>
<p>蜂傷　牛屎　蟹殼　人參　甘草　芋頭葉　並大蝸牛搗爛，俱可塗之。（《乾坤生意》）</p>
<p><u>蜂蠆傷</u>　蟹殼燒存性研末，蜜調塗之。（《證治要訣》）</p>
<p><u>鐵胡蜂螫傷</u>　取芋艿莽擦患處，其腫即止。無莽，用子亦可。（《活法機要》）</p>
<p><u>毒蜂刺傷</u>　薄荷葉，按貼之。或蚯蚓糞塗之。（《外臺秘要》）</p>
<p><u>毒蜂螫傷將死者</u>　將陽物垢，手掏，擦患處。（《奇方類編》）</p>
<p>一方，取蜂房為末，豬脂和敷，或煎水洗。（《孫真人方》）</p>
<p><u>蛓毛傷</u>　馬齒莧搗熟，封之甚效。（《靈苑方》）</p>
<p>一方，用甘草湯洗即愈。或即將蛓毛肚腸，搽於患處，其痛亦緩。（《吳興楊氏傳方》）</p>
<p><u>蜘蛛傷</u>　用蔥一枝去尖頭，將蚯蚓入蔥管中，緊掏兩頭，令勿泄氣。頭搖動，即化為水，以點咬處，甚效。（《譚氏兒科》）</p>
<p><u>一切蛇蠍毒蟲螫傷</u>　雄黃　麝香　蟾酥　草烏　胡椒（各等分）為錠，熔蠟成之，水磨塗用。（《簡要濟眾方》）</p>
<p><u>蛇蠍蜈蚣蜘蛛咬傷灸法</u>　凡蛇、蠍、蜈蚣、蜘蛛咬傷，痛急勢危者，急用艾火，於傷處灸之，拔散毒氣即安。或用獨蒜片，隔蒜灸之，二三壯換一片。毒甚者，灸五六十壯。（《刺灸心法》）</p>
<p><u>蠶咬</u>　成瘡者，蜜調麝香敷之。（《廣利方》）</p>
<p><u>桑蟲咬</u>　丁香末，蜜調塗之。（《聖惠方》）</p>
<p><u>蛘辣</u>　（俗名羊夾咬）　以蚯蚓泥乾擦之，或細嚼甘草敷之，俱妙。（《簡易良方》）</p>
<p><u>蚯蚓咬</u>　或於地上坐臥，不覺咬，腎陰腫，鹽湯溫洗數次，甚效。（《同壽菉》）</p>
<p><u>毒蟻螫人</u>　用梳垢，封之立愈。（《瀕湖集簡方》）</p>
<p><u>附：蚊蟲：</u>　鴿屎　水龍骨　風茄花　研末和勻，燒煙燻之，絕種。（《經驗廣集》）</p>
<p><u>附：壁蝨</u>　（即臭蟲）　羊骨頭（一個）　秦椒（半斤）　共入火盆內，同鋸木屑燒之，門牖閉緊，勿令出煙，其蟲自死。（同上）</p>
<p><u>附：衣蝨</u>　百部　秦艽　為末。燒煙燻之，並煮湯洗衣。（《青囊萬選》）</p>

<h2>諸刺入肉傷</h2>
<p><u>刺入肉中百理不瘥</u>　松脂流出如乳頭，香者敷上，以帛裹三五日，當有根出，不癢不痛，不覺自安。（《兵部手集》）</p>
<p><u>針刺入肉</u>　螻蛄蟲一個搗爛，敷刺處即出。（《經驗良方》）</p>
<p><u>針刺折在肉內</u>　刮人指甲末，用酸棗搗爛塗之，次日定出。（《聖惠方》）</p>
<p><u>拔箭頭並竹木刺肉</u>　陝州出的花蕊石，擇其形似硫黃，有白班頭者（二兩，煅七次），研末，擦之自出。（《宜良李氏刊方》）</p>
<p><u>竹木刺入肉</u>　鮮蟹黃　雀糞　共搗爛，敷之立出。或以牛膝草嚼爛，敷之亦妙。（《奇方纂要》）</p>
<p><u>竹木簽刺入肉</u>　羊糞為末，水調敷刺上，候痛搔之，刺自出。（《靈苑方》）</p>
<p><u>竹刺入肉</u>　端午日，取晚蠶蛾生投竹筒中，令自乾死，為末。取少許，津和塗之。（《便民圖纂》）</p>
<p><u>拔竹刺</u>　蓖麻子研，敷刺處即出。（《敬修齋方》）</p>
<p><u>木刺入肉</u>　干羊屎燒灰，豬脂和塗，不覺自出。（《千金方》）</p>
<p><u>葦刺入肉</u>　生嚼栗子敷之。（《外臺秘要》）</p>
<p><u>蛇骨刺肉</u>　燒死鼠為末敷之。（《危氏得效方》）</p>

<h2>毒物入內傷</h2>
<p><u>鐵物入肉</u>　用栗子三十個，每人嚼一個，不時敷上。敷完三十個之後即出，曾經試驗。（《活人書》）</p>
<p><u>鐵沙入肉</u>　用南瓜心貼口上即出。若鉛彈入肉，會走，即用水銀從瘡口灌入，使其不走，然後設法取出。（《四聲本草》）</p>
<p><u>鐵箭入肉</u>　象牙刮末水和，敷之即出也。（《簡要濟眾》）</p>
<p><u>箭鏃入肉不可拔者</u>　螳螂（一隻）　巴豆（半粒）　同研敷傷處。微癢且忍，極癢乃撼拔之。以黃連貫眾湯，化石灰敷之。（《陶氏別菉》）</p>
<p>一方，用天水牛（取一角者），小瓶盛之，入硇砂一錢，同水數滴在內，待自然化水，取滴傷處，即出也。（《本草綱目》）</p>
<p><u>瓷鋒嵌腳</u>　三角白果去殼衣，心以菜油浸透，搗餅貼之，再易而愈。如多年爛者，四五次即瘥。（《經驗良方》）</p>
<p><u>蛇入七孔</u>　割母豬尾，血滴入即出。（《千金方》）</p>
<p><u>蛇入人口</u>　因熱取涼臥地上，有蛇入口不得出者，用快刀破蛇尾，納生椒二三粒裹定，須臾，即自退出也。（《聖惠方》）</p>
<p><u>百蟲入耳</u>　人乳滴之即出。（《聖濟總菉》）</p>
<p>一方，用生油調銅綠，滴之即出。（《衛生家寶方》）</p>
<p>一方，用雄黃燒捻，熏之自出。（《十便良方》）</p>
<p><u>飛蟲入耳</u>　生半夏末，麻油調，塗耳門外即出。（《許學士本事方》）</p>
<p><u>蠅入人耳</u>　皂莢、蠹蟲研爛，同鮮魚血點之。（《危氏得效方》）</p>
<p><u>蜈蚣入耳</u>　油煎雞肉，熱盛器內，以物蓋之，蓋上留一小孔，令患者以耳對蓋孔，雞氣熏入，蜈蚣盡攢雞肉上，即愈。（《同壽菉》）</p>
<p><u>採珍集</u>　採珍集夏月置茉莉床頭，能引蜈蚣。</p>
<p><u>蜒蚰入耳</u>　羊乳滴入耳內，即化為水。（《簡易良方》）</p>
<p><u>螞蟻入耳</u>　精豬肉一塊，炙香，放耳邊即出。（《百一選方》）</p>
<p><u>蛆蟲入耳</u>　杏仁搗爛，取油滴入，非出即死，（《扶壽精方》）</p>
<p>一方，用綠礬摻入，即化為水。（《摘玄方》）</p>
<p><u>壁蝨入耳</u>　稻稈灰煎汁，灌入耳內，即死，垂水而出。（《江湖紀聞》）</p>
<p><u>蚤蝨入耳</u>　菖蒲末炒熱，袋盛，枕之即愈。（《普濟方》）</p>
<p><u>黃豆入耳</u>　用鵝翎管，截長二寸許，去其中膜，留少許於一頭，以有膜之頭入耳中，口吸氣即出。（《薩氏瑞竹堂方》）</p>
<p><u>物入耳中不可出</u>　以麻繩剪一頭，散溶牛膠在上，探入耳中，使其物黏之，徐徐引出，效。（《孫氏秘寶方》）</p>
<p><u>麥芒入目</u>　以青布覆目中，持蠐螬，從布上摩之，芒著布上，出也。（《千金方》）</p>
<p><u>塵灰入目</u>　刀砍桑樹，出脂水，取以點眼，立愈。（《延生一術》）</p>
<p><u>沙塵入目</u>　取活蜣螂一枚，持其斧，於眼上影之即出。（《徐氏秘菉》）</p>
<p><u>天絲入目</u>　石菖蒲捶碎，左目塞右鼻，右目塞左鼻，百發百中。或用木梳垢，為小丸，放眼角邊即出。（《程氏續即得方》）</p>
<p><u>飛絲入目</u>　用新筆於眼內運攪，即收在筆上。（《懷德堂方》）</p>
<p><u>兔毛入目</u>　白礬，拳大一塊，水洗去塵，以舌舔礬，良久，其毛從舌根上出。（《李希舜經驗方》）</p>
<p><u>煙滋入目</u>　好吃煙者，誤犯。如將別湯洗之，愈洗愈痛，必至瞎而後已，須用亂頭髮、或綜纓，緩緩揉之即愈。（《單方摘要》）</p>
<p><u>雜物入目</u>　豬脂煮，取水面如油者，仰臥去枕，點鼻中，不過數度，與物俱出。（《聖惠方》）</p>
<p><u>眼為物傷</u>　膽　鯉魚膽（各二枚）　雞膽（三枚）和勻，日日點之。（《廣濟方》）</p>
<p><u>染鶴毒痛</u>　仙鶴或傍樹枝、或臥叢草，將頭搔癢，遺有頂毒，黏在樹草間，人以手摸腳踏，登時赤腫，疼痛異常，急以青松毛和糯米飯同搗，敷之立瘥，（《林泉備用》）</p>

<h2>凍裂傷</h2>
<p><u>凍瘡</u>　記所凍之處，來年櫻桃上市擦之，當年不發。（《曹氏驗方》）</p>
<p>一方，用橄欖核燒研，油調塗之。（《乾坤生意》）</p>
<p><u>凍耳</u>　用薑汁煎塗。（《錢青掄方》）</p>
<p><u>凍腳根</u>　用茄根煎湯洗。（同上）</p>
<p><u>一切凍瘡年久不愈者</u>　於六月初六日、十六、二十六用獨囊蒜杵爛，日中曬熱，塗於凍發之處，即於日中曬乾。忌患處著水。（《醫宗金鑑》）</p>
<p><u>凍瘡發裂</u>　用甘草煎湯洗之，次以黃連、黃柏、黃芩末入輕粉、麻油調敷。（《攝生眾妙方》）</p>
<p><u>凍瘡皸裂</u>　桐油一碗、發一握，熬化瓶收。每以溫水洗令軟，敷之即安。（《劉氏保壽堂方》）</p>
<p><u>凍瘡裂痛</u>　乳汁調黃柏末塗之。黎居士（《易簡方》）</p>
<p><u>手足凍裂</u>　五倍子為末，同牛骨髓填裂縫內即安。如無牛骨髓，牛鼻繩末亦可。（《秘方集驗》）</p>
<p>一方，用附子去皮為末，以水面調塗之良。（《談野翁方》）</p>
<p><u>手裂</u>　松毛扁柏葉　臭梧桐葉　冬青葉　棉花核　共搗爛作團，燒煙燻之自愈。（《月潭朱氏驗方》）</p>
<p><u>手足開裂經春夏不愈者</u>　瀝青（二兩）　黃蠟（一兩）、共熬熱攪勻，瓦罐盛貯，先以熱湯洗令皮軟，拭乾，將藥於慢火炙溶敷之。（《壽域神方》）</p>
<p>一方，用生薑汁、紅糟鹽同臘月豬膏研爛熱擦，入皸內一時，雖痛，少頃便軟，皸合再用即安。（同上）</p>
<p><u>腳凍開裂</u>　用敗荷葉梗燒存性，合頭垢煎，桐油熱和，調膏抹成一塊。臨用切作小條，掗在裂中，效。（《衛生寶鑑》）</p>
<p><u>凍腳裂坼</u>　蒸熟藕搗爛塗之。（《普濟萬》）</p>
<p><u>腳坼破裂</u>　凡冬月患此，行步疼痛，用湯洗淨，拭乾。將黃蠟（一兩）溶化，入松香末三分，以少許安刀頭上溶化，滴入坼中即效。（《生生編》）</p>
<p>一方，用蛇殼、亂頭髮（各二兩），鮮豬板油（二斤），用清水二十飯碗，鍋放露天，同此三味入銅鍋煮去氣，以棍頻攪，熬至殼發無形為度。後入黃蠟（四兩），溶化和勻，傾入極厚瓷缽，待其自凝。患裂者，先以溫湯洗淨，臨臥用抿子腳挑抿裂內，立時定痛。冬至日合者更效。（《赤水玄珠》）</p>
<p><u>附：屍腳圻裂</u>　烊膠著布上烘貼之。（《千金方》）</p>

<h1>卷九·外治補遺</h1>

<h2>澡浴除病</h2>
<p>正月（初一日）、二月（初二日）、三月（初三日）、四月（初四日）、五月（初五日）、六月（初六日）、七月（初七日），八月（初八日）、九月（初九日）、十月（初十日）、十一月（十一日）、十二月（十二日）、概用枸杞葉煎湯洗澡，令人光澤，百病不生。（《洞天保生菉》）</p>

<h2>治腦風熱毒</h2>
<p>治腦風熱毒，目中翳障。鎮心明目，用生油二斤，舊鐵鏵（五兩），寒水石、曾青（各一兩）打碎。硝石、馬牙硝（各五錢）綿裹，油中浸七日，每以一錢摩頂上，滴鼻少許甚效。（《大食國胡商方》）</p>

<h2>小兒客忤夜啼</h2>
<p>取本家廚下燒殘火柴頭一個，削平焦灼處向上，朱書云：撥火杖，撥火杖，天上五雷公，差來作神將。捉住夜啼鬼，打殺不要放，急急如律令。書畢，勿令人知，置兒床前腳下，男左女右。（《岣嶁神書》）</p>

<h2>脫陽虛證</h2>
<p>四肢厥冷、不省人事，或小腹緊痛、冷汗氣促。炒鹽，熨臍下氣海取暖。（《本草類方》）</p>

<h2>陰毒腹痛</h2>
<p>厥逆唇青、腎縮、六脈欲絕。用蔥一束，去兩頭，留白莖二寸許，烘熱堆臍上，以熨斗火熨之，蔥壞再易。良久熱氣透入，手足微溫，有汗即瘥。熨後，手足不溫不治。（《同壽菉》）</p>

<h2>妒精下疳</h2>
<p>莖爛一二寸者，皆可取效。大訶子燒灰，入麝香少許，先以米泔水洗後搽之。或以荊芥、黃柏、甘草、馬鞭草、蔥白煎湯洗亦可。（《夷堅志》）</p>

<h2>暴傷寒冷喘嗽失音</h2>
<p>取芫花連根一把切、暴乾。令病人自以薦裹春，使灰飛揚，入七孔內。少頃淚出，口鼻皆辣，待芫根盡乃止，病即愈。（《古今錄驗》）</p>

<h2>結胸</h2>
<p>寒症結胸，或覺吃飯氣塞，心口飽滿。用好燒酒頓熱，取布二塊湛酒，自胸下抹，布令換熱，數次滯下，下大便即通利鬆快，極驗。（《傳家寶》）</p>

<h2>一切齒痛</h2>
<p>蓽茇　細辛　樟腦　三味為末。指湛擦牙，頓覺滿口清涼而下流涎，溫茶嗽口，勿使余涎下咽，三四遍愈。（同上）</p>

<h2>腸痔有蟲</h2>
<p>蝟皮燒末，生油和塗。（《肘後方》）</p>

<h2>下部痔䘌</h2>
<p>掘地作挖小坑燒赤，用酒潑沃，納吳茱萸坑內，患者坐上，不過三度愈。（《外臺秘要》）</p>

<h2>椒囊法</h2>
<p>（闢一切瘴疾時氣風寒時氣）</p>
<p>紅川椒（去閉口者）以絳紗囊貯，椒約兩許，懸佩近裡衣處，一切邪氣不敢侵犯。（《景岳全書》）</p>

<h2>清心散</h2>
<p>（治風痰不開）</p>
<p>薄荷　青黛　硼砂（各二錢）　牛黃　冰片（各三分）　共為細末。先以密水洗舌，再以姜水擦舌，後將藥末水調稀，搽舌本上。（同上）</p>

<h2>玉肌散</h2>
<p>（治一切風濕雀斑酒刺白屑風皮膚作癢）</p>
<p>綠豆粉（半斤）　白芷　滑石（各一兩）　白附子（五錢）　共為末。每日數匙，早晚洗患處。（《奇方類編》）</p>

<h2>玉容丸</h2>
<p>（治男婦雀斑酒刺皮膚粗糙）</p>
<p>甘松　山奈　細辛　白芷　白芨　白蘞　防風　荊芥　殭蠶　山梔　藁本　天麻　羌活　獨活　陀僧　枯礬　檀香　川椒　菊花（各一錢）　紅棗肉（七個）　共為細末。用肥皂去核約一斤許，並藥末捶丸，秋冬加生蜜五錢，早晚洗之。（同上）</p>

<h2>五汁膏</h2>
<p>（治風痛不拘久近立時見效）</p>
<p>姜　蔥　韭　白蘿蔔（各五斤，打汁）　菜子（半斤，打汁）　共煎為膏，滴水成珠。外加麻油、東丹、石灰收之。汁多加多，汁少加少，做膏藥貼愈。（《單方彙編》）</p>

<h2>摩腰膏</h2>
<p>（治老人虛人，婦人帶下）</p>
<p>兼腰痛清水不臭者，虛寒者宜之</p>
<p>附子　川烏　南星（各二錢半）　川椒　雄黃　樟腦　丁香（各一錢半）　乾薑（一錢）　麝香（一分）　共為末，蜜丸如彈子大。用生薑自然汁化開作糜，蘸手掌上，烘熱摩腰痛處，以暖帛扎之，少頃熱如火。每日飯後用一丸。（《葛可久方》）</p>

<h2>摩風膏</h2>
<p>（治風毒攻注筋骨疼痛）</p>
<p>蓖麻子（淨肉研一兩）　川烏頭（生，去皮五錢）　乳香（研一錢半）</p>
<p>以豬油調膏，烘熱塗患處，手心摩之，覺熱如火，效，（同上）</p>

<h2>雷火針（治風寒濕毒留住經絡痛癢不散）</h2>
<p>蒼耳子肉（去油）　乳香　沒藥（各三錢）　羌活　川烏　穿山甲（土炒）　丁香　麝香　茯苓　豬苓　黑附子　澤瀉　大茴香　白芷　獨活　廣木香　肉桂（各一錢）　共研細末和勻。先將蘄艾揉綿，用紙二層，鋪上捍薄，以藥末摻艾上，要極密，外用烏金紙卷緊，黏固兩頭，線紮緊。用時以手捺患處，墨點記明，將針火上燒著，用紅布二三層，鋪於痛處針之。（《方鈔》）</p>

<h2>白禿頭瘡</h2>
<p>百年屋下燕窠泥蠮螉窠研末。剃頭後，麻油調搽。（《聖濟方》）</p>

<h2>頭風塞鼻方</h2>
<p>蓽茇　細辛　為末，以豬膽汁拌，紙條蘸末塞鼻內。（《病機沙篆》）</p>
<p>一方，用生萊菔汁，仰臥注鼻中，左注右，右注左。（同上）</p>

<h2>洗眼方</h2>
<p>桑樹皮（五錢）入爐燒灰，用水一鍾煎至八分，涼冷澄清，後用洗眼。一年後，瞽目可明，但須按日期煎洗，正月（初八日）、二月（初十日）、三月（初七日）、四月（初八日）、五月（初五日）、六月（初四日）、七月（初八日）、八月（初三日）、九月（初九日）、十月（初八日）、十一月（初十日）、十二月（十一日）、閏月（照上月）。遇洗眼日期，須齋戒，虔念：「南無救苦救難觀世音菩薩」百遍，無不效驗。（《仙方治目》）</p>

<h2>飛血赤目熱痛</h2>
<p>干藍葉切二升、車前草半兩、淡竹葉切三握，水四升煎二升去滓，溫溫洗之，冷即換暖，以瘥為度。（《廣濟方》）</p>

<h2>睫毛倒入</h2>
<p>川石斛　川芎藭（各等分）為末，口內含水，隨左右㗜鼻內，日二次。（《袖珍方》）</p>

<h2>明目枕</h2>
<p>苦蕎麥皮　黑豆皮　綠豆皮　決明子　野菊花　同盛作枕，至老明目。（《鄭才雜興》）</p>

<h2>開瞽復明</h2>
<p>雞苦膽（一個），入蜜半匙，以線扎口，入豬膽內，懸檐下通風不見日處二十一日，去豬膽，留雞膽。先用人乳點患處，使潤少刻，用骨簪蘸雞膽點上，遍身透涼，流淚出汗，二次即明。禁茶百日，以霜降後桑葉煎湯代茶。（《眼科錄要》）</p>

<h2>開瞽眼藥</h2>
<p>龍砂（二錢）　鳳翎（一錢）　珍珠（三分）　血珀（二分）　冰片（一分二釐）　虎液（一分）　赤金（三十張）　共研無聲，瓷瓶收貯。用點多年瞽目、一切厚翳等症，其效如神。（同上）</p>

<h2>赤腫</h2>
<p>胡黃連浸人乳點之，小兒塗足心。（同上）</p>

<h2>偷針</h2>
<p>背上膏肓穴上有紅點，用針挑破即愈。（同上）</p>

<h2>昏花</h2>
<p>用童便煎菊花，洗數次即好。（《願濟堂刊施》）</p>

<h2>止眼淚</h2>
<p>鯽魚膽（七個），人乳（一鍾）和勻，飯上蒸三次，點眼角神效。（《簡易良方》）</p>

<h2>暴聾</h2>
<p>用雞心檳榔（一個），將臍內剜一窩，如錢眼大，實以麝香，平置患耳門內，上以艾炷灸之，不過二三次即效。（《因陣方》）</p>

<h2>身面疣目</h2>
<p>七月七日，以大豆著疣上三過，使患者種豆於南向屋東頭第二溜中，候豆生葉，以熱湯沃，即愈。（《外臺秘要·沃殺其豆》）</p>

<h2>身面白丹</h2>
<p>白瓷瓦末，和豬脂塗之。（《梅師方》）</p>

<h2>身面印文</h2>
<p>刺破，以醋調赤土敷之。干再易，以黑滅為度。（《千金方》）</p>

<h2>身面疳瘡</h2>
<p>出黃汁者，葵根燒灰，和豬脂搽之。（《食療本草》）</p>

<h2>粉滓面䵟</h2>
<p>雲母粉　杏仁（各等分）　為末，黃牛乳拌，略蒸，夜塗旦洗。（《聖濟方》）</p>

<h2>自剄氣管未傷者</h2>
<p>杉木皮燒灰，柿餅嚼爛，同灰搗成一處，先縫好皮，將藥敷上，用男人臭裹腳布緊縛扎，勿令傷動，即瘥，屢驗。（《夏氏簡易方》）</p>

<h2>黥刺雕青</h2>
<p>以白馬汗塗上，再以汗調水蛭塗之。（《子和方》）</p>

<h2>身臂雕青</h2>
<p>明礬　硇砂　龍骨（各五分）　人蛆（不拘多少）共研末。用香油一盞，煎熱入藥，再加黃丹熬膏，入麝香少許，用油紙攤貼，黑跡自然隱入肉內不見，食淡粥一月。（《多能集》）</p>

<h2>厥逆</h2>
<p>吳茱萸（一兩）為末，以面（五錢）用水調成厚糊一般，取布如鐘口大攤成膏，膏滋厚半分，貼湧泉穴內，即手足不逆。（《石室秘方》）</p>

<h2>痰症</h2>
<p>酸梅草不拘多少，陰乾為末，臨用醋調和，蘸筆塗舌根，痰涎流出，又塗又流，三四次愈。（《姚羅浮集驗方》）</p>

<h2>腰脊脹痛</h2>
<p>芥菜子末酒調，貼之立效。（《葉氏摘元》）</p>

<h2>腹中暴症</h2>
<p>腹有物如石，刺痛啼呼，不治，至百日率）死。多取商陸根搗汁蒸之，亦可以布藉腹上，後置藥，勿覆臥，冷即易，晝夜勿停。（《邵真人方》）</p>

<h2>腫滿</h2>
<p>用水蓼花、皮硝、牙皂、大黃、梔子（各五錢）、生薑（十片）、蔥、蒜（各七枝）、萊菔子（三錢）搗爛，作一大膏藥貼臍腹，外用綿絮裹。（《衛生簡易方》）</p>
<p>一方，以田螺、大蒜、車前草和研為膏，作大餅覆臍上，使水從小便出。（《證治匯補》）</p>

<h2>癘風病浴方</h2>
<p>（即古癩風）</p>
<p>桑枝　槐枝　桃枝　蒼耳苗　鮮地骨皮　野薔薇根　紫背萍　七味不拘多少，煎湯浸浴竟日。須擇明亮無風處，七日一浴。（《滇南士司高松筠傳方》）</p>

<h2>擦藥</h2>
<p>治風症腫熱如雲，頭如癬，或成塊，或癍疹不穿爛者，用真桕油二兩（煎滾黑色去渣）、大楓子（淨肉一兩搗）、桃仁（去皮）、杏仁（去皮尖各五錢）、水銀（一錢五分，研三味內）　已上四味，候油冷未凝調和。輕粉（錢半）、樟腦（一錢），牛黃、冰片（各一分）、麝香半分，已上五味研細，候油凝搗和合好，埋土中一日夜，出火氣，用指蘸擦患處，一日擦二次，十日見效。（同上）</p>

<h2>敷藥</h2>
<p>治風症遍身穿爛，用桕油六兩（煎法如前），芝麻三合（炒焦研）、大楓子肉六兩（研）、桃仁（去皮）、杏仁（去皮尖）各五錢，水銀三錢（研）已上五味，候油未凝調和。乳香、沒藥各一錢（箞上炙），樟腦面（各二錢），牛黃（三分），冰片（二分），麝香（一分），已上七味研細，候油凝搗和合好，埋土中一日夜，出火氣，敷患處即愈。（同上）</p>

<h2>雞腳風</h2>
<p>（手足及指拳攣如雞腳狀疼痛不時發者，名鬼眼炙）</p>
<p>左右膝骨蓋下兩邊各有小窩，共四穴，謂之鬼眼。各將蘄艾灸三壯即愈。愚謂以驅寒濕，雷火針針四穴亦效。（《葉天士醫案》）</p>

<h2>紫白癜風</h2>
<p>蜜陀僧（五錢）　白附子（三錢）　硫黃（一錢）　共為末，陳醋調搽，數次效。（《月譚朱治方》）</p>

<h2>流注風初起</h2>
<p>草烏　金銀花　不拘多少，共入罐煎水，乘熱熏之即愈。罐口做布圈，以便按瘡。（《姚羅浮集驗方》）</p>

<h2>流注不收口</h2>
<p>水膠不拘多少，用水入碗熔化，加百草霜為末調勻，攤布上，貼之即愈。（同上）</p>

<h2>風瘙癮疹心下迷悶</h2>
<p>巴豆五十粒（去皮），水七鍾煮二鍾，以帛染拭之，隨手愈。（《奇方類編》）</p>

<h2>涎潮急救方</h2>
<p>凡男婦卒然昏倒，涎潮於心，不省人事，即扶室中坐正，用好醋斤許，焠入炭火中熏之，令氣入口鼻，涎自歸經，人漸蘇。切不可用薑湯，一滴水入口，水如一入，逆痰涎永繫於心，成痼疾矣。（《病機沙篆》）</p>

<h2>預防中風</h2>
<p>灸風池、百會、曲池、合谷、肩顒、風市、足三里、絕骨、環跳等穴，大妙。（同上）</p>

<h2>忽然中風</h2>
<p>不知人事者，宜以十宣穴（乃十指頭端穴）出血即醒。（同上）</p>

<h2>中風</h2>
<p>中風筋骨不隨，冷痹，骨節疼，手足拘急風掣痛，扁枯，死肌，多收鼠壤土，曝乾蒸熱，袋盛更互熨之。（《本草拾遺》）</p>

<h2>一切中風中痰中寒中惡</h2>
<p>將兩手中指對合，以繩縛定，用艾圓灸兩指，三五灸即愈。凡灸取寸法，量男左女右，手中指中一節橫紋處為一寸。（《程氏即得方》）</p>

<h2>鼻血不止</h2>
<p>用蒜（一枝）去皮，研泥作餅，如銅錢大。左鼻出貼左足心，右鼻出貼右足心，左右俱出，貼兩足心，立瘥。倉猝未便，以熱湯浸兩足亦驗。（《簡要濟眾方》）</p>

<h2>鼻衄不止如湧泉者</h2>
<p>用草紙摺十餘層，井花水濕透，分開發，貼頂心，以熱熨斗熨之，微熱不妨，久之即止。（《景岳全書》）</p>

<h2>河白</h2>
<p>梔子黃同雞子白，飛面搗成餅，貼臍上。（《種福堂方》）</p>

<h2>劄黃疸</h2>
<p>雄鯽魚一個（去頭骨，上用背上肉兩塊）　胡椒（每歲一粒，至十粒止）（研細）　同椿爛，另加麝香（三分），不可同舂，恐盡貼臼上。一併填滿蛤蜊殼內，合病人臍上，用絹縛緊，一日夜即愈。（同上）</p>

<h2>黃腫病</h2>
<p>有病黃腫，不可誤為黃疸。黃疸遍身如金，眼目皆黃，面無腫狀。黃腫則其色帶白，而眼目如故。雖同出脾胃，而病形不同，醫當審而治之。黃疸之起，由於濕熱蒸染。而黃腫之症，則濕熱未甚，而多蟲與食積之為害也。或硬食過多，脾家失運化之權，濁氣上騰，面部黃而且浮，手足皆無血色。有蟲者，必吐黃水，毛髮直指，皮膚不澤，好食生米茶葉之類。如腫及四肢，難治。腫及腹者，不治。飲食減甚，不治，以無胃氣故也。（《醫鏡》）</p>

<h2>虛勞非傳屍</h2>
<p>傳屍癆，沉沉默默，若無可然，積月累月，漸就羸憊。卒至不治，延及眷口，幾於闔門，又傳他姓。慘毒之禍，聞者駭心。辨驗之法，焚乳香薰病者之手，令仰掌以帛覆之，熏良久，手背生毛長寸許，白而黃者可治，紅者難救，青黑者死。如熏良久而手背無毛，非傳屍癆，乃尋常虛勞之症。（《李士材方》）</p>
<p>一方，燒安息香，病人吞吸菸氣，嗽不止者，傳屍也。不嗽非傳屍癆，嗽不甚者亦非。（同上）</p>

<h2>令婦不妬</h2>
<p>取本婦信水布，裹一蝦蟆，離廁前一尺許，入地五寸埋之。（《張華博物志》）</p>

<h2>山行闢蛭</h2>
<p>山野草木枝上有石蛭，著人足，穿肌入肉害人，以臘豬油熬膏，和鹽塗足脛趾，著人不害。（《千金方》）</p>

<h2>五色丹遊</h2>
<p>多致殺人，蒲席燒灰，和雞子白塗之。（同上）</p>

<h2>五色丹毒</h2>
<p>蜜和乾薑末敷之。（《肘後方》）</p>
<p>一方，用甑帶燒灰，雞子白塗之。（《衛生易簡方》）</p>

<h2>生肌肉</h2>
<p>水紅花根煎湯淋洗，取葉曬乾，研末撒瘡上，每月一次。（《談野翁試驗方》）</p>

<h2>男婦陰蝕</h2>
<p>肥豬肉煮汁洗，約二十斤可瘥，《孫真人方》）</p>

<h2>女子陰蝕</h2>
<p>桃、杏仁炒至煙氣盡，研如泥，以綿裹納陰中。（《宜良李氏刊方》）</p>

<h2>女陰挺出</h2>
<p>茄根燒存性為末，以油調紙上，捲筒納陰戶內，一日一換。（《乾坤生意》）</p>

<h2>婦人陰中瘇痛</h2>
<p>艾葉（五兩）　防風（三兩）　大戟（一兩）　水煎熱洗，避風與冷，再以鯽魚膽搽入。（《奇方纂要》）</p>

<h2>婦人陰瘡</h2>
<p>蛇床子（一兩）　艾葉　五倍子　明礬　杏仁（各五錢）　川連（三錢）煎水，洗之即愈。（同上）</p>
<p>一方，用杏仁（炒研）、白礬（各五錢）、蛇床子（三錢）煎水洗之。（同上）</p>

<h2>婦人茄病</h2>
<p>海螵蛸（二錢）　硫黃（五分）　共為末，鴨蛋清調搽。（同上）</p>

<h2>婦人陰突物如蛇如雞冠菌樣</h2>
<p>雄黃　鱉頭（研黃）　輕粉（各一錢）　蔥管　藜蘆各二錢（研細加面）　冰片（二分）　共研為末，和勻再研，瓷罐收貯。用時先將川芎、當歸、白芷、甘草、膽草每取五錢，煎湯洗之，隨後搽藥，早晚二次，其患漸收入。（《廣嗣全書》）</p>

<h2>轉女為男</h2>
<p>覺動有娠，以雄黃（囫圇成塊，重兩許以外者）用絳囊盛入，懸佩褲襠，取陽精全於地產也。（同上）</p>
<p>一法，以斧一柄系妊婦床下，斧口向下，勿令人知。試子雞抱卵時，依此置窠下，一窠盡雄，可驗。（《求嗣秘書》）</p>
<p>一法，初覺有娠，擇成定二日，以舊弓弦繫縛腰間不解，滿百日解去。紫宮玉女秘法。（同上）</p>

<h2>妊婦癍疹</h2>
<p>用井底泥塗臍以下二寸余，以綿護之，良久再易。（《證治匯補》）</p>

<h2>產門閉合不開</h2>
<p>用銅錢磨利割開，陳石灰敷之即愈。（《通變方》）</p>

<h2>產門外生瘡不愈</h2>
<p>黃柏　白薇（各三錢，炒為末）　乳香（出油）　朝腦　鉛粉（炒）　蚯蚓糞（炒）　兒茶（各三錢）　輕粉　冰片（各五分）　麝香（三分）　共為末。糝瘡口，二日全愈，神效。兼治各種瘡，無不神效。（《華仙師方》）</p>

<h2>取胞衣要訣</h2>
<p>胞衣不下，將嬰孩抱定，不可遽斷臍帶。用一伶俐老嫗，將右手二指，緊跟臍帶面上，於帶盡處，將指向上半寸，摸覺有血，便是胞衣。因逆轉，盛血在內不得下，即以指連胞衣向下一捺，其血下、覆衣自隨下，法甚簡明。每因胞衣不下，多服藥濟，或用吐法，更有以足抵腹，大則殞命，小亦成病。不知衣之不下，由嬰孩出產門，臍帶一斷，衣必逆轉而向上，汙血下淋，盡入衣中，衣內血滿，而不能下，豈藥力所能湊效。用為世箴，免罹此患。（《錄竹堂集驗方》）</p>

<h2>婦人月內患眼</h2>
<p>黃連為末，水調揸足心。（《廣利方》）</p>
<p>一方，以薑汁調白礬末搽足心。（《深師方》）</p>

<h2>月內眼痛</h2>
<p>大黃（六分）　天南星（四分）　共為末，以醋調和。左眼痛塗右足心，右眼痛塗左足心，覺口中有藥氣為妙。（《衛生備要》）</p>

<h2>蟻漏</h2>
<p>有婦人項下忽腫起一塊，漸延及頸，偶刺破出水一碗，瘡久不合，有道人見曰：此蟻漏也。緣飯中有蟻食之，用穿山甲燒存性為末，敷之立愈。（《多能鄙事》）</p>

<h2>血崩</h2>
<p>用草雞（一隻）破開去肚雜，乘熱縛於臍上立止。（《桂軒隨菉》）</p>

<h2>小兒拗哭不止</h2>
<p>令三姓婦人，抱兒臥驢槽，移時即止，勿令人知。（《本草拾遺》）</p>

<h2>火丹</h2>
<p>遍身紅腫，形如水泡，用小兒胎衣瓶內水，將雞毛拭上，隨手而愈。（《錢青掄方》）</p>
<p>一方，用新生荷葉搗爛，入鹽塗之。（《摘元方》）</p>
<p>一方，冬青樹葉搗爛，和雞蛋清敷患處，用絹縛，一周時即愈。生火丹，切不可吃豬肉，恐發腫不消。（《精選良方》）</p>

<h2>野火丹</h2>
<p>毒自兩足起者，用乳香末，羊脂調塗。（《和濟局方》）</p>

<h2>蛇丹</h2>
<p>刺善魚尾血，同蜓蚰搗爛塗。（《單方集要》）</p>

<h2>赤遊丹</h2>
<p>流行不止一處是也。此症至急，不可救遲。即用馬蘭頭不拘多少，以水洗去泥，搗爛絞汁，以汁搽患處。燥再搽，屢試屢效。冬月無葉，用根亦可。（《濟世便易集》）</p>
<p>又，用風菱殼煅炭為末，麻油調搽。（同上）</p>

<h2>赤遊丹毒十種</h2>
<p>（三日不治，毒入胃腸將不可治務宜仔細辨認，依方治之，萬不失一）</p>
<p>一從頂頭起腫，用蔥白取汁塗之。</p>
<p>二從頭上起紅腫痛，用赤小豆末、雞子清調搽。</p>
<p>三從面起赤腫，用灶心土、雞子清調搽。</p>
<p>四從背起赤點，用桑白皮為末，羊脂調塗。</p>
<p>五從兩臂起赤腫黃色，用柳木燒灰，水調塗。</p>
<p>六從兩肋起虛腫，用生鐵屑和豬糞調塗。</p>
<p>七從臍上起黃腫，用檳榔末，米醋調塗。</p>
<p>八從兩足赤腫，用乳香末，羊脂調塗。</p>
<p>九從兩腳赤白點，用豬槽下土，麻油調塗。</p>
<p>十從陰上起黃腫，用屋漏處土，羊脂調塗。（《王肯堂方》）</p>

<h2>闢鬼法</h2>
<p>中惡天吊者，為惡鬼之氣所中。兩目上突吊起，而不能下，因胎氣不足，精神失守，虛之所在，鬼邪得以犯之。其症面白帶青，或如土色，目睛上視，口吐白沫，手足拘攣，身冷如冰。似乎驚風，而實非驚風。用蒼朮、檀香、沉香、麝香、安息香之類，近兒旁周圍燒之。香菸如霧，鬼不能存。俟兒稍蘇，以桃葉湯浴之。（同上）</p>

<h2>肚大筋青堅如鐵石</h2>
<p>用獨囊蒜切片，置於臍之上下左右，離五分地，將艾灸二壯即消。（《幼科鐵鏡》）</p>

<h2>鬾病</h2>
<p>以紅紗袋盛夜明砂佩之。（《直指方》）</p>

<h2>缺唇</h2>
<p>小兒缺唇及幼女扯環耳斷，用針將缺處兩邊輕輕劃破，以黃丹、白礬各等分為末，摻上即能生肌，神效。（《古香堂抄本》）</p>

<h2>瘄疹</h2>
<p>生芝麻（一撮）　蔥頭（一握）　各搗爛，置銅盆內。令兒坐上，被圍住，滾水衝入盆內，熱氣熏蒸。雖危篤者，立時發出，可保萬全，百試百效。（同上）</p>

<h2>痘毒</h2>
<p>用扁藤焙燥研末，菜油調塗效。（同上）</p>
<p>一方，用經霜黃豆根，同蠶豆莢殼為末，油調敷亦效。（同上）</p>

<h2>痘毒已破</h2>
<p>百草霜　鉛粉　和勻，油調搽之。（同上）</p>

<h2>凍瘡</h2>
<p>尿出蟲煅末，敷上立愈。（同上）</p>

<h2>口中百病</h2>
<p>鵝口口瘡，重齶不能吮乳，及咽喉腫塞，一切熱毒，用黃連、黃柏（各末，八分）、雄黃、青黛、火硝（各二分）、牛黃、冰片，硼砂、硃砂（各一分）共研極細末，每用少許，吹入口內即愈。（《說約》）</p>

<h2>龜胸</h2>
<p>小兒心胸高如覆掌，由肺熱脹滿之故。宜灸兩乳。離乳寸半之上，兩行三骨間六處，各灸三壯。春夏從下灸起，秋冬從上灸起。（同上）</p>

<h2>龜背</h2>
<p>風入督脈，背脊受傷，背高如龜，宜用灸。肺腧穴在三椎下兩旁各一寸半。心腧穴在五椎下兩旁各一寸半。膈腧穴在七椎下兩旁各一寸半。六處穴各灸三壯。以小兒中指節為一寸，艾柱如小棗大。（《聖惠方》）</p>
<p>一方，用龜尿點骨節上，亦可取效。（《筆峰方》）</p>

<h2>腹脹</h2>
<p>用胡粉，鹽熬至色變，摩兒腹上。（《子母秘菉》）</p>

<h2>痞塊</h2>
<p>用攢盒內小瓷碟，將皮硝裝滿，雄黃末蓋面，綿紙餬口，以針刺孔，合定痞上，將袱捆緊，三日即消。（《保赤編》）</p>

<h2>痰喘</h2>
<p>巴豆（一粒）杵爛，綿包塞鼻孔。男左女右，痰即自下。（《龔氏醫鑑》）</p>

<h2>閃癖</h2>
<p>頭髮豎黃，瘰瘰瘦弱，干林檎即紅花脯研末，醋和敷之。（《趙氏幼科》）</p>

<h2>兒發不生</h2>
<p>楸葉中心搗汁頻塗。（《千金方》）</p>

<h2>失音不語</h2>
<p>蝦蟆膽，點舌尖上立效。（《單方經驗》）</p>

<h2>四五歲不語</h2>
<p>赤小豆末，酒和敷舌下。（《崔氏纂要》）</p>

<h2>麩瞖</h2>
<p>未堅不可亂投藥，宜以珊瑚研如粉，日些少點之，三日愈。（《錢相公筐中方》）</p>

<h2>畫眉方治小兒思乳</h2>
<p>小兒斷乳後，往往日夜啼哭，俗有「思奶疳」之說。用黑山梔（三個，燒存性）、辰砂、輕粉（各少許）共為研細末，取生芝麻油調和。待兒睡著，四眼不見時，以藥濃敷兩眉間，醒來即不思食。不可說破，不效再加黃丹一錢，須揀伏斷及卯日。（《屢驗方》）</p>

<h2>陰腫疝氣</h2>
<p>用蔥園內蚯蚓糞，以甘草汁調搽腫處，或薄荷汁調亦可。（《保赤良方》）</p>
<p>一方，先用蔥、花椒煎湯洗之，再用蚯蚓糞連土為末，津調敷之。（《沈敬遠兒科抄本》）</p>

<h2>陰被蚯蚓呵腫如球</h2>
<p>令兒母以吹火筒，吹腫處即消。（《圖經》）</p>
<p>一方，取鴨涎抹，並吸鴨口氣自消。（《宜良李氏刊方》）</p>

<h2>陰㿉（腫大不消）</h2>
<p>硼砂（一分）水研，塗之甚效。（《幼科家秘》）</p>

<h2>陰囊腫大</h2>
<p>大黃　牡蠣（各五錢）　朴硝（三錢）　共為末。取田螺洗淨，以水養過一夜，取水調藥末，塗腫處即愈。（《痘疹傳心菉》）</p>

<h2>兩拗及小腹腫脹癢痛</h2>
<p>用山藥搗爛，頻敷患處，干再易之。（《保嬰得效方》）</p>

<h2>濕水腫</h2>
<p>下身腫者，腰臍至兩足腫皆是，病由脾經濕熱所成。急用巴豆（四錢，去油）、水硍粉（二錢）、硫黃（一錢），共研勻成餅。先用新棉一片包藥，布臍上，外用帛縛片時，自然瀉下惡水，待下三五次去藥，啜粥即止。（《金鑑》）</p>

<h2>氣虛脫肛</h2>
<p>瀉痢日久，中氣下陷，腸胃薄甚，肛門滑脫不收。宜用訶子、赤石脂、龍骨（煅，各等分）共為細末，臘茶調和，以藥摻腸頭上，用綿帛揉入。（同上）</p>

<h2>肛腫翻肛</h2>
<p>小兒積熱大盛，肛門作腫，由大便用力，下翻出肛。用乾地蟠龍（一兩，略去士焙）、風化朴硝（二錢）共剉研為細末，用朴硝和勻，每用二錢至三錢，肛門濕潤者干塗，乾燥者清油調塗。先用荊芥、生蔥煎水溫洗，輕拭乾後，上敷藥。（同上）</p>

<h2>金鞭散</h2>
<p>小兒疳瘡，顋穿於落，用哺退雞蛋軟白皮，包活土狗一個，放入大蝦蟆口內，草縛泥固，煅過取出，研末貼之，以愈為度。（《普濟方》）</p>

<h2>鐵箍散</h2>
<p>一切腫毒初起者，圍即消。已成者，圍之，毒氣不至他攻。無膿圍之有膿，未潰即潰，已潰追膿。用大黃、陳小粉（炒，各一兩），九月九日取芙蓉葉、薑黃、白蘞、白芨、五倍子（各五錢）、蟹殼（五個）共研末，醋調圍。（《醫方解》）</p>
<p>一方，用陳小粉（八兩）、番木鱉、赤小豆（各二兩）南星、半夏（各一兩）、草烏（五錢）共為末。炒紫色，置地上出火氣，醋調敷患處。干再潤澤，之效。（《單方彙編》）</p>

<h2>石灰散（治一切腫毒）</h2>
<p>陳石灰（二兩，炒粉紅色）　大黃　五倍子（各一兩）</p>
<p>研末，醋調塗。（《經驗廣集》）</p>

<h2>芙蓉膏</h2>
<p>癰疽發背，未潰將潰時，痛如錐剜者，用芙蓉花或葉，或皮根，或生搗，或乾研，和白蜜調塗四圍，中留頭，干則頻易之，立刻止痛。（同上）</p>

<h2>鳳仙膏</h2>
<p>癰疽發背，杖瘡蛇傷，用鳳仙花連根莖葉，搗爛敷患處，一日一換。（同上）</p>

<h2>烏桕膏</h2>
<p>腫毒惡瘡，用烏桕葉搗如泥，敷患處。已破不可用。（同上）</p>

<h2>鯽魚膏</h2>
<p>一切惡毒對口發背，用鯽魚（去腸、鱗）、生山藥（如魚長）共搗爛，敷之即愈。（同上）</p>

<h2>代針膏</h2>
<p>瘡瘍膿熟不潰，用白丁香、巴豆（炒焦）、鹼（各五分）、乳香（二分）共為末。熱水調，點瘡口，干以鹼水潤之。（《種福堂方》）</p>

<h2>陰症疽發</h2>
<p>艾葉（一斤）　硫黃　雄黃（各五錢）以水同煮半日，搗爛，候溫敷上。再煮再易十餘次，和痛者可生。（同上）</p>

<h2>陰症敷藥</h2>
<p>山梔　苦杏仁（各二十一粒）　北細辛（二錢）　青殼鴨蛋清（一個）　白蘿蔔（一小個）　飛面（一文）　連須蔥頭（二十個）　蜜（一兩）　共研末搗爛。寒天隔湯燉溫，敷患處，每日一換，敷三次即消。（同上）</p>

<h2>陽症圍藥</h2>
<p>大黃　小粉（各五兩）　花粉　黃柏　薑黃　薄荷葉　人中白　大貝　五倍子　芙蓉葉（各三兩）　白芷　南星　白芨　白蘞（各一兩五錢）　共為末，圍患處。（同上）</p>

<h2>拔毒法</h2>
<p>用極細鐵屑，將好醋煎二三沸，撈醋中鐵屑鋪患處，取上好活磁石一大塊，頻頻吸之，陰症用此，其毒自出。（同上）</p>

<h2>圍毒散（治諸腫毒，圍敷神妙）</h2>
<p>用大黃（五錢）、木鱉子（三錢、土炒）　共為細末，真米醋調敷患處，留出頭。（《活人書》）</p>

<h2>水膏藥治諸毒如神</h2>
<p>用好松香一斤（研末）蓖麻肉、百草霜（各四兩）、先將蓖麻肉搗爛，將百草霜、松香末漸漸和入搗勻，捶千餘杵成膏，不可近火氣，須用湯頓化攤貼。（《兵部手集》）</p>

<h2>收口生肌</h2>
<p>牛糞（用山上陳者）　為末，搽三五次愈。物雖至賤，大有神功。（《經驗良方》）</p>
<p>一方，用桑葉醋煮一滾即撈起，凡貼將愈毒瘡，能生肌收口，神效。（《程氏即得方》）</p>

<h2>各種疔毒</h2>
<p>用多年露天、或土中鏽鐵釘，火煅醋淬，刮下鏽衣研末。銀簪挑破毒處一孔，納鏽末於內，仍將碎皮掩蓋，少頃黑水流出，中有白絲如細線，慢慢抽盡，此即疔根，出盡自愈。（《仇氏秘方》）</p>

<h2>諸般流火</h2>
<p>野芥臘子（四五錢）研細，醋調敷上。（《衛生備要》）</p>
<p>一方，用煤炭研細末，醋調，敷之立愈。（《近效方》）</p>

<h2>流火毒</h2>
<p>大黃　雄黃　黃柏　山梔　南星（各等分）</p>
<p>共為末，將瓦花搗汁調敷，立效。（《葉天士方》）</p>
<p>凡患流火，切不可食豬肉，食則發腫難愈。</p>

<h2>火燙</h2>
<p>秋葵花不拘多少，浸菜油內，四十九日後，挑塗患處即愈。（《抱乙子方》）</p>

<h2>燙泡火燒</h2>
<p>露天舊明瓦，煅紅存性，研極細末，麻油調搽即愈。（《廣善篇醫方》）</p>

<h2>狐臭發兩腋下汗出愈臭</h2>
<p>密陀僧（四兩）　枯白礬（二兩）　輕粉（三錢）　共為細末。頻擦兩腋，擦至半月見效，半年全愈。（《景岳全書》）</p>
<p>一方，單用枯礬為極細末，以絹袋盛之，常用撲於腋下，不過十度即愈。或以唾調塗之。（同上）</p>

<h2>腳汗除穢氣</h2>
<p>牡蠣（煅）　黃丹　枯礬　蜜陀僧（各等分）　共為細末。每用少許，乾摻腳指縫中即收。（《世效單方》）</p>

<h2>香衣闢汗</h2>
<p>丁香（一兩）為末，川椒（六十粒）和之，絹袋盛佩，絕無汗氣。（《多能鄙事》）</p>

<h2>金瘡並木石傷損</h2>
<p>好陳石灰六兩（研碎篩過）、錦紋大黃一兩（切塊）同石灰炒紫色為度，去大黃收貯。敷傷立愈。（《秘方集驗》）</p>

<h2>蔥搭法</h2>
<p>跌撲損傷腫痛，用蔥頭切爛，炒焦搗，搭患處，冷則再易，止痛消腫散瘀極妙。（同上）</p>

<h2>止血散</h2>
<p>陳石灰一升（入牛膽陰乾，收七次取出）　大黃四兩（同石灰炒至桃花色取起）　俱置地一夜出火氣，研末收貯。血出不止，敷之立效。（同上）</p>

<h2>接骨膏</h2>
<p>雲南錢（即有鋸齒海螺，燒灰）　千里馬（即馬蹄內小蹄自退下者佳，如無，破鞋底燒灰亦可用）　老龍皮（即老桑皮燒灰用）　飛羅面（焙黃各等分）陳醋熬成膏，攤青布上貼之。接骨如神。（同上）</p>

<h2>大刑膏藥</h2>
<p>黃蠟　鉛粉（各七錢半）　輕粉　血結（各二分半）　冰片（分半）　麻油（二兩）　先將油熬老，下黃蠟，次下鉛粉，再下輕粉，再下血結，離火略冷，下冰片，出火氣攤貼。（《公門傳方》）</p>

<h2>仙傳杖丹</h2>
<p>生豆腐　鳳仙花（連根葉）　同搗爛，打出敷上，干再另敷，三日全愈。（同上）</p>

<h2>麻藥方</h2>
<p>此係外科動刀針止痛之藥。用鬧楊花（三錢）、半夏、南星各二錢，川烏、草烏（各一錢），麻黃根、芋艿葉（俱搗爛取汁）拌藥末，或加蟾酥、雄黃少許，抹上即麻木，不覺疼痛。如人昏沉，飲鹽水即解。（《同壽堂秘室》）</p>

<h2>長生不病法</h2>
<p>夜臥時但以手撫心，咒曰：天靈即榮，願得長生。五臟神君，願得安寧。男誦二十一遍，女誦十四遍，即長生祛病矣。</p>

<h2>不染時症法</h2>
<p>凡入病人家，用雄黃搽鼻內，或吃雄黃燒酒一杯，即不傳染。</p>

<h2>肚痛嘔酸針法</h2>
<p>宜針上脘穴，臍上五寸。內關穴在掌後二寸兩間中，針七次。風門穴在第二節脊骨下，各開一寸五分。膏肓穴在第四節脊骨下，各開三寸。（《神針要訣》）</p>

<h2>寒噎飲食不下針法</h2>
<p>宜針紫宮穴，在膻中穴上三寸二分。中庭穴在膻中穴下一寸六分。中脘穴在臍上四寸。內關穴在掌後二寸兩筋間中。三里穴在膝蓋下三寸。（同上）</p>

<h2>翻胃針法</h2>
<p>宜針上脘穴，在臍上五寸。公孫穴在足大拇指本節後一寸。脾俞穴在第十一節脊骨下各開一寸五分。（同上）</p>
<p>後附休寧汪樸齋先生摘出（《肘後》）外治妙方，屢試效驗。</p>

<h2>腦漏方</h2>
<p>紫蘇　麻黃　細辛　藁本　川芎　細茶各等分。上藥煎數滾，放碗內，用漏斗盒上，將鼻熏之，頭汗出為度。後用陳竹蛀末，吹入鼻。</p>
<p>又方，取絲瓜母根連蒲頭，焙乾為末，吹之立愈。</p>
<p>一方，用青木香一味為末，臨睡吹一二次，宿一夜即愈。</p>

<h2>耳聾方</h2>
<p>石菖蒲（一寸）　巴豆（一粒，去油）　全蠍（一個）　上共為未，蔥汁為丸，如棗核大，綿裹塞耳中。</p>
<p>一方，用蓖麻子（四十九粒）、棗肉（十個）　入乳香搗膏。丸如棗核大，略曬，綿裹塞耳。婦人多鬱氣，少陽火屬膽，右耳多聾。男子多色欲，太陽火屬膀胱相火，左耳多聾。富貴所食膏粱肥甘，陽明火屬胃，左耳易聾。</p>

<h2>耳內流膿方</h2>
<p>用寺院內香爐中煙膏（一錢）、冰片（錢半）共末，吹之立愈。</p>

<h2>耳中忽痛紅腫</h2>
<p>用蜿殼以甘草水煮過，燒存性為末，吹入耳立愈。</p>

<h2>爛眼方</h2>
<p>羊腦、甘石灰火煅紅色，又轉綠色，復轉紅色為度。放地上出火氣，研極細末（一錢），梅花冰片春夏用（一分），秋冬用（五釐），共為末，瓷瓶收存，用滑簪涼水蘸點眼用。</p>

<h2>一切目疾火眼迎風流淚</h2>
<p>三奈（三錢）　生白礬（三錢）　膽礬（一錢四分）　右共研極細末。每用一分，滾水泡半酒杯，一日洗三四次。</p>

<h2>鼻血吹藥方</h2>
<p>千葉石榴花（研末）　川山七　人中白　花蕊石（等分）　為末吹之。</p>

<h2>鼻血不止</h2>
<p>用好三白酒煎熱，洗足底心立止。</p>
<p>又有扎指法，左鼻出血，扎右手中指節。右鼻血，扎左中指節。如雙流，左右俱扎立驗。</p>

<h2>鼻痔方</h2>
<p>象牙末　蜣螂　雄黃　冰片　麝香　右藥共為末，以烏梅肉為丸，塞鼻孔。</p>
<p>一方，用蓽茇（八分）、雌黃（三分）、雄黃（七分）、白芷（五錢）、細辛（二錢）、鹽梅（錢半）、冰片（三分）、麝香（一分）、膽礬（一錢），右藥共為末，綿包塞鼻內。</p>

<h2>鼻血神方</h2>
<p>用甲魚頭燒灰（七錢）、胎髮灰（三錢），瓦上炙為末，吹之立愈。</p>

<h2>痰毒敷藥方</h2>
<p>白芥子（一兩研末）　硃砂（二錢）　雄黃（三錢）　麝香（三分）　牙硝（二錢）　上藥用老薑汁調塗。</p>

<h2>痰核圍藥方</h2>
<p>續隨子（去殼，一兩）　蓖麻子（去殼，一兩）　大黃（一兩）　生南星（八錢）、麝香（一錢）　上藥以糯粥為錠，用蜜磨敷。</p>

<h2>治頭上身上一應痰塊紅腫作痛方</h2>
<p>南星　白朮　乾薑　各等分，共研為末，用好米醋，和生薑調塗。</p>

<h2>癧𤶱妙方</h2>
<p>用帶皮白果，入菜油內浸，陳年為妙。剝白果皮貼五六日，換三四次即愈。</p>

<h2>牙痛方</h2>
<p>用豬牙皂莢、細辛、火硝、雄黃，共為末，用大蒜頭打丸，如綠豆大。以綿包，左齒塞右耳，右齒塞左耳。</p>
<p>一用黑豆（一撮）、蔥白（三個）、花椒（七粒開口）、蘄艾（一錢），上味用水一鍾，煎數沸，頻頻漱口立止。</p>

<h2>走馬牙疳</h2>
<p>用青西瓜皮陰乾，火煅為末，加冰片少許，吹之即愈。</p>

<h2>小兒牙絆方</h2>
<p>用青鹽（五分）、硼砂（五分）、硃砂（三分）、冰片（五分）、薄荷（五分），上共研為末，或擦或吹極效。</p>

<h2>口舌爛方</h2>
<p>用黃連、乾薑、細辛、黃柏共為細末，摻上立愈。</p>

<h2>小兒牙疳　大人口爛　喉癬方</h2>
<p>燈草灰（三分）　青黛（三分）　牛黃（五釐）　冰片（三釐）　柏末（少許）　婦人溺桶底白垢（火煅醋炙一錢）　共研細末吹之。</p>

<h2>牙疳方</h2>
<p>灰莧老根燒灰為末，加冰片少許，吹入即愈。</p>

<h2>紅白口瘡</h2>
<p>黃柏　生礬　等分　為末。不拘大小人，吹之甚效。</p>

<h2>牙痛又方</h2>
<p>掘鮮李樹根，濃煎湯，時刻嗽之止痛。</p>

<h2>治咽喉十八症</h2>
<p>石膏　青黛　硃砂　硼砂（各一錢）　山豆根　人中白　元明粉　膽礬（各五分）　冰片（一分）　共研細末，用三釐吹入。</p>

<h2>乳癰圍藥方</h2>
<p>用天南星、皂角研成末，以醋調，塗之遂消。</p>

<h2>乳腫塗藥方</h2>
<p>用田螺（一個），入冰片（二分）在內，其螺肉化水，取其水塗漸消。</p>
<p>一方，用蔥蜜搗爛，圍塗亦效。</p>

<h2>乳疽方</h2>
<p>用南星一枚、蔥白一個共搗爛，以絹裹塞鼻孔。患左塞右，右塞左。</p>
<p>一方，生半夏（七個）、蔥頭（七個）、乳香（五釐），共搗爛為丸，烏金紙包裹，塞鼻孔如前法。</p>

<h2>化痞膏方</h2>
<p>皮硝（五錢）　硫黃（五錢）　阿魏（錢半）　麝香（三分）　上藥外用，蒜頭搗爛和勻，貼患處漸消。</p>
<p>一方，白芥子（一兩）、獐腦（一兩），共搗爛，用燒酒打成餅，貼塊上，一二時即止。</p>

<h2>治黃疸方</h2>
<p>白芥子（一撮研末）　黃梔（四個打爛）　飛面（少許）　用雞子青調，攤膏（一個）如柿餅大，貼心窩一晝夜，二次全好。</p>
<p>一方，用香瓜蒂、萬年青根，俱焙研細末，加冰、麝吹鼻內。男左女右，立刻見效。</p>

<h2>痘後目上翳瘴方</h2>
<p>酒釀蒸胰子，服數十隻即愈。</p>

<h2>痘瘡入眼方</h2>
<p>用鵝兒不食草曬乾為末，吹入鼻中即開。</p>
<p>一方，象牙磨水，以軟羊毛筆塗眼內，其星即落。</p>

<h2>臌脹方</h2>
<p>真輕粉（一兩）　硫黃（一兩）　巴豆（淨肉二兩去油）　共搗碎。以絲綿裹藥，方圓六寸大，對肚臍貼上，外蓋油紙，用兜肚紮緊，百日為度。氣臌放屁、水臌撒尿。若撒放不止，飲粥湯。實者增藥一倍。愈後忌鹽、發物多日為妙。</p>

<h2>修合五神丸方治諸症</h2>
<p>（東）青黛（五錢）　麝香（二分）　（西）白礬（五錢）　白芷（二錢）　南肉桂（五錢）　硃砂（一錢）　（北）巴豆（四十九粒）　黑豆（三十六粒）　（中）硫黃（五錢）　雄黃（二錢）　附子（一個黑亦可用）　上味各依方位，用瓷盤盛之。五月初一日，虔誠安於本家堂神祠前。至五日午時，共研為末。用五家粽角為丸，如桐子大，陰乾收貯。如遇患人，用薄綿裹，塞鼻中。男左女右。患宜早上用，忌人見。</p>

<h2>治小兒瘧疾方</h2>
<p>杏仁（一粒）　巴豆（一粒去殼）　同搗為丸。貼眉心、腦門縛定。</p>
<p>又方，巴豆（一粒）、胡椒（二粒）、麝香（少許），棗肉為丸。納臍內，外用膏藥貼之。</p>

<h2>治疝氣如斗大方</h2>
<p>蒼朮（三兩炒乾為末）　川椒末（一兩）　松樹皮（燒灰，三兩）　用面調勻如膏，用布攤貼在陰囊上，黃水自流，次日即消。若不消，四日外再貼，然夜間不可貼。</p>

<h2>治白濁方</h2>
<p>韭菜子為末，空心用酒送下。</p>

<h2>水瀉方</h2>
<p>用鍋焦飯、連子肉、白糖霜（各四兩）為末，白滾湯調服。外用五倍子為末，陳醋調成膏，貼臍上即止。</p>

<h2>治痢貼臍神方</h2>
<p>乳香　末藥（各一錢）　面（一兩炒）　醋調成膏，攤布上。又用木香、丁香、黃連、肉果共末，麵漿和為丸，納一丸臍內，外用前膏貼之。</p>

<h2>治脫肛不收方</h2>
<p>用檐前蜘蛛大者一個，去頭足，烘燥研末，以桑葉盛之，托肛頭上，片時即縮。又方，五倍子、棉花核煎湯，洗數次即收。</p>

<h2>小兒脫肛方</h2>
<p>用浮萍草為末，不可見火。以五味子煎湯調藥，搽上即收。</p>

<h2>坐產帶出子腸不收方</h2>
<p>用枳殼（四兩）煎湯，溫洗即止。</p>

<h2>血崩不止方</h2>
<p>用種蘿蔔（煅末），白滾湯下，並治產後血暈、鼻紅不止，每服（一錢）。產婦惡阻，在心雖死，如心熱，急用沙糖開水將種蘿蔔末沖服即生。</p>

<h2>跌打損傷破血方</h2>
<p>用真降香（四兩）、川五倍（一兩）為末，敷患處。</p>

<h2>圍疔消毒散</h2>
<p>蓖麻子肉（二錢）　杏仁（二錢）　乳香（一錢）　末藥（一錢）　冰片（少許）　麝香（少許）　兒茶（一錢）　以上共為細末，用麻油調敷。</p>

<h2>千捶膏（拔毒收口）</h2>
<p>松香（一斤）　杏仁（一兩五錢）　蓖麻子（一百粒）　乳香（一兩五錢）　末藥（二兩）　黃蠟（一兩五錢）　白蠟（一兩五錢）　輕粉（二兩）　銅綠（二兩）　麝香（一錢）　石臼內捶千捶，成膏施用甚效驗。</p>

<h2>拔疔膏</h2>
<p>活磁石（一錢醋煅）　銀硃（三分）　雄黃（三分）　巴豆（一粒）　荔子肉（一個）　蓖麻子（七粒）　打成膏，敷上立刻拔出。</p>

<h2>疔瘡仙方</h2>
<p>百霜（不拘）、紅糖和勻，圍瘡上，中留一孔，如有紅絲者，用綿紙作捻，蘸桐油點瘡頭，即回本處。</p>

<h2>治諸毒瘡發背圍藥方</h2>
<p>用榆樹皮捶碎，加海螵蛸共一處，和好酒，腳調敷，一日三換。若無鮮榆皮，用香作內榆面亦可。</p>

<h2>貼瘡膏藥方（簡而效）</h2>
<p>用甘草一味不拘多少，煮油紙若干張，用時隨瘡大小剪成。將好黃蠟溶化塗勻於紙上，貼之。將收口時，稍加輕粉末立效。</p>

<h2>消毒疔發背諸毒名一筆消</h2>
<p>鬧楊花一籃搗汁，用銅鍋煎熬薄糊樣，以川烏、草烏各等分為極細末，攪入花汁內成膏，復盛瓷盆內，曬七日，如干漆樣，然後收貯瓷瓶封好。臨用時，將好陳酒、米醋少許化開，用新筆吃飽藥汁，從患處外邊圍起，至一百十圈，漸漸圍入中間，患處作癢，毒自收住一點，少頃出濃即愈。</p>

<h2>治牛皮癬方</h2>
<p>用芝蘭葉擦之即愈，驗極。</p>

<h2>年久陰癬方</h2>
<p>用吳茱萸、胡椒等分為末，將蒜頭一枚搗勻抹上。</p>
<p>一方，用大黃汁燒香，加枯礬、雄黃擦上愈。</p>

<h2>癬瘡方</h2>
<p>枯礬　皮硝　熟石膏　鮮大黃　白鳳仙根打碎，同前藥燒酒拌，用絹包藥，擦五次愈。</p>

<h2>痔瘡止痛方</h2>
<p>用杏仁七粒，燭上燒存性為末，加兒茶、冰片、熊膽，再用豬膽調，敷上立效。</p>

<h2>熏洗痔瘡方</h2>
<p>用木別三枚，去皮切碎，研如泥，滾湯泡藥。入盆內，坐上熏，可洗之，如此五次愈。</p>

<h2>痔漏擦藥方</h2>
<p>乳香（一錢）　白蛤（五錢治漏孔）　滑石（一兩）　飛丹（一錢）　共為末，豬膽汁調塗愈。</p>

<h2>痔瘡掛下方</h2>
<p>皮硝　綠礬　五倍子　煎湯洗之，自然縮上。</p>

<h2>治坐板瘡及血風膿窠疥瘡</h2>
<p>黃丹（二錢）　輕粉（三錢）　枯礬（七分）　大楓子肉（二十粒）　共研末，用桕油調搽，每日再用皮硝（一兩），入熱水洗之。</p>

<h2>專治坐板瘡</h2>
<p>硃砂（一錢）　雄黃（一錢）　輕粉（五分）　黃柏（五分）　枯礬（五分）共為細末。先將花椒湯洗淨拭乾，摻之即愈。</p>

<h2>治血風瘡方</h2>
<p>硫黃（錢半）　雄黃（三分）　輕粉（三分）　寒水石（四分）　獐腦（五分）　大楓子肉（三分）　蛇床子（二錢半）</p>
<p>以臘脂油捶搽，擦立愈。</p>

<h2>遍體生瘡</h2>
<p>用水中紫背浮萍煎湯，浴浸半日，大效如神。</p>

<h2>漆瘡遍身</h2>
<p>用蟹津抹之，或搗爛生蟹塗之，遂愈。</p>

<h2>湯火方</h2>
<p>寒水石　牡蠣　朴硝　青黛（各一兩）　輕粉（一錢）　共為末，油調搽塗。濕則摻，立止痛。</p>
<p>一方，大黃（五錢，炒黃）、綠豆粉（五錢）、麻油（二兩），將麻油煎滾，打鴨蛋兩個，煎黑去蛋，用油搽上愈。</p>
<p>一方，用蛤蜊燒灰，麻油調塗即愈。</p>

<h2>年久爛腿方</h2>
<p>用石膏（火煅）一日夜，取出，埋地內一日，取起待用。如用（一兩）石膏，加輕粉（一錢）、冰片（五釐），麻油調和，用油紙針刺眼，作夾紙膏貼。</p>

<h2>仙傳急驚風方（中風亦可服）</h2>
<p>用生石膏（十兩，研末）、辰砂（五錢研末）和勻。大者服三錢，小兒服（一錢），此方不費，極效。</p>

<h2>通關散</h2>
<p>（治驚搐搦、熱痰壅塞、牙關緊閉不開）</p>
<p>膽星（二錢）　白礬（錢半枯）　牙皂（兩莢略燒存性）　殭蠶（一錢）　共為細末。以指點生薑汁，蘸藥（少許）擦牙，涎出口開，以生薑湯調藥少許滴入。</p>

<h2>立回驚症丸</h2>
<p>滑石（水飛，六兩）、粉草（一兩），即六一散（一兩）。配加蛇含石（三錢，醋煅焠七次）、代赭石同制（三錢）、麝香（五分），共研末，以粽角搗為丸，如綠豆大，硃砂金箔為衣，瓷器收貯。遇症或燈草湯，或金銀花，或薄荷湯，磨化一丸，送下立效。須死可回生。</p>

<h2>驚風貼腳底治法</h2>
<p>用半夏（一錢）、黑香附（一錢）、麝香（少許）共末。用雞子青調，塗腳底心，神效。</p>

<h2>治風冷五虎膏</h2>
<p>蔥　韭　蒜　姜　蘿蔔　共搗汁，入銅器內熬成膏。飛丹曬乾，研細入膏，以油紙攤貼。</p>

<h2>鵝掌風</h2>
<p>白果肉（八兩）　水銀（五錢）　共搗爛，將手掌先用火烘熱，後用藥擦之，一日三次，數日愈。</p>

<h2>治中風痰迷不省外治法</h2>
<p>白角　明礬　二味研極細末，吹鼻立蘇。</p>

<h2>治口眼歪斜風症</h2>
<p>天南星　白附子　上二味研為細末。用鱔血調塗，扯頭髮吊之即愈。</p>

<h2>風濕灸餅方</h2>
<p>防風　防己（各一兩）　肉桂　南星（各一兩）　麝香（一分）　上為末。用大麥粉與藥對半，水調成餅，曬乾聽用。此藥專治寒濕氣漏肩風、頭風、諸痛難忍。將餅放在患處，用艾放餅上灸之，火盡泡起，用膏藥貼之。</p>

<h2>治盜汗法</h2>
<p>用川五倍子（一兩炒黃色）研末，水調為餅，貼臍上縛之即止汗。或以乳調，蒸熟入臍，用核桃殼蓋縛更妙。</p>

<h2>消瘤膏</h2>
<p>大黃　朴硝（二味等分）　麝香（少許）　以蔥、蒜搗成膏貼上。一日一換，四十日愈。其膿從毛竅中出。</p>

<h2>治蛇咬方</h2>
<p>用羊眼豆葉不拘多少搗汁，酒調渣敷。加烏桕樹葉更妙。</p>

<h2>治瘋犬咬方</h2>
<p>斑蝥　香白芷　雄黃　杏仁</p>
<p>共為末，調敷患處。如好犬咬，用金銀花湯洗，口嚼杏仁，敷貼遂愈。</p>

<h2>人咬不爛方</h2>
<p>用龜板或鱉甲燒灰存性為末，香油調，入山七末調勻，敷上立效。</p>

<h2>小兒出尿方</h2>
<p>用雄雞軟肝（一個），去筋膜，和桂搗為丸，白滾湯下。</p>
<p>一方，硫黃（三錢）、蔥頭（七個）搗爛，貼臍亦效。</p>

<h2>小兒夜啼</h2>
<p>用硃砂（少許）研細末，同燈煤調勻。俟小兒熟睡，用指從眉心至鼻，輕輕抹上，止夜不啼矣。</p>

<h2>陰囊破爛</h2>
<p>用急性子、甘草等分為末，菜油調敷，外用青荷葉，貼上即愈。</p>

<h2>腳縫爛方</h2>
<p>飛丹入花蕊石，加冰片（少許）糝之。</p>
<p>一方，用鵝腳黃皮燒灰存性敷之。</p>

<h2>體氣方</h2>
<p>田螺（七個）　麝香（一分）　巴豆（兩粒）　將田螺同藥搗爛，丸如彈子大，夾脅下覺痛即去。</p>
<p>一方，用精豬肉兩大片，以甘遂末一兩拌之。五更時挾腋下，至天明以生甘草一兩，煎湯飲之，良久瀉出穢物，須棄野地中，恐氣傳人故耳。五次即愈。虛弱者，間日為之。</p>

<h2>治大小腮腫名蝦蟆瘟</h2>
<p>用側柏葉汁，調蚯蚓糞調敷。</p>

<h2>治紫白癜風或汗斑</h2>
<p>白附子　蜜陀僧　雄黃　各等分為末。用帶皮生薑打汁調之，以茄蒂蘸藥，擦之即愈。</p>

<h2>治火丹神效方</h2>
<p>大黃　皮硝（各五錢）　研末。取柏枝葉打汁，調搽即退。</p>

<h2>治小兒火丹瘡</h2>
<p>用蚯蚓糞研細，以雞子清調搽即愈。</p>

<h2>觀音露（治一切腫毒極效）</h2>
<p>蝌蚪（七十個）　沒藥　乳香（研，各二錢）　蟾酥（研，二分）　麝香（七釐）　芒硝（七錢淨）　以上共研入小瓷瓶內，用黃蠟封口，埋土坑內七晝夜，其藥俱化為清水，連瓶收貯。臨用時，將筆蘸塗患處，隨手立消。</p>

<h2>竹木刺肉內方</h2>
<p>鹿角燒灰存性為末，調敷即出。久者，不過一夜。</p>

<h2>飛絲入眼</h2>
<p>用象牙一塊，有白紋者佳。取人乳放缽內，將象牙磨濃如米泔水樣，再加黃連末、冰片，研細，各少許，入汁內點眼角。</p>
<p>一方，木梳垢為小丸，放於眼角邊即出。</p>

<h2>解燒酒毒</h2>
<p>用鍋蓋上氣水半鍾，灌即醒。又方，服真綠豆粉，冷水送下。</p>

<h2>鬼箭打</h2>
<p>身痛有青痕，以亂頭髮擦痛處，髮捲成團，若發不卷者，非也。金銀器煎湯服。</p>

<h2>心氣痛</h2>
<p>生芝麻（半升），候痛時不必看，隨手取來不拘多少，銅鍋炒黑為末，好酒送下，一服除根。</p>
<p>一方，桑蟲糞曬乾，每服一二錢，酒送下。重者，兩服立止。</p>

<h2>瘄疹奇驗方</h2>
<p>（治小兒瘄疹不發以至鼻府，命在呼吸）</p>
<p>生芝麻（一握）、蔥白（一把），先將芝麻搗爛為泥，再同蔥搗。令小兒坐床帳內不通風處，將二味置銅盆中，用滾水衝下，使藥熏蒸。雖極危，立時發出，可保萬全。此方屢驗，救活甚多。</p>

<h2>小兒鵝白</h2>
<p>用金線草煎服即愈。</p>

<h2>生天蛇頭</h2>
<p>用鴨蛋（一個）出一孔，將雄黃末（五分）入內和勻，浸患指在內，不可轉動即愈。</p>

<h1>卷十·防病預訣</h1>

<h2>紀時調攝</h2>
<p><u>春</u>　春三月，乃萬物發生之時。須要行動，以和四肢，不可鬱郁久坐也。</p>
<p>春時，天氣頓暖，不可驟減綿衣，須一重重漸減，庶不致暴寒。</p>
<p><u>夏</u>　夏之一季，是人脫精神之時。心旺腎衰，液化為水，不問老少之人，皆宜食暖物，獨宿調養。</p>
<p>夏月單衣，不可坐冷石。寒氣侵外腎，多患疝氣偏墜。女人寒氣入血室，則經不如期，或經行腹痛。</p>
<p>夏月衣服單薄，宜系綿布兜肚，日夜皆不可離。夜間睡著，恐被去體，有兜肚，則無腹痛瀉痢諸症。</p>
<p>夏月凡日曬熱衣服即穿著者，輕則汗斑，重則暴病。至杌橙磚石之類，尤不可以坐，恐熱毒侵膚，多患坐板瘡，或主毒癤。</p>
<p>夏月伏熱，不可飲冷水冷物，迫之最易傷人。</p>
<p>夏月熱極，不可以冷水浴身浴面及背，令人得虛熱目病，筋脈厥逆，霍亂陰黃等疾。</p>
<p>夏月汗濕衣服，不可久著，令人發瘡瘍，須要頻頻洗換為佳。</p>
<p>夏月有事動勞，或飲食湯水，身若有汗，須任其出透，不遽脫衣服，不可以濕布拭遏，亦不可以用扇搧風，風入毛孔，最易成病。</p>
<p>夏月出門行路，一身熱汗，切不可當風，不可急扇，不可即脫除衣帽，不可飲冷茶水，恐血氣不常生病。</p>
<p>夏月出外，遇有日曬泉澗水，有毒害人，不可飲。或入客館及久無人住之處，地土沴濕。或跋涉雨途，衣裳被褥潮沴，俱用蒼朮燒煙燻之，以闢黴沴臭惡之氣，又能驅逐邪疫、山嵐瘴癘。</p>
<p>人到夏季，日長夜短，日間身體困倦，未免晝寢，但不可在午飯之後即睡，恐飯食停滯，多成疾病。須在未食前睡，俟睡醒少停，吃飲食。如吃過午飯，或至困倦欲臥，可起來走動，或尋些事消閒，自然不致困倦思睡。至於大渴飲茶之後，亦不可就睡。</p>
<p>夏月不可用簟席臥沴濕處及冷地上，以圖涼快，沴濕透入筋脈，在上則面黃目浮，在下則股膝腫厥，入里則脹滿泄瀉，留表則頭重身疼。在陽不去，則氣血壅滯。在陰不去，則化水成形。或患筋麻痹痛、足痿諸症。</p>
<p>夏月不可露臥，又不可當風臥，恐頭受風則痛，背受風則嗽，臂受風則疼，非但是月，每月宜慎。</p>
<p>夏夜帳不可密厚，只要稀羅稀夏布，令人身之熱氣外出，極好。如冬帳則厚密無妨。</p>
<p>夏至以後到秋分，須慎肥膩餅、臛油酥之物，蓋此物與酒漿瓜果相妨，病多由此而起。</p>
<p><u>秋</u>　秋初，余暑尚在，調攝宜同夏月。</p>
<p>秋三月，天氣消鑠，毛髮枯槁，綿衣宜漸增添，不可令背受寒，寒即傷肺。</p>
<p>秋月，凡在舟中旅邸中，衣服單薄，驟遇暴寒，可將襪物裹於肚腹。人身各處，還可受冷，惟肚冷即生病。夏秋之月，忽遇大風大雨，震雷昏霧，必是諸煞鬼神經過。不論在家在外，俱宜入室閉戶，燒香恭默，過後乃出，否則恐招損護咎。</p>
<p><u>冬</u>　冬三月乃水藏水閉，血氣凝澀之時，最宜固守元陽，以養真氣也。</p>
<p>冬月，宜密室溫淨，衾服輕軟，仍要暖裹肚腹。早眠晏起，以避霜威。朝宜少飲醇酒，略少一時，然後進粥，其炙爆燥毒之物，尤切戒之。</p>
<p>冬月大凍，出門或坐騾馬，或涉雨雪之途，二足凍冷麻木。或歸家，或入店肆，先用溫火烘熱，以手揉擦，令血脈回陽，又以熱水洗之。如不先烘，即用滾湯泡洗，麻木之足，不知滾熱，凍血滯結，損筋傷絡，而成廢疾，終身大患。凡冒寒歸來，不可就飲熱湯，須少停一刻，則無患。</p>
<p>冬月天寒，陽氣在內已，自鬱熱。若更加以炙衣重裘，近火醉酒，則陽氣太甚，春夏之交恐發時行熱病。老人骨肉疏，冷風寒易中。若窄衣貼身，暖氣著體，自然血氣流通，四肢和暢。</p>
<p>冬月，老人衰邁畏寒，可用錫造湯壺，式似小枕，下長方，上長圓，正中小口，有蓋，注熱水用布囊緊包，以避濕氣。先時擁被圍簇，臨睡甚暖，又可溫足，且遠火氣，又無火毒，奉養老人至妙之法。以上（《多能集》）</p>

<h2>逐月宜忌</h2>
<p><u>正月</u>　宜是月天道南行，作事出行，俱宜西南。</p>
<p>是月建寅生氣在子，子屬北方，坐臥宜向之。二月同。</p>
<p>是月宜食五辛，以闢厲氣。</p>
<p>是月每朝梳頭一二百下，搜通風氣。</p>
<p>是月濯足，於沸水中加鹽一撮，以泄風毒腳氣。</p>
<p>是月立春節，清晨煮桃皮、白芷、青木香三物沐浴吉。</p>
<p>是月雨水節，如天雨，夫婦各飲水一杯，還房，夜即有孕。</p>
<p>是月初一日，以青木香煮湯沐浴，令人至老鬚髮黑。初十日沐浴，令人齒堅。</p>
<p>忌是月萬事不宜用寅日時，犯月建不利。</p>
<p>是月勿食生蔥蓼子，主面上起油風。勿食鯽魚頭，其中有蟲，防毒。勿食鼠殘之物，令人生瘻。</p>
<p><u>二月</u>　宜是月上丙日沐浴，愈百病。上卯日沐浴洗髮，去百病。丁亥日收桃杏花，陰乾為末，戊子日和井水，日三服，療婦人無子兼美容顏。</p>
<p>是月春分節日未出時，用遠志去心，以水煎之，飲二盞，吐之不疫。</p>
<p>是月食韭大益人。</p>
<p>是月初二日沐浴光澤，不病不老。士女皆戴蓬蒿草，以避頭風。</p>
<p>初六日沐浴齋戒，可蒙天福。黃昏時沐浴，令人輕健。</p>
<p>初八日宜沐浴拔白髮。</p>
<p>忌是月，萬事不宜用卯日時，犯月建不利。</p>
<p>是月戒食生冷，行途忌飲陰地流泉，令人發瘧瘴又腳軟。</p>
<p>是月食大蒜，令人氣壅，關隔不通。食小蒜傷人志。食雞子滯氣。</p>
<p>是月初三日戒晝眠。初九日勿食魚鱉。</p>
<p><u>三月</u>　宜是月建辰，生氣在午，午屬南方，坐臥宜向之。六月、九月、十二月同。</p>
<p>是月採何首烏，赤白各半，米泔水浸一宿，同黑豆於飯鍋上蒸熟，曬乾，去豆為末，或加茯苓三分之一，煉蜜為丸。每酒服一二錢。百日後，百病皆除，延年益壽，多子。忌食豬肉、魚鱉、蘿蔔。</p>
<p>是月取羊糞燒灰存性，和輕粉、麻油，可搽惡瘡。</p>
<p>是月穀雨節前採茶炒藏，消痰嗽，治百病。</p>
<p>是月寒食日，水浸糯米一二升，逐日換水。至小滿日，漉起曬乾，炒黃為末，跌打損傷、惡瘡，以水調塗甚效。用紙袋盛面，掛淨室當風處，遇中暑者，水調服愈。</p>
<p>是月初二日，取桃葉曬乾搗末，井花水服一錢，治心痛。初三日，收桃花曬乾，貯至七月七日，和烏雞血塗面與身，肌膚潤澤。採桃花浸酒飲之，除病注顏。採夏枯草煎汁熬膏，每日熱酒調服，治遠年傷損，手足凝血，天陰作痛，七日可痊。兼治娩婦諸血病症。男婦戴薺菜花，入夏頭不暈。初六日午時，洗頭利益，沐浴無厄。二十七日沐浴，令人神氣清爽。</p>
<p>忌是月，萬事不宜用辰日時，犯月建不利。</p>
<p>是月戒殺一切生命。</p>
<p>是月食韭神昏。食陳俎發病。食魚鱉不化食，發宿疾。遇辰寅日，食小蒜及雞子，令人昏亂。</p>
<p>是月初三日，戒食諸鱗物。初五日戒看一切生血物。初八日食芹菜，使面青黃，腹大如孕。犯之，服糖水吐出愈。</p>
<p><u>四月</u>　宜是月建已，生氣在卯，卯屬東方，坐臥宜向之。五月同。</p>
<p>是月空心肚，服蔥頭酒，令人血氣通暢。</p>
<p>是月丁巳日祀灶吉。</p>
<p>是月初二日拔白髮。初四日，日未出時，取枸杞煎湯沐浴，令人耐老澤肌卻病。初七、初八、初九同。</p>
<p>忌是月，萬事不宜用巳日時，犯月建不利，死氣在酉，亦宜避之。</p>
<p>是月純陽，用事宜禁欲，並戒暴怒、傷心致秋瘧。</p>
<p>是月勿用宿水洗面漱口。</p>
<p>是月食雉令人氣逆。食鱣防毒。食抱雞肉，令人作癰，男女虛乏。食生蒜損目。勿食韭。勿食諸物之心。勿食隔宿肉菜。勿大醉。</p>
<p>是月初四日，切戒色欲，犯者失音。初五日戒看一切生血物。勿食生菜。初八日切戒房事，犯者血死。十六日犯色損壽。</p>
<p><u>五月</u>　宜是月戊辰日，以豬首祀灶吉。</p>
<p>是月用貫眾浸食水缸中，可避時疫，解水毒。</p>
<p>是月收黴雨水，貯瓶中，洗癬疥，滅瘢痕。</p>
<p>是月夏至節日，佩五彩符，闢兵厭鬼，不染瘟疾。吃百家飯，則不痓夏。</p>
<p>是月初一日，枸杞湯沐浴，不病不老。初五日採萱花作菹，利胸膈。採馬齒莧，同莧菜等分為末，與妊婦佩，臨期易產。收鯉魚枕骨燒灰，治久痢。搗爛獨囊蒜塗面，手足身體一年不作惡瘡，冬月不作凍瘡。午時採雞腸草為末，凡齒痛擦之立愈。初七日沐浴長命，初八、初九同。二十日採小蒜曝乾，治心煩痛，解諸毒。二十七日服五味子湯甚益。</p>
<p>忌是月，萬事不宜用午日時，犯月建不利。</p>
<p>是月蓋屋，令人頭禿，並不可上屋，令人魂魄不安。</p>
<p>是月五六七為九毒日，忌夫婦事損壽。</p>
<p>是月天氣漸熱，不可汗身貪風涼，倚牆坐臥，令毛孔閉塞，血氣凝滯，為害不小。</p>
<p>是月多食韭，令人乏力昏目。多食茄動氣。多食鯉發風。黃魚同蕎麥食，令人失音。桃與鱉同食成淋。</p>
<p>是月甲子日，戒食一切獸肉並牛肺。</p>
<p>是月夏至節後丙丁日，不可合陰陽，大凶。</p>
<p><u>六月</u>　宜是月暑伏時，搗大蒜為泥，上年曾有凍瘡之處，手指、耳邊、足跟，俱以搗蒜敷上，過一日一夜洗去。遲三四日，再敷一次。本年冬雖極寒，亦不再患。凡小兒手足及各處，雖不患凍瘡，亦敷兩次則耐寒。若不隔幾日，連敷則肉上起泡，甚至破皮。此法可傳腳船伕，是一德。</p>
<p>是月伏日，曬乾茄子，炒黑色為末。凡發臟毒者，連服十日愈。如或不止，再用數年陳槐花炒黑為末，服之數日，永不發。俱空心酒下一錢。</p>
<p>是月三伏極熱時，汗要多出，則周身所染風寒濕氣，由汗而出，可保一年無病。不拘魚肉菜湯，只多入蔥白、姜，汗乘熱泡飯食之。要令滿身汗淋如雨，停歇，方用熱水洗拭。多出二三次極妙。</p>
<p>是月天熱出汗，任其盡出，不可止遏。若汗未乾，即在風內乘涼或搧扇、或以冷水涼布抹逼，皆致病不小。</p>
<p>是月途中中暑暴死者，勿用冷水灌沃，急就道上取熱土，填於死者臍上成堆，中間撥一孔，令人溺之，通臍孔。次用生大蒜搗爛，和熱湯灌之即活。</p>
<p>是月初一日，沐浴去病。初六日清晨，汲井華水，以白鹽淘於水中，用新鍋復煎作鹽擦牙，每日擦畢，漱吐手心洗眼，日日如此。雖老年，夜能細書。十四日用糖果、白雞、黑豆祀灶神。二十二日沐浴去病。二十七日沐浴，至老不病。</p>
<p>忌是月，萬事不宜用未日時，犯月建不利。</p>
<p>是月冷水浸手足，引風氣，狂發四肢。</p>
<p>是月食冷水殺人。食韭昏目。食羊肉傷神氣。</p>
<p>是月初六日沐浴，令人體臭。忌掘土。蓋六六純陰，犯之大凶。</p>
<p><u>七月</u>　宜是月搗芙蓉葉敷諸腫。又可干為末，醋調塗。</p>
<p>是月收黃葵，用香油浸貯，治湯火傷。</p>
<p>是月收蒺藜子，陰乾搗末。食後服二錢，治失明，半月效。</p>
<p>是月立秋節日未出時，採楸葉敷膏。其法，搗汁熬煎，滴水成珠為度，收藏，擦瘡瘍立愈。</p>
<p>用水吞赤小豆七粒，或十四粒，一秋可免痢疾。</p>
<p>是月初七日，夜取熒火蟲二七枚捻發，白可變黑。十六日，將一年所剪指甲燒灰，服之滅九蟲三尸。二十三日沐浴。發不白。二十五日沐浴，益壽。</p>
<p>忌是月，萬事不宜用申日時，犯月建不利。</p>
<p>是月立秋節沐浴，令人皮膚燥，生白屑。</p>
<p>是月立秋後十日，瓜宜少食。</p>
<p>是月食蓴，上有蠍蟲害人。食韭損目。多食鳧類傷人。多食菱動氣。多食生蜜暴霍亂。多食豬肉豬肺、生薑、茱萸，傷神氣。少食油鹽，能無病。</p>
<p>是月初七日，切戒色欲，勿想惡事。十五日犯色欲，損壽。</p>
<p><u>八月</u>　宜是月採百合花曝乾蒸，食之益氣力。</p>
<p>是月食韭菜、露葵少疾。</p>
<p>是月社日清晨，用瓷器收百草頭露磨濃墨，治百病，名曰天炎。</p>
<p>是月初三日，灶神誕祀之吉。初八日沐浴益人。初十日，以朱點小兒額，謂之天災。二十二日用枸杞湯沐浴卻病。二十五日用枸杞湯沐浴卻病。</p>
<p>忌是月，萬事不宜用酉日時，犯月建不利。</p>
<p>是月勿飲陰池流泉，令人發瘴腳軟。</p>
<p>是月秋谷初成，食之發病。</p>
<p>是月食雉肉豬肚，冬發喘病。食生果令人多瘡。勿多食新薑、生蒜、飴雞肉、鴨、豬肺。</p>
<p>是月秋分節，忌殺生、房事、弔喪、問疾、大醉。</p>
<p><u>九月</u>　宜是月收菊花，曬乾為末，五兩用糯米一斗蒸熟，以曲並菊花搜摟，如常醞法酒熟。每日溫服一小杯，以治頭風、明目。</p>
<p>是月預收葫蘆藤，俟除夕煎湯，浴小兒，不出痘。</p>
<p>是月取枸杞子浸酒飲之，令人不老。</p>
<p>是月宜食野鴨，如多年小熱瘡不愈，食多即瘥，但不可合胡桃、木耳、豆豉食。</p>
<p>是月初九日，採茱萸房插頭鬢，辟惡氣而御初寒。採菊花為末，遇酒醉，調服二錢即醒。採黃菊、茯苓，以松柏枝合服之，延年。</p>
<p>二十日，宜齋戒，於雞鳴時沐浴辟邪。二十一日，枸杞湯沐浴，光澤不老。二十三日，採桑葉煎湯洗眼，至老如童，眼不昏花。二十八日沐浴吉。</p>
<p>忌是月，萬事不宜用戌日時，犯月建不利。</p>
<p>是月食生薑成痼疾。食小蒜傷神損壽。多食雞，魂魄不安。多食生冷，恐致痢疾。勿食霜下瓜，翻味。勿食葵，不消化。</p>
<p>是月初九日，食姜損壽。動床蓆招橫惡。</p>
<p><u>十月</u>　宜是月建亥，生氣在酉，酉屬西方，坐臥宜向之。十一月同。</p>
<p>是月食芋益人。</p>
<p>是月採槐子，食之去病。</p>
<p>是月取大棗除皮，核破開，於文武火上反覆炙令香，然後泡湯，宜常服，大益。</p>
<p>是月遇亥日食餅，令人無病。</p>
<p>是月立冬節，採桑葉一百二十爿，遇閏月多采十爿，每用十爿。遇洗眼日期，煎湯洗之，除百病。</p>
<p>是月初一日沐浴吉。初十日採決明子陰乾，百日可服。能治青盲等眼疾，又治唇口青。十四日枸杞湯沐浴。十八日雞初鳴時沐浴。</p>
<p>忌是月，萬事不宜用亥日時，犯月建不利。</p>
<p>是月純陰用事，慎房事。</p>
<p>是月勿戴暖帽，使腦受凍，則無眩暈之疾。</p>
<p>是月多食豬肉，發宿氣。食椒傷血脈。食蔥損精。食韭動宿疾，多涕唾（下二月皆同）。食霜打熟菜，令面失色、目澀、心痛腰疼。</p>
<p><u>十一月</u>　宜是月天氣漸冷，老年人夜用火爐烘被。既有火毒，又恐誤事，惟錫制湯壺，每晚用熱水滿貯，安放被內，可以放心溫暖。小孩、病人，俱當用此。或力不能制錫壺，用磚一塊燒暖，布包溫被，亦勝火爐多矣。</p>
<p>是月冬至節，夜宜於北牖下鋪草臥，以受元氣。</p>
<p>是月初十日沐浴，至老光澤。</p>
<p>三十日煮赤小豆粥祭門畢，閤家食之，闢瘟疫。</p>
<p>忌是月，萬事不宜用子日時，犯月建不利。</p>
<p>是月勿枕冷石鐵物，昏人目。勿傷水。凍，勿以炎火炙腹背。勿以火炙肉食。</p>
<p>是月勿食龜鱉，令人水病。勿食螺蟹長屍蟲。勿食蝦蚌著甲之物，害人。勿食生菜，發客疾。</p>
<p><u>十二月</u>　宜是月多收雪水，盛貯缶器，埋土中高平處，覆以草荐，勿令風吹及雨水滋滲。治一切熱疾、痘疹瘢疿等瘡，兼療六畜瘡疫，諸病皆效。</p>
<p>是月取川烏炒黃，絹袋盛裝，如法浸酒聽服，少許治頭風。</p>
<p>是月取烏鴉一二隻，入瓶泥封固，燒為末。治一切癆嗽骨蒸，米飲下二錢。</p>
<p>是月四九極凍日，碾糯米不拘鬥石，蒸透熟，用蘆蓆鋪在板門上，將蒸米攤放天井中空地，冷透曬乾，收貯大瓷罐或缸內，放乾燥處，下用木板墊高，勿著潮濕，經久不壞。老年人、虛弱人、小孩子以及病後煮粥飯食，最益臟腑。夏月用滾水泡食，能止瀉痢及治脾膈諸疾有餘。家備些濟人，大有功德。</p>
<p>是月初八日，取豬油懸風處，以備熬膏藥解毒。收鱖魚燒存性研細，用酒調服，治小兒痘疹不出。二十日沐浴去災。二十四雞未鳴時，取第一汲井華水於淨器，浸乳香至元旦。五更暖溫，閤家從小飲起，各吞乳香一豆大，咽水二三口，一年無時疾。三十日五更，抱小兒於獨槽豬窩內滾過，則痘瘡稀。用枸杞湯沐浴益人。以閤家頭髮燒灰，同鞋底泥上泥包投井水。一年不害惡疾。</p>
<p>忌是月，萬事不宜用丑日時，犯月建不利。</p>
<p>是月勿食豬脾。勿食帶甲之物。勿食生椒、薤、霜爛果菜等物。勿食生葵，令人飲食不化，發百病。非但是月，每月皆忌。（以上《月令考》）</p>

<h2>謹口食</h2>
<p><u>米麥類</u>　粳米同馬肉食，發痼疾。和蒼耳食，令人卒心痛。（《食療》）凡新谷初成，老人及脾弱人，切不可食。（《傳家寶》）</p>
<p>糯米久食，身軟筋緩，發風動氣，合酒食之、醉難醒。（《通元》）凡素有痰熱風病，及脾病不能轉輸，食之最能發病成積。（《從新》）黍米共有五種，久食生煩熱昏，五臟發宿疾，令人好睡。不可與白酒、葵菜、牛肉同食。（《圖經》）</p>
<p>稷米食之，發三十六種冷病。不可與瓠子同食。（《食鑑》）</p>
<p>粟米（北人謂之小米）生者難化，熟者滯氣，隔食生蟲。（《衍義》）與杏仁同食，令人吐瀉。（《日用》）</p>
<p>大麥久食，則心氣盛而內熱，令人作疥。（《要略》）虛者少食，防消腎水。（《傳心菉》）</p>
<p>小麥南方少，霜雪夜開花，面有濕熱，食之發病。（《食鑑》）濕面炙面，咯血吐血衄血人，終身宜忌。（《玄通藥性解》）</p>
<p><u>附：勸麵店勿用灰水以防喉症說</u>　近人食切面，而不知面用灰水打成，今大概燒煤者，十居七八，煤灰即與炭灰攙雜，換灰者莫辨，從而收之。賣與麵店人，食其面即暗受煤毒。或十年一發，或五年一發，雖未必人人盡發，惟視人受毒之淺深，即病之遲速存亡判焉。凡人受煤毒之氣，於燒用之時，尚可服蘿蔔菜滷及海帶菜等，以解之煤毒之蠱。於肺腸之內，竟無醫藥所能救治，近時之發為爛喉疹疾，真九死一生也。用特刊布是說，並後附神效仙方。奉勸仁人君子，先於廚下分別煤炭灰，不可稍有攙雜，並祈勸知麵店，一概盡用鹼水和麵，不至誤用煤灰，為功莫大。伏冀廣行傳布，使之家喻戶曉，或者蠱毒稍輕，喉症漸減也。</p>
<p><u>附：治爛喉疹仙方</u>　紫石英（四錢，解煤蠱）　六神麯（三錢，消面積）　蒲公英（四錢，解喉消）　杏仁泥（五錢，消痰火）　水煎，三服即愈。嬰孩減半，孕婦勿忌。</p>
<p>蕎麥（一名烏麥）久食發病，或成風癩。（《日用》）同石膏食立死。（《類案》）與白礬食殺人。和豬肉食，令人患頭眩，脫眉發。（《壽世青編》）</p>
<p><u>菽豆類</u>　黑大豆，脾虛人食最瀉肚，同豬肉食，擁氣至危。小兒勿食炒豆、煮豆。（《食療》）</p>
<p>黃大豆多食擁氣生痰動嗽。令人身重，發麵黃瘡疥。（《綱目》）</p>
<p>赤小豆久食瘦人，合魚鮓食，成消渴症。作醬同飯食，成口瘡。（《食鑑》）</p>
<p>綠豆（俗作錄者非），胃寒者不宜食。（《必讀》）合鯉魚鮓食，久則令人肝黃，成渴病。（《拾遺》）同榧子食，殺人。（《食忌節要》）</p>
<p>蠶豆多食發脹，忌同豬肉食。</p>
<p>豌豆（即寒豆）多食發氣病。（《日用》）</p>
<p>白扁豆多食壅氣，患寒熱者，不可食。（《本草經》）冷氣人忌之。（《食療》）</p>
<p>刀豆多食損脾。（《傳心菉》）</p>
<p>藜豆（一名貍豆）多食令人悶。（《從新》）</p>
<p><u>葷辛菜類</u>　韭，病人少食，多食助陽，損神昏目，酒後尤忌。（《衍義》）不可與蜜同食。若共牛肉食，成瘕病。（《會編》）</p>
<p>薤（似蔥而細）食之，生痰涕，動邪火。反牛肉。（《食鑑》）</p>
<p>蔥多食，令人神昏發落，虛氣上衝。（《從新》）同蜜食，下痢腹痛。同犬雉肉食，九竅出血害人。（《金匱玉函》）</p>
<p>蒜多食，生痰動火，散氣耗血昏目，損神伐性。虛弱有熱之人，切勿沾唇。（《圖經》）食蒜行房，令人面變顏色。（《千金》）</p>
<p>芸臺（俗名油菜），患腰腳者不可食，食之加疾，又損陽氣，發瘡及口齒病。胡臭人不可食，又能生腹中諸蟲。道家特忌，以為五葷之一。（《食療》）</p>
<p>芥菜久食，則積溫成熱。辛散太甚，耗人真元，昏目發瘡。（《從新》）同兔肉食，成惡邪病。同鯽魚食，發水腫。《食治》）有癬瘡痔疾便血者忌之。（《單方全集》）</p>
<p>白菜（本草名菘菜），夏至前食，發皮膚風癢，動氣發病。（《四聲》）氣虛胃冷人多食，噁心吐沫氣。（《綱目》）</p>
<p>蘿蔔（本草名萊菔），多食，耗肺氣。生食滲血嘈心。如服地黃、何首烏者食之，須鬢髮易白。（《傳家寶》）</p>
<p>蔓菁子（即蕪菁，一名諸葛菜）多食動氣。（《衍義》）</p>
<p>胡荽久食，損神健忘，病人食之腳軟。（《從新》）根大損陽滑精，發痼疾。（《食鑑》）</p>
<p>生薑八九月多食，至春患眼疾，損壽減精力。（《孫真人方》）</p>
<p>茴香（古作蘹香），食之，能昏目、發瘡。若陽道數舉，得熱則吐者，均戒。（《徵要》）</p>
<p>蓬蒿菜（古名同蒿），多食，動風發氣。（《食鑑》）</p>
<p><u>柔滑菜類</u>　菜多食，滑大小腸，久食腳軟腰痛，動冷氣。（《食性》）</p>
<p>薺菜（即野菜）與面同食，令人背悶。服丹石人不可食。（《食療》）</p>
<p>莧菜有六種，多食動氣生煩悶，同鱉及蕨食成瘕。（《日華》）</p>
<p>馬齒莧不可與鱉同食。又一種紫大者，似是實非，尤不宜食。（《本草經》）</p>
<p>萵苣有毒，百蟲不敢近。（《博物志》）久食昏人目。患冷人不宜食。（《廣筆記》）</p>
<p>蕨，食之令人多睡、弱陽眼昏，鼻塞發落，氣冷人食之，多腹脹。（《食鑑》）</p>
<p>芋（俗名芋𡛂），多食動宿冷，難克化，滯氣困脾。（《唐本草》）</p>
<p>山藥（《本草》）名薯蕷），勿同麵食。（《從新》）</p>
<p>百合紅花者，中寒下陷人忌之。（《必讀》）吾鄉白花百合，食之極清肺。（《續桐溪記略》）</p>
<p>竹荀（俗作筍），諸筍皆發冷血及氣。（《拾遺》）滑利大腸，無益於脾，俗謂之刮腸篦。（《筍譜》）同羊肝食，令人目盲。（《日華》）</p>
<p><u>蓏菜類</u>　茄子，多食，動風發病。秋後食，多損目。（《本草經》）大腸易動者忌之。（《丹溪補遺》）</p>
<p>冬瓜，久病與陰虛者忌之。未被霜者，食之成反胃病。（同上）</p>
<p>甜瓜（俗名熟瓜），多食傷胃破腹，發黃疸，動冷氣，生濕瘡，發痞癖，令人虛羸。（《日用》）五月甜瓜沉水者，一瓜兩蒂者，皆能殺人。（《食治》）</p>
<p>南瓜，多食髮腳氣黃疸。（《綱目》）切不可與羊肉同食。（《類案》）</p>
<p>黃瓜（《本草》）名胡瓜），多食損脾，令人瀉痢。（《傳心菉》）</p>
<p>菜瓜（《本草》）多越瓜，有青白二種，多食致膨作瀉，發諸瘡，令臍下症痛。不可同乳酪魚鮓食，令脘痛，又暗人耳目。（《食鑑》）。</p>
<p>絲瓜，多食滑腸，令人泄瀉。（《通元》）</p>
<p>葫蘆《本草》）名壺盧，多食令人吐。（《日用》）</p>
<p><u>水菜類</u>　蓴（一作淳）菜逐水而性滑，能發痔。（《陸佃詩疏》）</p>
<p>茭白滑利而冷，甚不益人。合蜜同食，發痼疾，損陽氣。（《別菉》）</p>
<p>紫菜多食，令人腹痛發氣，吐白沫。（《拾遺》）中有小螺螄損人，須揀出海菜亦然。（《食鑑》）</p>
<p><u>果類</u>　黑棗（北產者）與蔥同食，令人臟腑不和。與魚同食，令人心腹痛。有風疾痰熱蟲䘌人，不宜吃。小兒疳病亦禁。（《日華》）</p>
<p>白棗（土產者）多食，令人熱渴膨脹，動臟腑，損脾元，助濕熱。（《千金》）凡羸瘦有疾者，尤不可食。（《日食方物》）</p>
<p>胡桃性熱，不可多食，多則生痰動火，令人咯血，肺病尤忌，油者有毒。（《圖經》）有風病人，食之即發。（《唐本草》）</p>
<p>栗子不宜多食，生者難化，生蟲，熟者隔食滯氣。患風氣病人，尤忌之。（《日用》）</p>
<p>榧子多食，引火入肺，大腸受損。（《藥對》）同鵝肉食，生斷節風。榧皮反綠豆，能殺人。（《食鑑》）</p>
<p>荔枝多食，發虛熱。（《食治》）齦腫衄血、病齒及火病人忌之。（《備要》）</p>
<p>橄欖（即青果）性熱，多食能致上壅。（《丹溪補遺》）</p>
<p>銀杏（即白果）多食則收。令太過，令人壅氣臚脹，小兒發驚動疳，食千枚者死。（同上）</p>
<p>石榴多食，損肺壞齒。凡服餌人尤忌。（同上）</p>
<p>林檎（即紅花）多食，發熱閉百脈。（《從新》）</p>
<p>梨子多食冷利，脾虛泄瀉及乳婦血虛人忌之。（《徵要》）</p>
<p>橘子多食，聚痰損氣。（《綱目》）同螃蟹食，令人患軟癰。（《日用》）</p>
<p>柑子多食，令人脾冷發痼疾、大腸泄。（《傳家寶》）</p>
<p>橙皮多食傷肝，與檳榔同食，頭旋噁心。（同上）患惡核瘰癧痰症人，食雖愈，後復發。（《定定子方》）</p>
<p>山楂多食，令人嘈煩易肌，反伐脾胃生髮之氣。（同上）</p>
<p>櫻桃多食傷筋骨，有暗風人不可食，食之立發。（《生生編》）</p>
<p>枇杷多食發痰熱，與炙肉面同食，發黃病。（同上）</p>
<p>楊梅多食，令人發熱衄血、損齒及筋。（《食療》）同生蔥食，發瘡致痰。（《日用》）同燒酒食，致斃。患疝病人忌食。（《全生集》）</p>
<p>柿子性頗寒，肺經無火，及風寒作嗽、冷痢滑泄者忌之。不宜與蟹同食，令人腹痛作瀉。（《徵要》）</p>
<p>李子合蜜食，損五臟。不沉水者，有大毒。（《蜀本草》）久病人，勿食李杏，犯之加重，不愈。（《發明》）</p>
<p>杏子多食傷筋骨，令人目盲、鬚眉落。（《扁鵲》）酸熟有毒，雙仁者殺人。（《馬氏別本》）</p>
<p>梅子多食，損齒傷筋、蝕脾胃。（《衍義》）小兒孕婦忌食。服地黃人更不可食。（《食鑑》）</p>
<p>桃子多食令人熱，仍不得入水浴，令人病寒熱淋瀝病。（《金匱要略》）</p>
<p>西瓜多食作吐利，胃弱者不可復。（《日用》）世人取一時之快，忘傷胃之憂。古人有天生白虎湯之號稔其寒也，不明者，妄云不傷脾胃，誤矣。（《通元》）</p>
<p>桑椹不可多食、多食致衄。（《衛生雜興》）</p>
<p>甘蔗多食發虛熱、動衄血，同酒食生痰。（《會編》）胃寒嘔吐、中滿滑瀉者忌之。（《徵要》）</p>
<p>荸薺（一名地慄）性極涼瀉，有冷氣，人不可食，致腹脹氣滿，孕婦尤為大忌。（《食療》）</p>
<p>芡實（一名雞豆）生食，動風發氣，甚難消化。（《發明》）</p>
<p>蓤（一名菱角）生食，冷臟傷脾。（《食鑑》）熟食發痼疾，損陽事。（《日用》）</p>
<p>藕市中所賣熟藕，俱用鹼水煮，不宜食。（《從新》）</p>
<p>慈菇多食，發腸風痔漏，崩中帶下，腳氣癱風，又使人乾嘔損齒，失顏色，皮膚乾燥。（同上）</p>
<p>沙糖多食心痛。鯽魚同食成疳。筍同食成瘕，身重不能行。（《食鑑》）生胃火，助濕熱，損齒生蟲。（《本草經》）</p>
<p>飴糖多食，動火生痰。凡中滿吐逆、酒病牙疳均忌。（《藥鏡》）</p>
<p><u>補，有毒不可食諸果</u>　凡果生食，生瘡、腹脹作瀉。（《張氏要略》）</p>
<p>凡果落地經宿，蟻緣過者，食之令人患九漏。（同上）</p>
<p>凡果未成核者，食之令人發癰癤及寒熱。（《陳氏拾遺》）</p>
<p>凡果忽有異常者，根下必有毒蛇，食之殺人。（同上）</p>
<p><u>禽類</u>　鵝，多食令人霍亂，發風動氣、生瘡。火熏者有毒。（《蒙筌》）卵發痼疾。（《玄通藥性解》）</p>
<p>鴨，六月忌食，黑者毒目，白者殺人。滑中發冷，腳氣人，與腸風下血人，俱不可食。（《湯液》）卵忌與蒜鱉同食。又勿與李子、桑椹食。（《食物本草》）</p>
<p>野鴨不可合胡桃、木耳、豆豉食，春夏有毒，忌食。（同上）</p>
<p>雞，五色六翮四距（腳爪也），烏雞白頭者，俱不可食。（《拾遺》）合胡蒜食滯氣。合鯉魚食生癰疽。同糯米食生疣蟲。同生蔥食成蟲痔。同魚汁食成心瘕。（《四聲》）四月勿食抱雞卵，多食滯悶，有八字紋者害人。（《食性》）</p>
<p>野雞久食，令人瘦。同胡桃食，發頭風眩運及心痛。與菌木耳食發痔血。卵同蔥食，生寸白蟲。（《圖經》）</p>
<p>山雞不可合鳥獸肉食之。（《本事方》）</p>
<p><u>補：有毒不可食諸禽</u>　凡禽肝青者，食之殺人。（《金匱要略》）</p>
<p>凡禽自死，口目不閉，翅不合者，不可食之。（同上）</p>
<p>凡禽自死不伸足，白鳥烏首，黑鳥白烏，三足四翼，死無傷處，並有大毒殺人。（《壽世青編》）</p>
<p><u>獸類</u>　豬久食能生濕痰，易招風熱，傷風寒及病起初。人尤為大忌。（《別說》）同蕎麥食，脫鬚眉。合葵食少氣。以生胡荽食爛臍。和羊肝食心悶。（《本經》）</p>
<p>羊獨角者不可食。黑頭白身，食其腦，作腸癰。心有孔者殺人。肝有竅者破臟。蹄甲中有珠子白者名羊懸筋，食之令人癲脯三日，後有蟲如馬尾者有毒，宜忌。（《綱目》）</p>
<p>牛為稼穡之資，不輕屠殺。市中所賣，非老病，即瘟死者、極毒殺人。非惟不可食，吸聞其氣，亦能害人。（《食鑑》）</p>
<p>馬鞍下肉有大毒，白馬黑頭，白馬青蹄，及腳無夜眼者，皆不可食。（《要略》）馬汗氣及毛，誤入食中害人。凡有汗陰瘡者，近之殺人。（《韓氏醫通》）</p>
<p>驢動風發痼疾，合豬食成霍亂。（同上）</p>
<p>騾動風發瘡，脂肥者尤甚，若與酒同食，致暴疾殺人。（《食鑑》）</p>
<p>鹿，五月食之，痿人陽。合蒲白作羹食，發惡瘡。（《拾遺》）</p>
<p>獐發風動，氣合鰕及生菜、梅李果，食之傷人。（同上）</p>
<p>兔合雞食，令人面發黃，損陽事。著乾薑食，成霍亂。同上　死而眼合者殺人。獨目者，不可食。（《別菉》）</p>
<p>犬氣壯多火，陽事易舉者，忌之。熱病後食之殺人。（《徵要》）懸蹄肉中有星如米者、白犬自死，舌下不吐者，皆有大毒，並害人。（《壽世青編》）</p>
<p><u>補：有毒不可食諸獸</u>　凡獸有並頭岐尾、赤足及形色異常者，不可食。</p>
<p>凡獸臨殺，驚氣入心，絕氣入肝，並不可食。</p>
<p>凡獸北向自死，及死不僵而伏地者，不可食。</p>
<p>凡獸自死，或瘟疫瘡疥死，及被箭死者，不可食。</p>
<p>凡獸肉中有如朱點者，得咸酢不變色者、落水浮者、墮地不沾塵者、經宿尚暖者、曝炙不燥者、久煮不熟者、煮熟不斂水者、熱血不斷者、久藏米甕中者、祭肉自動者，皆有大毒，並殺人。（以上俱《本草拾遺》）</p>
<p><u>魚類</u>　鯉魚發風熱。凡一切風病，及癰疽瘡疥、瘧痢，俱不可食。（《食鑑》）患膈䓶翻胃者，愈後食之，復發難救。（《楊氏梓送方》）</p>
<p>青魚不可合生胡荽、生葵、菜豆、霍麥醬同食。（《本經》）</p>
<p>鯇魚（俗名草魚、又名池魚）能發諸瘡。（《延壽書》）</p>
<p>鰱魚多食，令人熱中發渴，又發瘡疥。（《食療》）</p>
<p>鯽魚多食動火。同芥菜食，成腫。同豬肝雞肉食生癰。（《張鼎本草》）患腳氣人食之，久不愈。（《同壽菉》）</p>
<p>鰣魚多食染瘟疫，小兒不宜食。（《日食方物》）</p>
<p>鱭魚助火生痰，發疥不可食。（同上）</p>
<p>鮎魚赤目赤須者，殺人。</p>
<p>白魚發膿，有瘡癤人不可食。經宿者，令人腹冷。（《石氏》）與棗同食患腰痛。（《陶氏》）</p>
<p>魴魚（大者即鯿魚），疳痢人勿食。（《蜀本草》）</p>
<p>鱸魚發痃癖瘡腫。（《傳信》）肝不可食，剝人面皮。</p>
<p>鱘魚多食心痛腰痛。合筍食成癱瘓。（《會編》）</p>
<p>鱖魚有十二骨，每月一骨，有毒殺人。（《壽世青編》）</p>
<p>河魨毒之所在腹之子、目之睛、春之血，有損無益。浸血不盡，有紫赤斑眼者，及誤破傷子，或修治不如法，誤染屋塵者，俱脹殺人。凡服荊芥、菊花、附子、烏頭之人，食之必死。（同上）</p>
<p>鯧鯿腹中子毒，令人下痢。（同上）</p>
<p>鰻鱺水行昂頭者，背有白點者，腹下有黑斑者，無腮者，重四五斤者，俱不可食。（《拾遺》）</p>
<p>鱣（即黃魚）滑腸動火。今所名黃魚者，石首魚也。（《食鑑》）患肺疽者，終身戒食。（《全生後集》）</p>
<p>鰕（俗作蝦）無須，及腹下通黑，殼反白者，不宜食。（《四聲》）</p>
<p>鱓（俗名黃鱔）大而黑者，通身浮水上者，項下有黑點者，昂頭出水二三寸者，皆有毒殺人。（同上）</p>
<p><u>補，有毒不可食諸魚</u>　凡魚頭正白，如連珠至脊上，食之殺人。</p>
<p>凡魚頭中無腮者，食之殺人。</p>
<p>凡魚頭似有角者，不可食之。</p>
<p>凡魚目合者，不可食之。</p>
<p>凡魚無腸膽者，不可食之，三年陰不起，女子絕生。</p>
<p>凡魚投地，塵土不汙者，不可食之。</p>
<p>凡魚狗不食、鳥不啄者，不可食之。</p>
<p>凡魚鮓，不可合小豆藿（即小豆葉也）食之。</p>
<p>凡魚子不可合豬肝食之。以上俱《金匱要略》）</p>
<p><u>介類</u>　鱉冷而難消，脾虛者大忌。（《從新》）凡足赤、三足、頭足不縮、獨目赤目、目凹陷、腹下紅、或生王字形及有蛇紋者，皆蛇化也，不可食。（《拾遺》）</p>
<p>蟹未被霜者，食之傷中敗胃，動風，大傷陰血。（《廣利》）　凡背有黑點生，腳不全，獨螯獨目，兩目相向，目赤足斑，腹下有毛，腹中有骨者，並殺人。（《拾遺》）</p>
<p>蚌多食，發風動冷氣。（《衍義》）</p>
<p>蜆多食，發嗽生痰及冷氣，消腎。（《食治》）</p>
<p>蛤蜊多食，令人腹結痛。（《別菉》）</p>
<p>淡菜多食，令人煩悶，發丹石毒。（《食鑑》）</p>
<p><u>蟲類</u>　蜂蜜（俗名蜂糖，生岩石者名岩蜜，亦名石蜜），大腸虛滑者，雖熟蜜亦在禁例。酸者食之，令人心煩。同蔥食害人。食蜜飽後，不可食酢，令人暴亡。（《從新》）</p>
<p>黃蠟誤雜於雞肉內者，食之令人氣塞而死。（《類鈔》）</p>
<p><u>總補：有毒不可食諸物</u>　凡酒及水，照見人影動者，不可飲之。</p>
<p>飲酒食生蒼耳，令人心痛。</p>
<p>飲酒大醉，炙腹背，令人腸結。</p>
<p>穢飯、餒肉、臭魚，食之皆傷人。</p>
<p>蜘蛛落食中，不可食之。</p>
<p>蜂蠅蟲蟻等，多集食上，食之致瘻。（以上俱《金匱要略》）</p>
<p>雞魚諸肉經宿者，不再煮，勿食，食之吐瀉作脹。</p>
<p>諸肉汁藏器中，不泄氣者，食之令人腹脹吐瀉。以銅器蓋，銅生汗，滴下亦毒。</p>
<p>飲食放露天，飛絲墮其內，食之喉腫生泡。</p>
<p>烈日曬熱瓷器，不可便放食物，食之有損無益。</p>
<p>銅罐內貯茶水，錫瓶內盛燒酒，經宿看，渴甚不可飲。（以上俱《本草食鑑》）</p>
<p>米飯麵粉之類，如遺入水缸內，致生毛衣者，人若誤食，多生癰毒。</p>
<p>久晴甫雨，屋檐水不可供人飲食。要知屋上每多蛛尿貓糞等穢，壁虎、蜈蚣蟲涎諸毒，食之不獨不潔，且生疽生病，須遇大雨沖流之後，方可無忌也。</p>
<p>有雷雨水，不可供食。雷有焰毒，凡有雷之時，其雨水飲之，腹脹生病。（以上俱《傳家寶》）</p>
<p>小滿、芒種、白露三節內，水並有毒，人飲之，易生脾胃病。（《陶氏別菉》）</p>
<p>屋漏水，滴物上，有大毒，茅舍漏尤甚。菜在檐下滴水處者，亦不可食。</p>
<p>花瓶水有大毒，不可食。若浸蠟梅花者，尤能殺人。（二說俱《慈惠小編》）</p>

<h2>戒色欲</h2>
<p><u>一戒風雷</u>　聖人以迅雷風烈必變，所以敬天之成怒也。此時，若犯色欲，不但天奪其算，神降之殃，抑且生子醜貌怪相，非邪僻下流，即損身非命，可不慎哉。</p>
<p><u>一戒寒暑</u>　天時炎熱寒凍，無論老少，須加保重，度此危關，已屬萬幸。若加房事，鮮不致病損壽。予友夏會宗，老而康強。自言無他術，惟於少壯時，五六兩月及冬至後兩月，獨宿保養。予深敬服。惟是夏熱赤體，冬寒偎傍，邪興易起，當另具堅忍之心，戒之。</p>
<p><u>一戒虛弱</u>　今人心思尖倒，自十四五歲，童心無所不知，每每破身口而弱，根悉由於此。何況生來充實者甚少，虛弱者頗多，若留戀縱欲，自然疾病叢生，醫藥難效，將有用之才，一旦長往，可不哀哉。</p>
<p><u>一戒衰老</u>　人年半百以後，精神氣血漸次日衰，譬如油少之燈，若不添油，再加燈草多耗，欲燈之不滅，何可得乎。昔人云：油盡燈滅，髓竭人亡，甚可畏也。每見一等老人，精氣已衰，猶在此中講求。甚有兒孫滿前，多置妾媵，以圖一時歡樂者，所謂閻羅王未曾相喚，何乃目求押到，深可嘆也。</p>
<p><u>一戒醉飽</u>　古語云：醉飽莫行房，五臟皆反覆，極言其大有損傷也。但酒醉行房，則血氣流溢，滲入大小腸腑，多成便血、腸癖、濁淋、癰疽、痔毒等病。食飽行房。則脾胃損傷，多成中膈氣鼓、臍痛偏枯等病，不可不慎。</p>
<p><u>一戒憂怒</u>　男女交合，乃歡樂事也。人或有憂愁惱怒，每借房事以消遣。殊不知憂怒既傷於神，色欲又傷於精，精神兩傷，極危道也。明述之人，何可以性命自陷於危乎。（以上《傳家寶》）</p>

<h1>附</h1>

<h2>九天神霄玉訣戊日禁忌</h2>
<p>昔漢武帝元封元年七月望日，西池王母降臨。帝問曰：世間蟲蝗水旱之災，緣何而至？王母曰：世間下民，無知四時之內，犁鋤田土冒犯陰陽之禁忌。是故水澤不降，百穀不收，民遭饑饉。帝曰：如何禳解得免此災？王母曰：夫禁最重，無法可禳。不惟蟲蝗之災，而四時所犯，各有其應。若動土，尤當禁忌，春犯六戊日，令人壽夭。無後動土，則犯地靈。夏犯六戊日，令人損目。非災動土，則犯五嶽威靈。秋犯六戊日，令人時疫瘧痢，動土則犯山川社會。冬犯六戊日，令人官非口舌，動土則犯四瀆神祇。世人若能畏忌，不犯六戊日之禁，即得時和，歲稔衣食豐足，又玄科天律。凡法官、道士、僧俗等眾，於六戊日建齋祀，醮關申天曹者滅身。知而過犯者，殃及九祖。風刀割裂不宥，非受法籙者，滅三等。道家燒香，玄科最重，而無解釋之門也。抱朴子曰：蛇逢已日不出道，燕逢社日不銜泥，蟲鳥尚知陰陽忌，何況人為萬物靈。</p>

<h2>鬥母天尊肥親丸方</h2>
<p>世上只有肥兒丸，並無肥親丸，揆之烏鳥反哺之，私可以，人而不如鳥乎。凡家有老親，及年六十外，氣血已衰者。宜時時照方修合，藥止用匕，分兩准，加現身譬喻之言，不過深望人子之血心辦藥耳。</p>
<p>人參一錢（多者更妙），此味即在人子身上取用，出內府帶心血者佳。</p>
<p>肉桂一兩（少者二三錢），此味即在人子貼肉上取用，無心者不堪入藥。</p>
<p>歸身二兩（酒炒），此味即在人子及身體巳者取用，無二心者真。</p>
<p>茯神二兩（抱木），此味即在人子服勞安靜上取用，若味薄性躁者偽。</p>
<p>遠志（三兩），此味即在人子立身遠大，顯親揚名上取用，若能體親，心堅若志者尤效。</p>
<p>棗仁（三兩），此味即在人子早發仁心，貽親令名上取用，產心田出肺腑者妙。</p>
<p>甘草（二兩），此味即在人子情性和平、善攝親心上取用。若甜言蜜語，出之不真者，服之無功。</p>
<p>此數藥肥親，親有不肥者，天翻地覆，必無是理也。依方取用，斯為人子，果能肥親，不必用藥肥兒，而兒自無不肥也。佛偈曰：堂上有佛二尊，懊惱世人不識不用，金彩粧成，非是檀香雕刻，只有在世爹孃，便是釋家彌勒，若能敬奉得他，何用別求功德。</p>

<h2>純陽祖師救世服藥用引節要</h2>
<p>寒病用淡薑湯作引。熱用黃連或用石膏、黃柏等味。痰症用貝母。筋絡有不快，用鉤鉤。暑症用青蒿、藿香、木香等味。毒症用銀花。肝氣用小茴或玫瑰花、建蘭葉、素蘭花。邪病用真降香。痢疾用青蒿、藿香、木香、銀花、鉤鉤，此指紅痢、五色痢也。心神不寧不交，用遠志、棗仁、丹參、枸杞等藥，其引不可盡述。大抵如熱痛用熱藥為引之類，如不識其症候，但重用鉤鉤，或五錢七錢，此品是仙品，醫者未洞知其妙。其次莫如金銀花，須用一半生一半熟。虛證要藥神品，乃鉤鉤、枸杞、丹參三味。鉤鉤為君，須重用。餘二品等分，或三錢五錢不等。丹參醋製九次，枸杞鹽制九次，鉤鈞酒拌曬九次，此皆時醫所罕論也。</p>

<h2>用藥誡</h2>
<p><u>人中黃</u>　腸胃熱毒偶有用入丸散者，今入煎藥，則是以糞汁灌人而倒其胃矣。</p>
<p><u>人中白</u>　飛淨入末藥。若煎服，是以溺汁灌人矣。</p>
<p><u>鹿茸麋茸</u>　俱入丸藥。外症痘症偶入煎藥。又古方以治血寒久痢，今人以治熱毒時痢，腐腸而死。</p>
<p><u>河車臍帶</u>　補腎丸藥偶用。今入煎劑，腥穢不堪。又，臍帶必用數條，肆中以羊腸、龜腸代之。</p>
<p><u>蚌水</u>　大寒傷胃，前人有用一二匙，治陽明熱毒。今人用一碗半碗，以治小兒，死者八九。</p>
<p><u>蚯蚓</u>　痘症用一二條酒沖，已屬不典。今用三四十條，大毒大寒，服者多死。</p>
<p><u>蜈蚣、蠍子、胡蜂</u>　皆極毒之物，用者多死，間有不死者，幸耳。</p>
<p><u>石決明</u>　眼科。磨光鹽水煮，入末藥。今亦以此法入一切煎劑，何義。</p>
<p><u>白螺殼</u>　此收濕糝藥，亦入煎劑，其味何在。</p>
<p><u>雞子黃</u>　此少陰不寐引經之藥，今無病不用。</p>
<p><u>燕窩、海參，淡菜、鹿筋、醜筋、魚肚、鹿尾</u>　此皆食品，不入藥劑。必須洗浸極淨，加以姜椒蔥酒，方可入口。今與熟地、麥冬、附桂、同煎，則腥臭欲嘔。</p>
<p><u>醋炒半夏、醋煅赭石、麻油炒半夏</u>　皆能傷肺，令人聲啞而死。</p>
<p><u>橘白、橘內筋、荷葉邊、枇杷核、查覈、扁豆殼</u>　此皆方書所棄，今偏取之以示異，更有宜炒者反用生，宜切者反用囫圇，其類不勝枚舉。（各說並見《慎疾芻言》）</p>
<p><u>桑蟲</u>　取桑蠹蟲，用以發痘，不知創自何人。予嚐遍考痘症諸書，從未見有用之者，及審其質性，不過為陰寒濕毒之蟲耳。惟其有毒，所以亦能發痘。惟其寒濕，所以最能敗脾。顧發痘，不從氣血而從毒藥，此與揠苗者何異。矧其濕毒侵脾，弱稚何堪。故每見多服桑蟲者，毒發則唇膚俱裂。脾敗則泄瀉不止。人但見痘症之死，而不知其敗在蟲毒也。前之既覆，後可鑑矣。其奈濛濛者，率猶長夜之不醒，何予欲呼之用，斯代柝而並咎，夫作俑者之可恨。（《景岳全書》）</p>
<p><u>牛蝨</u>　啖血例比虻蟲，苦寒有毒，尤非痘家所宜。而世習用之，其為害不知若干人矣。（《本草從新》）</p>

<h2>製劑說</h2>
<p><u>徐靈胎</u></p>
<p>古時權量甚輕，古一兩今二錢零。古一升，今二合。古一劑，今之三服。又，古之醫者，皆自採鮮藥，如生地、半夏之類，其重比干者數倍。故古方雖重，其實無過今之一兩左右者，惟（《千金》）（孫思藐著《千金方》）（《外臺》）（王燾著《外臺秘要》）間有重劑，此乃治強實大症，亦不輕用也。若宋元以來，每總制一劑方，下必注云，每服或三錢或五錢，亦無過一兩外者，此煎劑之法也。末藥則用一錢匕，丸藥則如桐子大者，十丸加至二三十丸。試將古方細細考之，有如今日二三兩至七八兩之煎劑乎。皆由醫者不明古制，以為權量與今無異，又自疑為太重，為之說曰。今人氣薄，當略為減輕，不知已重於古方數倍矣。所以藥價日貴，而受害愈速也。又有方中熟地用三四兩，余藥只用一二錢者亦從無此輕重懸殊之法。要知藥氣入胃，不過藉此調和氣血，非藥入口即變為氣血，所以不在多也。又有病人粒米不入，反用膩膈酸苦腥臭之藥，大碗濃煎灌之，即使中病，尚難運化，況與病相反之藥，填塞胃中，即不藥死，亦必灌死。小兒尤甚。又不論人之貧富，人參總為不挑之品，人情無不貪生，必竭蹶措處，熟知反以此而喪身。其貧者，送終無具，妻子飄零，是殺其身而並破其家也。吾少時，見前輩老醫，必審貧富而後用藥，尤見居心長厚，況是時參，價猶賤於今日數十倍，尚如此謹慎，即此等存心，今人已不逮，昔人遠矣。</p>

<h2>勸惜字紙</h2>
<p><u>三官大帝勅雷府</u>　劉天君撰惜字垂訓，求祿求名求嗣，功惟惜字為先。昔巳職之文帝，吾今復何贅焉。但見世人擾擾，貧窮困阨盈前，大半非他過惡，穢汙字紙藂愆，雖有訓文廣勸，終無一士心堅。小子矜馳佻達，老成狃習安閒，敬奉未聞一二，毀殘殆有萬千。或以糊房襯裹，或以裹物取便，或以殘章委棄，或以零字淪淹，或以習書桌几，或以帶上廁邊，或以暫時拭穢，或以糊襯蠶籩，種種罪深辜積，一一上奏帝前，罰令此曹受報，疾厄禁錮相牽，農賈鄙俚無減，士夫榮祿難延，大則滅身滅嗣，小則奪紀奪年。吾今下哀蠢爾，特為奉勅降駢，普勸世間士子，遵行須要虔虔，毋論經書史子，毋論野史稗官，毋論緗函繭帙，毋論斷簡殘編，毋論長篇累牘，毋論隻字片言，務必盡加護惜。勿因俗論避嫌，始則焚諸火內，繼則送去流泉。不可因循苟免，不可時日耽延。急急奉行一月，寸心復舊光鮮。急急奉行一載，本身科甲蟬聯。急急奉行一世，此生名列上仙，實有如斯果報，非吾虛語取妍。倘有癡蠢狼子，敢為誹謗憎嫌，吾已奉旨專事，立時雷火熬煎。今特廣為傳示，子其代我布宣：檢拾字紙，隨在燒化，固屬敬惜。但惜字戒內有曰：勿於灶內燒灰，勿燒灰仍棄於地，未讀此戒而不犯者鮮矣。因思物聚於所好，一人檢取有限，似不若勸人。一法頗善，凡親友許酬，神願演戲者，何不竟許焚字紙數百斤，或數千斤，隨力隨願。此法可貼一字條於空鋪內，收賣每斤給錢一二分，彼市徒知其價，無不檢來。無論城鄉，俱可行之。蓋神戲，原欲廣勸愚頑，豈料近今演戲，俱非正經，反教不善，定干陰，譴何冀降福。若能遵此，了酬願心者，有禱必應矣。買到焚時，恐飛灰棄地。若無字爐處，可於地下挖一坑，旁留洞出煙，上蓋破鍋，將字由鍋破處入燒為妥，燒過用淨水潑澆，再用細蒲包，或油紙盛灰，每包內放石或磚一塊，將繩捆好，送大江大河急水中，聽其流去，包內有磚，不致漂流岸邊。</p>
<p>店鋪招紙等項，每多花、字相間，小兒性愛花紙頑耍，扯碎拋棄，豈不造孽。須用者，將花、字分開，或在上下左右，庶大人見時，可將字裁去，不致糟塌。</p>
<p>廟宇許願上幡，僧道每賣與人，染作茶棚、風礬，並有改為被褥，字跡褻瀆，俱罹大罪，今後施掛，惟祈將剪字縫於幡上，總屬心願。倘有出資收買焚化者，以杜後弊，功德更難量矣。</p>
<p>道路拋棄字紙，見宜收拾。而牆壁披掛者，及碗底並傘柄、筆梗、扇面有字破碎者，俱宜收惜。凡一切字簿，勿與婦女為針線本，勿令小兒頑耍。</p>
<p>「𧑓」字，即古萬字，考（《字彙》）云：𧑓字，古佛胸中吉祥之相，人皆不知，或繡或畫，雜於穢處，甚且織繡於綢綾上，或為衫褲，或為被褥，豈非不敬人，多不察，特為廣布：</p>
<p>凡做佛事，須備小缸兩隻，一化元寶冥鏹，一化文疏紙馬。蓋字雖焚化，其跡不滅，紙灰沾地，罪過實甚。若遇僧道，亦須勸導。</p>
<p>我等舉議，施送字籠，籠面簽上將要條刊一二則，或另刻一張同送書館之處廣勸，凡樂善君子，亦可遵此辦理。</p>
